
CHRONIQUE 

DE 

GEORGES  CHASÏELLAIN 

CHAPITRE   CCLXII. 

Comment  le  seigneur  de  Yiilers  fut  pris  à  Chimay ,  cuidant  venir  à 
Liège  pour  les  asmouvoir ,  et  puis  fut  amené  vers  le  duc. 

A  tel  confort  et  exploit  que  avez  oï ,  Gantois 
retournèrent  en  leur  ville,  et  furent  recheus  demi 
à  joie  demi  à  dueil,  sans  trop  et  sans  peu.  Je 
laisse doncques  Gantois  d'ici  à  une  aultre  fois  que 
j'en  ferai  encore  ung  plus  grand  conte  et  de  plus 
grand  effect,  et  veuls  venir  maintenant  à  pluseurs 
autres  choses  qui  restent  à  narrer,  et  qui  sont  ave- 
nues entre  deux;  et  tout  premier  d'ung-  chevalier 
de  Rochelois ,  nommé  le  seigneur  de  Villers ,  et 
estoit  au  conte  de  Nevers  ,  cely  qui  jà  avoit  envoyé 
et  escript  unes  lettres  au  duc  Charles,  en  Brusselles, 
assez  arrogantes ^  comme  j'ai  dit,  selonc  la  per- 
sonne. Ce  chevalier  doncques  de  Rochellois ,  qui 
estoit  envoyé  de  son  maistre  le  comte  de  Nevers, 
en  commission  de  venir  ou  pays  de  Liège  suborner 
Liégeois  à  toute  force  et  à  tous  lez  ,  et  les  inciter 
h  eulx  remouvoir  et  à  recommenchier  guerre  en- 

vers  le  duc  Charles ,  en  les  asseurant  que  ledit 
conte  les  venroit  servir  et  assister  pour  et  au  nom 
du  roi  encontre  \j}  et  de  ce  bailla  lettres  et  scellés 
audit  de  Villers  ,  adressans  à  la  cilé  de  Liège  et  à 
tous  autres;  et  vint  icellui  chevalier  ,  et  passa  d'a- 
venture par  une  villette  que  l'on  nomme  Chimay, 
cuidant  qu'elle  tenist  pour  la  cité  comme  vraie  Lié- 
geoise. Mes  li  ignorant  qu'elle  fust  en  la  main  du 
duc,  et  que  ses  gens  y  estoient ,  fut  soupçonné 
prestement  et  cogneu  non  y  estre  venu  pour  bien, 
fut  pris  et  examiné  atout  (avec)  ces  lettres,  et  pres- 
tement mené  devers  le  duc  à  Brusselles;  et  fut  par 
icellui  tout  sceu  et  descouvert  ce  que  le  comte 
de  Nevers  avoit  en  venlre.  Mes  combien  que  le 
péril  n'estoit  point  grand ,  ce  sembloit-il  au  duc, 
toutesfois  esloit-il  bien  aise  d'en  savoir  le  secret, 
pour  y  tant  mieux  pourvoir ,  comme  il  feist  ;  et  fit 
tenir  en  prison  ledit  chevalier  longue  espasce, 
d'ici  à  tant  que  aultre  grand  effect  s'en  ensievi,  et 
maugré  ledit  conte,  qui  mal  y  eust  sceu  remédier. 
Or  estoit  sourse  une  grand  murmure ,  et  une 
orrible  commocion  de  peuple  en  Malines,  pen- 
dant que  le  duc  se  tenoit  à  Brusselles ,  et  estoit 
ceste  commotion  toute  à  l'exemple  de  ceux  de 
Gand;  et  se  misrent  en  armes  les  Malinois,  crians 
et  braians  sur  aucuns  gouverneurs  de  la  ville  dont 
ils  se  doloient;et  manachoient  de  tou  t  tuer  ;et  de  fait, 
en  défaut  des  personnes  qui  s'estoient  muchiées 
(cachées),  vindrent  à  leurs  maisons  et  les  abat- 
tirent et  fustèrent ,  et  y  firent  tous  les  desrois  du 

inonde,  et  jusqu'à  donner  peur  à  tout  ce  qui  por- 
tait teste  d'onime  et  femme.  N'y  avoitsi  hardi  qui 
s'osast  trouver  sur  rue,  qui  fust  homme  d'aucun  gou- 
vernement. Et  tout  ainsi  que  Gantois  avoient  usé 
de  voloir  avoir  tout  à  leur  poste  et  à  leur  demande, 
cestes  maies  gens  aussi  disoient  que  tout  autre  tel 
aroient-ilsenpareil,etseroient  mises  jus  maletostes 
et  impositions .  et  scauroient  que  tels  et  tels  de- 
niers estoient  devenus,  qui  si  longuement  avoient 
esté  recheus  en  grief  du  peuple;  et  feroient  par 
le  saint  Dieu  un  monde  novel,  ce  disoient,  aussi 
bien  à  leur  tour  comme  avoient  fait  autres. 

Or  estoit  le  duc  à  Brusselles,  là  où  n'y  avoit  que 
quatre  lieues.  Si  le  sceut  tantost  ,  qui  bien  s'en 
garda  de  rire  ;  mes  dit  :  «  En  ce  dangier  m'ont 
n  mis  Gantois  ;  Dieu  le  leur  rende  !  et  à  leur  exem- 
»  pie  tous  les  vilains  se  vouldront  rebeller  et  faire 
»  le  maistre,  ce  samble.  Or,  par  saint  Georges  !  il  en 
»  y  aura  des  punis  et  chastiez,  se  je  vis  dix  ans;  et 
»  ne  se  vanteront  pas  d'avoir  trouvé  ce  qu'ils  cui- 
»  dent  ». 

Et  tout  en  ce  meismes  temps,  ceulx  d'Anvers  fi- 
rent autre  tel  que  Malines,  et  firent  des  commo- 
tions entre  eux  aussi;  et  qui  plus  est,  à  la  tierehe 
main  ,  une  meschante  ville  en  comparaison  aux  au- 
tres, nommée  Lire,  fist  une  grande  heurée  aussi, 
comme  se  c'eust  esté  quelque  chose  de  grand  ;  et 
tout  sur  une  manière  de  faire  comme  Gand,  con- 
tre les  gouverneurs  et  pour  avoir  les  choses  à  leur 
poste. 

i . 

Dont  et  se  le  duc  en  avoit  ennuy  et  dueil  n'es- 
toit  de  merveilles  :  car  bien  y  avoit  cause  pour- 
quoy.  Et  certes,  la  conséquence  aussi  en  estoit 
dangereuse  et  de  malvaise  attente.  Si  me  souvint 
alors ,  quand  je  vis  toutes  ces  villes  ainsi  rebeller 
et  esmouvoir  à  l'entrée  de  ce  nouveau  duc, 
comment  à  l'entrée  aussi  du  roiLoys,  tantost  après 
son  couronnement,  ceux  de  Raims  se  commeurent 
aussy  en  pareille  manière,  pour  mettre  jus  à  leur 
volenté  les  imposts  et  les  gabelles  du  roi,  et  à  leur 
exemple  aulcunes  aultres  villes,  ce  disoit-on,  par 
le  royaume,  et  de  quoi  les  interprétations  ,  ce  me 
souviens  bien ,  alors  esloient  assez  estranges  en  la 
bouce  des  saiges  et  de  non  grand  espoir  en  bien. 

Or,  comme  ces  commotions  se  faisoient  mainte- 
nant par  dechà  à  l'entrée  de  ce  duc  nouveau,  je 
entrav  en  ymagination  aussy.  Dont ,  et  comme  je 
me  teus  du  premier,  je  me  tays  aussi  du  second, 
et  m'attends  à  ce  qui  peut  ensuivre  de  tous  les 
deux,  et  dont  les  fins  feront  le  jugement.  Mes  le 
roi  Loys  et  le  duc  Charles ,  trouvèrent  leur  pays 
en  haulte  fortune  de  paix  et  de  félicité  :  doint  Dieu 
que  la  fin  en  soit  encore  plus  glorieuse  et  plus  de 
salut  !  car  tous  deux  esloient  princes^  dont  les  sens 
et  les  vertus  estoient  pour  faire  ung  grand  fait  et 
ung  grand  cop,  là  où  ils  se  voloient  tourner. 

CHAPITRE   CCLXIII. 


Comment  le  duc  ordonna  aux  nobles  de  Brabant  eux  appresser  pour 
aller  à  Malines. 


Or  entrèrent  fort  en  cuer  ces  nouvelles  com- 
motions faites  à  Malines  et  en  Anvers  à  ce  duc 
Charles.  Enpensa  durement  comment  au  mieulx 
faire  il  s'en  poroit  vengier ,  sauf  honneur  et  raison; 
car  ce  que  souffert  et  porté  avoit  des  Gantois,  n'es- 
toit  point  à  tolérer  ne  à  porter  des  autres  villes, 
ce  lui- sambloit;  et  n'estoit  point  ville  pareille, 
et  par  quoi  ne  s'en  vengeast  bien  et  venist  à  son 
desseure  pour  donner  peur  meismes  à  Gantois. 
Si  s'en  teust  auplus^  quoiqu'il  peult,  et  manda  en 
Hainaut  secrètement  mettre  sus  gens  d'armes,  trois 
cens  lances  et  les  archiers ,  pour  aller  à  tout  cou- 
vertementen  Malines,  jà-soit-il  qu'à  nul  n'en  fust 
déclairée  son  intencion,  et  pour  cause.  Toutefois 
ne  passa  gaires  après  que  ce  mandement  fut  rompu; 
car  les  nobles  de  Brabant,  qui  se  perchurent  que  le 
duc  mandoit  gens  en  Hainaut  pour  venir  en  Brai- 
bant ,  et  à  intencion  de  l'accompaigner  en  Mali- 
nes, vinclrent  au  duc,  et  lui  dirent  que  eux  es- 
taient fors  et  soufhsans  assez  pour  le  mener  en 
toute  seurté  de  corps  dedans  Malines,  et  de  soi  ven- 
gier et  de  la  ville  et  des  vilains^  et  de  les  chastier 
tout  à  son  bel,  et  que  pour  ce  faire,  il  ne  besoi- 

gnoit  point  que  nul  estranger  venist  en  leurs  mar- 
ches et  que  aultre  s'en  meliast  que  eulx. 

Si  les  creutle  duc,  et  différa  son  mand  ailleurs, 
et  se  reposa  sur  les  nobles  de  Braibant,  qui  le  servi- 
rent et  se  mirent  sus  au  jour  nommé,  là  où  je  les 
laisse  jusques  au  partement  du  duc  de  Brusselles 
pour  aller  à  Malines,  pour  venir  à  autres  matères 
ici  enlaciées.  Car  convient  maintenant  parler  du 
mariage  de  ce  duc  Charles,  quiavoit  longuement 
traisné  et  paravant  que  le  duc  Philippe,  son  père, 
fut  venu  à  trespas  :  c'estoit  de  la  seur  au  roi 
Edouard  d'Angleterre,  fille  au  duc  d'York  (1)  , 
et  auquel  mariage  la  ducesse  sa  mère  avoit  lon- 
guement prétendu  ;  avecques  ce  que  le  fils  avoit 
le  cuer  assez  enclin  envers  Angleterre,  tant  par 
nature  de  la  mère  et  de  ly,  qui  l'attiroit,  comme 
parce  que  le  roy  Loys,  roy  de  France,  le  com- 
pelloit  à  ce  faire ,  par  mal  se  voloir  porter  envers 
ly,  comme  assez  dessus  a  été  dit  et  narré  de  leurs 
affaires.  Et  combien  toutefois  que  renommée  cou- 
roit  que  ce  duc  Charles  avoit  le  cueur  assez  An- 
gles et  beaucoup,  et  principalement  à  cause  de 
ce  que  delà  part  et  de  l'amistié  de  France,  son 
père  et  ly  avoient  trouvé  povre  fondement ,  et 
ains  plus  defliable  que  de  bon  espoir;  toutefois, 
s'il  y  eust  eu  en  Angleterre  autre  mariage  de  sorte 
à  ly ,  jamès  ne  se  fust  alié  au  roi  Edouard;  car 

avoit  esté  tout  parfaitement  son  contraire  en  fa- 
veur du  sang-  Je  Lancastre ,  dont  il  estoit.  Mes 
ly,  voyant  comment  le  roi  Eoys  tendoit  à  soi  al- 
lier meismes  et  joindre  avec  Edouard  ,  en  déles- 
sant  la  piteuse  querelle  de  son  cousin  et  sa  cou- 
sine germains  le  roi  Henry  et  sa  femme,  et 
tout  pour  rompre  et  desfaire  cestui  Charles,  sai- 
nement certes  et  sagement  pensa  de  ly  meismes  , 
et  puisque  entre  deux  maulx  il  se  convenoit  as- 
sentir  à  l'ung,  ce  lui  sambloit ,  et  devenir  Angles 
à  bon  profit  encontre  autrui ,  premier  que  autrui 
en  eust  l'avantage  et  l'avancement  contre  ly, 
délibéra  de  prendre  la  seur  au  roi  Edouard^  lequel 
sur  toutes  les  alliances  du  monde  et  de  France  et. 
d'ailleurs,  plus  estoit  aise  et  joyeux  de  ceste^et  ne 
quéroit  aultreriens,quelconqueascoutilpeust  onc- 
ques  avoir  donné  envers  France.  Aussi  la  chose 
avoit  jà  si  longuement  traînée,  que  se  d'aventure 
ce  duc  Charles  eust  varié  ne  branlé  en  aller  avant 
de  bon  train  ,  infailliblement  la  jonction  et  le  com- 
pact se  faisoit,  et  se  fust  fait  du  roy  franchois  et  de 
ly  pour  courir  sus  au  tiers  leur  moqueur  .  et  qui 
eust  esté  seul. 

Ainsy  doncques ,  comme  les  grans  affaires  des 
princes  et  des  royaumes  se  comportent  en  diverses 
pesantes  difficultés  et  subtiles  voies  ,  et  toutes  ten- 
dantes aune  fin,  c'est  de  vaincre  et  d'avoir  bras 
sur  son  compagnon  ,  il  appert  clèrement  de  la  part 
de  Edouard,  qu'il  a  quis  et  pris  son  plus  bel  et 
son     plus    séant  devers    le  conte   de   Bourgogne. 

Et  le  duc  Charles  voyant  l'estroit  dangier  où  on 
le  voloit  mettre  a  l'ait  son  plus  bel  d'une  nécessilé 
qui  lui  pooit  donner  desfense.  Et  maintenant  en 
Brusselles ,  là  où  estoit  venue  l'ambassade  du  roi 
Edouard  pour  avoir  une  conclu  Le  fin  }  le  duc  Char- 
les ,  nouveau  duc  encorre  de  deux  mois  ,  accepta 
le  mariage,  et  promist  d'aller  avant ,  contre  cuer 
toutesfois,  comme  ly- mêmes  le  confessa  à  tel  qui 
le  me  révéla  depuis  ;  mes  ce  fit-il,  par  corrage  d'a- 
mer mieux  fouler  et  grever  autrui,  qu'estre  grevé 
ne   foulé. 

Etesltout  vrai  qu'à  celle  heure  et  de  long-temps 
par  avant  il  y  avoit  petit  amour  entre  le  roi  etly, 
et  savoit  bien  chacun  de  son  compaignon  com- 
ment il  lui  estoit.  Et  partant ,  comme  le  roi  ten- 
doit  à  traverser  ce  duc  Charles ,  et  pour  en  avoir 
le  bon  devers  ly  ,  le  duc  Charles  aussi  tendoit  au 
meismes  pour  soi,  pour  se  forlifier  contre  ly;  et 
craignoit  le  roi  l'orgueil  et  la  fierté  de  son  subject, 
et  le  subject  craignoit  la  puissance  et  profonde 
subtilité  de  son  seigneur,  lequel  le  voloit,  ou  eust 
bien  volu ,  ce  lui  sambloit ,  mener  au  fouet.  Et 
tout  ceci  venoit  etmovoit,  élas!  de  ce  mauldil 
bien  public ,  pratiquié  et  mis  sus  du  costé  meis- 
mes des  Franchois  contre  leur  roi  et  contracteur 
depuis  de  ce  jeusne  prince  Charles  à  leur  bende; 
et  lequel,  quant  il  s'y  est  trouvé  et  fourré,  l'ont 
laissié  et  abandonné  à  l'estroit,  et  lui  ont  mis  sur 
son  dos  tout  le  pesant  du  fardeau  ;  par  quoi  seul 
mal  volu  du  roi,  seul  s'est  trouve  contraint  de  soi 

reconforter  et  de  quérir  refuge.  Dont  c'est  pitié 
que  les  choses  se  portent  ainsi  en  ung  royaulme  et 
unes  meismes parenté,  que  de  prendre  ainsi quereles 
et  questions  pour  s'entre  desfaire  et  pour  cour- 
rouchier  Dieu  et  perdre  le  monde  :  et  fait  fort  à 
craindre  le  jugement  qui  s'en  fera  une  fois  ;  car 
tout  ne  meut  que  d'orgueil  et  d'eslongance  de  toute 
charité,  et  que  nul  ne  veult  Dieu  craindre  ne  soi 
régler  de  raison  salutaire. 


CHAPITRE  GCLXIV. 

Comment  le  roi  Loys  savoit  ce  qui  se  faisoit  à  la  re'ception  du  duc  ,   cl 
comment  il  estoit  marri  de  l'alliance  d'Angleterre. 

Or  estoit  le  roi  par-delà  les  marches  de  Tou- 
raine,  et  savoit  et  ooit  tout  ce  qui  se  faisoit  par-de- 
chà ,  et  de  Gand  et  de  Malines  et  du  tout ,  et  du 
grand  avoir  et  trésor  que  ce  jeusne  duc  ici  avoil 
trouvé  par  le  trespas  de  son  père,  et  comment 
Gand  ,  après  l'offense  faite,  s'estoit  rendue  à  [y  et  à 
merci ,  et  tout  l'efFect  de  ce  mariage  conclu  ,  en- 
semble et  du  chevalier  du  conte  de  Nevers  pris; 
car  avoit  gens  qui  tout  lui  mandoient  et  rappor- 
taient; et  meismes  avoient  les  Liégeois  devers  ly  tous 
les  jours  procurans  sa  deffense  et  sa  protection 
encontre  son  envaje.  Si  fait  à  penser  qu'entre  tou- 
tes autres  choses  du  monde,  ce  qui-  plus  lui  des- 
plaisoit ,  c'esloit  ce   mariage  ,  et  non  sans  cause  : 

car  à  voir  dire ,  il  y  pendoit  un  souverain  péril 
pour  lv  et  pour  tout  son  royaume ,  quanl  oncques 
il  n'a  esté  permis  ne  souffert,  ne  loisible  aussi  à 
aucun  prince  de  desoubs  la  couronne  prendre  al- 
liance en  Angleterre,  pour  peur  de  la  conséquence 
et  des  périls  ;  et  là  où  cestui ,  par  puissance  et  par 
non  ascouter  ,  ce  sambleroit ,  à  nulluy  ,  print  et 
quist  alliance ,  se  bon  gré  rnaulgré,  pour  soi  por- 
ter et  tenir  roide  ;  et  certes  je  dis  bien  alors  que 
le  cas  iesoit  à  plaindre,  que  ainsi  le  convenoit  faire, 
et  que  le  plus  noble  et  le  plus  digne  membre  de 
France  estoit  compuls  de  soi  tant  estordre,  comme 
de  soi  allier  aux  perpétuels  ennemis  de  sa  paren- 
tèle.  Dont,  et  se  le  roi  en  avoit  dueil,  non  mer- 
veilles^ quant  moi-meismes  je  le  plaignoie  et 
doloie  pour  la  fin  future.  Toutefois  et  au  roi  et  aux 
hommes  le  convenoit  porter,  fut  bel,  fut  laid.  Car 
encontre  puissance  qui  ne  se  peult  répugner  ,  n'a 
point  de  loi  qui  y  puist  servir.  Le  roi  toutes-fois  ,  et 
à  bon  titre  ,  machina  toutes  les  voies  depuis ,  si 
comme  vous  orrez ,  pour  rompre  ce  mariage,  et  en 
l'entendement  seul  pour  le  grief  qu'il  y  senloit 
pour  le  temps  à  venir.  Mes  ce  fut  trop  tard  :  ly 
meismes  ,  comme  j'ai  dit ,  n'a  gairesen  avoit  esté 
cause  ;  et  à  cause  de  ly  et  par  ses  faits  et  paroles 
qui  ainsi  se  portoient,  cestuy  Charles,  rnaulgré  lui 
quasi  et  par  ung  despit,  print  l'alliance  laquelle  il 
eust  quise  et  prise  en  France,  qui  l'eust  volu  traiter 
par  bel  et  le  recognoistre.  Mes  le  temps  portoit 
ainsi  alors,   et  Dieu  soiifïroit  à  deux  jeusnes  fiers 

princes  et  puissans  tous  deux  user  de  sa  volenté  et 
de  ses  meurs  en  propre  franc  arbitre,  et  lesquels 
souvent  en  commun  affaire  estoient  incompatibles; 
l'un  voloit  l'un ,  et  l'autre  voloit  l'autre _,  et  tout 
par  inconvénient  de  peu  d'amour  et  de  peu  de 
raison  et  de  malvaise  maisnie  (suite)  ,  qui  n'ose 
ou  qui  ne  veut  un  prince  corrigier  ne  reprendre 
en  son  fourvoy  ;  ains  lui  conseille  chose  de  mes- 
chief  et  de  honte  ,  et  le  boute  en  folle  œuvre  tout 
oultre.  L'entende  chà  et  là  qui  peult ,  mes  les 
rois  et  les  princes  ont  des  passions  souvent  et  des 
vices  en  eulx ,  lesquels,  s'ils  les  voloient  rompre , 
en  ensievant  leur  estât ,  le  monde  et  eux  vivroienl 
en  paix ,  et  le  povre  peuple  à  leur  exemple. 


CHAPITRE  CCLXV. 


Comment  Liégeois  vindrent  assie'gier  Huy  pour  ce  qu'il  ne  contribuoil 
aux  tailles. 


Encorre  estoitle  duc  Charles  en  Brusselles ,  et 
estoit  le  mois  d'aoust  l'an  soixante-sept,  quantnou- 
velles  lui  vindrent  que  ceux  de  Liège  estoient 
partis  dehors  de  leur  ville,  à  bannières  levées  et  à 
grand  affustement  d'engins  et  d'artillerie  pour 
assiéger  la  ville  de  Huy ,  laquelle  se  tenoit  et  s'es- 
toit  toujours  tenue  pour  l'évesque  encontre  la  cité. 
Et  pour  ceste  cause,  et  pour  ce  qu'elle  s'estoit  tou- 
jours maintenue  ferme  et  franche  audit  évesque  , 

le  cluc  Philippe  l'avoit  tousjours  afFrancie  de  toutes 
amendes  et  réparacions  que  le  pays  de  Liège  de- 
voit  faire  à  ly  et  à  l'évesque  son  neveu ,  sans  riens 
y  compartir  ne  contribuer. 

Or  esloient  les  amendes  grandes  et  innuméra- 
bles  que  le  pays  devoit  porter  alors  pour  satisfaire 
au  duc  Philippe;  et  avoient  ceux  de  la  cité  baillé 
leurs  plus  grands  et  les  plus  notables  de  leur  ville 
en  oslage  ,  jusqu'au  parfait  du  traitié  et  de  ce  qu'il 
portoit  ;  et  dont  jà  ,  pour  faire  le  premier  paie- 
ment qui  fut  porté  en  Brusselles,  Liégeois  avoient 
esté  constraints  et  si  près  pris  que  de  faire  une 
partie  de  leur  paiement  de  vasselle  et  des  chain- 
tures  et  menuetez  de  leurs  femmes.  Dont  quand  ce 
vint,  et  que  ire  les  movoit  à  regarder  leur  servi- 
tude, et  que  ceux  de  Hui  estoient  et  vivoient  francs 
et  à  leur  paix ,  et  non  volansen  rien  contribuer  à 
leur  domaige  et  perte ,  prindrent  une  aigre  indi- 
gnacion  contre  eulx,  et  comme  gens  capiteux  et 
pleins  de  fureur  jurèrent ,  par  le  sang  que  Dieu 
spita,  ils  y  contribueroient  bon  gré  maugré,  et  les 
iroient  courrir  sus.  Et  de  fait  y  allèrent  et  assié- 
gèrent la  ville  et  l'évesque  dedans;  et  freinèrent 
leur  siège  bien  et  puissamment,  et  s'y  tindrent 
grand  pièce. 

Dont ,  quant  le  duc  le  sceut ,  avecques  ce  qu'il 
avoit  des  autres  affaires  assez  sur  mains ,  si  porta- 
il  à  dur  cestui;  et  lui  sambloit  bien  que  c'estoit 
ung  cas  d'oultraigc  fait  tout  à  propos  pour  lui 
donner  des  affaires  ung  sur  aultre.  Mes  à  tout  il 

pourverroit,  ce  disoit ,  en  temps  et  lieu  ,  et  s'en  che- 
viroit  bien,  comme  il  fit  mortellement  et  glorieu- 
sement. Ce  vous  apperra  bien  ey-après,  là  où  à 
ceste  cause  il  disposera  de  son  armée  sur  Liège,  par 
tel  effort  que  la  rujne  est  ensievie  depuis  perpé- 
tuelle ,  ce  qui  fait  à  plaindre. 


CHAPITRE    CGLXVI. 

Comment  le  duc  entra  dans  Malines  ,   et  de  la  pugnicion  qu'il  y  fit. 

Partant  donc  de  Brusselles,  vint  à  Malines  à 
très  grand  chevaucée  de  nobles  hommes  de  Brai- 
bant ,  lesquels  chevauchent  volontiers  lout  armez 
cl'aubergeons  et  font  porter  chapeaux  de  fer  et  ar- 
balestres  après  eux,  par  quoi  ils  samblent  estre 
prest  à  demi  pour  guerre ,  toujours  allans  de  ville 
à  autre.  Si  en  estoit  le  duc  tant  plus  fort  et  plus 
quoi ,  atout  (avec)  famille  seulement  de  son  hostel. 
Mes  si  n'y  avoit-il  noble  homme  en  sa  maison  qui 
ne  fust  armé  en  couvert  sous  sa  robbe,  de  peur  des 
aventures;  et  avoit  encore  trois  cents  combatlans 
de  crue  avecques  ly  du  pais  de  Hainaut,  couverte- 
ment  armés  aussi.  Entrant  donc  ainsi  en  sa  ville, 
y  avoit  maint  cueur  d'homme  qui  trembloit  de  peur 
par  espand  des  mauvais  qui  avoient  fait  la  heurée  ; 
cardoubtoient  fort  leur  punicion  devoir  estre  dure; 
et  n'y  pooient  mettre  résistance ,  car  la  force  n'es- 
toit  point  en  eux.  Si  se  logea  le  duc  en  son  hostel 

apprimes;  et  de  celle  heure  en  avant  fit  faire  dili- 
gente enqueste  des  esmoveurs  et  susciteurs  des 
maléfices  perpétrés  et  des  noms  et  des  per- 
sonnes et  des  actions  et  causes  qui  les  esmo- 
voient  ;  et  furent  le  chancelier  et  tous  ceux  du 
grand  conseil  tant  seulement  empeschés  en  cestui 
affaire  ;  car  le  duc  y  voloit  monstrer  sa  vertu 
et  son  jugement,  et  y  aller  par  justice  à  pois 
et  sans  excès.  Si  fut  la  chose  attainte,  avecques  ce 
que  les  notables  de  la  ville  et  ceux  meismes  delà  loy 
les  accusoient,  qui  par  avant  la  venue  du  prince 
n'eussent  osé  mot  dire. 

Comme  doncques  ils  furent  atttains  et  sceus 
qui  et  quels,  furent  tous  appréhendez  l'un  après 
l'autre  et  mis  en  forte  garde  ;  et  après  pleine  in- 
formacion  de  leur  cas  ,  fut  fait  leur  procès  juridi- 
quement, à  chacun  seloncq  son  démérite;  dont  les 
aulcuns  furent  condampnez  à  rechevoir  mort ,  et 
aulcuns  à  estre  bannis  et  expulz  à  toujours,  et 
aultres  aulcuns  à  amendes  civiles  et  pecunièles,  en 
restor  et  en  réparacion  des  domages  à  qui  on  les 
avoit  faits.  Si  furent  toutes  ces  sentences  exécu- 
tées et  mises  à  effect  ;  et  fut  ung  hourd  dressié  en 
my  le  marcié  ,  devant  le  duc,  là  où  les  condamnés 
dévoient  morir  sus  ;  et  croy  qu'il  n'y  en  avoit  que 
ung  de  tels;  lequel,  comme  il  eust  les  yeux  bandés, 
et  estoit  mis  à  genoux  à  mains  joinctes  et  l'espée 
tirée  hors  du  fourreau ,  le  duc  qui  avoit  celé  son 
corrage  jusques  alors ,  fit  contretenir  son  cop  au 
bocreaUv,    et   lui  escria ,   disant:    «Cesse»,    qui 

ainsi  le  fît  et  cessa,  et  alors  ly  clist  :  «  Desbendez-ly 
les  yeux  et  le  lièvez  ».  Si  le  fit  ainsi  ;  et  le  cuidant 
aidier  à  lever  ne  peult  oncques,  tant  estoit  l'autre 
mort  et  ignorant  de  soi-meismes. 

Si  estoit  merveilles  alors  d'oyr  les  bénédictions 
que  multitude  de  bouces  donnoient  et  clamoient 
au  duc  de  sa  miséricorde  ,  fondamment  plorans 
comme  tous  aultres.  Si  estoit  ici  la  première  sin- 
gulière œuvre  que  le  duc  monstra  après  estre  de- 
venu duc  ;  et  croy,  et  le  tiens  pour  vray ,  que  se 
Gantois  se  feussent  bien  portés  envers  ly  à  son  en- 
trée ,  il  leur  eust  montré  bonté  encore  plus  grande 
et  plus  singulière ,  non  pas  en  nature  de  rémis- 
sion, mes  en  excellence  de  largesse  et  de  grâce  , 
pour  les  gaignieret  vaincre.  Car  à  l'avenant  que 
c'est  trop  plus  grand  chose  de  Gand  que  de  Ma- 
lines  ,  eust-il  convenu  faire  et  monstrer  singulière 
gentillesse.  Or  firent -il  s  tout  au  rebours;  dont  tout 
au  rebours  aussi  leur  en  est  pris;  et  l'ont  bien  senti 
depuis,  et  en  singulière  roideur,  comme  ceux  de 
Malines  en  douceur  non  espérée  ;  et  me  parceus 
de  lors  que  le  cœur  lui  estoit  en  hault  singulier 
propos  pour  le  temps  à  venir,  et  pour  acquérir  gloire 
et  renommée  en  singulière  œuvre. 

CHAPITRE  CGLXVII. 

Comment  les  Liégeois  vindrcnt  assie'gier  Huy  ,  et  comment  le  duc  luy 
envoya  monseigneur  de  Boussu. 

Or  estoit  l'évesque  de  Liège  assiégé  dedans  sa 
ville  de  Huy  en  grand  dangier  ;  n'avoit  que  les  gens 
de  son  hostel  pour  soi  deffendre ,  et  aulcuns  nobles 
du  pays  de  Liège  qui  tenoient  son  parti  ;  laquelle 
chose  n'estoil  ne  ne  pooit  encontre  la  puissance 
qui  estoit  devant  ly ,  quinze  ou  seize  mille  hommes, 
avecques  ce  que  bien  grande  seurté  n'avoit-il  point 
au  peuple  de  dedans,  qui  tirent  tous  l'un  à  l'autre  -t 
et  doutoit  fort  qu'il  ne  lui  en  peust  venir  dangier. 
Si  envoya  battant  serrant  devers  le  duc,  lui  signi- 
fier son  dangier,  et  le  destroit  où  Liégeois  le  te- 
noient ;  et  lui  pria  pour  Dieu  qu'il  lui  pleust  re- 
médier ainstost  que  tard;  et  y  pourveoir  tellement, 
que  la  ville  ne  ly  ne  cheussent  en  dangier  des  en- 
nemis; car  sans  secours  de  gens,  et  bientost,  ne  por- 
roient  maintenir  la  ville,  ne  leurs  personnes  garantir 
de  leurs  mains.  Comme  toutefois  l'évesque  envoya 
vers  le  duc  ,  à  l'eure  d'alors  le  logis  des  lié- 
geois n'estoit  encore  que  de  l'un  costé  de  la  ri- 
vière; et  pooientde  l'autre  lez  ceux  dededens  saillir 
dehors  et  rechevoir  uens  et  secours  à  leur  bon. 

Or  estoit  le  seigneur  de  Bossut  à  Malines  ;  et  vint 
au  mand   du  duc    avec  nombre  de  gens  d'armes 

comme  a  esté  dit  dessus.  Si  lui  ordonna  le  duc 
d'aller,  avec  ce  que  avoit  de  gens,  à  Huy,  au  secours 
de  son  nepveu  l'évesque  ,  et  pour  dire  à  ceux  qui 
estoient  là  logiés  devant  la  ville,  de  par  ly ,  que  ils 
se  retraissent  et  s'en  rallassent  en  leur  ville  paisi- 
blement et  sans  faire  opression  à  ceux  de  Huy, 
ou  si  non  ly-meismes  il  y  venroit  si  fort,  prochai- 
nement et  à  l'aide  de  Dieu, que  leur  retour,  quand  ils 
le  cuideroient  faire ,  leur  seroit  de  grand  aven- 
ture. Si  y  alla  le  seigneur  de  Boussut,  gentil  che- 
lier,  avecques  ses  gens  ;  et  envoya  le  duc  avecques 
ly  messire  Philippe  de  Poitiers  avecques  ses  gens 
aussi  ;  messire  Jehan  d'Aimeries  aussi,  chevalier, 
seigneur  de  Lens ,  avecques  grans  gens  aussi  qu'il 
avoit,et  pluseurs  vaillans  nobles  hommes  de  Hai- 
naut,  jusquesau  nombre  de  quatre  cens  combat- 
battans,  que  ungs  que  aultres,  et  tous  sous  le  sei- 
gneur de  Boussut,  lequel  arrivé  à  Huy,  fut  gran- 
dement bien  viegnié  et  conjouy  de  l'évesque  ;  et 
fist  ledit  seigneur  son  message  à  ceux  de  Liège, 
là  logiés,  qui  peu  accontèrent  à  ses  paroles,  mes 
dirent  en  effect,  que  le  duc  de  Bourgogne  n'avoit 
que  faire  de  leur  demander  riens ,  car  eux  ne  de- 
mandoient  riens  à  ly  ne  à  leur  évesque  ;  et  ce 
qu'ils  estoient  là  venus  si  n'estoit-ce  qu'encontre 
ceux  de  Huy  tant  seulement,  et  encontre  le  corps 
de  la  ville  qui  estoit  en  leur  chastellenie  ;  et  dé- 
voient les  inhabitans  d'icelle  consortir.  ce  disoient, 
et  contribuer  avecques  la  cité  en  tous  cousts,  très 
et  domages,  hontes  et  perles  qu'elle  avoit  portées, 

dont,  pour  ce  que  lesdits  de  Huy  s'en  voloient 
exempter  et  tenir  à  frans,  par  faveur  du  duc  et 
de  l'évesque,  ils  estoient  venus  là  pour  les  j  con- 
traindre par  force,  et  n'en  partiroient  jamès  tant 
qu'ils  les  auroient  en  leur  pooir  :  mes  au  duc  ne 
à  leur  évesquene  demandoient  riens.  Ce  estoit  leur 
couleur  ;  et  de  fait,  par  ung  leur  messiager  le  si- 
gnifièrent ainsi  au  duc,  lui  estant  à  Malines  ,  pen- 
sans  de  le  rappaisier  par  paroles  qui  peu  leur 
servirent. 


CHAPITRE    CCLXVUI. 


Comment  le  duc  print  à  cueur  d'un  gentilhomme  que.  Liégeois  avoient 
fait  morir. 


Cestuy  recommenchement  de  guerre  des  Lié- 
geois, qui  tant  avoient  esté  battus  et  calamités,  fut 
empris  de  male-heure  et  de  malvais  sort  pour  eux, 
combien  que  ils  le  cuidèrent  tout  autre.  Et  peu 
certes  fit  pour  eux,  mes  ung  trèsdoloreux  exploit, 
qui  oncques  leur  en  donna  le  conseil  ne  le  har- 
dement  de  Temprendre;  car  pour  avoir  esté  bat- 
tus et  navrés  ils  en  entreront  en  dure  mort  et  en 
perpétuelle  perdition.  Et  ainsi  va-il  aux  oultra- 
geux  fols  en  propre  et  malvais  conseil  ;  et  qui  cui- 
dent  vengier  leur  honte,  et  ils  accroissent  leur 
dueil.  Etdesja  ,  paravant  la  mort  du  duc  Philippe, 
nonobstant  tous  traitiés  laits  entre  ly  et  eux  de  la 

ruynedeDinant,  etqueleursostages,  leurs  plus  no- 
bles du  pays  ,  estaient  en  la  main  du  duc,  pour  les 
pooir  faire  morir  quand  ils  reeonimenceroient  aul- 
cune  chose  de  novel,  si  avoient-ilprinstoutefoisde- 

puis  un  gentilhomme  nommé  x et  l'avoient 

esté  quérir  dedens  le  pays  de  Luxembourg,  là  où 
il  esloit  allé  demorer  pour  refuge  et  ne  s'estoit 
volumesler  de  leur  malice.  Si  Festoient  allé  querre 
à  force,  et  lui  imputèrent  trayson ,  djsans  qu'il 
avoit  esté  contre  eulx  en  favorisant  au  duc  ;  et  le 
mirent  en  torture  et  le  tourmentèrent  piteusement, 
et  enfin  toutefois  le  décollèrent.  Mes  bonne  es- 
pascey  avoit  entre  deux;  et  ne  le  firent  point  tant 
que  le  duc  Philippe  vesquit  :  car  sans  remède  s'il 
eussent  eu  nuls  ostages  et  aussi  bons  que  les  meil- 
leurs,si  les  eust-il  tous  fai  t  morir  par  re  venge,  ne  tout 
le  monde  ne  les  eust  sceu  sauver  ;  et  combien  qu'ils 
le  firent  morir  après  le  trespasdudit  duc  et  du  nou- 
vel règne  de  cestucy,  si  le  firent-ils ,  avecques  aul- 
tre  inconvénient  plus  grand  encore  comme  de  ceste 
ville  de  Huy.  Par  quoi  du  moindre  cas  ne  fut  pas 
esmeute  la  guerre  contre  eux,  fors  du  tout  ensem- 
ble; et  estoit  bien  l'intencion  du  duc  de  ven^ier 
la  mort  du  pauvre  gentilhomme  par  une  dure 
amère  verge  :  aussi  fit-il.  Si  n'en  estoient  point 
toutefois  les  ostages  sans  peur,  mes  eussent  volu 
estre  morts  pour  en  avoir  passé  la  peine.  Et  se  d'a- 

venture  on  voloit  demander  se  Liégeois,  après  avoir 
tant  sentu  et  cogneu  la  puissance  de  la  maison  de 
Bourgoigne,  ont  resmeut  cette  guerre  de  propre 
orgueil  ou  à  incitacion  d'autrui,  il  loist  (  con- 
vient) voiraient  bien  respondre  à  la  question  ,  veu 
que  le  vrai  apparant  y  est  que,  de  l'une  ou  de  l'au- 
tre manière  et  par  l'une  des  deux  voies,  elle  a  esté 
recommencée,  et  peut-estre  par  toutes  les  deux  : 
car  fondamental  orgueil  y  a  esté  toujours  en  toutes 
leurs  emprises ,  et  légière  oreille  ploiant  à  aul- 
trui  conseil ,  dont  l'espérance  leur  a  esté  vaine. 
Or  faut-il  scavoir,  et  aultre  part  en  tous  leurs  af- 
faires en  ai-je  touchié  assez,  que  seulement  de  la 
peur  et  vieille  haine  que  Liégeois  ont  portée  de 
tout  temps  à  ceste  maison  de  Bourgoigne,  qui  seule 
leur  pooit  faire  oppression  ,  de  tout  temps  aussi  et 
tout  anciennement  ont  quis  et  requis  le  roi  de 
France  à  estreleur  protecteur;  de  temps  en  temps, 
comme  à  leur  seul  refuge  ont  hanté  le  roi  à  la  court,, 
et  là  ont  eu  et  mis  en  main  tous  leurs  affaires, 
Meismes  ou  couronnement  du  roi  Loys,  entrant 
dans  Paris  la  première  fois,  furent  devers  ly  pour 
avoir  leur  sauve-garde  renouvelée ,  laquelle  ils 
obtinrent  envers  tous  et  contre  tous,  sans  nulle 
exception,  ne  duc  de  Bourgoigne  ne  duc  de  Bour- 
bon ,  qui  tous  deux  avaient  question  à  eux  ,  celi 
de  Bourgogne  pour  son  neveu,  l'évesque,  à  qui  ils 
estoient  rebelles,  et  le  duc  de  Bourbon  pour  ce 
que  l'évesque  estoit  son  frère ,  à  qui  il  devoit 
favoriser  ,  en  lui  portant   aide.  Si  en  lurent  Lié- 

geois  orgueilleux  durement  et  moins  acoutans 
au  duc  de  Bourgogne;  lequel  toutefois  en  parla 
hautement  au  roy  dedens  Paris ,  et  comme  en 
son  lieu  est  esc  rit  ;  et  fut  la  première  chose 
dont  ils  se  percheut  que  le  roy  recognoissoit  mal 
son  service;  et  y  eut  de  grandes  paroles  que  ung 
roi  de  France  voloit  porter  un  grand  tas  de  mal- 
vais orgueilleux  vilains,  pleii:s  de  desraisons  et  de 
-malvaises  œuvres,  contre  son  propre  sang  ,  les  plus 
grans  de  son  throne  ,  et  encore  en  malvaise  cause. 
Toutefois,  ce  qui  estoit  fait  demora  fait, et  ne  fut 
autrement  à  celle  heure.  Mais  cely  de  Bourgoi- 
gne  disoit  bien  qu'il  n'y  avoit  protection  ne  sauve- 
garde, pourquoi  il  feist  ne  laissast  ung  Poitevin  ; 
•quand  il  se  senliroit  de  leur  orgueil,  ils  se  senti- 
•roient  aussi  de  son  courroux,  si  amèrement  que 
jamès  sauve-garde  ne  venroit  à  temps  pour  les  res- 
courre.  Et  les  meismes  mots  il  les  clist  au  roy  ;  et 
depuis  réalement  il  les  mist  à  effect,  tout  ainsi  qu'il 
les  avoit  prononciez  ,  et  leur  monstra  fiervisaige, 
et  les  chastia  de  poingnant  dure  verge,  et  tout 
l'environ  d'eux  ;  et  parquoi  tous-jours  allèrent 
et  envoyèrent  devers  le  roi  pour  remède,  qui  onc- 
ques  autre  chose  n'en  fist  que  donner  paroles  el 
lettres  qui  les  envoyèrent  et  boulèrent  en  fol  cui- 
dier,  et  sur  lesquelles  ils  persévérèrent  en  leur  er- 
reur et  leur  malvaise  apprise,  et  tant  que  quatre 
voyages  en  sont  ensiévis  sur  eulx,  les  plus  grands 
de  la  terre,  en  cinq  ans. 

Le  premier  que  fist  le  comte  de  Charolois,  main- 

tenant  devenu  duc,  à  son  retour  deConflans ,  là  où 
il  les  compressa  telement ,  et  les  mist  en  telle  peur 
que  ils  renoncèrent  à  toutes  sauves-gardes,  pro- 
tections, alliances,  promesses,  obligations  scellées 
et  jurées,  et  quelconques  elles  pooient  estre  faites 
au  roi  ou  de  ly  reçues  ;  et  meismes  rendoient  et 
restituoient  tout  ce  que  avoient  de  lettriage  du  roi 
touchant  ce  ;  et  prindrent  le  duc  de  Bourgogne 
comme  duc  de  Brabant,  leur  perpétuel  avoé, à  som- 
me de  florins  par  an  de  tribut  et  de  rente;  pro- 
mirent de  eux  maintenir  paisibles  désormès  et  de 
rechevoir  leur  évesqne  paisible,  et  de  donner  deux 
ou  trois  cents  mille  florins  de  Rin  pour  réparacion 
etamende:  toute  laquelle  chose,  sitost  toutefois  que 
le  voyage  fut  rompu, ils  rompirent  aussi;  et  recouru- 
rent devers  le  roi  plaints  et  dolents,  et  aussi  près  de 
mal  faire  comme  jamès,  qui  arrière  trouvèrent 
confort  de  paroles  teles  que  paravant  et  promesse  de 
les  assister;  dont  oncques  toutefois  nefinèrent  ne  ne 
vindrent  à  l'effect,  jà  soit  ce  qu'il  y  en  eust  des 
grandes  apprestances  faites  ,  et  que  l'on  disoit  que 
grande  puissance  de  Franchois  les  venoit  secourir; 
mes  oncques  n'y  sont  venus;  et  s'ils  ont  esté  en 
chemin  si  sont-ils  retournés. 

Le  second  voyage  si  fut  quand  le  duc  Philippe 
y  alla,  et  son  fils  avec  ly,  mettre  le  siège  à  Dinant , 
laquelle  de  ce  voyage  fut  mise  à  ruine  et  exter- 
mination, l'an  soixante-six,  et  de  quelle  ruine  Lié- 
geois furent  si  esperdus  en  la  cité  et  partout  le 
pays ,  que  tous  cuidoient  venir  au  meismes  de  Di- 

nant,  esvanouye.  Et  en  ceste  peur,  arrière  seconde 
fois  renonchèrent  au  roi  et  à  toutes  ses  faveurs,  et 
se  offrirent  encore  en  plus  grant  servitude  que  de- 
vant, et  en  plus  grande  réparacion  faire;  et  les  prist 
le  comte  de  Charollois  au  nom  de  son  père  en 
nombre  de  vingtou  de  vingt-six  mille  en  ung-  trop- 
peau  à  mercy  sans  les  combattre,  là  où  toutefois  les 
archiers  estoient  jà  descendus  à  pied  et  prestspour 
envaïr.  Mes  le  comte,  obéissant  à  merci  et  à  pité  du 
povre  fol  peuple,  qui  eust  esté  dévoré,  celuisam- 
bloit,  et  parce  que  aulcuns  les  plus  notables  de  la 
cité  gisoient  en  terre  à  genoux  devant  ly,  prians 
pour  eux  etdisans:  «0  noble  prince  ,  il  vous  plaise 
»  à  ce  povre  troppeau  de  brebis,  qui  est  là  devant 
»  vous  el  qui  est  en  vos  mains  dévoré,  lui  donner 
»  vostre  merci  et  miséricorde  ;  ils  ne  scèvent  qu'ils 
»  sont  ne  de  quoi  ils  se  présument  ;  et  pour  la 
»  sainte  digne  mort  de  Dieu  ,  \euillez  en  avoir 
n  compassion  ».  Si  vous  dis  bien  que  le  comte  en 
cestui  destroit ,  esloit  en  dur  parti  pour  bien  eu 
savoir  faire  et  laissier  par  conseil  ;  toutesfois  il 
les  laissa  et  les  espargna  ceste  nuit  par  le  conseil 
du  comte  de  Saint-Pol ,  connestable  de  France  ; 
car  la  nuit  estoit  sur  mains ,  et  le  comte  n'avoit 
nulle  artillerie  emprès  ly.  Secondement ,  et  sur 
toutes  autres,  la  cause  pourquoi  il  les  laissa  le 
plus,  c'estoit  que  le  matin  il  leur  avoit  donné  et 
accordé  le  jour  franc  pour  eux  retraire  ;  par  quoi 
se  maintenant  il  les  eust  envahi ,  il  eust  failli  en  sa 
parole  et  en  sa  promesse  ;   mes  eux-nieismes  lou- 

tesfois  iis  faillirent ,  car  ils  dévoient  s'en  retourner 
tout  le  droit  chemin,  et  eux  au  contraire  vindrent 
logier  tout  an  plus  près  de  ly  en  un  fort  villaige  , 
comme  pour  dire  :  «  Nous  vecy  ».  Si  se  despita  le 
conte  de  Charollois  durement  de  sa  parole  du  ma- 
tin, laquelle  toutefois  n'osoit  enfreindre  ;  et  se  cru- 
cifia de  quoi  il  les  (alloit  laisser  aller  sans  com- 
battre et  de  quoi  il  ne  seroit  jamès  après  sans  re- 
gret. Aussi  ne  fust-il  ;  car  la  ribaudaille  meismes, 
aussitost  qu'ils  furent  en  leur  ville,  s'en  mocquè- 
rent  et  dirent  qu'il  ne  les  avoit  osé  combattre.  Le 
duc  Philippe  aussi,  qui  à  ceste  heure  estoit  en  Bou- 
vines,  s'en  crucifia  à  l'autre  lez,  de  quoi  son  fils  les 
avoit  laissiés  aller  saufs;  et  eust  volu  pour  ung 
grand  avoir  qu'il  y  eust  esté;  car  le  voyage  estoit 
sien  et  y  estoit  en  personne ,  mes  non  audit  lieu  ; 
et  nonobstant  routes-fois  ceste  seconde  humiliation 
faite ,  et  qui  estoit  à  feu  et  à  sang  et  à  merci  priée 
et  donnée*  et  à  renonciation  du  roi  et  de  tout  le 
monde  ,  quant  cette  seconde  armée  arrière  a  esté 
rompue,  et  que  l'on  cuidoit  estre  paisible  avec- 
ques  eux^  et  avoient  bailliés  leurs  ostages  en  grand 
nombre,  les  plus  nobles  du  pays  et  les  plus  enfants 
de  bien,  si  recoururent-ils  prestement  arrière  au  roi 
par  messages  et  ambassades,  et  lequel  toujours  en 
la  forme  que  devant  les  entretint  et  paya,  à  tel 
fruit   comme  les   autres    fois  ,    sans  leur    donner 


garant. 

CHAPITRE   CCLXIX. 

Comment  le  roi  envoya  lettres  aux  Lie'geois  par  le  bailli  de  Lyon,  pro- 
mettant les  assister. 

De  cestui  second  voyage,  qui  estoit  de  dure  cou  »- 
lange  à  Liégeois,  et  dont   ils  firent  leur  plainte 
au  roi ,  il  ensievi  que  le  roi  envoya  vers  eux  en  la 
citédeLiége,  pour  les  réconforter,  le  bailli  deLyon, 
et  lequel,  avecques  certaines  lettres  à  ly  baillées, 
asseura  Liégeois  de  tout  confort  et  aide  contre  le 
duc  de  Bourgogne,    à  toutes   heures  que  guerre 
voudroient  esmouvoir  contre  ly .  Dont  il  ne  demo- 
ra  gaires  que  jà  la  tierce  fois  ils  ne  recommenchè- 
rentà  follier;  et  vindrent  assiéger  Huy,  ne  scai  se  à 
aulcun  propos  pourpensé  ne  se  àaultrui  fol  appétit, 
mes  au  moins   sons  la  couleur  que  je  vous  ai  dé- 
visée dessus,  et  là  où  il  y  avoit  certaine  juste  appa- 
rence ;  et  ils  recommencèrent  et  poursievirent  leur 
maleur  de  mal  en  pis  toujours, et  plus  et  plus  à  leur 
perdicion    et  honte  ;  et  en  ensievi   le  voyage  qui 
jamès  ne  doiht  estre  oublié ,  et  par  lequel  tout  le 
pays  fut  conquis ,  et  toutes  les  bonnes  villes  rasées 
et  abattues ,  et  la  cité  meismes  menée  à  ce  der- 
rain  que  d'abattre  ses  portes  et  ses  murs ,  et  de 
souffrir  emporter  leur  perron, etd'y  prendre  gens, et 
de  leur  priver  et  oster  tous  privilèges,  toutes  cous- 
lumes  et  usages,  toutes  franchises  et  libertés  an- 

cieimes,  et  d'en  faire  et  user  à  volonté,  fut  de  vie 
ou  de  chevance,  sans  nulle  contradiction,  et  dont 
oncques  le  pareil  n'avoitesté  veu,  ne  oui,  ne  trouvé 
en  livre.  Et  leur  vint  tout  ceci  toutefois  de  ceste 
maie  prise  de  la  ville  de  Hui ,  en  quoi  ils  cuidèrent 
redressiër  leur  foule  (tache)  et  honte  par  nouvel 
orgueil,  et  ils  accrurent  leur  confusion  à  mille  fois 
double  par  ung  fol  outrage.  Et  non  contens  en- 
core atant,  et  d'estre  et  de  vivre  à  demi  heureux 
et  demorans  en  leurs  propres  lieux  et  habitations, 
en  commune  aisance  de  vivre  comme  leurs  voi- 
sins, et  quérans  encore  quartement  refuge  au  roi, 
qui  autretel  en  fit  comme  devant,  n'ont  oncques 
cessé  jusques  à  avoir  esmeu  et  deslié  du  pel  leur 
tout  parfait  extrême  maleur ,  et  de  quoi,  par  ung 
quatriesme  voyage  que  le  duc  Charles  a  meu 
contre  eux,  ils  ont  esté  mis  à  toute  derraine  con- 
sommation par  feu  ,  par  expulsion  et  par  toute 
ruine  et  opprobre,  comme  Dinant,  là  où  désorrriès 
n'y  a  teste  pour  se  lever  et  essourdre ,  ne  pour 
monstrer  dent  ne  fière  barbe,  de  nul  eag"e  de  vi- 
vant homme,  alors  tant  feust  jeune. 

Ce  sont  donc  quatre  voyagesque  les  ducs  de  Bour- 
gogne, père  et  fils ,  ont  fait  à  terrible  exploit ,  et  du 
règne  du  roiLoys,  roy  de  France,  et  tout  en  quatre 
ans,  et  dont  les  deux  furent  du  vivant  du  duc- 
Philippe  ,  et  les  deux  autres  après  sa  mort,  de  an 
en  au,  sans  entre  deux,  et  dont  le  fils  retour- 
nant de  Conflans,  glorieux  vaincquer,  fit  le  premier 
voyage  pour  et  au  nom  de  son  père  malade  à  Brus- 

selles ,  et  lequel  nient-moins  assis  en  sa  chaire  , 
et  son  fils  estant  en  France ,  gaigna  par  ses  bons 
et  vaillans  serviteurs  et  subgets  ,  demorez  par  de- 
chà,  une  dure  et  fière  bataille  sur  Liégois  à  Monte- 
nac,  et  là  où  hautement  et  en  grand  valeur  se 
monstrèrent  Braibanchons  et  Hainuvers  avec  aul- 
cuns  aultres  de  l'ostel  du  duc,  Bourguignons  et  Pi- 
cars,  et  meismes  de  l'ostel  de  l'évesque  de  Liège  , 
comme  le  comte  de  Nassau  ,  le  seigneur  de  Blan- 
quenhem ,  le  seigneur  de  Gasebecr-ue  ,  nommé 
messire  Philippe  de  Hornes  ,  et  le  grand  bailli  de 
Haynaut,  nommé  messire  Jehan  de  Reubenpré  , 
gentil  chevalier  et  vaillant ,  et  qui  tous  avoient 
gens  de  grand  nom  et  de  grand  fait  ;  et  gardèrent 
l'honneur  de  leur  viel  prince  et  maistre ,  et  lui 
apportèrent  victoire  de  ses  ennemis,  sans  main  y 
mettre. 


CHAPITRE  GGLXX 

Comment  George  expose  dont  de  rechief  procëdoit  ceste  guerre  de 

Liège. 

Au  propos  doneques  et  pour  satisfaire  à  la  ques- 
tion qui  se  poroit  faire,  à  savoir  se  Liégois,  après 
estre  tousjours  battus  et  foulés,  maintenant  arrière 
à  aller  assiégier  la  ville  de  Huy ,  l'ont  euipris  ou 
de  fol  orgueil  et  présumpeion^  ou  à  l'incitation 
d'aultrui ,   qui  s'est  cuidié  vengier  peut  estre  par 

eulx  de  son  annui  :  certes  ,  il  me  semble  que  l'en 
peut  assez  souffisamment  entendre,  parce  que  j'en 
expose  ici  devant ,  comment  il  en  est  allé  ne  venu  ; 
car  avecques  ce  que  orgueil  et  présumpcion  y  ont 
esté  fondement  original,  avecques  mortèle  hayne  , 
si  les  a  aultrui  conseil  bouté  en  l'avance  dont  ils 
se  sont  points  et  repoints  de  playe  sur  playe.  Dont , 
et  pour  ce  que  cesle  incitation  sambleroit  movoir 
de  la  part  du  roy  ,  parce  que  tousjours  sont  allez 
à  refuge  a  ly  et  pour  garant,  comme  à  cely  qui 
les  avoit  en  sa  garde  et  tutèle  ,  et  qui  leur  devoit 
protection  et  desfense  à  son  pooir;  pourceste  cause 
certes  ,  loist  (  convient-il  )  icy  ung  peu  exposer  le 
secret  de  ceste  matère,  sans  en  tourner  envers 
nulluy  ne  charge  ne  bon  droit,  fors  à  pois  et  à 
point ,  et  en  équité  de  cause.  Et  ne  doibt  donner 
ammiracion  à  nulluy  ,  veu  le  temps  quel  il  esloit, 
et  quel  il  avoit  esté  depuis  le  couronnement  de  ce 
roy  Loys  ,  se  depuis  la  confliction  souverainement 
qui  se  fit  à  Montlhéry,  il  avoit  cueur  et  corrage 
de  soi  vengier  de  son  fouleur  ,  le  plus  grand  roy 
du  monde  et  le  plus  noble,  de  son  vassal  et  subject 
venu  et  entré  dedens  le  ventre  de  son  royaume 
et  de  son  trône  ,  à  main  forte  et  minatoire,  pour 
le  défaire  ou  le  mettre  en  dangier,  ce  maintenoit- 
ii.  Dont,  et  comme  il  considéroit  que  nul  grant 
foule  ne  plaie  ne  se  peut  vengier  si  à  haste  comme 
on  voudroit  bien ,  et  que  sens  et  engin  y  servent 
plus  et  prouffitent  que  telle  esmeute,  certes,  quand 
par  le  moyen  des  Liégois,  il  a  prétendu  à  soi  bien 

veoir  vengié  de  son  injure ,  n'a  point  Fait  à  blasmer, 
ce  samble ,  de  la  voie  quise ,  quant  meismes  il  les 
avoit  en  sa  garde ,  ceux  qu'on  fouloit  tous  les  jours 
sans  espargne.  Le  duc  de  Bourgoigne  les  quéroit 
à  fouler  et  les  fouloit  fréquemment ,  qui  encore 
esloit  son  fouleur;  pourquoi  ne  pooit-il  quérir  J a 
foule  aussi  de  son  fouleur,  justement  et  à  honneur 
sauf,  qui  fouloit  tous  les  jours  ses  amis  et  ses  ser- 
viteurs en  tout  ce  qu'il  pooit  avoir  d'affaire?  Certes  , 
raison  bien  entendue  en  cestui  endroit,  il  n'en 
tourne  nulle  charge  au  roy.  Mes  en  ce  qu'il  ne  les 
a  secorrus  en  leur  grand  affaire,  et  seloncq  son 
promettre ,  là  fault-il  un  aultre  declairement  et 
de  plus  grand  sentence.  En  fait  bon  à  croire  que 
ung  roy  de  France,  le  plus  noble  de  la  terre, 
doibt  et  peust  bien  tenir  une  longue  suspense 
entre  dire  et  faire  ,  avant  que  condescendre  à  l'ex- 
trême effect  d'une  si  grande  matère  et  de  si  grand 
pois,  comme  de  soi  former  ennemi  en  faveur  d'aul- 
cun  peuple  encontre  un  bras  constitué  champion 
de  l'église  ,  et  de  l'expresse  ordonnance  du  pape , 
son  parent,  encore  quelque  question  qu'il  y  eust , 
l'ung  des  plus  nobles  princes  du  monde  et  des  plus 
puissans  ,  et  lequel  quand  il  l'aroit  aidié  à  des- 
truire  par  tels  vilains  ,  si  eust-il  accru  sa  honte  et 
son  propre  damage ,  en  perdicion  de  tant  de  no- 
blesse que  le  duc  y  avoit ,  et  lequel  faisoit  encore 
à  craindre  à  ung  roy  de  France  pour  mettre  sa 
noblesse  sous  danger  de  fortune  contre  ly_,  par  ad- 
jonction à  fîère   vilenaille,  que  tous  roys  et  princes 

doiventhayrpourla  conséquence.  Dont,  et  si  on  lui 
impute  qu'il  les  abusoit  par  paroles  et  vaines  pro- 
messes, je  cuide  que  non  certes,  et  que  sa  noblesse 
ne  le  portoit  point  ainsi.  Mes  il  avoit  espoir  peut 
estre  que  le  duc,  à  cause  de  la  voix  qui  en  pooit 
courir  chà  et  là ,  comment  il  se  melleroit  de  leur 
débat  encontre  ly ,  en  portant  révérence  à  la  cou- 
ronne et  à  sa  puissance  ,  se  refraindroit  ung  peu 
en  son  ire  ,  et  en  dissimuleroit  par  sens  ;  et  ainsi 
sa  promesse  aroit  donné  fruit  à  l'ung  et  à  l'aultre 
non  damage. 

Tout  conclu  doncques,  je  concède  la  hayne  que 
le  roy  pooit  avoir  juste  encontre  ce  duc  Charles 
pour  le  temps  passé  ,  et  le  désir  non  desprisable  de 
volentiers  s'en  vengier  par  diverses  voies,  s'il  les 
eust  sceu  trouver  ;  et  si  concède  aussi  qu'il  les  pooit 
conforter  et  assister  de  parolles,  sans  honneur  en- 
fraindre,  et  non  venir  à  l'extrême  parfait ,  pour  la 
conséquence  périlleuse  tant  de  ly  que  d'aultrui. 


CHAPITRE  CCLXXI. 

Comment  il  y  eust  cscarmuce  entre  Lie'geois  et  le  seigneur  de  Boussu. 

Ou  convient  parler  de  ces  removemens  de 
guerre,  la  tierche  fois,  des  Liégois  qui  estoient  de- 
vant Huy,  et  là  où  le  duc  Charles  avoit  envoyé  le 
seigneur  de  Boussut,  avecques  plusieurs  aultres 
seigneurs  de  Haynaut,   pour  confort  de  l'évesque 

et  de  la  ville.  Or   n'avoient  encore  Liégeois  lout 
perf  renié  leur  siège,  quant  ledit  de  Boussut  en- 
troit  ;   et  ne  tenoient  que  l'ung  costé  de  la  rivière. 
Si  firent  tant  par  nuict  et  par  jour  qu'ils  prindrent 
la  rivière  cà  et  là  ,  tant  que  nul  ne  pooit  plus  en- 
trer ne  saillir  dehors  ,  lors  pour  le  dangier  ;  et  y 
restoit  seulement  une  petite  porte  de  terre,  entre 
les  deux  bords  de  la  rive  qui  estoit  avantageux  à 
ceux  de  dedens,  et  de  péril  à  ceux  qui  là  gissoient. 
Si  se  pénèrent  Liégois  de  prime-  face  de  gaignier 
icellui  destroit  et  de  Poster  à  ceux  de  Huv  ;  et  de 
fait,  l'obtindrent,  à  force  de  gens  et  dehardement, 
une  petite  espasse.  Dont  ceux  de  dedens,  toutefois, 
qui  estoient  gens  de  guerre ,  quant  ils  se  virent  si 
de  près  aprociés  ,  et  au  vif  quérus  ,  se  en  aigrirent 
tous  en  ung  novel  corrage  ;  et  vinrent  à  lances  et 
à  trancbans  fers   férir  valeureusement  dedens  ces 
Liégois  qui  ià  gisoient,  et  en  occirent  une  grant 
part.  Et  là  y  eust  ung  beau  chapplis  et  une  fière 
mellée  ;  et  y  fit  vaillamment  le  seigneur  de  Bous- 
sut, et  messire  Philippe  de  Poitiers  ,   et  beaucop 
d'aultres   vaillans  hommes  qui  los  et  pris  y  ac- 
quirent; et  tant  que  Liégois  estoient  contrains  de 
eulx  retraire  sur  le  derrain  bord  de  la  porte  y  là 
où  nul  ne  les  pooit  approcier  que  par-devant  ;  et 
là  firent  de  deffenses  beaucop,  qui  peu  leur  servi- 
rent; car  durement  furent  entamés  et  tués  en  aul- 
cun  nombre  ;  et  en  aulcun  nombre  ils  se  sauvèrent 
et  retrayrent  en  toute  haste  en  leur  ^rand  ost. 
Or  commenchoit-il  à   avoir  une  couverte  mur- 

nuire  en  la  ville,  entre  le  menu  peuple  qui  se  vil 
assiégier  et  mis  ainsi  en  destroit  de  ses  propres 
voisins  et  parens  et  alliés  anciens,  de  ceux  delà  cité, 
comme  se  faveur  voloient  porter  avecques  eux , 
et  pité  de  les  voir  calamités  de  main  estrange  ;  et 
sambloit  proprement  qu'il  y  pooit  avoir  entende- 
ment entr'eux  et  ceux  de  dehors  pour  livrer  la 
ville  en  leur  main.  Si  s'en  percheut  l'évesque  et 
autres  emprès  ly,  qui  y  mirent  grand  guet. 

Dont ,  et  comme  la  peur  de  cecy  lui  estoit  entrée 
en  cuer,  et  que  aulcuns  paoureux  d'emprès  ly  lui 
en  donnèrent  assez,  pria  au  seigneur,  deBoussut,  en 
lui  narrant  le  cas,  qu'il  le  voulsist  aidier  à  sauver  et 
vuidier  hors  de  la  ville;  car  pour  tout  l'or  du  monde, 
ne  vouldroit  cheoir  en  la  main  de  ses  ennemis , 
ceux  de  la  cité.  Si  pesa  ledit  de  Boussut  fort  ceste 
requeste,et  enuis  refusala  sau veté  d'ung  tel  homme , 
ung  noble  prince ,  et  auquel  par  refus  il  pooit 
porter  ung  grand  meschief ,  et  par  ly  accorder 
ce  qu'il  quéroit  faire  à  ly-meismes  une  grande 
honte  et  blasme  ;  et  par  ainsi,  entre  faire  et  lais- 
sier  ,  ne  scavoit  quoi  mieulx  respondre.  Enfin  _, 
toutefois  ,  pesa  plus  la  sauveté  du  seigneur  et  d'a- 
venturer son  honneur,  que  de  viser  à  son  honneur 
estroitement,  en  perdant  telle  personne,  pensant 
mieulx  et  plus  tost  réparer  ce  qu'on  lui  poroit 
donner  de  charge  d'abandonner  la  ville,  que  de 
venir  à  la  paix  envers  son  prince  ,  d'avoir  aban- 
donné son  cousin-germain,  l'évesque,  en  son  mortel 
estroit  affaire ,  et  là  où  peusl-estre  il  eust  esté  mort. 

CHAPITRE   CCLXX1I. 

Comment  l'ung  de  la  compagnie  du  seigneur  de  Boussut  remonstra 
prudentement  ne  soi  devoir  partir  de  Huy. 

Si  en  print  la  charge  ,  le  seigneur  de  Boussut , 
de  sauver  l'évesque  et  de  le  conduire  jusques  à 
Brusselles  ;  et  de  fait ,  le  mena  hors  de  la  ville  à 
l'emblée  ;  et  le  mena  au  plus  céléement  qu'il  pooit 
de  peur  de  ceulxdu  siège.  Etcomme  ledit  de  Boussut 
avoit  des  vaillants  hommes  avecques  ly  qui  ce  vi- 
rent et  sceurent,  et  qui  moult  amoientson  honneur, 
aulcun  de  eulx,  et  par  espécial  ung  Berlremieu  , 
gentil  compagnon  et  vaillant ,  lui  dit  :  «  Ah  !  mon- 
»  seigneur  ,  que  faites-vous  aujourd'hui  ?  Vous 
)>  périssez  beaucoup  de  vostre  honneur  et  bon  los 
»  acquis  aultrefois ,  quant,  pour  complaire  à  ung 
»  prestre  ,  vous  abandonnez  une  ville  à  prochain 
»  péril ,  dont  le  duc  s'est  lié  de  son  salut  en  vostre 
))  vaillance  ;  et  maintenant,  quant  vous  en  voyez 
»  te  dangier  ,  et  que  la  deussiés  deffendre  et  nous 
»  aultres  encorragier ,  vous  vous  en  allez  avecques 
»  un  fuyant  qui  n'acconte  à  los  ne  à  blasme.  O 
»  monseigneur  de  Boussut,  fort  est  et  sera  se  ja- 
»  mes  cy-après  vous  réparez  ceste  faute.  Et  se 
»  mal  vient  ne  eschiet  à  la  ville ,  vous  seul  en 
»  porterez  le  chappelet  et  en  arez  à  respondre.  » 

Et  vrai  disoit ,  et  notablement ,  et  comme   un 

vaillant  homme  ;  et  aussy  ledit  de  Boussut  en  avoit 
puis  dur  à  souffrir  ;  et  en  fust  fort  accueilli  en 
court  et  devers  le  prince;  et  fust  la  ville  prise 
prestement  après  son  partement.  Et  sçaroit-on 
mal  jugier  du  mieux  fait  ou  du  lessié  au  seigneur 
de  Boussut ,  lequel ,  ce  que  fît ,  non  fîst  par  couar- 
dise ne  par  peur  du  péril ,  mes  à  bonne  noble  in- 
tencion  de  sauver  l'évesque,  en  l'espoir  d'y  re- 
tourner à  temps  assez  ,  ce  que  non  fist  ,  et  dont  il 
lui  prist  mal.  Mes  l'évesque  venu  à  Brusselles ,  et 
veuillant  justifier  et  excuser  ledict  chevalier  qui 
l'avoit  servi,  prinl  toute  la  charge  sur  lui ,  se  mal 
fait  y  avoit ,  et  de  corps  et  de  chevance  ;  et  de 
quanques  Dieu  jamès  lui  poroit  donner ,  le  voloit 
plenir  et  garantir  ;  car  ce  que  fait  en  avoit ,  il  l'a- 
voit fait,  ce  disoit^  à  sa  grant  presse  et  force,  que 
tout  toutes  fois  ne  servoit  ne  à  l'ung  ne  à  l'aul- 
tre.  Et  fust  l'évesque  laidement  raboué  ,  meismes 
du  duc,  comme  un  couart  cléricque,  et  cely  de 
Boussut  mis  en  la  pile  au  verjus,  de  croire  ainsi 
et  d'obéir  à  un  lasche  prestre ,  en  cas  encore  de 
son  honneur  extrême.  Tout  toutefois  fust  réparé  ; 
car  scavoit-on  de  vrai  que  le  chevalier  n'avoit  rien 
faict  par  lascheté,  mes  par  mesprison  non  cuidée. 

CHAPITRE    CCLXXIII. 

Comment  les  Liégeois  se  disposèrent  assaillir  Huy  et  comment  les  habi- 
tans  faindans  la  deffendre,  lessèrent  entrer. 

Or  ai-je  dit  jà  tout  près  d'ici ,  que  le  peuple  de 
ceste  ville  sambloit  forment  varier  et  branler  avec- 
ques  ceux  de  dehors. Dont,et  comme  les  apparences 
y  estoient  perceues ,  l'effect  aussi  y  ensievit  tout  au 
parfait  ;  et  ce  qui  plus  donnoit  la  doubte  de  malice 
àceux  de  la  garnison  ,  de  parle  duc  et  de  l'évesque, 
c'estoit  que  le  chasteau  estoit  tout  despouillié  d'ar- 
tillerie et  de  vivres  et  de  toutes  deffenses  ,  el 
parquoy  le  retraire  dedens  ne  pooit  porter  fruit. 
Or  vindrent  Liégois  ung  jour,  et  firent  samblant 
d'assaillir  la  ville;  et  le  peuple  de  dedens,  faisant 
semblant  d'aller  deffendre  les  portes,  les  ouvrirent 
àtouteffort,  et  boutèrent  Liégois  dedens,  et  s'entre- 
con  joyrent ,  corrant  parmi  ces  rues  comme  enragiés 
et  visans  à  tout  mettre  à  mort  ce  que  trouver 
poroient  de  nation  estrange,  feust  au  duc  ,  feust  à 
l'évesque  ;  n'y  avoit  espargne  ne  merci  décrétée 
pour  nulluy.  Si  veissiés  ung  horrible  effroi  dans 
ceste  ville ,  entre  ung  petit  nombre  de  gens  qui 
là  estoient  en  bonne  confiance  ,  sur  ceulx  qui  les 
trayrent;  et  quant  aulcun  de  eulx  cuidans  sauver, 
et  la  ville  avecques  ,  se  sont  boutés  dedens  le  chas- 
teau ,    et  l'ont  trouvé  tout  vuide  et  desgarni ,    se 

sont  mis  à  désespoir  finable,  et  ont  perceu  que  tout 
estoit  une  trayson  bastie  pour  tout  faire  perdre. 
Si  n'j  avoit  cely  qui  ne  visast  à  se   sauver.    Et 
combien  qu'il  y  en  avoit  qui  firent  de  leurs  corps 
ce  qu'ils  peurent  vaillamment   et  à  grand  péril  r 
toutesfois  ,  parce  que  defFense  ne  pooit  avoir  lieu , 
firent  de  nécessité  vertu  ,  et  sauvèrent  le  corps,  qui 
point  n'eust  eu  de  mérite  par  soy  faire  tuer  en 
oultrage.  Ung  entre  les  aultres,    ung  beau  grand 
personnage  d'omme  du  pays  d'Ardenne  et  de  ceulx 
de  la  Marche,    homme  de  grant  maison,    et  qui 
ne  s'estoit  point  percheu   des  premiers  de  ceste 
trayson  ,  et  qui  ne  cuidoit  point  l'effroi  estre  tel 
entre  ses  compaignons  qui   jà    se  parloient,   se 
trouvant  d'aventure  entre  ces  vilains,  en  ung  des- 
troit  lieu,  et  là  comme  assaillant  et  assailli,  et  qui 
autrement  ne  pooit  que  combattre  ou  morir  re- 
cran ,    fit  des  dures  armes  et  de  felles  beaucop  ; 
et  n'y  avoit  nul ,  s'il  chéoit  dessoubz  son  baston, 
qui  ne  receust  affolure;  et  estoit  merveilles  de  ce 
qu'il  Ht  pour  ung  corps  seul ,  et  de  ce  qu'il  soute- 
noit  en  atlente  horrible.  Liégois  meismes  lui  di- 
soient  :  «  Que  volez-vous  faire  ?  Cuidiés-vous  re- 
»  couvrer  la  ville  tout  seul  sur  nous  treslous  ,  qui 
»  n'avez  compagnon,  jà  ung  tout  seul,  pour  vous 
»  deffendre  et  qui  ne  soit  fui.  Ce  poise    nous  et 
»  nous  va  contre  cueur ,  se  vous  vous  faites  tuer 
»  ici  là  où  vous  ne  poez  riens.    Sauvez-vous,   de 
»  par  Dieu  ,  avecques  les  autres ,  et  vous  en  allez. 
»  Nous  vous  ferons  voie,  et  aultrement  le  demorer 
»  ici  vous  promet  mort  sans  respit.  » 

Quant  doncques  ce  vaillant  noble  homme 
parceut  comment  la  chose  estoit  allée ,  et  que 
voirement  de  secours  ne  véoit  point  en  nulluy , 
ne  de  recuevre ,  et  que  mais  ame  ne  véoit  de  sa 
sorte,  crut  conseil  et  se  sauva  au  plus  bel  qu'il  pot, 
grandement  à  son  honneur ,  et  beaucop  tenu  à 
fortune,  que  lui-meismes  ignorant  et  quasi  malgré 
ly  ,  avoit  gardé  cestui  eslroit  affaire ,  là  ou  forcé- 
ment il  falloit  monstrer  sa  vertu  ,  ou  morir  hon- 
teux et  confus  en  couardise.  Si  s'alla  rendre  pres- 
tement à  Brusselles,  où  le  duc  le  recheutà  honneur 
et  à  gloire  en  ensievant  son  œuvre. 


CHAPITRE  CCLXXIV. 

Comment  le  dr.c  envoya  messire  Adolphe  de  Clèves  pour  lever  le  siège 
des  Liégeois  estant  devant  Huy. 

C'estoit  au  mois  de  septembre ,  bien  avant , 
quand  ceste  ville  de  Huy  fust  prise  des  Liégeois  ; 
et  le  duc  Charles  enlendant  à  ses  affaires  par  le 
pays  de  Braibant,  envoya  messire  Adolf  de  Clèves., 
à  tonte  haste  et  à  forte  compaignie,  pour  lever  le 
siège  ,  cuidant  que  Liégois  feussent  encore  devant 
la  ville  non  prise.  Mes  comme  l'aventure  l'ap- 
porta ,  et  que  le  dit  de  Clèves  estoit  jà  venu  a 
deux  lieux  près,  cuidant  férir  sus,  Liégois  estoient 
dedensla  ville  à  sauveté.  Si  en  ot  grant  regret  cely 
de  Clèves  ,  d'estre  ainsi  venu    pour  nient  à  tant  de 

belles  gens  et  de  vaillans  hommes  et  pleins  de 
haulte  volenté.  Mes  porter  le  convenoit  ainsi  et 
prendre  en  gré  jusques  à  une  autre  heure,  là  où 
tout  pourroit  retourner  en  compte  et  en  paye. 
Si  n'y  avoit  aultre,  fors  de  retourner  vers  le  due, 
qui  en  fit  matte  chière  ;  mes  dit  bien  que  ce  leur 
seroit  brief,  s'il  ne  moroit ,  une  chière  prise  et 
cousteuse .  Et  disoit  vrai  ;  car  prestement  fit  faire 
son  mandement  sur  tous  les  pays  de  Braibant ,  de 
Flandre ,  de  Hainaut ,  de  Picardie  ,  de  Namur  ,  et 
de  Luxembourg  pour  le  huitième  d'octobre;  et  or- 
donna aux  capitaines  de  eulx  mettre  sus,  et  le 
plus  à  haste  que  faire  poroient ,  et  à  plus  de  gens  ; 
et  les  asseura  de  bon  paiement  et  prompt,  sans 
délay  ,  et  à  tant  s'en  reposa  sur  leur  diligence 
et  sur  le  bon  acquit  de  chascun  d'icy  au  jour 
nommé;  et  ly-mesmes  diligenta  fort  en  tousses 
aultres  affaires  pour  venir  à  cestui  ;  car  là  avoit-il 
cueur. 

Or  convient-il  maintenant  parler  du  roy  qui 
tout  savoit  et  ooit  ce  qui  se  faisoit  par  decbà  ,  et 
comment  le  mariage  estoit  conclu  de  là  seur  au  rov 
Edouard,  et  comment  Huy  estoil  prise  des  Liégois, 
et  qu'à  ceste  cause  le  duc  avoit  fait  son  mandement 
très  grand ,  et  estoit  délibéré  à  removoir  guerre  , 
jà  la  tierche  fois,  à  ceux  de  Liège,  et  de  les  mettre 
en  basse  croûte;  et  ymaginoit  presque  et  faignoit 
savoir  tout  ce  que  ce  jeusne  duc  avoit  en  ventre  et  en 
propos  de  faire,  et  pourquoi  tant  plus  le  craignoit  ; 
car  le  cognoissoit  fier  cl  orgueilleux,  et  mordant 

et  dur  ennemi,  malvais  à  rompre  là  où  il  portoit 
corrage.  Si  s'en  devisa  tous  les  jours  ceroy  Loys 
à  son  connestable,  qui  aultre-lel  congnoissoit  le 
duc  Charles  comme  ly  ,  car  l'ancienne  nourriture 
y  estoit.  Si  eust  bien  volu  le  roy  ,  ainsi  que  devises 
portent ,  obvier  aux  emprises  s'il  eust  pu  de  ce 
fier  duc  ,  et  les  rompre  par  sens  ou  par  meoaces  , 
ou  par  moyen ,  ne  lui  chaloit  quel ,  mes  qu'il 
lui  pust  rompre  ou  faire  rebouter  sa  corne,  la- 
quelle il  véoit  fièrement  dreschiée.  Si  en  devisa 
familièrement  audit  son  connestable  ,  comme  à 
cely  seul  du  monde  par  qui  main  il  pooit  mieulx 
ouvrer  en  ceste  affaire  ;  car  ly  seul  aussi  estoit  tout 
à  main  au  duc  par  deçà,  et  lui  donnoit  ascout  et 
créance;  et  la  seule  main  du  connestable  qui  estoit 
ami  et  certain  à  tous  les  deux ,  estoit  digne  et 
propre  pour  manier  haulte  matière. 


CHAPITRE   CCLXXV. 

Comment  le  seigneur  de  la  Roche  et  le  seigneur  dAymeries  furent 
envoyez  à  Boliain  vers  le  connestable. 

Le  connestable  doncques,  qui  savoit  tout  le  se- 
cret du  roy ,  et  beaucoup  de  bonnes  raisons 
aussi  qui  en  luiestoient  et  qui  fesoient  à  regarder 
et  à  peser,  ce  savoit  bien,  tant  pour  le  bien  et 
salut  de  ce  royaulme  ,  dont  il  estoit  souverain  of- 
ficier ,  comme  pour   l'onneur  et  salut  aussi  de  ce 

nouveau  duc  Charles ,  à  qui  y  fesoit  bon  obéir  à 
conseil^  souverainement  en  son  novel  venir  en 
règne  ,  là  où  on  appreuve  volentiers  le  sens  du 
venant  par  ses  fais  ;  ce  gentil  prince  doncques , 
le  connestable  de  France,  bien  instruit  et  fondé 
sur  grandes  choses ,  ayant  jà  lessié  le  roy  ,  s'en  es- 
toit  venu  à  Bohain ,  en  sa  maison.  Et  scachant  ce, 
le  duc  Charles  prestement  y  envoya  le  seigneur 
de  La  Roche  et  le  seigneur  d'Aymeries,  pour  in- 
lerroguer  et  enquerre  des  novelles  de  France; 
comme  les  deux  chevaliers  feussent  ceux  par  deCà, 
sur  tons  aultres,  mieulx  à  main  et  au  gré  audit 
connestable.  Si  leur  fist  grant  chière  et  bonne  ; 
mes  à  peu  de  demeure  devers  ly  retournèrent  à 
BrusselleS;  et  le  conte  connestable  les  sievit  de 
près;  et  tellement ,  qu'en  briels  jours  après  *  il 
vint  à  Brusselles  en  grand  et  noble  compaignie, 
et  là  où  le  duc  le  feist  joyeusement  rechevoir  et 
bien  viegnier;  et  ly-meismes  ly  fist  grand  chière. 
Mes  à  tant  je  le  laisse  ici ,  jusques  à  bien  tost  que 
j'en  parlerai  plus  au  vif  et  à  l'estroit  de  leur  as- 
semblement,  et  dirai  ce  que  j'ai  oublié  à  narrer, 
et  qui  estoit  grand  chose  à  celle  heure  :  c'estoit 
que  le  roy  de  Castille  '  ,  par  haine  et  despit  qu'il 
avoit  pris  envers  le  roy  Loys  de  France ,  envers  ce 
temps  ici  s'estoit  ajoinct  et  allié  avecques  le  roy 
Edouard  d'Angleterre,  en  contraire  du  roy  Loys 


1.   Henry  IV,  dit  l'impuissant. 

et  de  la  coronne  de  France  ,  ce  que  oncques  nul 
de  ses  devanciers  n'avoit  fait  ;  car  y  a  perpétuel 
compact  entre  les  deux  coron  nés  de  France  et  de 
Gastille.  Nient-moins,  cestui-icy  avoit  toutrompuet 
cassé,  d'autant  comme  en  ly  estoit,  et  que  sa  vie 
portoit  ;  car  héoit  de  dure  mort  le  roy  Loys,  pour 
causes  passées  ^  et  lesquelles  ont  esté  contées  par 
moi  enung  aultre  volume. 

Or  reviens-jeau  connestable  de  France,  le  comte 
de  Saint-Pol,  et  au  duc  Charles,  là  où  ils  sont  en 
devises  en  Brusselles  la  rice  ville  ,  et  là  où  il  pooit 
avoir  beaucoup  de  paroles  retournées  souvent 
entre  eux  deux  ,  delà  part  du  duc  ,  comme  hault 
et  excellent  prince,  plein  de  cuer  et  de  hault 
pooir  ,  et  de  la  part  du  conte  connestable ,  comme 
souverain  officier  de  la  couronne  ,  parlant  de  la 
bouce  du  roy  par  charge  :  là  où  toutefois,  entre 
deux  ,  ledit  connestable  ploya  comme  subject  et 
serviteur,  et  humble  parent,  et  se  contourna  en 
sa  nature ,  comme  conte  de  Sainct-Pol  ;  mais  par 
acquit  de  son  honneur  et  de  sa  léauté  ,  aussi  envers 
le  roy  dont  il  avoit  les  mots  en  sa  bouce  ,  parla 
au  duc  roidement,  et  à  l'exigeant  de  sa  charge, 
disant  et  lui  signifiant  que  le  roy  estoit  mal  content 
toutoultre  de  l'alliance  qu'il  avoit  prise  et  quise 
en  Angleterre ,  avecques  les  anciens  ennemis  et 
traveilleurs  de  la  coronne  de  France  ;  et  que  c'es- 
toit  mal  fait  et  chose  non  à  tollérer,  que  ly  qui 
estoit  ung  des  supériores  du  royaulme,  et  le  plus 
avant  en  dignité  d'estat ,  et  venu  d'ave  et  de  trave , 

et  cle  toute  ancienne  production  en  noble  lit  des 
ileurs-de-lys,  alloit  quérir  et  prendre  l'alliance 
des  ennemis  de  ses  vieux  pères,  en  grand  préju- 
dice et  plaie  en  temps  avenir,  de  tout  le  throne 
de  France  et  de  son  salut.  Si  voloit  bien  le  roy 
qu'il  sceust,  ce  lui  dist-il,  qu'il  en  estoit  mal  con- 
tent ,  et  qu'il  avoit  bien  cause  de  y  remédier  et 
obvier  par  toutes  voies  à  ly  possibles  ,  en  temps  et 
en  lieu,  quand  il  poroit. 


CHAPITRE  CCLXX  VI. 

Comment  le  conncstable  pour  la  tierce  fois  eust  plusieurs  paroles  au 
duc  et  Tappressoit  cle  leissier  Liège  en  paix. 

Ceste  manière  de  parler  estoit  assez  aigre  au  com- 
mencement, mais  non  pas  laite  ne  dite  de  malvais 
cuer;  car  le  parlant  estoit  tout  serviteur  humble 
à  cely  à  qui  il  parloit,  ce  scavoit  bien,  avecques 
ce  que  l'ascoutant  accontoit  peu  à  ses  paroles  com 
aigres  qu'elles  feussent  :  mes  au  moins  ne  pooit-il 
que  soi  acquitter  de  ce  qu'il  avoit  pris  en  charg-e. 
Et  meismes  avant  que  jamès  il  partisist  de  France 
ne  de  la  bouce  du  roi,  si  scavoit-il,  et  l'avoit  bien 
dit  au  roi,  que  c'estoit  pour  nient  de  s'en  tra- 
veiller;  car  jamès  l'alliance  qu'il  avoit  prise  en 
Angleterre,  ne  seroit  rompue,  ne  par  menace  ne 
par  prière ,  si  non  par  mort  ;  et  que  cely  qui 
s'y  estoit  bouté  n'esloit  pointa  avoir  ainsi  descousse 

de  bras,  car  c'estoit  un  fort  et  lier  passage  et  l'un 
des  redoubtables  du  monde  en  eeli  temps.  Et  pour- 
tant, comme  j'ai  dit,  posé  que  ce  comte  connes- 
table  venist  de  par  le  plus  hault  roi  du  monde, 
son  maistre,  faire  ici  son  personnage  et  s'acquitter 
de  sa  charge,  si  venoit-il  plus  pour  estre  moyen 
et  instrument  de  modification  entre  les  deux  ai- 
gres, que  pour  estre  seul  à  l'ung  ne  seul  à  l'autre. 
Car  cognoissoit  que  la  nécessité  du  temps  le  ré- 
querroit  et  que  ce  royaume  ici  estoit  perdu,  et 
nous  tous,  se  les  deux  aigreurs  eussent  eu  cours  et 
voie.  Et  pourtant,  ce  comte  connestable  cy,  qui 
estoit  nng  sage  chevalier  et  prince,  et  moult  sub- 
til, tout  ce  que  il  pooit  avoir  en  charge  du  roi, 
tout  ce  il  le  tournasurmanièrede  conseil  ei  de  re- 
monstrance  à  ce  jeusne  duc  Charles,  par  amour  et 
dilection  qu'il  avoit  à  ly  et  comme  à  son  prince  et 
seigneur.  Dont,  pour  la  seconde  charge  qu'il  avoit, 
c'estoit  que  le  roi  voloit  et  lui  prioit  qu'il  se  voul- 
sist  déporter  de  faire  guerre  ceste  tierche  fois  aux 
Liégeois;  et  en  cas  de  non  ,,  il  lui  signifioit  que 
c'estoient  ses  alliés  et  ses  amis,  et  les  avoit  en  sa 
garde ,  et  il  les  assisteroit  et  conforteroit  de  sa  puis- 
sance. Mes  à  peine  le  connestable  pooit  avoir  dit 
à  demy  que  le  duc  ne  lui  rompy  la  broce  et  lui  dit 
bien  fellement  :  «  Beau  cousin,  tenez-vous-en  à 
»  tant  et  ne  m'en  parlez  plus,  car  quelque  chose  que 
»  avenirme  doie,  ne  qu'il  plaira  à  Dieu  rn 'envoyer, 
'  je  mettrai  mon  armée  sur  les  champs,  et  la  lour- 
»  nerai  en  Liège  ;  si  scarai  à  ceste  lois  se  je  serai 

»  maistre  ou  varlet;  et  dont  et  qui  m'en  vouldra 
»  destourner  et  y  mettre  empeichement,  viengne, 
»  de  par  Dieu  soit  !  et  il  me  trouvera  pour  res- 
»  pondre  » . 

CHAPITRE  CCLXXYII. 

Comment  le  connestable  excusoit  le  roy  vers  le  duc  Charles  pour  le 
différent  des  Lie'geois ,  à  cause  qu'il  les  avoit  en  protection. 

Sur  cestes  paroles  ot  des  grans  arguments  et 
de  grandes  remonstrances  de  la  part  du  connesta- 
ble ,  qui  toutesfois  y  alloit  en  équité  et  de  bon  pié 
comme  serviteur  et  ami,  et  disoit  :  «  Déa  !  monsei- 
»  gneur  ,  ce  n'est  de  merveilles  se  le  roy  prend  à 
»  cueur  ceste  guerre  que  vous  menez  à  Liégeois,  car 
»  elle  lui  touche  et  compéte.  Ils  sont  de  sa  sauve- 
»  gardeetdesa protection; ettouslesjoursdumonde 
»  clament  et  crient  devant  ly  ,  et  lui  repreuvent  ce 
m  que  déeeus  sont  ainsi  en  ses  paroles  et  pro- 
»  messes;  et  jà  deux  fois  en  a  dissimulé  que  vous 
»  leur  avez  Fait  du  mal  beaucoup,  et  dont  il  s'est 
»  teu;  si  vouldroit  que  désormès  vous  vous  en  te- 
»  nissiez  à  tant ,  et  que  pour  l'onneur  de  Dieu  et 
»  de  ly  ,  et  par  pité  et  compassion  du  sang  humain 
»  ne  voulsissiés  plus  contendre  en  leur  oppression. 
»  Et  aussi,  monseigneur,  vous  estes  ung  très  noble  et 
»  très  puissant  prince  et  sage  et  plein  de  vertu,  et 
»  veneztout  novelenrègne  et  en  seigneurie;  si  devez 
»  désirer  de  y  entrer  à  gloire  et  à  haute  renom- 

»  mée  de  bien  et  de  édification  au  monde  plustost 
»  que  à  ruyne  et  à  désolation  du  peuple  par  guerre 
»  et  du  resse.  Monseigneur,  pardonnez-moi ,  je  suis 
»  à  vous  et  vous  ai  servi  jà  deux  fois  en  Liège  ; 
»  et  encore,  se  loisible  m'estoitne  que  je  le  peusse 
»  respondre,  je  vous  servi roie.  Mes,  monseigneur, 
»  vous  devez  considérer  que  Dieu  vous  a  fait  et 
»  donné  des  grâces  beaucoup  et  de  hautes  victoires^ 
»  et  dont  vous  estes  venu  à  glorieuse  fin  :  mes  si 
«  sont-elles  passées,  et  ne  vous  sont-elles  pas  à 
»  venir  certaines.  Les  fais  de  guerre  sont  périlleux 
»  et  les  faveurs  de  fortune  instables  ;  huy  elle  rit 
»  à  l'homme,  demain  lui  fait  la  moue;  et  cely  qui 
»  plus  se  confie  en  sa  puissance ,  c'est  cely  sou- 
»  vent  que  le  plus  elle  reliève  par  estrange  voie, 
»  et  dont  nul  ne  se  donne  garde.  Monseigneur, 
»  plus  a  à  garder  cely  qui  a  beaucop  acquis  et  beau- 
;>  cop  de  précieux  amas  que  cely  qui  est  encore 
»  toutsore  et  creux,  et  n'a  riens  pour  mettre  en 
»  espargne.  Vous  avez  l'honneur  de  monseigneur 
»  vostre  père  en  vos  mains,  le  plus  noble  prince  de 
»  la  terre,  et  lequel  est  mort  vainqueur  non  onc- 
»  ques  vaincu,  et  vous  avez  le  vostre  propre  qui  est 
»  grand  et  cler,  et  resplendissant  sur  tous  ceulx  de 
»  vostre  temps.  Si  vous  sied  bien  de  estroitement 
»  et  curieusement  le  garder  et  tenir  net,  et  de 
»  non  le  mettre  en  l'abandon  ne  à  perte,  encore 
»  à  aultrui  appétit  et  emprise;  car  se  d'aven- 
»  ture  vous  succombiez  encore  dessoubs  ces  vi- 
»  lains  là,  où  les  dangiers  sontgrans,  toute  vostre 

»  gloire  passée,  et  de  vous  et  de  vostre  maison, 
»  seroit  reversée  et  retournée  en  songe,  et  tout 
»  esvanoui  et  esteint  quant-ques  vous  feistesonc- 
»  ques  de  grand;  et  pourtant,  fait-il  bon  soi  avi- 
»  ser  et  soi  amoderer,  et  non  soi  tout  oultréement 
»  exposer  et  abandonner  aux  périls  de  fortune. 
»  Les  plus  amodérés  souvent  et  les  plus  subjects 
»  à  conseil  sont  costumièrement  les  plus  tost  pa- 
)>  rattaignans  à  gloire.  Ce  que  j'en  dis,  monsei- 
)>  gneur,  je  le  dis  pour  bien;  je  m'acquitte  en- 
»  vers  vous  comme  mon  prince  ;  je  m'acquitte 
»  envers  le  roi  comme  mon  maistre  ;  et  à  tous  deux 
»  je  suis  procureur  à  mon  pooir  de  leur  honneur 
»  et  joie.  Siques  ,  pardonnez-moi  si  je  vous  dis  ce 
»  que  le  povre  sens  que  j'ai  me  porte  et  ce  à 
»  quoi  mon  honneur  m'astraint  et  oblige  de  le  non 
»  vous  taire  ». 


CHAPITRE  CCLXXVIII. 

Comment  le  duc  Charles  fist  responce  absolute  au  conncstable  ne  soi 
vueillant  désister  de  son  emprise. 

A  ces  mots,  le  duc  respondit  :  «  Beau  cousin ,  je 
»  vous  ai  bien  oy  et  entendu  ;  et  à  brief  respondrai 
»  sur  tout.  Et  en  tant  qu'il  touche  le  fait  des  Lié- 
»  geois  ,  je  vous  ai  dit  une  fois  qu'il  en  est  fait 
»  et  conclu,  et  ne  faut  ne  prescheur  ne  sermoneur 
»  pour  me  venir  rompre  en  ce  propos  ;  ains  eulx 
»  tous  et  cent  aultres  y  romproient  meismes  leurs 

»  testes,  premier  que  en  finir.  Que  se  demande  le 
»  roi  de  me  requerre  que  je  les  laisse  en  paix?  et  que 
»  ne  les  contraint-il.,  et  leur  fasse  défense  que  eulx- 
»  meismes  ne  me  travaillent.  Veult-il  que  je  lessup- 
»  porte  et  espargne,  et  eulx  ils  me  vendront  faire 
»  outrage  !  Que  leur  ai- je  demandé  quant  ils  sont  ve- 
»  nus  assiéger  Huy,et  la  prendre,  et  la  mettre  à  sac  - 
»  queman?  Je  ne  les  ai  pas  quis  ne  fait  travaillier,ne 
»  riens  esmeu  contre  eulx  de  novel;  mes  eulx  sont 
»  venus  en  mon  despit  prendre  ung  gentilhomme  en 
»  mon  pays  de  Luxembourg ,  et  l'ont  mis  en  tor- 
»  ture  piteusement,  et  depuis  à  tort  à  mort,  et  sans 
»  cause  :  et  d'abondant,  pour  me  cuidier  espoen- 
»  ter  en  mon  entrée ,  pensans  tout  avoir  d'avan- 
»  tage,  sont  venus  prendre  cette  ville,  tendans,  ce 
»  me  doute  bien,  à  plus  grand  fin,  el  laquelle  ils 
»  l'ont  quise;  et  sçai  bien  à  quoi  et  à  qui.  Pour 
»  toutes  conclusions ,  beau  cousin  ;  à  qui  il  des- 
»  plaît,  si  le  tourne  comme  il  l'entend;  mes  je 
»  morrai  en  l'emprise  où  je  les  aray  au  fouet  de 
»  leur  extrême  perdicion  et  ruine ,  ne  jamès  joie 
»  n'arai  en  cuer  jusques  je  m'en  verrai  vengié. 
»  N'y  a  ne  roi  ne  empereur  pour  qui  j'en  face  aul- 
»  tre  chose  » . 

Le  connestable  toutefois,  quelque  chose  qu'il  eut 
dit  devant^  si  sçavoit-il  bien  comment  ce  duc  en 
i'eroit  ;  et  pourtant  torna  beaucoup  de  ses  propres 
paroles  à  risées,  et  meismes  en  fit  rire  le  duc  qui 
pour  Dieu  n'eust  fait  en  ce  cas  pour  le  roi  ne  que  pour 
le  Soudan  ;  aussi  la  presse  n'estoit  pas  raisonnable; 

mes  si  séoit-il  bien  au  connestable  de  remonstrer 
les  dangiers  qui  peuvent  cheoir  en  guerre  ,  et  les- 
quels nul  prince ,  tant  soit  grant  ne  puissant  ne 
fort,  ne  peut  avoir  en  ses  mains  pour  dire  :  «  De 
«  ceci  ou  de  cela,  je  suis  asseur,  et  ne  m'avenra 
»  point  ». 


CHAPITRE  CCLXXIX. 

Comment  la  duc  Charles  mena  la  guerre  en  Liège  et  comment  le  con- 
nestable obtint  demy-an  de  seur  estât  afin  qu'il  ne  s'empeschast  de 
la  guerre. 

Et  ce  duc  Charles  d'abondant  encore  ,  et  pour 
satisfaire  au  connestable  en  toutes  responses  et  sur 
tous  ces  articles ,  qui  au  premier  lui  avoit  parlé  de 
l'alliance  d'Angleterre,  et  laquelle  le  roi  désiroit 
qu'il  relinquist,  sur  ce  point  ilrespondistet  dist:«Ce 
»  que  je  suis  allié  en  Angleterre  s'en  prègnele  roi  à 
»  ly-meismes;  car  ses  menaces  et  légières  paroles, 
»  et  ses  diverses  estranges  manières  de  faire  m'en 
»  ont  esté  cause.  Il  m'a  compuls  et  constraint  de 
»  la  prendre;  car  ly-meismes  il  l'a  quise  contre 
»  moy.  Si  m'y  suis  bouté  si  avant  que  de  reculer 
»  a'y  a  point,  quand  je  vouldroie  ;  et  pourtant 
»  les  paroles  s'en  font  pour  nient  et  trop  tard.  Si 
»  le  roi  m'eust  volu  traitier  et  recognoistre  pour 
»  tel  que  je  suis,  qui  suis  prince  de  foi  et  de  léaulté 
»  et  qui  en  viens  de  lignée,  je  l'eusse  recogneu  pour 

»  tel  que  jedevroie,  et  l'eusse  servi  et  amé  ;  mes  il 
»  a  fait  tout,  le  contraire  à  moi;  et  ne  content 
»  (cherche)  que  à  moi  desplaire;  par  quoi  il  m'a 
»  donné  occasion  aussi  de  me  pourveoir  à  l'en- 
»  contre.  Dont ,  et  se  je  suis  de  France  ou  de  Bour- 
»  goigne,  si  m'a-t-il  fait  devenir  Angles  maugré 
»  moi  » . 


CHAPITRE  CCLXXX. 

Comment  le  conneslable  obtint  du  duc  que  le  terme  d'un  demi-an  il 
bailleroit  asseurauce  sans  faire  emnrinse  contre  le  rci. 

Oit  y  avoit-il  encore  ung  autre  point  et  qui 
estoit  grand,  et  que  le  roi  avoit  profondement  yma- 
giné  nécessaire  pour  ly  de  le  mettre  avant  et  de  le 
proférer  de  tous  aultres  pour  le  temps  d'alors  : 
c'estoit  que  ce  conte  de  Saint-Pol,  son  connesta- 
ble  ,  procurasl  devers  ce  duc  Charles .,  ung  seur 
estât  d'un  ang  entier  pour  ly  et  pour  tous  ses  alliés 
et  amis.  El  à  ce  le  menoit  une  considéracion  qu'il 
avoit, que  ce  duc  icy  estoit  allié  de  tous  lezdu  monde 
pour  lui  pooir  porter  grief,  d'Espagne,  d'Angle- 
terre, d'Allemagne  et  de  Normandie;  et  aveuc- 
ques  ce  avoit-il  une  redoubtable  et  puissante  ar- 
mée sur  les  champs,  preste  à  tourner  là  où  il 
vouldroit;  si  en  avoit  le  roi  peur,  parce  qu'en  ly- 
meismes  il  cognoissoit  avoir  cause  par  quoi  la  peur 
y  devoit  estre.  Si  fît  le  conte  de  Saint-Pol  tout  son 

pooir  de  cest  article,  el  le  mésist  au  duc,  lequel 
prestement  lui  demanda  :  «  Que  entend  le  roi  par 
»  ses  alliés?  s'il  y  veut  comprendre  les  Liégeois 
»  et  les  porter  contre  moi,  soit  certain  que,  tant 
»  que  je  serai  vivant  homme,  jamais  de  pié  de 
»  terre  que  j'aie  soubz  lj  hommage  ne  lui  ferai 
»  ne  le  baiserai  en  la  bouce.  Or  les  comprende  et 
»  porte  quant  il  veut.  Et  quant  au  seur  estât  qu'il 
»  demande ,  s'il  ne  se  mesle  des  Liégeois  et  qu'il 
»  ne  les  porte,  je  suis  content  de  donner  pour  demi- 
»  an,  saufs  monseigneur  de  Normandie  et  mon  frère 
»  de  Bretagne ,  auxquels  ,  s'il  leur  faisoit  guerre 
»  ne  moleste  ,  je  les  secorrai  ei  conforterai  de  tout 
»  mon  pooir  ». 

Mes  avant  qu'oncques  il  se  voult  si  avant  décla- 
rer que  de  donner  et  de  concéder  le  demy-an, 
ledit  connestable  y  ot  grande  peine;  et  le  pronon- 
cia  le  duc  à  gringnans  dens ,  et  à  bien  enuis  de- 
hors sa  bouce  ;  et  encorre  dient  les  aulcuns ,  que 
le  connestable  ne  obtint  point  cestui  mot  si  avant 
pour  sa  première  venue  ,  fors  à  la  seconde,  quant 
il  revint  battant  et  ferrant  vers ly  à  Bruxelles  arrière 
sur  son  tout  prochain  parlement,  et  qu'il  le  mena 
avecques  ly  à  Louvain. 

Si  me  suis  donné  aultrefois  merveilles  comment 
ung  roy  de  France,  roy  de  la  chevalerie  du  monde, 
possesseur  de  son  throne  en  quarrure  et  de  toute 
la  rondesse  de  son  royaume,  cremu  et  obéi,  et 
que  toutes  nations  ont  requis  meismes  de  seur  estât, 
ly  est  condescendu  à  requérir  meismes  seureté , 

non  succombé  en  fortune.  Certes  des  deux  ,  il  en 
convient  l'ung,  ce  samble,  ou  que  la  povreté  de 
corrage  y  ait  esté  grant ,  où  que  le  gouvernement 
d'icely  soit  meu  d'un  malvais  principe.    . 


CHAPITRE  CCLXXXI. 

Comment  le  connestable  avoit  charge  du  roi  ravoir  les  terres  de  Somme 
pour  la  somme  qui  estoit  mise  sus. 

Or  sans  cecy  encorre  y  avoit-il  ung  autre  point 
très  difficile  ;  c'estoit  que  le  roy  faisoit  dire  au  duc 
etramentevoit  qu'il  peust  ravoir  les  terres  sur  Som- 
me pour  l'argent  qui  y  estoit  mis  sus ,  et  que  le  duc 
en  voulsist  estre  content  ;  qui  estoit  ung  point  aussi 
fort  ruyneux  et  de  dangier  à  le  mettre  avant ,  à 
celle  heure  encorre  ,  quant  les  choses  estoient 
mal  disposées  pour  en  traire  bonne  fin.  Mais  je 
croy,  et  se  peult  ymaginer,  que  comme  le  roi  ten- 
doit  à  venir  afin  difficile ,  constraint  de  le  deman- 
der, c'estoit  d'avoir  le  seur  estât  d'un  an,  il  mist 
avant  aussi  à  ce  duc  tout  ce  qu'il  avoit  de  difficile 
contre  ly  pour  impétrer  ce  que  le  duc  con- 
,eéderoit,  ce  savoitbien,  difficilement;  et  ly  pour 
ce  il  concéderoit  de  ce  qu'il  avoit  mandé  au  duc 
gracieusement  ;  et  l'ung  auroit  son  seur  estât  pour 
ung  an ,  et  l'autre  feroit  sa  guerre  à  son  plaisir,  et  ne 
s'en  melleroit  point  le  roy.  Mes  oncques  toutefois, 
ne  pour  ceci  ne  pour  cela  ,  ne   pour  chose  que  le 

4. 

conte  connestable  sceust  dire  ne  faire,  ne  le  pot 
plus  avant  mener  que  jusques  à  ung  demy  an;  et 
en  convint  retourner  ledit  connestable  battant  fer- 
rant devers  le  roy  et  revenir  suivit. Mes  avant  partir, 
lui  respondit  sur  l'article  touchant  ces  terres  de 
Somme,  et  dist  ainsi  :  «  Je  me  donne  merveilles  com- 
»  ment  le  roy  se  traveille  tant  d'une  chose  que  j'ai 
»  tant  de  fois  refusée,  et  à  diverses  fois,  à  ses  gens  qui 
)>  m'enontparlé.Ne  scay  comment  il  ne  s'en  tient  à 
»  ce  que  j'en  ai  dit  :  carvueil  bien  qu'il  scaicheque 
»  je  vouldroie  perdre  la  meilleure  ducié  que  j'aye 
»  ains  que  je  m'en  départisse;  ce  seront  toutes  les 
»  derraines  terres  que  je  garderai  pour  moi  ». 
Sur  ce  mot  ne  séoit  point  de  réplique,  cevéoit 
bien  le  connestable;  et  pourtant  n'en  fit  point  plus 
de  pi^esse,  et  laissa  la  chose  ainsi.  Gop  sur  cop 
toutefois,  et  jour  sur  aultre,  le  roi  envoya  gens  et 
messagiers  devers  son  connestable ,  pour  le  solli- 
citer et  pour  oïr  nouvelles  de  son  besoingier;  et 
sembloit  que  moult  avoit  le  cuer  en  petit  repos 
pendant  cette  traisnée.  Si  y  envoya  encore  maistre 
Jehan  de  la  Driesche,  trésorier  de  France,  auquel 
assez  aigrement  le  duc  parla, et  par  ses  dessertes; 
car  moult  présumptueux  homme  estoit  et  des  pays 
du  duc,  nez  de  Terremonde,  et  autrefois  forfait 
grandement.  Si  lui  dist  le  duc  et  coppa  court  des 
menaces  du  roy  :  «  Je  me  donne  peu  de  soing,  veu 
»  encore  que  c'est  à  son  tort;  ne  pour  chose  qu'il 
»  me  face  mander,  ne  par  vous  ne  par  aultre,  je 
»  ne  laisserai  mon  emprise,  et  la  bouterai  oultre  ; 

»  et  si  le  roy  s'y  veut  trouver,  si  s'y  trouve;  les 
»  champs  sont  aux  hommes;  nies  s'il* me  quiert  à 
»  faire  des  maux,  je  ly  en  ferai  tant  que  le  bel 
i>  n'en  sera  point  tout  devers  ly  ». 


CHAPITRE  CCLXXXII. 


Comment  il  arriva  img  légat  à  Bruxelles  avec  le  cardinal  Balue  devers 
le  duc. 


Or  avant  que  le  comte  de  Saint-Pol,  connes- 
table, pot  oncques  partir  de  Brusselles,  ceste  pre- 
mière fois,  le  cardinal  d'Angiers  y  arriva,  cely  qui 
se  nommoit  Balue  ;  et  le  prochain  jour  après  y 
arriva  aussi  un  légat  du  pape,  arcevesque  de  Mi- 
lan, que  le  roi  avoit  pratiqué  de  faire  descendre  , 
ceimaginoit-on  ,  de  par  le  Saint-Siège,  pour  faire 
rompre  cestc  armée,  aveucques  aulcunes  autres 
choses.  Dont,  du  légat  le  duc  fit  grande  estime, 
mes  du  cardinal  très  petite  ;  et  ne  le  voult  oncques 
souffrir  venir  devers  ly.  Ces  deux  venus  doncques 
à  Brusselles,  le  connestable  de  France  partisl  à 
toute  hasle  et  s'en  ralla  devers  le  rov,  qui  n'y  de- 
mora  que  une  nuit  qu'il  ne  s'en  revint  à  tue-cheval; 
et  trouva  encore  le  duc  qui  partoit  de  Brusselles  , 
pour  aller  à  Louvain,  là  où.  tout  convenoit  siévir,  cl 
légal  el  connestable;  et  estoit  tout  l'ail,  el  Tau- 
bergon  esloit  mis  au  dos;  si  n'y  avoit  do  merci 
Dieu,    ne  de  faire  prière  d'assiète.  Toutefois  el 

d'entrée ,  quant  le  légat  fnt  arrivé ,  le  duc  lui  lit 
défendre  que  venant  devers  ly  pour  estre  oy,  il 
ne  lui  parlast  de  nulle  rompt ure  de  son  armée, 
ne  de  nulle  pacification  ;  car  en  vain  s'en  travail- 
leront Mes  de  toutes  autres  choses  quelconques  il 
l'ascouteroit  volentiers,  et  besoigneroit  aveucques 
ly  en  cas  possible;  et  le  fit  seubdlement  entretenir 
avant  que  venir  vers  ly  sur  quels  points  il  pooit  estre 
venu  là.  Sisceut  aucques  près  tout  sur  quoi,  comme 
fin  homme  toutefois  que  le  légat  feust.  Siques  il  y 
vint  et  ne  parla  de  nulle  rompture  ne  de  nulle  pa- 
cification ;  car  avoit  bien  été  escolé  ;  mes  parla  sur 
d'autres  matières,  dont  le  duc  fit  courtoise  responce; 
et  sur  les  articles  tels  qu'ils  estoient,  il  le  renvoya 
à  son  chancelier  pour  besoingnier  sus  ;  et  lui  or- 
donna de  demorer  à  Louvain,  jusques  au  retour 
de  son  armée ,  là  où  tout  se  parferoit  ce  qui  seroit 
de  faire. 


CHAPITRE  CCLXXXIII. 

Comment  il  y  vint  un  légat  devers  le  duc  Charles  pour  cuidier  rompre 
la  guerre  de  Liège. 

Or  siet-il  bien  à  demander  et  à  sçavoir  après, 
quel  chose  vint  procurer  ne  demander  cestui  ar- 
chevesque  de  Milan,  légat  devers  le  duc  Charles, 
sur  son  mouvement  de  Bruxelles  pour  aller  en  sa 
guerre;  car  sans  grand  cause,  fait  bien  à  penser,  ne 

y  vinl-il  point.  Si  loist  (convient)  il  bien  savoir  que 
nostre  Saint-Père  Paulus  l'avoit  envoyé,  jà  bonne 
pièce  a  voit,  en  France,  là  où  après  petits  arrests 
pris,  devoit  tirer ,  ainsi  portoit  sa  charge ,  devers 
le  duc  de  Bourgogne  Charles  ;  ce  que  le  légat  ne 
lit  atant,  et  laissa  couler  temps;  et  le  tint  le  roy 
emprèsly,  qui  ne  s'en  volt  des  faire,  et  tant  et  si  lon- 
guement, que  le  duc  Charles  qui  savoit  bien  sa  com- 
mission print  souspechon  ,  et  lui  imputa ,  comme 
assez  vrai  estoit,  qu'il  estoit  tout  royal  et  Franchois. 
et  pourquoi  aussi  il  l'en  a  voit  inoins  en  grâce^  et  ne 
faisoit  gaires  conte  de  sa  venue.  Mes  quant  le  roi 
vit  maintenant  que  la  chose  alloit  à  l'estraindre, 
et  que  ce  duc  boutoit  avant  sa  guerre  tout  à  bon 
profit,  aigrement  le  fithaster  et  diligenter,  pensant 
venir  encore  à  son  recuevretoutàheure,parvertude 
sa  légation  ;  ce  que  non  fit.  Et  en  fut  courroucié  de- 
puis ;  et  le  légat  en  fut  raboué  en  court  de  Rome, 
et  de  par  de  chà  devers  ce  duc  Charles  ;  et  s'en 
estoit  excusé,  ledit  légal,  jà  de  la  faute  qu'il  en 
avoit,  à  nostre  Saint-Pere,  par  ses  lettres  sur  le  roy, 
qui  ne  l'avoit  souffert  venir  devers  le  duc  de  Bour- 
gogne jusques  à  bien  tard  et  sur  le  point  de  la 
guerre  emprise. 

Orportoit  sa  commission  et  sa  charge  pour  la- 
quelle venu  estoit  par  dechà  :  comme  nostre  Saint- 
Père  savoit  les  différens  qui  estoient  par  de  chà 
entre  le  roy  et  les  princes  de  France,  nonobstant 
encore  tous  traitiés  et  appointemens  faits  entre  Jv 
et  eux  ,  que  icestui  les  mettrait  de  parlven  union 

et  en  accord  à  son  pooir;  confermast  et  valuast  ce 
qui  avoit  esté  bien  et  deuement  fait,  et  de  ce  qui 
pendoit  en  outrage  et  en  excès  qu'on  le  mitiguast 
doucement  et  amodiast  seloncq  le   possible;  car 
cognoissoit   bien  noslre   Saint-Père  les  parties  et 
les  difficultés  d'iceulx  qui  estoient  grandes,  et  quasi 
non   appoinctables  ;  et  avoit  le   roi  jà  gaignié  le 
pape  tout  pourly,par  personnes  qu'il  avoit  en  court 
tout  propres,  et  par  quoi  il  prétendoit  et  espéroit 
toujours  faire  sa  cause  bonne ,  tant  contre  son  frère 
et  le  duc  de  Bretaigne ,  comme  contre  le  duc  de 
Bourgogne  et   autres.  Et  la  seconde  charge  qu'il 
avoit,  c'estoit  qu'il  trouvasl  voieet  moyen,  s'il  pooit, 
qu'il  mistpaix  et  cesse  de  guerre  entre  les  Liégeois 
et  le  duc  Charles  sans  les  plus  tra veiller;  car  la  cla- 
meur de  Liège  estoit  et  avoit  jà  esté  montée  jus- 
ques  aux  oreilles  du  Saint-Père,   du  voyage  de 
Dinant  subvertie,et  dequoi touslespays ensa dépen- 
dance portoient  et  avoient  porté  dure  confusion. 
Si  désiroit  notre  Saint-Père  y  remédier  par  cestui 
légat,  par  pité  de  l'église  à  qui  Liège  et  le  pays 
estoient  appertenant.  Et  faut  bien  savoir  que  au 
parlement  de  Rome   de  ce  légat   pour  venir   en 
France  ,  n'estoient  encore  nulles  novelles  que  Lié- 
geois eussent  assiégiéHuy, ne  recommencié  la  tierce 
guerre  encontre  le  duc  Charles.  Et  pourtant  ledit 
Saint-Père  oyanl  novelles  après  de  cestui  tiers  re- 
commenchement,  et  cuidant  avoir  assez  pourveu 
en  tout   par  son  archevesque   de  Milan  ,  quant  il 
parentendit  la  fin  de  eeste  guerre  tierce,  et  com- 

ment  le  duc  arière  y  avoit  œuvré  ,  trouva  en  avis 
de  dressier  arrière  ung  second  légat,  l'évesque  Tri- 
caricensis  ,  duquel  me  tais  maintenant  jusques  en 
son  lieu, pour  faire  mon  compte  du  légat  arceves- 
quede  Milan  ,  qui  vint  battant  ferrant  à  Brusselles 
tout  escolé  et  du  pape  et  du  roy,  à  poste  de  l'ung 
et  de  l'autre  ;  mes  trouva  bien  ung  fort  passage 
toutefois ,  et  plus  estroit  qu'il  n'eusl  cuidié  avant 
venir  là. 

Or  ai-je  dit  que  le  duc  n'en  estoit  pas  fortement 
assotté;et  tout  premier,  pour  ce  qu'il  avoit  si  longue- 
ment séjourné  devers  le  roy ,  qui  lui  donnoit  soup- 
pechon  ;  secondement^  pour  ce  qu'il  estoit  au  duc 
de  Milan  ,  qui  estoit  son  adversaire.  Toutefois,  le 
duc  soy  rompant  et  vaincant  en  son  courroux,  en 
dissimula  et  print  en  propos  de  l'oyr  et  de  lui  faire 
bonne  cbière,  parmi  ce,  comme  je  vous  ai  tourné 
dessus ,  qu'il  lui  avoit  fait  dire  d'entrée  que  de 
nulle  paix  qui  touchasl  Liégeois  ne  lui  feist  men- 
tion •  car  il  s'en  penroit  en  vain.  Aussi  ne  fît-il. 
car  oncques  ne  lui  en  parla;  et  véoit  bien  et  per- 
cevoit  que  au  lieu  où  il  estoit  il  s'y  convenoit  sa- 
gement contenir  et  complaire,  et  que  peu  lui  pooit 
servir  à  l'eure  la  longue  demorée  qu'il  avoit  faite 
aveucques  le  roi,  en  trespas  de  sa  commission. 

Or  parla-il  au  duc  qui  à  Louvain  estoit,  et  au 
long  l'oit  ;  et  lui  dist  tant  seulement  que  voire- 
ment  estoit-il  venu  par  de  chàpour  appointier  en 
l'honneur  de  Dieu  les  rumeurs  et  les  differens  qui 
esloient  entre  le  roy  et  les  princes  deFrance.à  cause 

d'aucuus  traitiés  et  appointements  faits  entre  ledit 
roy  et  eulx,  et  dont  il  estoit  ung  des  principaux. 
Dont,  et  pour  ce  que  le  roy  se  douloit,  d'uncosfcé, 
ce  disoit ,  et  monseigneur  Charles  son  frère  et  ly 
de  l'aultre,  et  que  chacun  prétendoit  avoir  le  bon 
droit  pour  ly ,  nostre  Saint-Père  l'avoit  envoyé  par 
dechcà  par  devers  le  roy  et  ly ,  pour  trouver  bon 
moyen  et  bonne  union  partout  ,  pour  faire  chas- 
cun  entendre  et  condescendre  à  raison  en  son  tort 
et  en  son  droit,  comme  princes  de  justice  et  d'é- 
quité ,  si  bien  contr'eux  que  pour  eux.  Et  s'excu- 
soit  alors  de  ce  que  si  longuement  avoit  séjourné  de- 
vers le  roi  en  contraire  de  sa  charge;  mes  il  en  mist 
le  fardeau  sur  le  roy  qui  ne  le  souffrit  oncques  par- 
tir de  ly  jusqu'à  celle  heure. 

Si  lui  respondy  le  duc  doucement,que  bien  feust- 
ii  venu ,  nonobstant  sa  longue  demeure  souppe- 
choneuse  et  dont  il  n'accontoit  pas  gramment.  Mes 
à  l'eure  que  telles  paroles  se  misrent  avant  pour 
estre  traitées  et  maniées  et  levées,  qui  estoient  de 
tel  et  de  si  grand  pois,  il  estoit  temps  malpropre 
à  ce  faire ,  veu  l'appareil  que  le  duc  lui  monstroit, 
lequel  il  véoit  à  l'oeil,  comme  d'aller  en  l'emprise 
de  sa  guerre.  Si  lui  pria  le  duc  qu'il  se  retraist  de- 
vers son  chancelier,  messire  Pierre  deGoux,  che- 
valier, pour  lui  ouvrir  et  déclairer  ces  matières  pour 
y  avoir  avis  dessus ,  et  que  à  Louvainle  voulsist  at- 
tendre jusques au  retour  de  sonadventure.  Laquelle 
chose  le  légat  fit,  et  se  porta  très  bien  en  toutes 
conduites  tant  qu'il  y  esloit. 

CHAPITRE    CCLXXXIV. 

Comment  le  connestable  retourna  à  Louvain  vers  le  duc,  et  des  confé- 
rences qu'ils  eurent  ensemble. 

Or  estoit  revenu  arrière  la  seconde  fois,  le 
conte  de  Sainct-Pol ,  et  l'avoit  le  duc  mené  à  Lou- 
vain, pour  de  là  en  avant  soi  mettre  sur  les  champs  ; 
et  estoit  orrible  chose  à  veoir  le  monde  qui  estoit 
sur  les  champs  tout  en  armes  aveucques  le  charroy , 
qui  estoit  si  grand  qu'il  ne  se  pooit  comprendre  à 
veue  ;  car  ,  tant  pour  artillerie  comme  pour  tentes 
et  pavillons  ,  et  vivres  et  autres  nécessités,  et  que 
c'estoit  en  temps  d'vver,  il  y  en  avoit  tant  que 
mal  seroit  créable  de  les  nombrer.  Et  dévoient 
bien  Liégois  avoir  peur^,  ce  sambleroit,  de  tel  ap- 
procement  sur  eulx,  s'ils  eussent  esté  sages.  Et 
croy  bien  que  si  avoient-ils  ;  mes  ils  ne  savoient 
leur  peur  tourner  à  sens  ,  et  se  fioient  tousjours 
sur  le  roy  à  leur  grand  mal  aventure. 

Or  procuroit  tousjours  le  conte  de  Sainct-Pol , 
connestable,  devers  le  duc  ,  pour  avoir  le  seur  es- 
tât dont  j'ay  parlé,  pour  ung-  an  entier  ,  et  parmi 
lequel ,  s'il  le  pooit  obtenir,  le  roy  promettoit  non 
soi  nieller  de  la  guerre  des  Liégois  ;  mes  oncques 
le  duc  toutefois  n'y  voult  entendre,  ne  ne  se  voult 
oncques  changer  de  son  propos  par  avant  dit  ; 
et  se  mellast  le  roy  on  non  mellast,  ce  dist-il,  ne  le 

bailleroit  jamais,  si  non  pour  demy  an ,  aveuc- 
ques  les  condicions  encores  qu'il  y  avoit  mises  ; 
et  se  monstra  tout  réconforté  de  ce  qu'il  en  pooit 
avenir.  Si  scavoit-il  bien  toutefois  que  les  gens  du 
roy  estoient  puissans  en  Rethelois ,  sur  les  fron- 
tières de  Liège ,  près  assez  pour  les  secourir  ,  mes 
n'en  faisoit  estime.  Quant  doncques  ce  conte  de 
Sainct-Pol  Ait  que  point  ne  pooit  finer  de  ce  qu'il 
quéroit  durement,  se  trouva  esbahi  et  en  grant 
perplexité  de  savoir  bien  faire  et  lessier.  Le  duc 
aussy  vit  et  entendit  la  presse  qu'il  lui  faisoit  ai- 
grement de  la  part  du  roy  ,  pour  le  mener  au 
consentement  de  demy-an,  et  sans  lequel,  s'il  ne 
le  consentoit ,  le  roy ,  ce  sambloit  ,  se  melleroit 
de  la  guerre  .  et  par  ainsi  il  aroit  à  faire  à  ung 
roy  de  France  et  à  ceux  de  Liège  ,  qui  estoit  dure 
chose  et  forte;  et  lui  sambloit,  aveucques  ce,  que  le 
connestable  ,  comme  souverain  officier  du  royaul- 
me ,"  se  devroit  maintenir  aussi  en  ceste  guerre  de 
la  part  du  roy. 

Dont  pour  en  estre  à  la  paix  de  son  cuer  et 
pour  savoir  aussi  au  pis  venir  ,  se  le  roy  se  vouloit 
meller  de  ceste  guerre,  comment  ce  conte  de 
Sainct-Pol,  connestable,  se  vouldroit  porter  aussi, 
ou  par  devers  ly  ou  contre  ly  ,  lui  dist  plainemenl  : 
«  Beau  cousin  ,  avisez  bien  devant  vous  :  car  quant 
»  au  secours  que  le  rov  peut  faire  aux  Liégois  , 
»  je  ne  m'en  donne  soing  ,  et  suis  aussi  réconforté 
»  ainsi  que  autrement.  Mes  je  vous  dis  bien,  et 
)>  vueil  bien  que  vous  scaichiez,  que  ce  que  vous 

»  estes  comieslable  de  France  ,  vous  l'esles  de  moi 
»  el  par  moi;  et  quant  vous  en  leistes  le  serment , 
»  vous  le  feistes  par  tèle  condicion  ,  que  vous  ser- 
»  virez  le  roy  ,  contre  tous  et  envers  tous  ,  ré- 
»  serve  la  maison  de  Bourgogne.  Or  estes-vous 
»  mon  subject  du  plus  bel  de  vostre  vaillant ,  et 
»  estes  nez  de  mes  pays.  Si  vous  puis  et  dois  se- 
»  mondre ,  nonobstant  quelque  serment  fait,  de 
»  moi  servir  en  ceste  guerre  ,  devant  tous  ceulx 
»  du  monde  ;  et  ne  me  convient  que  dire  le  mot  , 
»  auquel,  si  vous  désobéissiez,  je  scay  bien  que 
»  j'auroie  à  faire.  Si  que,  pensez  bien  à  vostre  cas  : 
»  car  se  le  roy  se  veut  meller  au  fort  de  ma  guerre, 
»  si  ne  sera  ce  point  à  vostre  preu.  » 

À  ces  paroles ,  le  conte  de  Sainct-Pol  fut  encore 
plus  esbahi  que  devant,  et  se  tint  bien  à  entrepris 
que  savoir  que  respondre  :  car  ,  comme  connes- 
table  de  France  ,  devoit  peser  le  fait  du  roy  , 
comme  gardant  son  bonneur  ;  et  comme  subject 
et  bienveillant  de  son  naturel  seigneur  et  souve- 
rain ,  devoit  craindre  aussi  à  mesprendre  en  sa 
foy  el  en  sa  léaullé,  par  folle  gouverne.  Véoit  que 
Testât  d'ung  an,  ne  pooit  obtenir  par  parole  ne 
par  prière,  et  considéroit  aussi  le  grand  mal  qui 
pooit  advenir  ,  se  le  roy  se  melloit  de  cette  guerre  ; 
et  print  une  vertu  de  corrage  en  ly-meismes, disant  : 
«  Or,  monseigneur,  Dieu  vous  doint  joie  et  bonne 
»  aventure  de  vostre  guerre ,  et  aussi  bonne  que 
»  je  la  désire  !  et  se  le  roy  s'en  melle  ,  croyez  que 
»  j'en    seroie  bien  dolant ,    tant  pour  ly  comme 

»  pour  vous;  car  il  en  poroit  ensievir  ung  grand 
»  mal ,  qui  jamès  ne  seroit  réparé  ;  et  s'il  me  veut 
»  croire,  il  ne  s'en  mellera  jamès,  et  vous  en  les- 
»  sera  convenir.  Il  me  besoinsrne  retourner  de- 
»  vers  lv  :  car  devers  vous  je  ne  puis  riens  faire. 
»  Mes  comme  connestable  de  France  et  de  mon 
»  auctorité,  soit  bien  faict,  scit  mal  faict,  ne  scai 
»  comment  il  en  ira.  Mes  je  m'avance  de  vous  pro- 
»  mettre  et  d'obligier  le  roy,  en  tant  que  de  de- 
»  main  dix- neuf  d'octobre  ,  jusques  à  vingt- 
»  deuxiesme  jour  ensievant  inclusivement,  le  roy 
»  ne  se  mellera  de  ceste  guerre ,  ne  pour  vous  ne 
))  pour  aultre ,  comment  que  la  chose  puist  aller 
»  encore  ;  et  vous  fiez  et  fondez  sur  ceci.  Et  moi 
»  je  m'en  irai  battant  ferrant ,  et  y  ferai  le  mieulx 
»  que  je  porrai^  et  le  plus  expédient  ;  et  dedens  le 
»  douziesme  jour  infailliblement ,  vous  arez  les 
»  nouvelles  de  moi  tèles  que  je  les  arai  trouvées , 
»  et  de  là  en  avant  vous  vous  porez  fonder  des- 
»  sus ,  et  scarez  que  vous  arez  à  faire.  » 

CHAPITRE  CCLXXXV. 

Comment  le  duc  Charles  fièrement  délibe'ra  euvahir  les  Liégeois  par  la 
responce  cpu'il  donna  au  connestable. 

Le  duc  à  ces  paroles  qui  estoit  en  sa  fierté ,  tout 
animé  encontre  Liégois ,  respondist  et  dist  :  «  Ne 
»  me  chault  que  le  roy  en  face.  Puisque  ainsi 
»  veut ,  je  suis  du  tout  réconforté ,  et  ne  lesserai 
»  jà  ung  pied  à  marcher  avant,  par  peur  que  j'en 
»  aie  ;  mes  à  plus  bel  me  venist  qu'il  me  lessast 
»  faire  ,  et  qu'il  se  déportast  de  porter  les  malvais 
»  vilains  contre  moi,  interdis  et  excommunies  de 
»  nostre  Sainct-Père  le  pape,  par  toute  derraine 
»  sentence.  Dont,  et  quant  il  s'en  mellera,  si  est 
»  Dieu  là  haut  qui  cognoit  les  cuers,  et  le  tort 
»  et  le  droit  des  causes  ;  et  n'est  pas  dist  pourtant 
»  que  la  victoire  en  doibt  estre  sienne.  Car,  quant 
»  à  moi,  je  y  clame  avoir  grant  part,  et  me  mettrai 
«  en  peine  de  l'avoir  se  je  puis.  Ce  poise  moi  que 
»  suis  constraint  de  tant  en  faire  et  de  m'en  mel- 
»  tre  en  ce  dangier.  Si  loueroie  au  roy  pourtant 
»  que  ,  si  non  a  cause  nécessaire,  il  ne  se  donnast 
»  affaire,  et  dont  il  se  poroit  bien  passer,  et  plus 
m  à  honneur  saut  que  aultrement.  Au  fort,  son 
»  plaisir  soit  fait;  véez-moi  ici.  Et  vous,  beau 
»  cousin  ,  je  ne  vous  vueil  pas  empeischier  pour- 
»  tant  de  bien  faire  tous-jours  et  de  vous  traveiller 

»  en  ce  qui  peult  estre  le  plus  utile  d'ung  costé  et 
»  d'aultre.  Toutefois,  je  ne  vous  requiers  de  riens, 
»  et  vous  laisse  en  vostre  faire  et  non  faire,  tout  à 
»  vostre  franchise.  » 

Atant  print  congié  le  eonnestable  de  France 
partant  de  Louvain,  et  s'en  r'alla pensant  et  musant 
devers  le  roy  son  maistre,  lequel  il  avoit  obligié,  et 
de  laquelle  obligation  toutefois,  ly  venu  devers  ly, 
il  sechevit  valeureusement.  Et  tant  mena  le  roy  par 
paroles  et  par  remonstrances,  durant  ces  douze 
jours  promis,  quele  roy  accepta  Testât  de  demy-an, 
et  se  déporta  et  céda  entièrement  de  la  guerre 
des  Liégois  et  de  leur  deffense,  et  en  lessa  conve- 
nir le  duc  de  Bourgoigne  ,  qui  fous-jours  nient- 
moins  marcha  avant  en  pays,  sur  tous  périls  et 
aventures  ,  combien  que  plus  lui  venoit  à  bel  et  à 
aise  le  déport  que  le  roy  en  fît  que  aultrement  ; 
et  non  pas  sans  cause,  car  à  ceste  seule  cause, 
l'ennemisté  y  feust  creue  si  criminelle  entre  eulx 
deux ,  que  jamcs  de  leurs  jours  n'eust  esté  es- 
tainte.  Si  val  oit  mieulx  non  encheoir  en  occasion 
de  si  grand  mal.  Toutefois  ,  tout  le  reconfort  du 
duc  si  estoit  que,  se  le  roy  se  feust  niellé  réale- 
ment  de  la  guerre  des  Liégois  en  son  contraire, 
il  avoit  deux  mille  Angles  à  Calais,  venus  tout 
prests  pour  les  faire  venir  en  Liège,  et  trente- 
mil  francs  là  envoyez  pour  les  payer  en  cas  de 
besoing.  Mes  quant  il  se  percheut  que  le  roy  se 
déporta  de  son  lez,  ly  aussi  il  se  déporta  du 
sien  ,  et  lit  tenir  les  Angles  clos  en  leur  marche, 

sans  les  mettre  en  œuvre  5  et  tant  seulement  des 
siens  propres  ,  dont  il  en  avoit  tant  que  merveil- 
les^ il  fîst  et  parfist  sa  guerre ,  et  mist  tout  à  ruine, 
eomme  vous  orez  cy-après. 


CHAPITRE  CCLXXXVI. 

Comment  le  roy  de  Castille,  pour  aulcuns  soupsçons  qu'il  avoit  eus  de 
Loys,  envoya  vers  le  duc  Charles,  pour  lui  offrir  entrée  en  France. 

Or  à  ce  temps-cy,  et  pendant  que  Testât  estoit 
ainsi  variable  et  douteux  ,  entre  le  roy  Loys,  roy 
de  France,  et  le  duc  Charles  de  Bourgogne,  pour 
ses  Liégois  ,  le  roy  de  Castille  qui,  de  long-temps 
jà  ,  avoit  eu  à  souffrir  de  son  frère  qui  le  vouloit 
expulser  du  royaulme,  et  dont  en  traite  de  temps, 
après  longue  division  entre  eulx,  avoit  esté  faite 
une  paix  bien  solemnelle,  ce  roy  de  Castille,  corn- 
puis  arrière  de  la  malice  de  son  frère,  qui  enfrain- 
gnist  la  paix  et  se  mist  sus  à  puissance  d'armes 
contre  ly  '  _,  fist  assemblée  aussi ,  et  entra  en  ba- 
taille contre  son  frère   2 ,  lequel  il  vainquist }    et 


1.  Don  Alphonse,  frère  de  Henry  l'Impuissant,  pro- 
clamé roi  par  les  Castillans  révoltés  qui  avaient  judiciaire- 
ment destitué  Henry  en  l'an  i465 ,  à  cause  du  scandale  de 
son  affection  pour  Bertrand  delà  Cueva,  amant  de  sa  femme. 

2.  Le  21   août  14O7.  L'archevêqne  de  Tolède  oncle  du 
Chroniques.  T.  XLlll. — G.  Chastellain.  ///.  g 

vaincu  fusl  pris  ;  el  le  mist  en  prison ,  là  où  il  le 
tint  longuement;  et  comme  alors  ce  roy  de  Cas- 
tille  avoit  durement  contre  cuer  le  roy  Loys  de 
France  ,  pour  grandes  causes  dont  il  lui  donnoit 
coulpe  ,  et  savoit  jà  le  différent  qui  estoit  entre  ly 
et  le  duc  Charles ,  envoya  devers  ly ,  lui  signifier 
et  dire  que  de  quelconque  heure  qu'il  vouldroit 
emprendre  la  guerre  contre  le  roy  Loys,  ly  de 
son  bout  il  entreroit  dedens  le  royaulme  ,  fort  et 
puissant  pour  ly  venir  à  secours,  et  le  conforte- 
roit  et  assisteroit  encontre  tout  le  monde.  Si  sca- 
voit  bien  cecy  le  roy  Loys  ,  qui  n'avoit  garde  d'en 
rire^  et  le  craignoit  fort  ;  et  pourtant  demanda  à 
estre  asseuré  du  costé  dont  toute  l'esmeute  po- 
roit  tourner  sur  lui  :  c'estoit  du  lez  de  ce  duc 
Charles,  qui  avoit  Angleterre  et  Espagne,  et  Alle- 
magne et  Normandie  pour  ly. 


CHAPITRE  CCLXXXVÏI. 

De  la  guerre  contre  Liège.    * 

Or  comme  vous  avez  oy  ,  que  le  roy  Loys  roy 
de  France  ,  par  les  intervalles  qui  estoient  et  qui 
échéoient  tous  les  jours  diverses,    entre   le   duc 


marquis  de  Villena  et   le   plus  ardent  des  conjurés  y  fut 
dangereusement  blessé. 

1.   Le  titre  de  ce  chapitre  manque. 

Charles  etly,  il  tint  longuement  en  menace  ledit 
duc  ,  de  porter  et  de  conforter  les  Liégois  contre 
ly ,  en  cas  qu'il  leur  moveroit  » 


CHAPITRE  CGLXXXVIII. 

Comment  monseigneur  le  duc  Charles  ,  nouveau  duc  ,  après  la  guerre 
des  Lie'geois  ,  fist  son  estât  ordinaire  à  Brusselles  ,  et  des  deman- 
des qu'il  list  à  ses  pays ,  et  comment  il  veult  tenir  sa  Toison 
à   Bruges. 

Après  donc  la  victoire  des  Liégeois^  que  le  du» 
Charles  avoit  obtenue  si  glorieusement ,  et  que  en 
tout  il  avoit  pourvu  de  ce  qui  faisoit  besoing  au 
pays,  il  retourna  à  Brusselles  pour  le  Noël.  Et  là  , 
pour  ce  qu'il  avoit  des  autres  grans  affaires  ,  après 
ceste  guerre  expédiée,  ilvoult  tourner  son  entente 
à  y  besoingner  ;  car  il  loist  (convient)  savoir  qu'en- 
cores  oncques ,  depuis  qu'il  estoit  devenu  duc ,  n'a- 
voit  eu  loisir  d'entendre  à  riens,  à  peine  de  son 
privé  estât ,  si  non  à  tribulacion  et  turbacion  de 
cuer,  tant  pour  Gantois ,  pour  Malinois  et  autres 
meschants  affaires ,  comme  pour  Liégeois  recom- 
menchans  guerre  contre  ly  ,  tout  l'ung  sur  l'autre, 
aveucques  les  menaces  et  estranges  termes  dont 


i.  Il  y  a  ici  une  assez  grande  lacune  qui  se  retrouve 
aussi  dans  la  table  des  matières;  elle  paraît  être  de  cinq 
titres  de  chapitres ,  et  douze  pages  où  vingt-quatre  colon- 
nes sont  laissées  en  blanc  dans  le  n°  8349- 

5. 

le  roi  usoit  envers  ly  journellement ,  qui  lui  estoit 
de  grand  pois.  Si  avoit-il  toutefois  pays  et  natures 
de  peuples  à  gouverner  là  où  il  y  failloit  bien  en- 
tendre et  tourner  temps,   pour  tout  y  mettre  en 
point,  sans  avoir  empeschement  forain,  s'il  eust 
peu  ;  mais  nennil;  car  il  n'estoit  point  maistre  de 
sa  fortune.  Aussi  ne  pooit-il  estre  maistre  aussi  de 
sa  franchise,  pour  la  tourner  où  il  voudroit.  Les  cas 
impétueux  et  estranges  le  conseilloient  à  tourner 
ses  yeux  envers  eulx  pour  abandonner  les  siens 
propres  et  privés  par  surséance  en  autre  temps.  Or 
avoit-il  encore  petitement  pourveu  en  Testât  de 
sa  maison ,  sur  quoi  il  avoit  fort  l'œil ,  ensemble 
et  sur  les  offices  de  ses  pays,  dont  beaucoup  pen- 
doient  encore  en  branle  ,  mal  assurés.  Et  comme 
il  est  notoire  que  la  fortune  de  l'homme,  selongce 
qu'elle  se  treuve  clère  et  glorieuse,  Tomme  aussi 
par  coustume  se  grandit  et  magnifie  en  sa  pensée, 
ce  duc  doncques  voyant  son  glorieux  commence- 
ment, aveucques  entrée  en  sa  seigneurie,  proposa 
aussy  à  mettre  sus  ung  hostel^,  dont  il  n'en  y  au- 
roit  point  de  pareil  en  France  ;  car  il  se  véoit  avoir 
puissance  et   chevance  assez   pour  le    parfurnir. 
IN 'y  failloit  riens  que  règle  et  ordre  et  entente  à 
la  besongne  pour  bien  distribuer  tout;  dont  ]y , 
qui  estoit  homme  et  prince  qui  pooit   de  labeur 
beaucoup  et  qui  vouloit  cognoistresoncas,  et  com- 
bien il  avoit  de  puissance  de  chevance,  et  combien 
tout  pooit  monter  ne  soi  estendre  ,  pooit  ici  pour 
tout  bien  conduire.  Et  de  fait,  print  frain  à  dents , 


(i468)  DE    GEORGFS    CHA.STELLAIN.  69 

et  veilla  et  estudia  en  ses  finances,  et  en  tout  ce 
qu'il  avoit  de  rentes  et  de  demaine  par  ses  divers 
pays,  meismeset  surtout  ce  qu'il  pooit  devoir  par  le 
trespas  de  son  feu  pèreetsurloutes  les  plaies,  romp- 
turesetvendages  deson  demaine;  n'y  avoit  riensque 
delout  il  nepresistcongnoissance,  et  qu'il n'avisast 
aux  troux  et  angles  par  quoi  tout  poroit  estre  es- 
louppé  et  sauvé;  fit  tout  visiter,  et  mesmes  vi- 
sita les  trésors  de  son  père  et  de  ses  grands-pères , 
et  auxquels  néantmoins  oncques  ne  toucha  par 
amendrissement  ;  mes  du  sien  et  de  ce  qui  jà  lui 
estoit  multiplié  par  acquest,  de  ce  disposa-il  sage- 
ment. Son  extraordinaire ,  comme  d'acquest  sur 
Liège  par  amende  et  comme  des  aides  de  ses  divers 
pays,  tout  cela  il  ordonna  tourneren  trésorpourses 
futurs  grans  affaires;  et  tant  seulement  ce  qui  a- 
venir  lui  pooit  de  vrai  demaine  et  de  seigneurienx 
droit ,  ce  il  le  contourna  en  la  furnissance  de  sa 
maison  en  ordinaire  despense }  et  en  payement  de 
gaiges  et  de  pensions  ;  et  là  où  le  remanant  en- 
core demeuroit  assez  grand.  Et  combien  que  main- 
tenant il  sambloit  estre  quitte  et  tout  à  délivre  de 
paine  pour  avoir  obtenu  victoire  des  Liégeois,  nient- 
moins  s'y  rebouta  dedens  arrière  tout  au  profond, 
par  sollicitude  de  son  privé  fait,  pour  le  mettre  tout 
ung;  tellement  que,  considérée  sa  personne  quelle 
elle  estoit,  et  selon  la  hautesse  et  la  grande  infi- 
nie puissance  de  ly,  et  seiong  son  eagequi  devoit 
estre  libéral  et  joyeux  et  rouvelent,  il  se  fist  blas- 
mer  et  murmurer  contre  ly  de  tant  de  peine  et  de 

soing;  et  disoit  l'on  que  à  ung  tel  prince  ne  séoit 
pointa  tant  soy  envelopper  de  labeurs  domestiques. 
Toutefois  il  en  fit  comme  sage  et  comme  mieux  ad- 
mise que  non  y  entendre;  car  son  noble  père  enavoit 
beaucoup  laissé  couler  et  souffert  aller  à  perte,  par 
estre  trop  bon.  Si  s'en  parcheut  bien  le  fils  ;  et  en- 
tendoit  bien  à  mieux  faire  pour  ly  et  de  non  s'en 
attendre  comme  son  père  en  aultrui  main.  Dont , 
pour  chose  que  l'on  sceust  dire,  ne  s'en  voult  dé- 
porter toutefois  ;  ains  jour  et  nuit  y  veilloit  et  la- 
bouroit  ;  et  tenoit  en  grand  traveil  non  appris  ses 
gens  de  finance ,  mesmes  par  trop  curieuse  labeur; 
et  se  séoit  aveucques  eulx  contant  et  rabattant  et 
calculant  et  ordonnant  de  fil  en  aiguille,  jusques  à 
avoir  consommation  du  tout ,  tant  de  debte  et  tant 
de  monte  ,  tant  de  cler  et  tant  de  payé  ;  et  la  fit- 
il  arrestet  fondement;  et  sur  cela  édifia-il  son  estât. 
Et  en  vérité ,  quoique  gens  parlent  souvent  à  peu 
de  saveur  et  de  sentement  sur  autrui  de  ceci  et  de 
cela  ;  mes  com  grand  que  ung  prince  peut  estre 
et  comme  puissant,  si  lui  esse  pluslos  et  honneur 
entendre  et  congnoistre  son  cas  et  en  avoir  la  pra- 
tique devers  ly  acquise  et  par  propre  peine  ,  que 
non  le  congnoistre  ne  entendre  par  presce  et  de 
s'en  rapporter  sur  aultrui  diligence  ;  veu  et  con- 
sidéré encore  que  la  souveraine  et  la  première  fé- 
licité des  rois  et  des  royaulmes  si  est  et  si  pend  en 
sa  voir  dépenser  les  deniers  par  règle  et  par  mesure 
à  l'advenant  de  la  recette.  Car  quand  en  iceulx  se 
trouve  playe  ou  fourvoy ,  et  que  Testât  est  de  plus 


(■468}  DE    GEORGES    CHASTELLAIN.  71 

grand  portante  que  lachevance,  impossible  est  que 
inconvénient  n'en  ensiève  et  que  mal  pris  nesequière 
pour  satisfaire  au  mal  conduit.  Ainsi  doncques  ce 
duc  Charles  ne  fesoit  à  blasmer  en  cestui  endroit  : 
mes  à  loer  de  voloir  congnoistre  son  fait  par  peine 
et  par  labeur.  Mes  s'il  le  faisoit  à  intencion  d'ava- 
rice et  par  délectation  en   grans  monceaux  d'or , 
et  comme  aulcuns  lui  imputoient  aussi,  son  los  en 
estoit  moindre  ;  car  certes,  sur  tous  vices  je  blâme, 
et  à  juste   cause,  en  ung    grand  prince^  et  par 
spécial  en  son  florissant  eage ,   vile  maudite  ava- 
rice, qui  est  mère  souveraine  de  tous  grans  maux, 
et  qui  oncques  en  cuer  d'omme    ne  fut  seule  et 
sans  avoir  détestable  compaignie  ,  assez  pour  per- 
dre  ung    monde.    0   pensent    bien   grandement 
que  c'est   d'avarice,  et  mettent  peine,  je  prie,  à 
assapier  quelles  sont  et  peuvent  estre  les  dépen- 
dences  et  les  conséquences  !  Certes ,  se  bien  les  assa- 
veurent,  et  que  cure  leur  soit  autant  de  leur  hon- 
neur et  de  leur  amis  comme  de  cestui  maudit,  et 
qui  délecte  le  cuer  et  l'empoisonne,  ils  mettront 
frain  toutesfois  en  leur  convoitise  et  règle  ,  espoir 
et  mesure.  Déà  !  bien  fait  à  prisier  Tomme  qui  aime 
avoir  pour  faire  devoir ,  et  qui  entend  à  son  cas .  et 
qui  scet  amesurer  sa  libéralité  à  la  grandeur  de 
son  pooir,  user  de   temps  et   de  lieu  et  de  tout 
ce  qui  fait  à  regarder  en  prince  ,  garder  et  restrain- 
dre  ,   tenir  court  et  eslargir  ,  et  amer  amas   par 
provision  contre   les  estranges  aventures;   certes 
bien  fait  à  loer  icely.  Mes  y  veillier  par  délectation 

désordonnée  et  par  une  amour  idolalrice,  comme 
pour  une  félicité  extrême,  c'est  chose  damnable 
et  déturpable  en  prince,  et  plaie  en  publique  salut, 
non  jamaiss  anable. 


CHAPITRE   CGLXXXIX. 

Comment  le   duc  Charles     commença  à   faire  son  estât  fort    riche- 
ment et  de  grant   admiracion. 

Pour  venir  doncques  à  son  estât,  etduquel  il  pour- 
vut à  son  retour  de  ceste  guerre  en  Brusselles,  il 
ouvra  noblement  et  proprement  en  ensievant  sa 
fortune  qui  estoithaulte  etglorieuse,quienl'eagede 
trente-six  ans  se  trouva  en  seigneurie  paisible,  ung 
des  plus  gransde  la  terre,  et  de  plusrice  peuple 
et  de  plus  puissant  pays,  plein  d'avoir  et  de  subs- 
tance et  de  privée  richesse ,  prince  et  duc  sans  com- 
paignon,  cler  et  resplendissant  en  victoire ,  et  aveuc- 
ques  gloire  paternelle  qui  luiréverberoit  en  face  ; 
si  estoit-il  jà  famé,  et  doublé,  et  magnifié  par  terre 
et  par  mer  pour  ses  principes.  Par  quoi,  comme 
j'ai  dit  en  ensievant,  sa  fortune  n'est  merveille,  se  à 
l'advenant  d'icelle  il  voloit  essourdre  et  mettre 
sus  ung  estât  en  sa  maison  qui  fut  du  mesmes  à 
Tomme  ;  car  après  les  faits  et  les  exploits  de  la 
guerre  dont  on  prend  victoire ,  Testât  domestique, 
c'est  la  première  chose  sur  quoi  on  assied  l'oeil , 
etquiplusest,  de  nécessité,  aussidele  bien  conduire 

et  de  le  mettre  en  règle. Dont  comme  la  noblesseau- 
tour  d'ung  prince,  c'est  ce  dont  il  se  décore  et  dont 
il  se  pare  etgrandist,  ilmistsuscent  chevaliers  est  re 
ordinairement  de  sa  maison  ,  barons  ,  banères  et 
chevaliers  de  toute  bonne  mise  et  sorte  ;  il  les  di- 
visa par  termes  et  par  temps,  comme  ils  dévoient 
servir;  dix  immobilement  comme  premiers  cham- 
bellens  toute  l'entière  année  :  vingt  par  demi- 
année  ;  trente  par  quatre  mois  de  terme ,  et  qua- 
rante par  trois  mois  à  trois  mois,  et  desquels  tou- 
jours !a  plupart  se  trouvoient  ordinairement  à  l'os- 
tel;  les  ungspar  une  manière,  les  autres  par  une 
autre.  Ordonna  aussi  sur  les  quatre  offices  des  gen- 
tilshommes, est  assavoir  quatre  escuvers  d'escuie- 
rie  ,  eschansons,  panneliers,  escuyers  tranchans, 
en  chascun  estât  quarante  gentilshommes,  de  trois 
mois  à  trois  mois,  pour  servir;  c'estoient  huit 
vingts  gentilshommes  ,  sans  multitude  d'autres  qui 
estoient  et  venoient  depuis  à  estre  retenus  extraor- 
dinaires ,  et  qui  servoient  mesmes  les  princes  et  les 
grands  barons,  desquels  la  maison  prenoit  autant 
parement  souvent  comme  des  propres  retenus. 
Par  quoi  il  convient  dire  que  ce  devoit  bien  estre 
une  merveilleuse  chose  à  voir  tant  et  si  grand  mul- 
titude de  chevaliers  et  d'escuyers  en  une  maison, 
commedecent  chevaliers.  Tel  lois  estoient  tous  en- 
semble., et  huit  vingt  gentilshommes.,  sans  les  autres 
qui  y  estoient  d'abondant,  et  qui  n'estoient  point 
du  nombre,  aveucques  encorre  les  princes  et  tous 
les  plus  grands  qui  estoient  pensionnaires ,  comme 

messire  Adoll'e  de  Clèves,  le  seigneur  d'Arguel, 
le    seigneur  de  Chasteau-Guion  ,   le  seigneur  de 
Fiennes,  le  seigneur  de  Roussy ,  fils  au  comte  de 
Sainl-Pol,  le  seigneur  de  Renty  ,  le   marquis  de 
Rostelin  ,  le  mareschal  de  Bourgogne  et  autres.  Si 
ne  souffitpointdire  seulement  la  retenue,,  mais  con- 
vient dire  aussi  la  magnificence  de  leur  estât  et  de 
leur  service  à  table,  qui  estoit  le  plus  seigneurieux 
que  jamès  je  veisse  nulle  part  en  court  de  roi  ne 
de  prince ,  le  plus  assovy  et  le  mieux  furni  que 
jamès  homme  verra,  je  crois,  pour  ordinaire.  Si 
avois-je  vu  à  celle  heure  beaucoup  de  hautes  et  de 
glorieuses  maisons  ;  mais   jamès  nulle  pareille  à 
cestui  ordre  qui  estoit  ordonné,  ne  par  sales,  ne 
par  grandes  tablées  ,  mais  par  chambres  toutes  dis- 
tinctes et  séparées  l'une  de  l'autre ,  là  où  seule- 
ment n'avoit  que  une  table  pour  Testât  de  dix  , 
feussent  chevaliers  ou  escuyers,  et  lesquels  dix, 
autant  les  moindres  comme  les  plus  grands,  et 
toute  d'une  manière  ou  d'une  qualité  et  quantité  , 
et  tout  ainsi  comme  le  prince ,  et  d'autant  de  tels 
mets  comme  ly,  et  à  tele  jour  teles  viandes,  furent 
servis  et  administrez  si  grandement ,  que  le  sou- 
haidier  plus  ou  mieulx  eust  esté  non  pardonnable  ; 
car  l'ordinaire  valoit ,  ce  vous  dis  bien ,  le  festoy 
d'un  grand  homme.  Chacune  table  de  dix  avoit  un 
chief  qui  présidoit,  et  lequel ,  sitost  que  le  disner 
estoit  fait ,  estoit  tenu  de  venir  soy  présenter  aveuc- 
ques  la  dizaine  devant  la  table  du  duc  ,  disnant  et 
soupant;  et  furent  les  heures  si  compassées  à  point, 

que  tous  en  tous  les  estats  povoient  avoir  disné 
pour  eulx  venir  présenter  à  la  table  de  leur  mais- 
tre,  pour  lui  donner  gloire.  Aussi  firent-ils,  et  n'y 
avoit  tablée  qui  n'y  vint  en  ordre  et  en  règle  ;  et 
les  regarda  le  maître  volentiers,  et  y  print  grand 
délit;  et  luysembloit  bien,  puisqu'il  estoit  puissant 
et  de  volenté  pour  les  tenir  aises  et  tellement 
comme  ly,  il  estoit  bien  raison  que  eulx  aussi  eus- 
sent volenté  de  mesmes;  pour  lui  faire  honneur  et 
service  qui  lui  peust  plaire.  Car  à  dire  vray,  et 
aussi  ses  faits  le  montrèrent,  il  amoit  fort  gloire  et 
estre  grandi  ;  et  puisque  l'on  cognoist  l'omme  et 
ses  meurs,  il  siet  bien  de  l'ensievir  et  de  lui  com- 
plaire en  ce  qui  esta  ses  frès;  et  n'y  a  point  de  re- 
prise de  se  faire  servir ,  et  d'avoir  volentiers  em- 
près  ly  multitude  de  seigneurs  et  de  noblesse,  dont 
nul  parement  d'or  et  d'argent  ne  d'aullre  richesse 
du  monde,  ne  peult  avoir  approce.  Mist  ordre 
aussi  et  règle  en  Testât  du  conseil  et  en  tout  ce  qui 
en  dépend  par  compétent  nombre  et  règle.  Pa- 
reillement fist-ilensa  chappelle  et  en  Testât  de  ses 
archiers,  et  tout  par  condition  comme  de  toute  sa 
maison  mettre  en  ordonnance;  c'estoit  la  fin  où 
il  prétendoit  touchant  cestui  point. 

CHAPITRE  CCXG. 


Comment  le  duc  Charles  ,  à  l'incitation  cTaulcuns   qui  le  gouvernoient 
convoiteux  d'amasser,  le  contournèrent  en  avarice. 


Son  estât  doncques  en  cestui  point  dreschié  , 
moult  le  faisoit  noble  à  voir  ,  et  estoit  une  chose 
magnifique  non  veue  pareille  ;  et  tout  le  résidu 
eust  esté  dreschié  ainsi  ;  ce  que  non  mes  ne  pro- 
céda point  de  \y ,  mes  de  ses  gens;  car  comme 
l'aventure  du  temps  le  rendoit  ainsi  jà  de  long- 
temps ,  et  paravant  qu'il  venist  à  seigneurie ,  et 
qu'il  estoit  souffreteux  ,  beaucoup  de  gens  avari- 
cieux  et  convoiteux  extrêmement,  et  de  diverses 
noies,  s'estoient  ombroiez  entour  de  1  y  ,  sur  l'es- 
poir du  temps  futur  ;  et  lesquelz  ,  ly  maintenant 
venu  à  terre,  le  saisirent  à  bras,  et  y  obtindrent 
le  gouvernement  ,  l'ung  en  une  manière  ^  l'aultre 
en  une  aultre;  et  lesquels,  comme  eulx  n'avoient 
aultre  Dieu  que  or  et  argent ,  pour  se  faire  grans 
oultre  mesure  et  devoir  ,  turent  exemple  au  mais- 
Ire  aussi  de  mettre  là  son  estude  ,  et  d'amer  amas 
d'or  et  d'argent,  comme  son  idole,  qui  grant 
dommage  l'ust.  Car  se  gens  de  grand  et  noble  cou- 
rage, vertueux  et  honorables,  de  grant  lieu  et 
d'eage  loable ,  y  feussent  aussi  bien  escheus  pour 
l'avoir  en  mains,  ce  eust  esté  chose  admirable  que 
de  son  faict ,  aveucques  ce  que  maintenant  il  es- 

toit  si  grant  encore,    que   point    n'avoit   de  per. 
Et  plaings  sur  toute  chose  du  monde  l'aventure 
de  ceste  avarice  ,  s'elle  lui  peust  estre  imputée  à 
vice.    Mes   de    ceulx  hardiement    qui   en    furent 
cause,  et  qui  en  furent  nourriture  et  exemple  ,  je 
plaings  la  destrance  ;    car   en  la    convoitise    du 
maistre,  peult  avoir  excuse  et  sauvacion  honneste, 
comme  à   ung  tel   grand   prince   comme  ly  il  y 
siet  pooir  avoir  et  désirer  d'avoir  thrésor  et  de 
grand  amas,  pour  mains  grans  soudains  affaires, 
là  où  le  grand  avoir  sert.  Mes  en  gens  de  commun 
estât  et  de  commune  vocation,  qui  veillent  et  la- 
beurent  en  choses  démesurées  et  en  oultrages  in- 
tollérables,  et  dont  plaie  vient  en  la  chose  publique, 
en  ceulx  là  ne  peult  avoir  excuse  ne  coloracion , 
sinon  que  vice  en  court  est  souvent  plus  honoré 
et  essaucié  ,  et  tient  et  possède  plus  tost  lieu  que 
vertu.   Si   ne   peult  prince  avoir  au  monde  plus 
grand  plaie  ne  plus   pestilencieux  venin  emprès 
ly,  que  avoir  entour  de  ly  gens  avaricieux,  con- 
voiteux  et  flatteurs  en  auctorité.  Car  tous  les  maux 
du  monde  en   ensievent ,  et   les  princes  s'en   dé- 
shonorent ,   et  les  affaires  de   la   chose  publique 
et  des  villes  et  des  pays ,  s'en  desfigurent  et  des- 
règlent. 

Moult  y  avoit  de  grandes  et  de  belles  vertus  en 
ce  jeusne  prince  ,  le  duc  Charles  ;  et  entre  aultres 
choses  loables  ,  parcevoit-on  en  lui  haulte  magni- 
ficence de  cuer  pour  estre  veu  et  regardé  en  sin- 
gulières choses.  Tournoit  toutes  ses   manières  et 

ses  meurs  à  sens  une  part  du  jour  ,  et  aveucques 
jeux  et  ris  entremellés ,  se  délitoit  en  beau  parler , 
et  en  amonester  ses  nobles  à  vertu ,  comme  ung 
orateur  ;  et  en  cestui  regart ,  plusieurs  fois^  s'est 
trouvé  assis  en  ung  haut-dots  paré ,  et  ses  nobles 
devant  ly ,  là  où  il  leur  fît  diverses  remonstrances 
seloncq  les  divers  temps  et  causes.  Et  tousjours , 
comme  prince  et  chief  sur  tous ,  fust  richement 
et  magnifiquement  habitué  sur  tous.  Donnoit  à 
mesure  assez  ,  non  en  grant  porcion  ,  mes  donnoit 
à  beaucop  d'ommes,  et  est  oit  assez  d'amiable  re- 
paire ;  mes  fort  vouloit  estre  servi  de  près.  Au 
commenchement  de  son  histoire,  j'en  ai  assez 
largement  parlé  de  ly  et  de  son  père  touchant 
leurs  vertus  et  leurs  meurs.  Si  ne  besongne  point 
d'en  parler  arrière  la  seconde  fois;  si  non  que  de- 
puis ce  temps  là ,  il  ait  prises  aulcunes  nouvelles 
meurs ,  il  siet  bien  d'en  faire  mémoire ,  quant 
encorre  elles  ne  seroient  point  de  los  ne  de  per- 
fection. Car  aultrement  sembleroit-il  que  je.,  en 
mon  escripre  ,  seroie  ung  menteur  voluntaire  et 
ung  flatteur  ,  qui  grandiroie  ung  homme  par 
bourdes,  et  le  feroie  meilleur  que  homme  et  de 
plus  haulte  condicion  ,  tout  parfait,  sans  vice  ,  qui 
poinct  ne  se  treuve  au  monde. 

Si  donc  je  m'avance  à  réciter  aulcuns  de  ses 
vices ,  à  tiltre  de  bien  ,  tant  mieulx  fais-je  à  croire, 
quant  je  fait  narracion  de  ses  vertus ,  pour  en 
donner  vraie  cognoissance.  Si  dis  de  ly  ,  et  le  dis 
par  pité  ,  que  gens  inutiles,  en  son  premier  règne, 

ont  eu  approee  de  ly  ,  et  parquai  sa  personne  en 
a  esté  moins  clère.  Car  volentiers  on  dist  que  le 
seigneur  de  tele  et  tele  famille,  qu'il  a  volen- 
tiers et  prend  tel  ou  tel  ploy  ;  et  attirent  les  meurs 
de  ses  serviteurs  ,  costumièrement ,  les  meurs  du 
maistre  à  leur  usage.  Quand  donc  les  cuers  des 
serviteurs  sont  vicieux  et  tout  esloingniés  de  no- 
blesse ,  et  ne  visent  qu'à  rapine  et  à  ordure ,  et  à 
remplir  leur  sac  sans  peur  et  sans  hide ,  et  sans 
mesure  et  sans  pité,  com  mal  qu'il  soit  pris,  cer- 
tes ,  c'est  une  doloreuse  perte  et  domage ,  quand 
le  cuer  d'nng  noble  prince  se  décline  là  envers  , 
constraint  par  tèle  maisnie. 


CHAPITRE  CCLXCI. 

Comment  le  duc  Charles   tenoit  trois  fois  la  semaine  audience,  où 
il   falloit  que  tous  les   nobles  comparussent  autour  de  ]y. 

Encore  en  Brusselles,  ce  duc  Charles  se  dé- 
termina à  mettre  sus  et  à  maintenir  roide  justice  , 
tant  en  plainte  et  en  procès  de  causes  comme  en 
punicion  des  malvais,  dont  les  pays  estoient  pleins. 
Etpource  faire,commist  un  prévost  des  mariscaux, 
un  périlleux  varlet^  aussi  de  petite  estoffe  ,  mes 
tout  propre  pour  faire  ruyneux  explois.  Et  pour 
le  fait  des  partis  qui  avoient  leurs  causes  pendans 
devant  juges,  chà  et  là  ,  sans  en  traire  fin,  et  pour 
recevoir  toutes  plaintes  de  povres  gens  en  divers  casr 

il  mist  sus  une  audience ,  laquelle  il  tint  trois  fois 
la  semaine,  le  lundi ,  le  merquedi  et  le  vendredi, 
après  disner  ,  là  où  tons  les  nobles  de  sa  maison 
estoient  assis  devant  ly  en  bancs ,  chacun  selon  son 
ordre ,  sans  y  oser  faillir ,  et  ly  en  son  haut-dots 
couvert  de  drap  d'or,  là  où  il  rechevoit  toutes 
requestes ,  lesquelles  il  fist  lire  devant  ly ,  et  puis 
il  en  ordonna  dessus  à  son  plésir. 

Là  se  tint  deux,trois  heures,  seloncqlamultitude 
des  requesles,  souvent  toutesfois  à  grant  tanance 
des  assis  ;  mes  souffrir  en  convenoit  ;  et  en  appa- 
rence extériore,  ce  sambloit  estre  une  chose  ma- 
gnifique et  de  grant  los  ,  comment  qu'il  en  allast 
du  fruit.  Mes  en  mon  temps,  n'ay  veu  et  oy  que 
chose  telle  a  esté  faicte  de  prince  ne  de  roy  ne 
aultre ,  ne  de  tele  apparence.  Dont  ,  et  quant  il 
alla  par  ville ,  de  lieu  à  autre,  et  d'église  en  église , 
c'estoit  merveilles  de  l'ordonnance  et  de  la  règle 
qui  y  estoit ,  et  de  la  grant  compaignie  qu'il  me- 
noit.  N'y  avoit  si  vieil  chevalier  ne  si  jeusne  qui 
V  eustosé  faillir,  ne  que  escuyer  sefeust  osé  trouver 
entre  les  chevaliers,  fors  que  chacun  en  son  ordre. 
Et  à  matin  et  à  lever ,  ordonna  tout  le  monde  de 
l'attendre  par  distinctes  chambres  ;  dont  nul  n'o- 
soit  transgresser ,  ne  passer  oultre  ,  chascun  selon 
la  dignité  de  son  estât,  les  escuyers  en  une  leur 
chambre  première  ,  les  chevaliers  après  en  une 
autre  chambre  seconde,  et  les  grans  chambrelans 
les  plus  prochains  qui  entroient  en  sa  chambre  : 
c'étoient  les  trois  gérarcies  ;  et  avec  tous  ceux  là  > 

entrant  multitude,  vuida  dehors  pouralleràla 

messe. Dont,  sitost  que  l'offrande  estoit  faicte,  toutes 
ces  nobles  gens  pooient  aller  disner  ;  et  trouvoient 
tout  prest ,  chacun  en  son  estât ,  pour  retourner 
tout  à  temps  devers  ly  ains  qu'il  fust  levé  de  table  : 
car  ainsi  le  failloit  faire,  ou  perdre  ses  gages  d'ung 
jour. 


CHAPITRE  CGXC1I. 

Comment  l'aucteur  dist  que,  en  la  magnificence  et  grandeur  où  estoit 
le  duc,ilcust  plus  lost  perdu  la  vie  que  les  pays  qu'il  tenoit 
du    royaulme. 

Se  je  doy  doncques,  et  s'il  me  loist  (convient)vérité 
dire  ,  en  son  temps  et  à  celle  heure  encore  que  j'es- 
crivis  cestui  chapitre,  qui  estoit  la  seconde  année 
de  son  i  ègne ,  n'aT/oit  prince  en  terre  de  telle  ma- 
gnificence ne  de  tel  appareil.  Bien  toutes-fois  est 
et  doit  estre  une  maison  de  France  trop  plus 
grant  chose  que  d'ung  duc  de  Bourgoigne  ;  mais  la 
grandesse  ne  faict  point  tant  comme  la  manière  du 
faire  ,  qui  est  practiquée  et  mise  en  sa  forme  par 
avis.  Dont,  et  comme  je  dis  que  la  magnificence 
estoit  grande  en  aulcuns  endroits,  si  estoit  aussi 
sa  fortune  jusqu'à  ce  jour  qui  passoit ,  pour  trois 
ou  quatre  ans,  tous  les  roys  chrestiens,  par  batailles 
et  victoires  obtenues  ,  et  par  avoir  donné  peur  et 
fréeur  à  toutes  nacions  voisines.  Ait  Dieu  volu  et 

souffert  qu'il  ne  s'en  soit  de  riens  enfiéry ,  et  qu'il 
lui  en  ait  rendu  grasces  à  l'avenant  de  la  gloire 
qu'il  en  a  reçue  !  Mes  moult  mal  lurent  venus  et 
vindrent  en  périlleux  temps  ensemble  le  roy 
Loys  et  luy,  qui  tous  deux  faisoient  à  craindre 
en  leurs  meurs,  et  malement  tard  concordables 
pour  vivre  paisibles  ensemble.  Tous  deux  estoient 
princes  de  fais  et  de  sens  ,  et  n'y  avoit  cely  qui  ne 
fust  bien  pour  tourner  son  contraire  par  puissance^ 
qui  estoit  matère  souveraine  aux  Franchois  de 
haine  contre  ly ,  pour  ce  qu'il  estoit  si  fier  et  si 
puissant ,  et  qu'à  nul  appétit  il  n'estoit  à  ployer  , 
si  non  à  son  singulier  bon  et  à  son  plaisir  ,  qui 
estoit  toutes-fois  subject  et  de  la  maison  de  France, 
et  estoit  Angles  et  Franchois ,  ainsi  qu'il  lui  plai- 
soit  ;  et  obéissoit  quant  il  vouloit ,  et  quant  ne  vo- 
loit  si  demora-il  ainsi.  Tenoit  une  grant  part 
du  royaulme  énonglée  ,  et  conquise  par  armes  ,  à 
ly  transportée  depuis  par  don  du  roy  ;  laquelle, 
qui  l'eust  volu  ravoir,  elle  eust  esté  dangereuse 
à  lui  esrachier  des  mains  ;  et  meismes  ainsi  le  por- 
ta-il en  ses  paroles,  qu'il  eust  plus  tost  perdu  la  vie 
que  les  terres.  > 

Parquoy ,  quant  je  regardoie  les  materes  estre 
teles  entre  les  deux  personnes  et  de  tel  dangier 
tous  deux ,  peu  m'estoit  autre  espoir  ,  sinon  d'a- 
voir rumeurs  et  turbacions  pendant  leur  vie  ,  de 
quoy  pourtant  l'issue  pend  en  Dieu  ,  à  nulluy  co- 
gneue,   fors  quant  le  poinct  vient. 

En  cestes  gloires  doncques  et  victoires  que  ce 

duc  Charles  avoit  obtenues  et  acquises  en  quatre 
ans,  il  resplendissoit ,  comme  j'ay  clist,  par  toute 
la  terre  ;  et  n'y  avoit  ne  roy  ne  empereur,  qui  n'en 
fist  un  grand  pois ,  ne  nacion  loingtaine,  ne  pays 
qui  ne  le  doubtast  et  crainesit  (  craignit  )  par  les 
expériences  passées.  Et  par  ce  ai-je  dist  et  narré, 
qu'il  avoit  volu  affecter  la  magnificence  d'ung 
singulier  estât,  aveucques  la  clarté  et  magnificence 
de  la  fortune  ;  car  avoit  bien  pourquoi  l'entretenir 
et  payer  ,  et  beaucop  mieulx  encore  s'il  eust  volu. 


CHAPITRE  CGXCIII. 

Comment  il  fist   assembler  les  quatre  membres   de  Flandres  à  Brus 
selles,   leur  demandant  trois   points  pour  lui  accorder  ayde. 

En  Brusselles  encore  ,  et  après  ceste  victoire  de 
Liège ,  fist-il  convenir  les  estats  de  Flandres  et  les 
quatre  membres  ;  ensemble  y  fit  convenir  aussi 
les  trois  estas  de  Brabant  sur  la  matère  des  aydes 
sur  tous  ses  pays,  Et  en  effect ,  eux  tous  venus  de- 
vant ly ,  leur  fist  remonstrer  trois  points  par  les- 
quels il  avoit  cause  de  leur  faire  grant  demande , 
et  tous  les  trois  points  il  démonstroit  raisonnables 
et  droicturiers.  Le  premier  si  estoit  que  à  son  en- 
trée, il  est  ordinaire  et  de  coustume  à  tous  princes 
de  demander  ayde  à  leurs  subjects.  Le  second 
point  si  estoit  et  alléguoit,  que  ayde  lui  estoit  deue, 
si  comme  à  tous  princes,  k  cause  de  son  mariage, 

6. 

qui  se  devoil  prochainement  faire;  et  le    tiers  si 
estoit  et   remonstroit    comment ,   à  cause   de   la 
guerre  qu'il    avoit  maintenue  encontre    Liégeois 
pour  la  sauveté  et  salut  de  tous  eulx    et  de  tous 
ses  pays,  il  lui  estoit  deu  aussi  en  toute  bonne  rai- 
son une  ayde,  en  récompense  des  granset  innom- 
brables frès  qu'il  y  avoit  portés.  Si  que,  toutes  les 
trois  causes  mises  ensemble  ,  la  demande  pooit  et 
devoit  estre  grande  et  nullement  refusable  ;  car 
tous  les  points  estoient  ordinaires.  Et  monta  la  de- 
mande faite  aux  Flamands,  douze  cents  mille  escus 
à  rien  rabattre  ,  et  à  payer  en  seize  ans,  et  celle  des 
Braibanchons ,  quatre  cents  mille  lions  sans  riens 
rabattre,  et  à  payer  en  seize  ans  aussi.  Si  n'y  ot  celv 
qui  ne  feust  perplex  durement  et  féru  au  front , 
d'oyr  nommer  ceste  horrible  somme  de  deniers  à 
prendre  sur  le  peuple;  et  ne   véoient  ni  tour  ni 
î^emède  de  y  savoir  bien  respondre.   Et  j  à -soit  ce 
que  de  tout  temps  ancien  les  contes  de  Flandres 
ont  eu  de  coustume  de  venir  faire  leur  demande 
en  Gand  sur  la  maison  de  la  ville  ,  maintenant  tou- 
tefois le  duc  ne  le  fist  poiut ,  car  ne  voloit  aller 
à  Gand  depuis  la   périlleuse  entrée  qu'il  y  avoit 
faite.  Et  par  ainsi,  comme  par  un  extraordinaire, 
il  fit  sa  demande  en  Brusselles  en  lieu  de  Gand; 
et  les  députés  qui  là  estoient ,  ce  lui  sembloit  bien  , 
le  porteroient  et  signih'eroient  bien  en  Gand  pour  et 
en  son  nom.  Et  finablement  Gantois,  comme  chiefs 
du  pays  et  pour  ung  rapaissement  de  leur  prince 
courroucié  sur  eux,  accordèrent  la  demande  tout 

et  oultre ,  et  venist  après  ce  qu'il  peust  du  paie- 
ment; car  ce  ne  fut  oncques  que  quand  Gand  ac- 
corda aucunes  aydes,  que  Bruges  et  toutes  les  au- 
autres  villes  forcément  n'y  allassent  après  et  les 
ensievissent.  Et  tout  ainsi  firent  ceux  de  Braibant 
jà-soit  ce  que  ce  ne  f'ust  pas  sans  long-  barguing-  et 
à  bien  dur.  Et  alors ,  après  avoir  séjourné  en  Brus- 
selles  jusques  à  l'entrée  de  quaresme ,  prist  son  che- 
min envers  Hainaut,  etfistson  entrée  à  Mons  par  un 
dimenche,  jour  des  brandons  ;  là  où  il  feust  solem- 
nellement  recheu  à  grant  joie  et  à  grant  révérence. 
Etestoient  les  trois  estas  du  pays  en  la  ville  venus  par 
son  mand,  et  en  partie  aussien  faveur  de  ly  pour  lui 
con  jouir  ;  et  là  fit-il  faire  sa  demande  aussi  aux  trois 
estas  de  la  somme  de  trois  cent  mille  livres  tournois 
en  monnoie ,  qui  montent  à  cent  mille  lions  en 
or.  Et  combien  que  la  somme  montast  à  beaucoup, 
ce  sembloit  à  aulcuns ,  et  qu'elle  estoit  dure  à 
prendre  sur  le  povre  peuple  ,  ce  lui  remonstroit- 
on  ,  et  répliquèrent  longuement  lesdits  trois  estas 
par  mainctes  excuses  et  belles  raisons  ,  toutefois, 
par  conclusion  leur  fust  dit  que  s'en  appaisassent 
et  qu'ils  s'en  teussent  à  peu  de  refus ,  car  force  leur 
estoit  et  seroit  de  l'accorder  et  de  non  repintier 
riens. 

Dont ,  et  comme  il  fit  à  Mons  tout  tel ,  lui  venu 
à  Valenciennes,  demanda  cent  mille  livres  tournois 
sans  riens  en  recopper  et  à  payer  en  quinze  ans  ;  ce 
que  enuis  firent  toutefois  à  Valenciennes,  mes  enfin 
les  accordèrent.  C'estoit  quatre  cent  mille  livres 

tournois  sur  le  petit  pays  de  Hainaut,  qui  tous  dé- 
voient venir  en  coffre  aveucques  ces  aydesde  Flan- 
dres et  de  Braibant  et  de  Valenciennes.  Si  s'en  alla 
à  Lille  ,  visiter  ses  trésors  et  ses  coffres ,  là  où  il  fît 
aulcun  petit  séjour  ;  et  à  Pasques-flories  s'en  alla 
rendre  à  Bruges,  ordonner  et  aviser  sur  le  fait  de 
ses  nopces,  qui  approchoient  au  prochain  mai  fu- 
tur, et  sur  le  l'ait  aussi  de  la  feste  du  Toyson-d'Or, 
qu'il  devoit  tenir  audit  Bruges,  et  pour  laquelle  on 
avoit  semons  et  averti  tous  les  chevaliers  de  l'ordre 
de  comparoir  là,  ou  envoyer  procureur  pour  eux. 
Dont,  entre  les  autres,  y  fut  semons  de  comparoir 
en  propre  personne,  le  comte  de  Nevers,  pour  ré- 
pondre à  aulcun  cas  qui  louchoit  à  son  honneur , 
et  duquel,  s'il  se  voloit  purgier  et  purifier  ,  lui  fut 
dit  qu'il  comparust  personnellement,  ou  si  non  il 
seroit  vaincu  par  contumace.  Y  furent  semons  aussi 
les  deux  seigneurs  frères  de  Croy,  et  le  seigneur 
de  Lannoy,  sur  leur  damp  et  péril,  lesquels  tou- 
tefois ne  furent  pas  si  laisches  ne  se  faillis,  que  har- 
diement  ils  ne  comparussent  et  se  présentassent 
à  leur  jour  ;  et  passèrent  parmi  le  pays  de  Hainaut 
tout  au  travers ,  et  se  vindrent  rendreà  Bruges, 
eulx  confîans  en  Dieu  et  en  toute  aventure. 

CHAPITRE   CCXCIV. 

Comment  îe  duc  Charles  tint  sa  Toyson  à  Bruges,  la  première  depuis  la 
mort  de  son  père  en  Tesglise  Nostre-Dame. 

Le  huitiesme  de  mai ,  par  un  dimence ,  ce  duc 
Charles  tint  en  sa  ville  de  Bruges,  en  l'église  Nostre- 
Dame,  la  feste  et  solemnité,  la  première  depuis  la 
mort  de  son  père,  de  son  ordre  du  Toyson- 
d'Or  ;  et  s'y  trouvèrent  ensemble  ,  ly  compris 
dedens  eulx,  quatorze ,  tant  seulement,  de  che- 
valiers à  ceste  feste;  dont,  hormis  six  qui  estoient 
allés  de  vie  à  trespas,  depuis  la  derrain  chapitre 
tenu  à  Saint-Omer,  les  autres  tous  envoyèrent  ici 
leurs  procureur,  les  uns  pour  leurs  grandes  affai- 
res et  léales  essoines,  et  les  autres  pour  occasion  de 
maladies  et  de  vieillesse.  Le  duc  de  Clèves,  pour 
ce  temps  icy,  et  le  duc  de  Guéries ,  frères  de  l'or- 
dre, estoient  en  mortelle  guerre  ensemble.  Dont, 
à  cause  de  leur  enemistez  et  pour  ce  qu'ils  ne  se 
vouloient  entre-accorder  ne  se  conjoindre ,  furent 
receus  en  leur  procuration  par  procureur.  Le  roi 
Jehan  d'Arragon ,  pour  dignité  de  sa  couronne  et 
pour  la  grande  distance  du  lieu  aussi ,  et  de  son 
vieil  eage ,  n'en  fut  pas  requis  aussi  d'y  comparoir 
sinon  par  procureur.  Pareillement  le  duc  d'Alen- 
chon  fut  excusé  pour  cause  de  sa  vieilesse  et  de  l'in- 
disposition de  ce  royaume  ,  qui,  en  ce  temps  alors . 
portoit  et  causoit  divers  dangiers ,  entre  le  roy  et 


88  CHUOJNIQ  UE  ("468)' 

la  maison  de  Bourgogne  ;  dont  à  cestui  d'Alenchon, 
il  convint  d'obtempérer  par  bon  sens  partout.  Le 
comte  d'Ostrevant  estoit  impotent  de  sous  ses  mem- 
bres, et  ne  se  pooit  tirer  de  ly  fruit  ne  parement  en 
telle  assemblée,  sinon  par  ostension  du  tableau  de 
ses  armes.  Les  deux  frères  de  Croy  et  cely  de  Lan- 
noy,  s'estoient  présentés  à  Bruges,  huit  jours  par- 
avant  ,  par  les  lettres  du  duc  pour  ester  en  justice 
devant  ceux  de  l'ordre,  là  où  eulx  ovs  et  accusés  de 
plusieurs  cas  de  par  le  duc ,  partirent  enfin  désolez, 
ne  justifiez  ne  condamnés  ;  mes  ne  les  voult  le  duc 
oncques  rechevoir  pour  estre  à  sa  feste,  ne  par 
procureur  ne  aultrement  ;  soufFroit  tant  seulement 
que  leurs  tableaux  présentassent  leurs  personnes 
absentes,  et  que  Toyson-d'Or  allast  pour  eux  à 
l'offrande. 

Le  comte  de  Nevers,  quisoloit  estre  de  l'ordre, 
icellui  par  aucunes  lettres  de  semonce  qui  leur 
avoient  esté  envoyées  de  par  le  chapitre ,  de  venir 
respondre  à  plusieurs  grands  et  infamieux  articles, 
avoit  jà  paravant  renvoyé  son  collier,  et  ce,  par  un 
officier  d'armes  et  ung  clerc,  assez  irrévéramment. 

Dont ,  à  cause  de  ce  et  de  son  péchié  prouvé ,  son 
tableau,  àl'iieure  queTovson-d'Orle  devoit  appeler 
à  l'offrande  ,  icellui,  Toyson-d'Or  le  alla  lever  hors 
de  son  lieu,  le  rua  à  ses  pieds,  prist  un  autre  ta- 
bleau noir  ;  là  avoit  escript  dedens  la  récita- 
cion  de  sou  cas  :  comment  il  avoit  esté  semon 
authentiquemenl  ;  comment  il  n'avoit  volu  compa- 
roir pour  respondre;  comment  et  en  quoi  il  avoit 

abusé  encontre  son  honneur  et  encontre  la  dignité 
de  la  foy  chrestienne.  Et  lisoit  icestui  Toyson- 
d'Or,  ceste  escripture  toute  en  haull,  oyant  tout  le 
monde  ;  et  tout  tellement  escript ,  mist  ce  tableau 
noir  au  lieu  de  l'aultre ,  là  où  tout  le  monde  après 
en  pooit  prendre  coppie. 


CHAPITRE   CCXCV. 

Le  nombre,  des  morts  de  chevaliers  de  l'ordre,  et  comment  à  ceste  festc 
se  trouvèrent  ensemble  les  ambassades  cy  en  bas  nommée». 

Depuis  la  Teste  tenue  à  Sainct-Omer  par  le  duc 
Philippe,  furent  morts  des  chevaliers  de  l'ordre 
six,  et  desquels  se  fist  ici  le  service.  Le  premier  des 
morts  fust  le  duc  d'Orliens  ;  le  second  ,  l  e  seigneur 
de  Villerval  ;  le  tiers,  le  seigneur  de  Roye^  le 
quatriesme  ,  le   comte  d'Ariane  ;   le   cinquiesme 

1 ;  et  le  derrain,  le  duc  Philippe  de  Bour- 

goigne ,   celi  qui  premier  institua   l'ordre. 

A  ceste  feste  ,  qui  riche  estoit  et  solemnelle  ,  se 
trouvèrent  tous  ensemble,  et  assis  par  ordre  et  par 
degré,  les  ambassades  icy  dénommées. 

Premièrement,  et  en  front,  un  ambassadeur  de 
nostre  Sainct-Père ,  au  plus  haut  bout.  En  après, 
de  cemeisme  reng,  à  la  droicte  main  ,  un  ambassa- 


1 .   Lacune. 

deur  du  roy  d'Angleterre;  tierceinent  l'évesque 
de  Verdun  et  le  seigneur  de  Malicorne  ;  et  du  duc 
de  Normandie,  messire  Charles  de  France  ,  aveuc- 
ques  sa  sieute ,  qui  estoit  grande  et  notable  ;  et 
quartement,  l'ambassade  du  duc  de  Galabre ,  qui 
estoit  notable  aussi  et  de  bonne  estoffe. 

A  la  main  sénestre,  séoit  en  front  ung  cheva- 
lier de  Valence,  ambassadeur  du  roj  Jean  d'Ar- 
ragon  ;  et  en  après  séoit  l'ambassadeur  du  duc 
de  Bretaingne ,  moult  noble  aussi,  et  bien  es- 
toffée  de  grans  gens  ,  comme  de  l'abbé  l....,  ung 
vaillant  clerc,  et  du  président  de  Bretagne,  aveuc- 
ques  un  mont  d'autres  gens  de  grant  estât  et  de 
grant  monstre  ,  et  lesquels  n'avoient  jamès  veu 
cesle  leste  tenir  ,  ne  les  cérémonies  d'icelle ,  mes 
moult  la  loèrent  et  en  firent  grant  estime. 

Et  furent  tous  festiés  ce  jour  ,  après  la  inesse 
dite,  en  la  maison  du  duc,  magnifiquement  et  en 
diverses  chambres  ,  chacune  ambassade  en  lieu  à 
part,  et  à  privé;  et  tous,  après  le  disner,  furent 
menés  en  la  grant  salle  où  séoit  le  duc  à  table 
aveucques  ses  frères  en  son  throne ,  et  là  où  fu- 
rent monstrées  divers  haultes  magnificences  ,  et 
lesquelles  ne  besongne  à  mettre  par  escript ,  parce 
quelles  se  donnent  à  entendre  à  part  elles  ,  par 
es  éeial  en  cestui  jeusne  prince  en  qui  avoit  la  fa- 
culté et  le  pooir  d'en  faire  autant  que  le   cueur 

lui  en  pooit  dire.  Car  en  christienté  à  celle  heure, 
n'avoit ,  ce  croy-je  ,  qui  tant  fust  plein  et  dru  de 
tous  biens  comme  ly,  par  succession  de  son  père. 

Se  contretint  toutefois  en  excès  de  boubans  à 
ceste  feste,  et  ne  monstra  pas  ses  rices  trésors 
ne  avoirs ,  que  son  père  autrefois  avoit  monstres 
à  festes  samblables;  car  approchoit  le  jour  de  ses 
nopces,  là  où  le  desploy  et  le  toiit  monstrer  avoit  * 
lieu  trop  plus  licitement  que  icy ,  combien  que  ce 
qui  s'en  monstroit  estoit  si  grant ,  que  ailleurs  à 
peine  en  nul  royaulme  on  ne  trouvast  si  bien  ne 
niieulx. 

Longuement  tindrent  chapitre  ces  chevaliers  de 
l'ordre  sur    les  colliers  qui  estoient  à  donner  ,  et 
sur  lesquels  multitude    de    hauts    et  de   vaillans 
chevaliers  s'attendoient ,  et  trop  plus  qu'il  n'en  be- 
soignoit  :  car  n'en  y  avoit  que  seipt  vacans  :  et  en 
trouvoit-on  bien, par  bon  juste  conte,  une  cinquan- 
taine qui  tous  le  valoient,  et  qui  en  estoient  dignes. 
Car  à  merveille  y  avoit  alors  de  beaux  personnages 
et  de  grans  seigneurs  et  de  bons  chevaliers  ;  mes- 
sire  Philippe  de  Savoie,  frère  à  la  reine  de  France, 
estoit  l'ung  des  esleus,  et  lequel,  par  mal  content 
du   roy  Loys  de   France  ,   du  mortel   dangier  en 
quel  l'avoit  tenu  longuement  en    prison  ,  s'esloit 
entièrement  rendu  et  adjoint  à   ce  duc  Charles, 
pour  vivre  et   morir  aveucques  ly  ,  et  pour  estre 
de  sa  maison.  Si  en  fîst  le  duc  grant  feste ,  et  s'en 
tenoil  à  bien  paré  ;  car  estoit  chevalier  de  grant 
vertu  et  de  grant  fait,  et  le  seul   de  la  maison  de 

Savoie  ,  cligne  de  réputacion.  Le  seigneur  de  Mon- 
lagu ,  et  Toyson-d'Or  aveucques  \y ,  lui  porta  le 
collier  ,  qui,  haultement  le  reeheut  et  à  grant  hon- 
neur. Pareillement  en  porta  ledict  seigneur  de 
.Montagu,  deux  autres  en  Bourgoigne  ,  à  deux  sei- 
gneurs, l'ung  au  seigneur  de  Couces,  ung  vail- 
lant noble  chevalier  ,  et  de  grant  maison  ,  et  un 
aultre  à  messire  Jehan  de  Damas,  seigneur  de 
t-lessy  ,  ung  bel  jeune  chevalier  bien  adressié  et 
de  bonne  parade  ;  mes  n'y  avoit  pas  tant  de  mé- 
rite jà  acquis  pour  si  haut  avenir ,  comme  il  y 
pooit  avoir  d'espoir  sur  le  temps  futur  de  bonne 
chevalerie  :  car  jeusne  estoit  et  n'avoil  gaires  veu 
encorres.  Mes  son  personnage  le  fist  avancier , 
aveucques  faveur  que  le  duc  y  avoit  mise,  et  que 
l'apparence  y  estoit  grant  en  Tomme,  aveucques 
bon  sens.  Encores  en  restoit  deux  autres  à  donner  : 
mes  encore  on  les  tint  secrets  ;  et  ne  scavoie  à  qui 
«M'étire  de  cestui  escrire  ;  parquoi  je  n'en  parle 
plus  avant ,  de  peur  que  je  ne  faille ,  et  qu'il  ne 
loist  (  convient)  soy  fonder  sur  opinion  non  at- 
tainle. 

CHAPITRE  CCXCYT. 

CommentToyson-d'OrjViellart,  par  sou  instance  fut  déporté  de  son  of- 
fice, auquel  il  avoit  servi  le  duc  par  Fespasse  de  trente-six  ans,  et 
procura  en  son  lieu  estre  ordonne  son  serviteur. 

A  ceste  leste  de  l'ordre  tenue  et  faicle  par  le 
duc  Charles,  on  fist  grandes  apprestances  de  jour 
en  jour  pour  la  (este  des  nopces  de  ce  duc  qui 
approuchoit  ;  et  furent  diverses  mains  et  à  grant 
multitude  mises  en  œuvre  à  tous  lez  en  diverses 
affaires  et  mestiers  ;  car  l'appareil  y  estoil  grant , 
et  le  propos  du  duc  du  meimes  pour  soi  fort  mon- 
strer  à  ces  Angles.  Or  advint  que  le  jour  de  la 
Penthecouste ,  le  duc  Charles  avoit  en  propos  de 
tenir  pleine  cour  et  roval  estât ,  et  de  tenir  table 
en  sa  rice  magnifique  sale  qu'il  avoit  (ait  faire  , 
aveucques  tous  ses  barons  et  nobles  hommes.  Mes 
comme  je  vous  ai  dict  que  messirc  Jacques  de 
Bourbon  esloit  allé  de  vie  à  Irespas ,  le  duc  sj  es- 
loit  tellement  altéré  et  devenu  perplex ,  qu'à 
peine  se  osoit-il  asseurer  de  sa  vie  ;  et  n'y  avoit 
nul,  ne  médecin  ne  aullre,  qui  lepeust  oncques  re- 
mettre en  joie  ne  en  paix  de  cuer^  tant  se  donnoil 
peur  et  mérancolie.  Toutefois  n'avoit  ne  ne  sentoit 
nullement  mal ,  sinon  ce  qu'il  s'en  donnoit  par 
pensée.  Et  par  ainsi,  la  leste  qu'il  avoit  proposée 
à  tenir  le  sainct  jour  de  Penthecouste ,  fust  sursise  , 

et  tourna  à  nient  ;  et  disna  secrètement  et  à  peu 
de  maisnie  (  suite  )  en  sa  chambre.  Or  estoit  ainsi 
que  Toyson-d'Or  l  ,  qui  avoit  servi  ledict  ordre 
en  Testât  et  office  de  roy  de  l'ordre,  par  l'espasse 
de  trente-six  ans ,  et  estoit  jà  devenu  viel  et  de 
grand  eage  2  ,  et  par  diverses  grans  labeurs  et 
voyages  qu'il  avoit  eus  fort  débilité  et  affoibli  , 
aveucques  ce  encores  qu'audict  présent  lieu  de 
Bruges  il  estoit  encheu  en  maladie,  dont  il  morut 
enfin  dedens  six  sepmaisnes  après  ,  cestui  Toison- 
d'Or,  ung*  petit  resours  de  sadicte  maladie,  et  espé- 
rant encore  pooir  vivre  aucun  temps,  mais  non  pas 
vouloir  porter  cure  ne  soing  en  son  estât  accous- 
tumé.  pourpensa  et  délibéra  de  soi  bonnorable- 
ment  déporter  de  son  estât  avant  sa  mort ,  et  de  y 
constituer  ung  aultre,  du  gré  du  duc,  en  sa  pleine 
vie  ;  et  de  fait  y  constitua,  et  se  arresta  sur  ung 
sien  serviteur,  lequel  il  avoit  i'aict  nommer  Fusil  3. 


t  .  Jean  Lefebvre  de  Saint-Remv  fut  élu  roi  d'armes  de  la 
Toison-d'or,  dès  l'institution  de  cet  ordre  en  i4^9  (voyez 
Mémoires  de  Saint  Remy,p.  ^5"],  t.  3.i,decette  collection). 
Il  reçut  alors  le  nom  de  Toison-d'Or,  qu'il  continua  à 
porter. 

a.  11  cessa  de  remplir  les  fonctions  de  roi  d'armes,  le  7 
mai  146H,  et  mourut  la  même  année,  le  jour  du  Saint-Sa- 
crement. 11  était  âge  de  67  ans  lorsqu'il  écrivit  ses  mémoi- 
res (Voy-  t.  3a,  p.  '^58  et  suiv.  ). 

3.  Gilles  Gobet,  dit  Fusil,  nommé  substitut  de  Jean  de 
Saint-Remv. 

Et  comme  il  avoit  oy  dire  que  le  duc  tenroit  une 
cour  t ouverte  le  jour  de  la  Penthecouste ,  pensa 
là,  en  pleine  salle  et  en  pleine  çongrégacion , 
prier  au  duc  pour  estre  déporté  de  son  estât ,  con- 
sidéré ses  vieux  jours  et  son  impotence  et  par 
son  gré  et  accord  de  le  mestre  en  nouvelle  main, 
lecpiel  il  avoit  choisi  digne  à  ce  ;  et  ce  faict,  voul- 
droit  et  prieroit  le  duc  ,  pour  toutes  récompenses 
et  rétributions  de  ses  labeurs ,  qu'il  lui  pleust  le 
faire  chevalier ,  considéré  encores  qu'il  avoit  terres 
et  seigneuries  nobles  et  de  noble  tennement  ,  les- 
quelles il  avoit  acquises. 

Ordoncques,  comme  le  duc  ne  tint  point  de 
leste,  comme  j'ay  dict,  et  les  causes  pourquoy, 
cestui  bon  viellart  cuidoit  eslre  frustré  en  son 
honorable  propos;  mes  l'évesque  deTournay, 
chancelier  de  l'ordre,  et  plusieurs  autres  bons  sei- 
gneurs, ses  amis,  en  avertirent  le  duc,  lequel 
volentiers,  pour  l'amour  de  son  viel  serviteur^  et 
pour  l'onorer  et  pour  le  déporter  désormès  de 
peine  et  de  travail ,  se  présenta  en  salle  à  l'yssue 
de  sa  messe  ;  et  là ,  au  bout  d'ung  banc ,  ledict 
Toyson-d'Or,  vestu  de  sa  robe  d'escarlate,  la  co- 
ronne  de  roy  d'armes  en  chief ,  se  rua  à  genoux 
devant  le  duc;  et  là  l'évesque  de  Tournay,  chan- 
celier de  l'ordre ,  prist  la  parole  pour  ly  ,  et  dist  : 
«  Mon  très  redoublé  seigneur,  véez-cy  Toyson- 
»  d'Or ,  roy  d'armes  de  vostre  très  bault  et  très 
»  noble  ordre  du  Toyson-d'Or,  que  feu  de  très 
»  noble  et  très  excellente  mémoire  ,  monseigneur 

>»  vostre  père  ,  que  Dieu  absoille!  édifia  et  mist  sus, 
»  et  duquel  en  ensievant  le  noble  et  très  hault  em- 
»  prendre  dudit  monseigneur  vostre  père  ,  vous 
»  estes  continueur  et  parmainteneur  ;  si  est  cestui 
»  Toyson-d'Or  en  Testât  de  son  office  auquel  il  a 
»  servi  monseigneur  vostre  père,  par  l'espasce  de 
»  trente-six  ans,  devenu  viel  et  cassé,  comme  il 
»  y  pert  ;  et  ne  peult  mes  porter  peines  ne  tra- 
»  vaux  _,  tels  qu'il  doit  et  affiert  audict  estât  que 
»  longuement  il  a  exercé.  Si  vous  prie  très  hum- 
»  blement  que ,  de  vostre  grâce ,  voiis  plaise  le 
»  relever  desdictes  peines  et  travaux,  et  aultrui 
»  commettre  en  cely  office  qui  vous  semblera 
»  ydoine,  combien,  mon  très  redoubté  seigneur, 
»  que  ce  ly  soit  le  plus  grant  regret ,  ce  dict,  et  le 
»  plus  amer  mot  que  jamais  pora  avoir  ,  que  de 
»  renoncer  audit  noble  estât  et  à  vostre  service , 
»  trop  plus  digne  que  pour  ly.  Et  s'il  vous  plest , 
»  mon  très  redoubté  seigneur  ,  véez-ci  Fusil ,  le- 
»  quel  il  a  nourry  et  eslevé  ,  et  a  esté  en  plusieurs 
»  lieux  et  voyages  aveucques  ,  et  là  où  il  a  veu  et 
»  appris  des  affaires  et  secrets  dont  il  pora  tant 
»  mieulx  servir  vostredist  noble  ordre  ;  s'il  vous 
»  plest  promovoir  à  la  dignité  de  Testât  de  roy 
»  de  Tordre ,  ly  en  son  semblant  et  à  son  povre 
»  ingéniement  tousjours  sur  vostre  noble  correc- 
»  tion,  toutes-fois  et  pour  le  mieulx  employer 
»  ailleurs  s'il  vous  plest ,  ly  il  le  vous  présente  pour 
»  en  faire  vostre  très  noble  plaisir.  » 

Et  alors  respondist  le  duc:  «  Vraiment,  il  nous 

»  plest  très  bien  et  le  volons  bien  recevoir  ;  mes 
»  nous  desplest  de  vostre  ancienneté  ,  et  de  quoi 
»  vous  ne  nous  poez  plus  servir  :  mes  toujours 
»  vous  rechevons  nous  à  nous.  » 

Et  alors  Toyson-d'Or  prist  la  coronne  de  dessus 
son  chief,  et  la  résigna  en  la  main  du  duc  ;  et  le 
duc,  après  l'avoir  prise,  l'assist  sur  le  chief  du  nou- 
vel eslu,  et  fut  baptisé  Toyson-d'Or  :  et  alors 
monseigneur  de  Tournay  ,  soy  ruant  à  genoux , 
requist  au  duc ,  disant  :  «  Nostre  très  redoublé  sei- 
»  gneur,  or  vous  prie  humblement  cestui  vostre 
»  ancien  serviteur, qui  a  eu  maints  grans  honneurs 
»  au  service  de  monseigneur  vostre  père ,  que  Dieu 
»  pardoint  !  et  de  vous,  qu'il  vous  plaise  pour  toutes 
»  ses  labeurs  passées ,  et  pour  iin  de  toutes  rétri- 
»  bucions,  lui  faire  cest  honneur  que  de  le  faire 
»  chevalier:  car  en  cely  tiltre,  il  désire  à  fîner 
»  ses  jours  ?  »  et  le  duc  respondist  :  «  Je  le  ferai 
»  volentiers.  »  Lors  lui  fust  bailliée  l'espée,  et  le 
fist  chevalier,  et  à  tant  fina  le  mystère  du  jour 
touchant  cely  poinct. 


Ca 

CHAPITRE  CCXCVH. 

De  la  question  et  débat  qui  pendoic  entre  le  roi  Loys  et  son  frère , 
aveucques  ses  alliés  ,  pour  la  ducié  de  Normandie. 

Or  duroient  encore  les  trêves  entre  France  et 
Angleterre  ,  et  pareillement  enlre  le  roy  Loys  , 
roy  de  France,  et  son  frère,  qui  se  nomma  duc  de 
Normaudie,  et  les  ducs  de  Bourgogne  et  de  Bre- 
tagne _,  pour  la  question  qui  est  assez  dite  et  dé- 
clarée :  est  à  savoir,  pour  l'alliance  et  serment 
que  avoient  ensemble  solempnellement  l'ait ,  juré 
et  scellé,  compris  plusieurs  autres,  quasi  tous  les 
princes  du  sang.  Mes  estoient  ces  trêves  jà  près  du 
terme  que  devoit  exspirer  ;  par  quoi ,  à  tous  lez , 
ceux  à  qui  le  dangier  de  la  guerre  compétoit  se 
pourvirent  et  garnirent,  chacun  à  son  plus  fort  et 
à  son  plus  beau,  et  veilla  chacun  à  son  cresteau, 
comme  pour  ly.  Le  roy  à  son  debout  qui  véoit  et 
considéroit  à  qui  il  pooit  avoir  à  faire ,  se  la  guerre 
alloit  avant ,  se  pourvit  et  se  fortifia  à  tous  sens  ; 
mist  tous  ses  engins  en  œuvre  et  tous  ses  enten- 
demens  en  emp'loy,  pour,  en  temps  de  besoing  , 
se  trouver  à  son  desseure  de  ses  adversaires.  Sca- 
voit  le  duc  Charles  de  Bourgogne,  fier  durement 
et  de  grand  cuer  ;  et  aveucques  ce  qu'il  le  sentoit 
fort  et  de  grand  pooir,  si  savoit-il  que  c'estoit  le 
seul  et  le   tout,  sur  quoi  le  duc   de  Normandie, 

son  frère  ,  et  le  duc  de  Bretagne ,  s'atlendoient  et 
reposoient;  et  qu'en  la  fermeté  de  ly  et  de  son  as- 
sister ,  ils  se  maintenoient  roides  en  leur  querelle  ; 
par  quoi,  par  peur  de  l'un  et  de  l'autre,  et  par  le 
dangier  qui  pendoit  en  entamer  l'ung  des  debous  , 
tint  en  suspens  et  sUrséoit  sa  cause  en  rongant  son 
frein  ,  comme  au  milieu  des  deux.  Et  encore ,  qui 
plus  lui  estoit  de  pois  et  de  grief,  c'estoit  qu'il 
sentoit  et  véoit  à  l'œil,  ce  qu'amender  ne  pooit  ni  v 
résister  :  c'estoit  que  ce  duc  de  Bourgogne  a  voit 
pris  l'alliance  duroyaulme  d'Angleterre,  par  ma- 
riage à  la  seur  du  rov  Edouard  :  de  quoi  non  tant 
seulement ,  il  ressoignoit  la  puissance  dudict  duc 
qu'elle  en  seroit  plus  creue  et  plus  grande ,  mes 
en  prédoutoit  et  prévéoit  la  ruine  de  son  rojaulme , 
àcesle  cause,  pour  le  temps  à  venir,  quand  ce  duc 
icj  s'en  vouldroit  servir.  Et  par  ainsi,  et  comme 
ly-mesmes  et  tout  de  soi  s'estoit  bouté  en  ce  dan- 
gier ,  et  mis  en  ce  destroit  par  avoir  mis  et  procuré 
la  division  meismes  de  tout  son  sang  contre  ly  , 
maintenant,    quand  il  s'en  vist  en  tel   meschief, 
et  qu'il  y  cuida  remédier  par  deslroites  voies ,  non 
merveilles  s'il  se   trouva    perplex  eu   se   cuidier 
conduire  ,  là  où  il  véoit  la  chose  si  difficile  et  de  si 
grand  dangier  pour  sa  coronne.  Et  pour  ce  dist-on 
bien  vulgairement ,  que  nul  n'a  mal  que  aucune- 
ment il  n'en  soit  cause  ;  et  est  bien  digne  ceiy  de 
venir  à  malaise,  qui,  de  son  aise   et  de  sa  bonne 
fortune,  fait  sa  tanance.  Qui  est   cely  ,    ô  Dieu, 
qui  ayant  une  belle  maison  délictable  ,  et  en  quoy 

nature  se  délicte  et  se  complaisl ,   el  par  appétit 

désordonné  après,  el  par  lanance  de  telle  doul- 
ceur,  va  bouter  le  feu  au  milieu  ?  Qui  est  cely  , 
ne  ou  est-il;  qui  doit  plaindre  eely  homme  ,  quand 
d'aventure,  et  en  telle  perplexité  que  de  voir 
périr  le  sien,  quant  on  le  verroit  tendre  et  labo- 
rer  au  remède  pour  la  rescourre  ?  Certes y  quand 
la  plaie  en  tourneroit  grièvé  sur  lui ,  et  larmes  et 
bat  tisons  des  mains,  à  tous  lez,  le  tenroienl  en 
angoisse,  ne  seroil  à  plaindre  de  nuîluy,  sinon 
d'autant  que  la  chose  publicque  en  peust  estre 
blessiée  en  la  dépendance  d'ung  tel  sens  perverti , 
et  que  est  adonné  à  son  propre  mal  pour  le  cuidier 
l'aire  à  aullrir.. 


CHAPITRE  CCXCVIÏI. 

Comment,  le  roy  Loys  au  double  assembla    rans  arebiers  plus  qu'il 
n'estoit  de  coustume,  el  de  son  avis  qu'il  priât. 

Le  roy  doneques  partout  son  royaulme,  vueil- 
lant  pourveoir  encontre  ses  querellans  ,  les  princes 
dessusdils,  et  soi  garnir  de  force  et  d'amis  en- 
contre l'effort  des  autres ,  jà  de  longue  main  avoit 
praticqué  en  tous  endroits  tout  l'effort  qu'il  pooit 
mettre  sus^  tant  de  nobles  gens  que  de  communes. 
Et  en  effet ,  par  tous  les  lieux  de  son  royaulme  là 
où  on  soloit  lever  francs  archiers,  il  y  assisl  de  les 
lever  au  double  nombre  ,   plus  que  pa  rayant.   Si 

<-n  trouva  (iii;;'   bien  grand  nombre,  bien  jusques 

à  cinquante  mille  ,  bien  embastonnés  et  bien  en 
poinct,  avecques  ses  deux  mille  lances  ordinaires, 
sans  les  aultres  qu'il  pooit  avoir  par  mandeniei" 
de  ban. 

Comme  doncques  le  roy  savoit  et  entendoil  que 
son  frère,  monseigneur  Charles-,  ne  se  voloit  nul- 
lement départir  de  la  ducié  de  Normandie  qu'il 
ne  l'eust  et  emportast  pour  son  partage ,  et  que 
c'estoit  le  droiet  poinct  de  la  destrainte  de  ce  dé- 
bat, à  l'ung  de  non  s'en  vouloir  passer  et  à  l'aul- 
tre  de  non  la  voloir  donner  ne  de  s'en  deffaire,  le 
roy  s'avisa  ,  et  sagement ,  de  faire  convenir  les  trois 
estas  du  royaulmeàTours;  etpar  toutesles  villes  de 
son  royaulme,  meismes  en  Tournay,  manda  venir 
nombre  de  députés  envers  ly ,  de  par  lesdicles  villes . 
pour  avoir  avis  aveucques  eux,  et  conseil  en  faire 
et  en  laissier  sainement  et  deuement  en  cesle  raa- 
tère.  Si  y  furent  envoyés  et    députés   maint    no- 
table preudomme,  et  maint  haut  et  noble  clerc  ; 
et  mesines  tout  Testât   de  saincte  église  y    esloii 
semons  et  évoqué  ,    par  adjonction  aveucques   les 
nobles,  lesquels  tous  s'assemblèrent   à  Tours,  là 
où  esloit  le  roy  qui  les  attendoit ,  et  avoit  aveuc- 
ques ly ,  son  oncle,  le  roy  Kjnier,rov  de  Sicile,  le 
coule  du  Maine,  le  duc  de  Bourbon,  le  prince  île 
Navarre,  le  conte  du  Perche,  le  conte  d'Angou- 
lesme,  le  duc  de  Nemours,  et  multitude  de  grans 
barons  et  de  haulx  hommes,    auxquels  et  devant 
lesquels,  au    jour  qui   estoit  ordonné  ci  signifié-, 

leroy,  en  propre  personne  et  de  son  propre  sens  , 
fist  une  très  belle   et   notable  relacion   touchant 
ceste  difficulté  pendant  présentement.  Et  comme 
ly  de  soi  ne  se  voloit  justifier,  ce  sambloit,  en  sa 
propre    querelle  et  cause  ,   ne  soi  arroguer  d'en 
savoir  bien  faire ,  de  propre  sens  ,  au  meilleur  ex- 
pédient, protesta  devant  eux  tous  soi  estre  insuffi- 
sant ly  de  ly ,  et  non  ydone  pour  faire  riens  en 
ceste  matère  de  propre  teste ,   veu  encore  qu'elle 
touchoit  au  bien  universel  de  tout  le  royaulme,  et  à 
sa  perpétuité,  et  1  y  n'y  avoit  que  son  voyage  ;  dont, 
par  en  abuser  ,  ne  lui  voloit  ne  ne  devoit  porter  ce 
grief.  Si  en  demanda  l'avis  et  le  conseil  à  eulx  tous 
en  publicque,  et  leur  mist  en  mains  et  en  leur  dé- 
terminacion  ceste  perplexe  et  très  estroite  diffi- 
culté de  Normandie  ;    savoir  :  se  pour  guerre  et 
tribu lacion  fuir  ,   et  espargner  effusion   de  sang 
chrestien,  il  loisoit  (  convenoit)  mieulx  accorder 
et  bailler  ceste  ducié  de  Normandie  à  son  frère,  et 
en  faire  dessevrement  (séparation)  de  la  couronne  , 
ou,  pour  maintenir  et  continuer  la  coronne  en  son 
entier,  comme  de  long  viel  temps,  prendre  l'aven- 
ture de  la  guerre  ,  par  la  refuser  aux  demandans  ; 
car  quoique  son  frère,  monseigneur  Charles,  la  de- 
mandast  comme  pour  sienne  ,  les  deux  ducs  de 
Bour^oirne    et    de   Bretagne  le  demandoient  en 

confort  de  sa  querelle  ;  par  quoi,  non  tant  seule- 
ment ceste  guerre  regarderoit  son  frère  à  part  îy  , 
mes  les  deux  ducs,  ses  adjoints,  les  deux  plus 
gros  membres  de  France. 

CHAPITRE    CCXCIX. 

Comment  les  nobles  el  les  estas  de  France,  après  avoir  oy  la  relacion  du 
roi,  débattirent  les  conséquences  et  Janviers  qui  en  pooient  venir. 

Geste  remonstrance  ainsi  Faite  par  la  bouce  du 
roy  requérant  avis,  tous  les  princes  el  seigneurs, 
jà  par  avant  informés  de  la  nature  du  cas  et  con- 
clus ,  nient-moins  en  responce  pesèrent  moull 
ceste  matère ;  et  considérans  à  tous  les  grans  dan- 
giers  qui  y  pendoient,  misrenl  leurs  contraires 
difficultés  en  balance  de  long  jugement  premier 
qu'entrer  en  l'estroit.  Véoienl  la  léaulé  que  dé- 
voient au  roy  et  à  la  chose  publicque  de  ce  royaul- 
me  pour  le  premier  liltre.  Véoient  à  l'aultre  lez 
l'affection  et  bon  amour  que  porter  dévoient  à 
monseigneur  Charles ,  frère  .lu  roy,  et  apparant 
héritier  de  la  couronne  ,  et  de  qui  ils  dévoient 
vouloir  l'avancement  et  pervencion  à  ses  bonnes 
fins.  Yéoient  en  oultre  ,  et  pour  le  tiers  poincl  , 
la  grande  el  forte  adjonction  qu'il  avoit  en  confort 
de  sa  cause  des  ducs  de  BounK^ne  et  de  Bretagne , 
el  par  lesquels,  qui  ne  le  contenteroit  en  ses  de- 
mandes à  son  pleinappélit,  ils'efForceroit  encontre 
le  roy,  son  frère  ,  de  s'en  mestre  au  desseure  réale- 
ment  et  de  faict.  Et  puis  fin able ment ,  regar- 
doienl  se  ceste  séparacion  de  la  ducié  de  Norman- 
die et  de  la  coronne  se  faisoit,  ce  pooit  tourner  à 

grand  gritjf  et  plaie  à  la  royale  majesté  pour  le 
temps  à  venir ,  et  en  contraire  des  anciens  estatuts 
lais  et  gravement  conclus  pour  l'universel  salut 
de  France,  qui  jamès  ne  se  doivent  rompre.  Par- 
quai ^  tout  considéré  et  tout  argué  et  pesé  ,  et  ve- 
nans  à  l'estroit  de  la  vérité  et  de  preudomie  ,  sans 
laveur  et  sans  haine,  conclurent  et  respondirent 
tous  ensemble  que  nulle  riens  sous  le  ciel ,  ne  la- 
veur ne  affection  fraternelle  ,  ne  obligacion  de 
promesse,  ne  opportunité  de  donnison,  ne  de 
pourvision  ,  ne  peur  ne  menace  de  guerre  ,  ne  re- 
gard à  nul  temporel  dangier  qui  sourdrene  mou- 
voir se  peut  à  ceste  cause  ,  le  roy  ne  devoit  ne  ne 
devroit  acquiescer  ne  condescendre  en  ceste  sé- 
paracion  de  la  ducié,  ne  en  son  transport  en  main 
d'omme  vivant  que  la  sienne,  ains  devroit  plus- 
lost  mettre  et  sa  propre  personne  et  tout  son 
rovaulme  en  la  disposition  occulte  de  la  main  de 
Dieu  et  de  fortune,  premier  que  le  faire  ne  con- 
sentir, pour  maintes  grandes  et  évidentes  causes 
qui  là  estoient  déclairéeset  produites,  non  repli- 
cables  et  redoutables.  Dont,  et  pour  tant  mieux 
donner  au  roy  courage  et  ferme  adhésion  à  leur 
tel  conseil  et  avis ,  lui  certifièrent  tous  d'une  affec- 
tion et  d'une  bouce  ,  que  mesme  eux  tous  ensem- 
ble, et  distinctement  chacun  en  son  endroit ,  pour 
donner  eifect  et  vertu  à  ce  que  porloit  leur  avis  , 
eulx  ils  s'exposeroient  et  le  serviroienl  de  corps  . 
de  puissance,  et  d'avoir,  de  leurs  femmes,  de  leurs 
enf'ans,    et  ne  l'abandonneroient  ne  pour  mort  ne 

pour  nul  encombre  de  fortune  ne  de  terrien  dau- 
gier ,  quelque  il  peust  estre.  Si  en  fust  le  roy  moult 
joyeux,  et  fort  reconforté ,  comme  raison  le  devoit 
bien  ;  car  ce  lui  estoit  une  ferme  seure  polente  , 
pour  soi  reposer  dessus  à  celle  heure. 


CHAPITRE  CGC. 

Comment  les  estas  délibérèrent  envoyer  ambassade  devers  le  duc 
Charles  de  Bourgogne  pour  le  amollir. 

Nient-moins  pour  fuir  encore  les  dangiers  de  la 
guerre  le  plus  longuement  que  l'on  pourroit ,  et 
pour  mettre  appaisement  en  ceste  très  difficile 
question  qui  estoit  entre  ces  deux  frères  pour  ce 
partage,  fust  avisé  en  cestui  parlement  et  conclu  . 
que  mesmes  les  trois  estas  de  ce  royaulme,  à  leurs 
communs  frès,  envoieroient  notable  et  pesante  am- 
bassade devers  le  duc  de  Bourgogne  ,  comme  prin- 
cipal porteur  et  conforteur  de  monseigneur  Charles 
de  France  ,  et  en  qui  plus  pendoit  le  fort  de  ceste 
question;  et  en  leur  nom  lui  seroit  signifié  le  hauli 
et  notable  devoir  que  le  roy  avoit  signifié  devant 
eulx  par  toutes  manières  de  remonstrances  et  de  sa- 
ges paroles  que  ung  roy  peut  faire  pour  le  bien  et 
salut  de  sou  royaulme,  mettant  devers  \y  égale- 
ment son  torts 'il  y  pooit  estre  comme  son  droit, 
et  soi  accusant  non  estre  sage  assez,  pour  delEnir 
duiig  si   hault   affaire  comme  cestui  esloit ,   ne 

quelque  bon  droit  qu'il  y  pooit  avoir,   sans  s'en 
submectre  en  la   consultacion  du   général  corps 
de  France;  lui  seroit  signifie  aussi  l'avis  et  le  dé- 
cret de  toute  l'intégrité  de  ce  royaulme ,   qui  là 
avoit  esté  déclairé  et  prononcié  en  la  présence  du 
roy;  et  promis  et  juré  de  le  maintenir  et  de  le 
bouter  oultre  ,  en  confortant  le  roj  en  ces t ni  en- 
droit, quand  l'opportunité  s'y  trouveroit  ;  et  que 
nullement  le  roy  ne  pouvoit  décliner  de  sa  roi- 
deur,  en  cestui  refusé  partage,  ne  eulx,  ne  pied  de 
eulx  y  consentir  ne  y  prester  conseil,  sans  mes- 
prendre  envers  honneur  et  droiture.  Dont  pour 
tant  mieulx  lui  imprimer  et  faire  sentir  la  pité  de 
ce  très  a^u  et  estroit  affaire ,  et  dont  tout  ce  noble 
royaulme  pendoit  en  péril  d'ung  grant  mal,  fust 
avisé  de  le  faire  approcieret  persuader  par  tontes 
nobles  remonstrances  et  avertences  ,  comme  pre- 
mier per  et  doyen  des  pers  de  France  ,  le  plus 
puissant  membre  de  la  couronne  ,   et  aveucques 
richesses  et    puissance  sans   nombre.   Si   estoit-il 
en  jeusneeage,  jugié  et  congneu  abonder  en  sens 
et  en  verlu  sur  tous  aultres  princes  ;  par  quoi  l'es- 
poir devoit  estre  en  eux  ;  et  considéré  aussi  qu'il 
estoit  du  royal  tronc,  et  que  la  couronne  ,  par  pos- 
sible ,    pooit   tourner  sur   lui  ,   que  par  pité   du 
royaulme  et  de  la  royale  dignité,  il  lesseroit  ung 
peu  doucement  couler  ceste  alliance  prinse  aveuc- 
ques monseigneur  Charles  de  France ,  et  trouve- 
roit  voie  et  manière   de   l'amollir  et  faire  estre 
content  de  raison  et  de  souffisant  partage ,  tel  que 

duit  ù  ung  fils  et  frère  du  roy  :  et  par  cestui  moyen 
et  le  roy  et  son  royaulme,  et  eulx  tous  poroienl 
estre  affrancis  des  dangiers  de  la  guerre  et  des 
ruines  et  tribulacions  qui,  à  cause  d'elle,  se  po- 
roient  movoir  et  essourdre.  Et  furent  eslus  et  dé- 
putés pour  ce  faire ,  l'évesque  de  Langres  , 
messire  Guillaume  Cosinot ,  et  au I très  bons  per- 
sonnages, desquels  et  de  leur  relacion  je  ferai  le 
conte  de  brief  cy-après ,  quant  ils  seront  arrivés  à 
Bruges  ^,  et  là  où  ils  s'acquittèrent  devant  le  duc 
de  ce  qu'ils  avoient  en  charge. 


CHAPITRE   CCCI. 

Comment  le  connestable,  après  le  retour  dudit  parlement,  se  vint  tenir  à 
BoLain  et  des  diverses  opinions  qu'on  a'soit  alors  dudit  connestable. 

Après  ce  parlement  fait  et  tenu  à  Tours,  le 
conte  de  Sainct-Pol,  connestable  de  France,  au 
retour  dudict  parlement,  se  vint  tenir  en  sa  maison 
de  Bohain ,  sur  les  marches  de  Picardie  ,  et  disoit- 
on  communément,  entre  les  aulcuns,  que  c'estoit 
pour  venir  aux  nopees  du  duc  de  Bourgongne; 
car  le  temps  qui  estoit  constitué  pour  la  (este  ,  ap- 
prochoit  fort  ;  et  par  ainsi ,  pour  estre  tant  plus 
tost  près,  se  vint  tenir  près  du  lieu.  Autres  di- 
soient que  c'estoit  pour  pourveoir  aux  dangiers  qui 
pooient  escheoir  sur  la  frontière,  tant  des  Angles 
comme  des  gens  d'armes  du  duc  :   car  le  temps 

esloit  plein  de  rumeur  et  de  ruine  alors  entre  le 
roy  et  ly  pour  les  alliances  que  avoit  prinses  avec- 
quesle  roy  Edouard  d'Angleterre  ,  ensemble  avec- 
(jues  son  frère  monseigneur  Cliarles  et  le  duc  de 
Bretagne.  Et  croy  bien  que  ceste  raison  esloit  bien 
plus  évidente  que  la  première  ,  sauf  toutefois  que 
ledit  connétable,  corn  bon  et  léal  qu'il  fust  pour 
le  roy  et  pour  ses  affaires  ,  si  voloit-il  nientmoins 
différer  la  guerre  toujours,  et  estre  moyen  de  la 
surseoir  entre  eulx  par  toutes  labeurs  et  diligences 
faisables  et  responsables  ;  car  aimoit  les  deux  par- 
lis  et  les  honoroit,  l'ung  pour  Ponneur  et  le  grand 
estât  qu'il  y  avoit,  et  qu'il  y  avoit  son  serment, 
l'aultre  par  nature  qui  l'accusoit  de  ce  faire;  car 
y  avoit  esté  né,  eslevé  ,  nourri  et  parcreu,ety 
avoit  tous  ses  en  fans  et  tout  le  plus  bel  de  son 
vaillant,  et  dont  il  esloit  liomme  et  subject  du 
duc,  aveucques  encore  longue  nourriture  et  privée 
amour  qu'il  eust  longuement,  en  servant  le  duc 
Cliarles,  le  duc  Philippe,  son  père,  encore  vivant. 
Parquoi  le  soin  et  là  cure  lui  dévoient  bien  estre 
grandes,  en  acquittant  son  honneur  et  devoir  à 
tous  lez,  pour  procurer  le  bien  entre  tous  les 
deux ,  par  le  moyen  duquel  la  guerre  peut  tous- 
jours  demorer  suspendue  et  délayée  :  car  sage 
prince  esloit ,  et  merveilleusement  actif,  et  de 
irrand  labeur  en  dilliciles  affaires. 

CHAPITRE  CCGII. 

Gomment  le  duc  Cliarles  estoit  fort  désirant  de  jangler  (causer)  avec  le 
d'il  connestable  après  son  retour  de  France  pour  apprendre  de  ly 
toutes  nouvelles  de  par  delà  ,  ol  comment  ledit  connestable  arriva 
à  Bruges  à  grant  pre'sumpcion. 

Le  duc  Charles,  doneques,  sachant  ledict  con- 
nestahle  estre  retourné  de  Tours  ,  et  séjournant  jà 
près  de  ly  à  Bohain  ,  non  merveilles  s'il  désirait 
bien  à  veoir  ledict  connestable .  pour  apprendre 
de  ly  toutes  nouvelles  de  par-delà ,  et  du  roy  et  du 
royaulme,  et  de  toutes  les  dispositions  de  paix  et 
de  sruerre  :  car  n'v  avoit  au  monde   homme  en 

qui  tant  il  mist  foy  et  crédence ,  qu'en  cestui  con- 
nestable, ne  aussi  qui  plus  au  vif  lui  en  pust  par- 
ler ;  car  c'estoit  le  seul  bras  désire  du  roy,  et  le 
vrai  coffre  de  son  secré.  Donc  ,  corn  plus  le  roy  y 
meltoit  sa  confiance,  coin  plus  aussi  ledict  connes- 
table se  devoit  sagement  conduire  au  lez  de  parde- 
chà,  afin  que  le  rov  n'y  prist  malvaise  note.  Et  en 
effect,  ledict  connestable  de  soy-mesmes  n'eusl 
jamès  osé  venir  cà  envers  devers  le  duc ,  sinon 
rlu  gré  et  ordonnance  du  roy  ,  qui  jà  maintesfois 
le  y  avoit  envoyé  depuis  qu'il  l'avoit  fait  son  con- 
nestable. Et  savoit  bien  aussi  que  ;  honneur  el 
serment  sauf,  le  duc  Charles  de  Bourgogne  esloit 
cely  du  monde  que  ledit  connestable  amoit  le  plus 
pour  les  raisons  dessusdicles.  Mes  nient-moins  si  ne 

lui  voloit-il  gréer  l'allée  devers  1  y ,  sinon  pour 
les  affaires  en  publicque  bien  des  deux ,  et  avoit 
raison. 

Or  advint  que^  comme  le  duc  Charles  avoit  fain 
et  grant  désir  de  veoir  ledict  connestable  et  de 
l'avoir  en  devises,  au  roj  prist  fain  aussi  de  l'en- 
voyer à  Bruges  ;  et  le  requéroient  bien  les  affaires 
du  temps  qui  alors  estoit.  Dont,  com  au  roy  et  au 
duc  prist  ung  désir  tournant  en  ung  homme, 
cestui,  à  la  tierce  main,  se  trouva  en  désir  aussi 
d'avoir  commission  de  venir  à  Bruges ,  pour  cer- 
tains regars  qu'il  avoit  en  son  couvert  courage  ,  et 
lesquels  il  désiroit  à  monstrer  et  faire  cognoistre. 
Si  fault  savoir  que  ce  conte  de  Sainct-Pol ,  connes- 
table de  France  ,  estoit  ung  très  bel  et  exquis  che- 
valier ,  fier  durement  et  de  hault  corrage ,  et  à 
l'advenant  du  lieu  dont  il  estoit  ;  il  avoit  les  meurs 
tout  de  meismes  comme  ung  grant  homme,  et 
fort  désiroit  gloire  et  exaltacion  à  fortune  ,  et 
souverainement  en  la  maison  de  France;  pour 
cause  qu'en  la  maison  de  Bourgogne  il  avoit 
porté  longues  repuises  du  duc  Philippe,  à  la  cause 
de  ceux  de  Croy  :  parquoy  ,  par  l'espasce  bien  de 
vingt  ans,  et  parce  qu'il  avoit  grandes  alliances 
en  France,  il  avoit  béé  (  visé)  et  entendu  à  estre 
connestable  ;  à  quoi  toutefois  oncques  n'avoit  peu 
parvenir  du  temps  du  roy  Charles.  Or  estoit  ad- 
venu qu'au  voyage  de  France,  que  ceslui  conte  de 
Sainct-Pol  fist  aveucques  cestui  duc  Charles  à 
Montlherv,  parle  moyen  dudict  Charles,   conte 

de  Charollois  ,  il  fnst  faict  et  crée  connestable  à 
Confïans  ;  et  depuis  monta  encore  si  haut,  que  le 
roy  ,  pour  l'avoir  entièrement  devers  ly  et  hors 
de  la  maison  de  ce  duc  Charles,  lui  donna  en 
mariage  la  seur  de  la  reine  ,  aveucques  grande  et 
haulte  pourvision  sur  les  deniers  du  royaulme. 
Or  estoit-il  et  se  trouvoit  en  l'onneur  et  exalta- 
cion  que  longuement  avoit  désirés;  et  comme  en 
France  il  avoit  quis  sa  gloire  et  sa  promocion,  es 
pays  et  es  marches  aussi  du  duc,  souverainement  en 
Flandres  et  là  entour ,  tendoit  et  désiroit  à  y  mon- 
strer  sa  glorifiance  ;  car  savoit  bien  qu'il  y  avoit 
des  envieux  sur  son  honneur  :  parquov  tant  plus 
il  avoit  affection  de  leur  croistre  leur  envie. 

Si  advint  maintenant  que,  ainsi  que  le  roy  l'en- 
voya à  Bruges ,  en  ce  mois  de  may  l'an  soixante- 
huict ,  et  que  le  duc  alors  estoit  en  grande  magni- 
ficence et  en  hault  estât,  la  ville  pleine  de  nobles 
gens  et  de  divers  ambassades  de  plusieurs  régions , 
cestui  conte  de  Sainct-Pol,  connestable  de  France, 
vint  et  arriva  à  Bruges,   entra  par   la   porte   de 
Saincte-Croix ,  vint  fendant  tout  le  travers  de  la 
ville  et  parmi  le  droict  ventre  du  beau  marchié ,  à 
six  trompettes  sonnans  devant  ly    et  tout    leurs 
blasons  ;  fîst  porter  l'espée   devant  ly  tout    ainsi 
comme  le  prince  du  pays ,  et  en  multitude  de  che- 
valiers et  de  nobles   gens,  six  pages  darrière   ly 
et  à  grand  sieute  ;  fist  toutes  retentir  de  son  bruit, 
et  hommes  et  femmes  corrir   par  les   carrefours 
pour  en  veoir  l'affaire  :  car  estoit  cas  de  nouvel- 

lelé,  ce  leur  sambloil  ,  le  plus  que  jamès  veissent. 
Si  en  sourdit  grand  murmure  et  estrange  manière 
de  parler,  enlre  diverses  gens ,  qui  à  dur  le  por- 
(oienl  et  qui  le  cognoissoient  de  ions  et  de  lait, 
et  le  sa  voient  estre  subject  nuement  et  serviteur 
du  prince  du  pays;  parquoy  tant  plus  se  indignoient 
contre  ly  à  cause  de  ceste  arrogance  monstrée , 
et  laquelle  ne  lui  appartenoit ,  ce  disoient.  Tou- 
tes-fois ,  ledict  connestable  n'accoustant  ne  à  pa- 
role ne  à  murmure,  ne  à  bien  pris  ne  à  mal  pris  , 
tousjours  fendant  les  rues  en  son  arroy  ,  \int  des- 
cendre en  son  logis  envers  la  porte  du  Dam,  me- 
nant grant  chière  et  degois  de  sa  fîère  entreprise 
non  jamès  monstrée  par  aultre.  Et  en  effect  jamès 
n'avoit  esté  veu  aussi  qu'homme  y  fist  le  sambla- 
ble.  Si  en  furent  en  l'instant  portées  les  nouvelles 
au  duc ,  qui  durement  s'en  esmerveilloit  ;  et  de 
fait,  de  felle  cuer  tout  animé ,  s'en  indigna  contre 
ly  et  le  porta  à  très  aigre.  El  comme  par  avant 
il  avoit  fort  désiré  sa  venue  et  de  le  veoir,  main- 
tenant y  quand  il  oyt  conter  cest  orgueil  et  ceste 
arrogance  mal  assise,  le  contempna  en  son  ayr , 
et  tourna  son  cuer  envers  ly  en  toute  froid  esse , 
jurant  Sainct-George  qu'il  lui  remonstreroit  son 
oultrage.  El  combien  que  ledict  connestable  pen- 
soit  à  venir  le  lendemain  devers  le  due  lui  faire 
la  révérence  ,  toutefois  le  duc  lui  signifia  et  lui  fist 
dire  qu'il  ne  venist  pas ,  car  ne  lui  seroit  pas  bien 
venu.  Et  de  faicl  le  lessa  sincq  jours  et  sincq  nuicts 
qu'oneques  ne  le  voult  veoir  ,  ne  que  l'aultre  aussi 

ne  n'osa  y  venir  ;  car  savoit  le  courroux  que  le  duc 
a  voit  contre  lui.  Nientmoins,  à  ceux  qui  l'allèrent 
veoir,  comme  le  seigneur  de  La  Roce ,  le  seigneur 
d'Aymeries,  et  aultres,  il  s'excusa  et  para  gra- 
cieusement ,  et  remonstra  par  points  et  par  articles , 
que  faire  le  pooit  et  devoit  par  tout  le  royaulme 
de  France,  meismes  en  la  ville  de  Paris  ,  le  roy 
y  estant  dedens  ;  si  le  pooit-il  faire  et  l'avoit 
faict;  parquoy  en  Bruges,  qui  estoildu  royaume, 
il  le  pooit  faire  aussi,  comme  connestabledeFrance; 
et  n'estoit  poinct  cely  honneur  à  ly  comme  conte 
de  Sainct-Pol ,  mes  comme  souverain  officier  de  la 
couronne.  Et  ainsi,  par  belles  remonstrances  qui 
furent  rapportées  au  duc  par  les  ungs  et  par  les 
aultres ,  le  duc  enfin  se  laissia  approchier ,  et  se 
miliga,  jà-soit  ce  qu'en  leur  convenir  ensemble, 
le  duc  ne  se  poloncques  contenir  qu'il  n'en  par- 
last  fièrement  audicl  connestable*  Et  disoient  aul- 
cuns  qu'oncques  il  ne  l'eust  osé  faire  ne  penser 
du  temps  de  l'aultre  duc,  s'il  eust  vescu.  Autres 
disoient  que  si  eust,  et  qu'il  l'eust  aussi  bien  peu 
de  l'ung  comme  de  l'aultre;  mes  il  l'eust  lessié 
par  révérence  de  son  hault  glorieux  nom  et  règne. 
Toutefois  ^  fust  qu'il  le  pust  ou  non  ,  le  peuple  es- 
toit  tellement  esmeu  en  Bruges  en  cestui  cas  de 
uouvelleté,  que  ce  fust  mille  contre  ung  qu'il 
n'en  advint  des  grands  meschiefs  et  des  dangiers 
en  sa  personne  ,  tant  que  le  hardement  n'estoif 
poinct  en  Jy,  que  d'en  partir  en  la  manière  comme 
il  y  esloit  venu.  Mes  feingni  d'aller  en  pèlerinage 

à  Herdenbourg  ,  en  privée  simple  maisnie  ;  et  fist 

trousser  trompettes  et  blasons  en  malles,  et  s'en 
alla  à  l'emblée. 


CHAPITRE  CCCIIL 

Comment  le  duc  Charles  fist  faire  une  grande  exe'cution  d'un  fils  bastard 
du  seigneur  de  la  Hameyde  ,  et  comment  ses  parents  se  vinrent  ruer 
devant  le  duc  pour  miséricorde. 

Ne  me  loist  (  convient)  couler  maintenant  sans 
faire  record  d'une  exécution  de.  justice  que  fist 
faire  ce  duc  Charles  en  ce  pendant  qu'il  séjour- 
noit  à  Bruges ,  surattendant  laseur  du  roy  Edouard 
d'Angleterre ,  sa  femme  à  venir.  Si  est  vrai  que 
un  jeusne  fils ,  de  l'eage  environ  de  vingt-quatre 
ou  vingt-six  ans ,  nommé  Hernoul ,  fils  naturel 
de  messire  Hernoul  de  la  Hameyde ,  seigneur  de 
Condet ,  estoit  détenu  en  prison  à  Bruges  ;  et  l'a- 
voit  fait  prendre  le  duc  et  mettre  en  la  porterie 
en  la  main  de  son  portier,  par  claim  et  à  la  re- 
queste  de  partie  qui  là  l'estoit  venu  poursievir , 
pour  ung  leur  frère  que  cestui  jeusne  fils  avoit 
mis  à  mort  assez  piteusement ,  en  Condet  meismes , 
ville  et  seigneurie  de  son  père,  et  de  quoi,  comme 
la  pacificacion  n'en  avoit  esté  faicte ,  mes  la  cui- 
dant  porter  oultre  par  haulteur  et  par  puissance 
de  ses  amis,  n'avoit  daignié  à  peine  d'en  réparer 
] 'offense .  Parquoi ,  les  amis  venus  à  Bruges  devers  ce 

nouveau  duc,  lequel,  par  renommée,  savoient  estre 
prince  de  justice  et  de  radresse ,  se  vindrent  ruer 
devant  ses  pieds ,  lui  priant  pour  justice  et  pour 
réparacion  du  piteux  grief  commis  en  leur  frère. 
Si  leur  jura  le  duc  par  Sainct-George  !  que  si  fe- 
roit-il ,  et  qu'il  en  feroit  bonne  punicion.  Et  pres- 
tement ,  comme  ce  jeusne  fils  ignoroit.  la  plainle 
laite ,  et  ses  ennemis  si  près  de  ly  ,  s'oy  promenant 
et  devisant  emmv  la  court  aveucques  les  aultres 
gentilhommes ,  fust  appréhendé  et  mis  en  la  po- 
terne ,  sous  bonne  et  forte  garde  ,  estroitement  re- 
commandé   de  la  bouce  du  prince.   Si   en   vint 
prestement  la  voix  au  seigneur  de  la  Hameyde, 
son  oncle ,    et  à  plusieurs  aultres  seigneurs  ,  ses 
parens,  qui  là  estoient  en  grand  nombre  ,  et  les- 
quels pesans  le  fait ,   quel  il  avoit  esté  et  non  pa- 
cifié ,   pesèrent  aussi  le  criminel  dangier  en  quel 
esloit    leur    parent,    par   la    cognoissance   qu'ils 
avoient  de  la  rigueur  du  prince,  Si  se  boutèrent 
tous  ensemble  hastivement;  et   par  conseil   pris 
une  partie  de  eux  s'atourna  envers  la  partie  pour- 
sievant ,  et  l'aultre ,  la  plus  principale  et  la  plus 
pesante  ,  se  vint  ruer  devant  les  pieds  du  duc,  lu 
priant  et  suppliant  qu'en  recognoissance  et  retribu- 
cion  du  service  que  fait  lui  avoient  en  maint  mortel 
dangier    aultrefois,    et    en    grandes   missions    et 
peines  longuement  continuées  ,  il  lui  pleust  à  estre 
piteux  et  miséricordieux  envers  leur  neveu  ,  et  de 
mitiguersaroide  justice  envers  ly,  par  recognois- 
sance aussi  du  service  que  le    jeusne  homme   lui 

avoit  faict  à  Montlhéry  ,  là  où  il  s'estoit  vaillam- 
ment porté  et  monstre  par  jugement  de  beaucop 
de  gens;  parquoj  se  la  grasce  se  pooit  estendre 
jusqu'à  en  avoir  mémoire  ,  la  faute  de  son  péchié 
et  de  sa  boullante  jeunesse  en  poroit  estre  tant 
plus  aucunement  supportée.  Si  fust  la  requeste 
belle  et  piteuse  à  oyr  en  face  de  toutes  nobles  gens 
en  pleine  salle  ,  là  où  le  duc  se  rendist  ententif  à 
les  bien  entendre  ,  et  pour  tant  mieulx  savoir  res- 
pondre  à  poinct ,  car  avoit  la  chose  fort  à  cuer. 
Si  respondist  et  dist  : 


CHAPITRE  CGCIV. 

Comment  le  duc  Charles  fist  une  moult  belle  response  aux  supplians  t 
non  obtempérant  à  leur  requeste  tludit  prisonnier  bastard. 

«  Sire  de  la  Hameyde,  et  vous  les  aultres ,  je 
»  cognois  bien  les  services  que  m'avez  fait ,  et  les 
»  ay  bien  en  mémoire  ;  mes  ne  me  loist  (  convient  ) 
»  pourtant  de  vous  rétribuer  de  vos  mérites  en 
»  cely  cas,  par  chose  qui  n'est  pas  ne  à  moy  ne 
»  en  moy  ;  mais  vous  doys  rémunérer  du  mien  et 
»  de  mon  propre.  Vous  expétez  la  rédempcion  de 
»  vostre  nepveu  ,  et  que  je  lui  face  grasces  et  véez 
»  cy  partie  qui  me  requiert  de  justice  ,  de  leur 
»  frère  piteusement  mis  à  mort  et  sans  tiltre , 
»  dont  la  grasce  faire  pend  en  eulx.  Moi  doncques, 
»  d'aultrui  franchise  ne  doy  faire   ma  libéralité , 

»  qui  n'y  ay  riens.  Se  à  poinct  et  à  heure  eussiez 
»  contenté  partie  et  tant  fait  que  la  plainte  n'en 
»  fust  venue  jusqu'à  moi ,  vous  eussiez  lors  obtenu  , 
»  peult  estre,  sans  moi,  ce  que  maintenant  je  ne 
»  vous  puis  donner  sans  eulx;  car  ne  me  loist 
i>  (  convient  )  donner  le  sang  de  leur  frère  qui  crie 
»  sur  moi.  C'est  à  eulx  d'en  demander  la  ven- 
»  geance ,  et  à  moi  de  le  vengier  par  obstinacion 
»  de  justice ,  que  je  ne  puis  ne  ne  veuil  refuser. 
»  Encore,  quant  partie  seroit  contente,  et  que  l'of- 
»  fense  en  est  en  mon  sceu  ,  si  y  ai-je  intérest  très 
»  grand  ,  et  de  quoy  je  leroie  conscience  de  le 
»  couler.  Mes  contentez  partie  ,  et  puis  après  on 
»  s'avisera  du  surplus  au  plus  expédient.  » 

Ce  fust  tout,  que  parens  et  amis  porent  traire 
pour  celle  heure  du  duc  Charles,  qui  ne  donnoit 
ne  tolloit.  Mes  disoient  aulcuns  assistans  secrète- 
ment ,  que  en  couvert  lui  avoient  oy  jurer  Sainct- 
George,  qu'il  en  mourroit  long  ou  court.  Aultres 
aussi  les  aulcuns  se  fondoient  en  espérance  ,  disans 
que  il  peseroit  fort ,  ce  leur  sambloit ,  la  requeste 
de  toute  la  chevalerie  de  Haynau ,  à  qui  cestui 
cas  compétoit,  et  resoigneroit  à  leur  faire  ce  refus  , 
mes  se  déce voient. 

CHAPITRE  CGGV. 

Comment  les  parens  duJit  bastard  appaisèrent  le  partie  du  mort ,  par 
leur  avoir  donné  grans  deniers,  ce  qui  riens  ne  leur  prouffita  quant 
à  la  délivrance  dudit  bastard. 

Or  firent  tant  parens  et  amis ,   par  argent  et 

parhonnestesréparacions,  que  partie  fust  contente  ; 

et  vint  partie  soy   remonstre r  devant  le  duc ,  et 

lui  signifier  et  dire  son  contentement ,  et  la  haulte 

et  belle  satisfaction  qui  lui  avoit  esté  faicte ,  priant 

à  mains  joinctes ,  que  il  lui  pleust  faire  sa  grasce 

et  sa  merchy  en  l'offenseur  .   comme  le  corrage 

des  offensez  est  commué  en  pité  envers  ly^  pour 

l'onneur  de  ly  ;  parquoy  lui  prièrent  de  samblable. 

Mes  ce  duc  y  respondist  peu  ;  et  ce  peu  qu'il  en 

dist ,  si  estoit-il  assez  obscur  ,  et  pendoit  en  doute. 

Et  n'en  porent  les  amis  ni  la  partie  pacifiée  ,  tirer 

aultre   chose ,  fors  seulement  vivre  en  espérance 

non  certaine.  Et  le    détenu  demeuroit   tousjours 

en  prison  ,  qui ,  vivant  en  l'espérance  de  ses  grans 

amis ,  ne  cuida  jamais  inorir  ,  et  fist  bonne  chière. 

CHAPITRE   CCCYI. 

Comment  le  duc  Charles,  sur  son  partement  d'aller  à  I'Escluse  à  privée 
compaiguie,  ordonna  secrètement  à  l'escoutète  de  Bruges,  l'exécu- 
tion dudit  bastard. 

Or  advint  qu'ensi  que  le  temps  conroit  tousjours 
avant ,  et  que  ,  de  jour  en  jour  ,  on  attendoit  la 
descente  de  la  seur  du  roy  d'Angleterre  à  I'Es- 
cluse, le  duc,  ung  jour,  délibéra  d'aller  visiter  et 
veoir  le  port ,  et  les  apprestances  et  les  prépare- 
mens  là  ordonnés  pour  la  réception  d'icelle  ;  car 
la  vieille  ducesse ,  la  mère  au  duc ,  y  estoit  aveuc- 
ques  la  fille  du  duc  ,  mademoiselle  de  Bourgogne  , 
noblement  accompagniée.  Si  y  voult  aller  le  duc 
les  visiter,  et  soi  esbanoier  (  réjouir)  en  privée 
maisnie  (  suite  )  :  car  estoit  tané  de  tant  avoir  esté  à 
Bruges  sans  changier  air.  Si  s'avisa  le  duc,  touchant 
le  secret  qu'il  avoit  gardé  en  son  corrage  envers 
ce  bastard  prisonnier  ,  et  manda  l'escoutète  •  de 
Bruges  venir  devers  ly  ,  sans  que  nul  sceust  pour- 
quoy  ;  et  lui  venu  ,  lui  clist  :  «  Escoutèle  ,  je  vous 
»  commande  qu'anuict(cesoir)parnuict,  vous  veniez 
»  quérir  en  la  porte  de  cyens,  de  ma  maison,  le 
»  bastard  de  Condet,  et  le  mettez  en  la  prison  de 

»  la  ville;  et  demain  matin  ,  à  onze  heures,  sur 
»  autant  que  me  cloutez  faites  le  exécuter  dehors 
»  la  ville,  au  lieu  accoustumé,  et  à  tels  usages 
»  qu'il  siet  à  faire  à  ceux  qui  là  meurent  ;  car 
»  mon  plesir  est  tel.  —  Monseigneur,  ce  dict 
»  alors  l'escoutète  ,  vostre  plesir  et  vostre  com- 
»  mandement  me  sont  bien  d'obéir,  et,  Dieu  pour 
»  moi,  je  n'en  serai  poinct  en  faulte.  Mes  ce  m'est 
»  dur  que  ung  si  beau  jeusne  gentilhomme  et  de 
»  si  hault  lieu  ,  n'a  peu  .obtenir  vostre  miséri- 
»  corde.  —  Vous  oez  que  je  vous  dis,  ce  dist  le 
»  duc  ;  faites  ce  que  je  vous  ordonne ,  et  ne  vous 
»  chaille  au  remanant.  » 

Àlant  le  duc  lessa  l'escoutète  ,  et  part  et  s'en 
va  tout  droit  au  Dam  ,  et  de  là  à  l'Escluse  ;  et  es- 
loit  bien  sincq  heures  de  vespre,  quant  il  se  partit 
par  ung  vendredi,  dont  le  sabmedi  adjournant  il 
avoit  ordonné  de  faire  morir  ce  bastart. 


CHAPITRE    CCCVII. 

Comment  l'escoutète  prit  à  l'heure  de  raye-nuit  ledit  prisonnier  hors  de 
la  porte  ,  et  le  misl  en  la  prison  de  ville. 

A  dur  regret  et  à  anuy  de  cuer,  l'escoutète  de 
Bruges,  celle  mesme  nuict ,  à  douze  heures,  vint 
à  la  porte  quérir  le  bastard  ,  couchié  en  son  lit ,  et 
non  en  attente  de  si  prochaine  mort.  Si  l'en  em- 
mena  à  la  prison  delà  ville,  et  lui  disl  qu'il  avi- 

sast  et  pensast  à  son  ame ,  car  le  duc  l'avoit  jugié 
à  mort ,  et  n'y  avoit  nul  remède.  Si  commença  à 
plorer  et  à  soi  lamenter  durement  de  sa  triste 
fortune  le  bastard;  et  n'eust  jamès  cuidié,  en  si 
josnes  jours,  et  à  telle  parenté  qu'il  avoit,  ve- 
nir à  si  dure  fin ,  pour  cas  encore  rémissible ,  et 
dont  le  roy  et  tous  aultres  princes  baillent  ré- 
mission tous  les  jours  de  samblables.  Or  en  es- 
toient  tous  avertis  soudainement ,  et  meismes  l'es- 
coutète  qui  quéroit  l'eslongement  de  ceste  mort , 
en  avoit  secrètement  averti  les  amis  ,  afin  de  venir 
encore  à  aulcun  remède  ,  qui  poroit  par  aulcunes 
grandes  voies.  Si  allèrent  les  parens  devers  la 
ducesse  ,  la  mère  ,  prier  pour  son  aide  et  pour  son 
intercession  envers  le  duc ,  pour  sauver  ce  jeusne 
fils.  Et  combien  que  l'escoutète  avoit  ordonnance 
expresse  de  le  faire  morir  à  onze  heures  du  matin, 
encore  sursist  le  temps  et  s'enhardit  de  le  diffé- 
rer jusques  à  trois  heures  après  midi,  par  espoir 
qu'en  ce  pendant ,  le  duc  poroit  remitiguer  sa  ri- 
gueur, par  l'intercession  de  sa  mère  et  d'un 
évesque  d'Angleterre  qui  s'y  employa  tout. 

Si  avint  que  messire  Jacques  de  Hercies ,  che- 
valier et  diligent  poursieveur  de  ceste  matère, 
vint  ferrant  bastant  à  l'Escluse  ,  trouva  que  le 
duc  s'estoit  allé  esbanoyer ,  celle  mattinée ,  sur  le 
port,  en  petits  bottequins,  vaucrant  et  nageant  ca 
et  là ,  et  ne  se  pooit  trouver  et  attaindre  par  nul 
sens;  parquoy  le  temps  coula  et  monta  tousjours  à 
haulte  noue;  et  trouva  sa  peine  perdue  et  sa  dili- 

gence  faite  en  vain  :  car  avant  que  pooir  venir  à 
ly  pour  faire  la  prière  de  sa  mère  ,  jà  estoit  le  temps 
venu  jusques  à  l'eure  qui  estoit  limitée  pour  sa 
mort ,  parquoy  toute  peine  ,  ce  savoit  bien  ,  estoit 
cassée  et  frustrée  et  de  nul  proufit.  Dient  aulcuns 
toutefois,  que  le  duc  commua  son  courage,  à  la 
supplicacion  de  sa  mère ,  mes  ce  fust  trop  tard  ; 
mes  je  n'afferme  poinct  qu'ensi  en  fust  ;  et  s'il  le 
fist,  si  le  fist-il  pour  urig  contentement  dont  il  sa- 
voit bien  que  l'effect  n'en  sievroit  poinct. 


CHAPITRE  CCGYIII. 

Comment  le  seigneur  de  la  Hameytle  se  partist  de  Bruges  mal  content, 
et  comment  on  fist  morir  ce  jour  mesmes  le  baslard  bien  confusible- 
ment ,  à  grant  toutefois  compassion  de  ceulx  de  la  loy. 

Le  sabmedy  matin  doncques,  le  seigneur  de  la 
Hameyde  voyant  son  nepveu  en  ce  dangier,  et 
qu'il  convenoit  qu'il  morust  de  honteuse  mort ,  et 
que,  pour  prière  ne  pour  service  fait ,  le  duc  n'avoit 
oncques  voulu  rien  faire  pour  ly ,  se  indigna  en 
cuer  encontre  soi-meismes ,  et  montant  à  cheval 
s'en  va  grand  tire  vers  son  pays  ,  troussa  et  em- 
porta bagues  et  malles ,  et  fist  esracier  ses  armes 
qui  mises  estoient  devant  son  logis,  tout  argué  en 
sa  confusion  :  car  pour  nul  or  n'eust  volu  estre  en 
la  ville  ,  là  où  son  sang  si  prouchain  eust  esté 
mené ,  voyant  ses  yeux,  à  fin  si  triste  ;  et  y  estoit  la 

raison  bonne  et  juste.  Et  ne  s'en  doit  esmaier  nul ,  si 
le  cuer  lui  estoit  gros  :  car  estoit  très  noble  et  grand 
homme  et  de  hault  estât.  Or  vindrent  deux  heures 
après  midy ,  et  le  bastard  bien  ordonné  et  confessé , 
et  que  l'on  véoit  jà  qu'il  n'y  avoit  plus  de  remède 
ne  d'attente,  fust  mis  sur  ung  chariot,  lié  et  attaché 
de  cordes  ung  peu  ,  aussi  honnestement  vestu  que 
pour  aller  à  nopces ,  bel  de  visaige  plus  que  aultre, 
et  à  si  beaux  crins  blonds  qu'on  ne  pooit  plus  beaux, 
de  toute  forme  et  de  taille  le  mieulx  pris  qui  fust 
entre  mille  hommes  ;  et  plorant  amèrement ,  plus 
de  sa  confusion  que  de  sa  mort ,  fust  mené  tout 
le  long  de  la  ville,  pour  venir  à  la  justice,  là  où 
grand   monde  sievoit  pour  la  compassion  du  cas 
non  jamès  veu  tel.  Entr'aultres  y  avoit  multitude 
de  povres  folles  femmes  qui  le  sievoient,  et  qui 
crioient  et  ploroient  piteusement  sur  ly,  et  le  de- 
mandoient  avoir  en  mariage,  qui  toutes-fois  leur 
fust   escondit  :    car   n'eust-on  osé ,  par  peur   du 
prince ,  jà-soit-ce  que  on  eust  bien  volu  avoir  fa- 
culté de  le  povoir  faire  ;  car  n'y  avoit  cely  de  la 
loy  qui  meismes  ne  plorast  de  la  pité  du  cas.  Venu 
maintenant  doncques  au  lieu  là  où  estoit  son  cimi- 
tère,  là  fust  misl  jus,  mis  en  son  pourpoinct  de 
soie  ,  reconforté  et  assisté  très   curieusement   de 
confesseurs ,    auxquels    il    certifioit   avoir  pleine 
vraie  foy  et  parfaite  espérance  en  Dieu  et  en  la 
Vierge  Marie,  disant  meismes  que  celle  honteuse 
et  confuse  mort  que  Dieu  lui  envoyoit  en  si  jeusnes 
florissans  jours  ,  lui  don n oit  vrai  espoir  que  Dieu 

le  prendroit  en  sa  merci;  disant  encore,  mes  que 
l'ame  pnst  aller  bien ,  ne  lui  chailloit  de  la  cha- 
rongne  qu'elle  devenist.  Et  prenant  une  asLuce  en 
i  ly,  sur  le  poinct  de  son  derrain ,  prist  congié  à 
tout  le  monde,  et  les  yeulx  bendez  se  mist  à  ge- 
noulx,  dont  prestement  fust  mort  :  mes  ce  que  je 
plus  plains  ,  c'estoit  que  le  corps  en  deux  pièches 
on  le  mist  sur  une  roue  entre  les  meurdriers  les 
plus  forfais  du  monde  ;  et  l'avoit  ordonné  le  duc 
de  le  faire  ainsi.  Mes  dedens  trois  jours  après,  le 
duc  permist ,  à  l'intercession  des  amis  ,  qu'il  fust 
mis  en  saincte  terre  ;  et  fust  ensevely  révéramrnent 
en  la  chappelle  des  Ménestriers  à  Bruges  ,  et  lui 
list-on  ung  bel  service. 


CHAPITRE  CCCIX. 


Comment  le  duc  Charles  avoit  aucun  secret  regard  et  considération  en 
la  mort  dudit  bastard. 


La  cause  maintenant  pour  quoi  j'ai  fait  ce  conte 
de  ce  bastart  et  de  la  rigueur  maintenue  envers  ly 
si  roidement ,  n'est  pas  principalement  pour  la 
compétence  du  bastard,  mes  pour  la  cause  des 
considérations  que  j'y  ay,  et  que  le  duc  meismes 
avoir  y  pooit,  diversement  causée  ;  et  tout  premier 
je  regarde,  comme  parlant  pour  ly  ,  comment  il 
estoit  en  ceste  ville  de  Bruges ,  là  où  toutes  na- 
cions  du  monde  sont ,  et  meismes  maintenantes- 

toil  pleine  de  toute  la  noblesse  du  pays  ,  à  cause  du 
grand  assamblement  qui  estoit  là  sur  rapproche- 
ment de  ses  nopces  ;  par  quoi ,  quand  l'aventure  se 
rendoit  ainsi ,  que  ce  noble  homme  ici  estoit  pris 
pour  mes-fait,  et  que  justice  l'osoit  faire  à  partie  re- 
quérant, ly  qui  désiroit  à  porter  grasce  de  roide 
justicier  et  de  prince  cremu ,  en  face  de  toutes  na- 
cions  et  de  tonte  sa  noblesse   voult  monstrer  sa 
rigueur  à  l'exemple  de  son  corrage,  pour  donner 
peur  au  monde ,  vueillant  monstrer  que  par  plus 
forte  raison   moins  donroit  d'espargne  à  ungs  et 
aultres  de  bas  lieu ,  quand  au  bien  noble  sang  de 
son  pays  ,    il   relusoit    miséricorde   en   maléfice. 
Dont  ly,  qui  estoit  prince  de  corrage,  et  estoit  nou- 
vellement  venu   à  seigneurie ,    et    voloit   justice 
maintenir  et  mettre  sus  ,  et  estre  cremu  et  doubté  , 
et  donner  exemple  du  ploy  de  son  régner,  voult 
entamer  et  encommencier  en  ce  noble  fils ,  pour 
miroir  au  futur  ;  jà-soit-ce ,  que  aulcuns  disoient 
que  se  l'on  n'eust  secrètement  bouté  à  la  charette 
du  bastard  pour  l'omicide  tant  seulement  dont  il 
estoit  plainte ,  ne  fust  pas  mort ,  mes  il  y  avoit ,  ou 
aultres  langues,  ou  aultres  mystères  estranges  qui 
l'avanchoient  *. 


i.  li  y  a   ici  dans  le  manuscrit   une   lacune   de   quinze 
colonnes. 

CHAPITRE  CCCX. 


Comment    tous    les  princes  du  re'alme  se    trouvèrent  perplex    en    la 
manière  du  faire  et  du  vivre  alors  autour  du  roi. 


Pour  ceci  et  bien  avoit  deux  ans  par  avant , 
qu'autour  du  roy  et  meismes  au  royaulme  n'y 
avoit  prince  qui  ne  se  trouvast  tout  entrepris  et 
perplex  en  la  manière  du  faire  et  du  vivre  alors  , 
tant  pour  la  difficulté  des  matères  et  des  person- 
nages qui  alors  régnoient,  comme  des  dangereuses 
soupechons  et  manières  du  roy  ,  dont  chacun  crai- 
gnoit  le  péril.  Le  connestable  de  France,  conte 
de  Sainct-Pol ,  à  tout  quant  qu'il  avoit  de  sens,  y 
avoit  assez  à  faire  à  soi  bien  conduire^  qui  pendoit 
en  balance  entre  les  deux;  pareillement,  le  roy 
de  Cécile  qui ,  oncle  aux  deux  frères ,  favorisoit 
naturellement  à  tous  les  deux  ;  et  non  moins  le 
conte  du  Maine  ,  son  frère  ,  messire  Charles  d'An- 
jou. Le  duc  de  Bourbon  ,  qui  estoit  le  préféré  du 
throne  pour  gouvernement ,  et  estoit  nepveu  et 
cousin-germain  de  la  maison  de  Bourgogne  ,  à 
cely  devoit  bien  estre  non  moins  soing  aussi  de 
charier  droict,  tant  pour  son  honneur  envers  le 
roy ,  là  où  gisoit  son  bien  et  son  estât ,  comme  par 
obligacion  de  nature  qui  le  pooit  et  le  devoit  traire 
vers  le  lez  de  son  prochain  sang.  Aveucques  ce  , 
et  qui  est  le  plus  du  tout ,  ce  avoit  esté  cely  et  ung 


(i4fiS)  DE    GEORGES    CHASTELLAII!?.  127 

des  principaux  qui  avoit  faict  l'esmeute  au  com- 
menchement  du  malvais  bien  publicque ,  dont 
toute  cette  division  a  esté  née.  Estre  revenu  donc- 
ques  en  grasce  et  en  haulte  crédence  aveucques  le 
roy,  lui  servoit  et  duisoit  bien  de  la  garder;  et 
avoir  esté  aussi  de  l'alliance  et  de  la  commune 
conjurison  quasi  moveur,  scelleur  et  prometteur 
infrustrable,  lui  estoit  bien  cause  aussi,  et  de  voit 
estre ,  de  non  trop  ployer  au  préjudice  de  ses 
associés  en  cause.  Le  conte  de  Nevers ,  le  plus  oyant 
en  cause  de  tous,  pour  son  honneur  dont  se  véoit 
destitué  par  la  Toyson-d'Or  qui  lui  avoit  esté 
tollue  nouvellement  à  Bruges  ,  secondement  pour 
ce  que  s'estoit  mes-faict  envers  la  maison  de  son 
nom  et  de  sa  gloire ,  où  avoit  esté  eslevé  et  nourri , 
et  qu'à  ceste  cause  on  l'avoit  despouillé  de  grandes 
terres  et  seigneuries  longuement  possessées  ,  et 
avoit  acquis  son  hayneux  ,  le  duc  Charles  ,  et  le 
roy  gaires  tenant  conte  de  ly ,  pour  ce  qu'en  sens 
et  vertu  le  voyoit  amendri,  et  que  meismes  les 
grans  hommes  le  fuyoient  et  le  notoient  en  son 
fourvoy,  cestuy  povre  chevallier,  povre  conte, 
grand  de  production  toutefois  de  père  et  de  mère, 
de  la  maison  de  France  ,  et  en  pareil  degré  aveuc- 
ques le  duc  Charles,  et  ayant  eu  grand  bruit  et 
grand  gloire  en  ce  royaulme  du  temps  du  duc 
Philippe ,  son  oncle  ,  prince  de  la  chevalerie  toute 
de  cabas,  et  le  ducteur  des  batailles  et  des  grans 
osts  où  oncques  ne  porta  foule  ,  quant  maintenant 
se  veit,  et  qu'à  ung  lez  et  à   l'aultre,    se  trouva 

comme  nul  réputé,  n'avoit  harclement  de  conforter 
le  roy  de  peu  de  poursieute,  ne  affection  de  soi 
traire  vers  son  prochain  ,  par  souvenance  de  sa 
honte.  Certes,  bien  devoit  avoir  le  cuer  estraint 
d'angoisse  et  de  dur  anuy  en  çestui  temps  ,  qui, 
aux  plus  sages  et  aux  plus  vertueux,  estoit  estrange 
et  sauvaige.  Et  combien  que  le  duc  d'Alenchon 
vivoit  encore ,  et  qu'il  estoit  tenu  au  roy  qui  l'a- 
voit  délivré  de  prison  et  restitué  en  sa  seigneurie  , 
si  estoit -il  de  l'amisté  à  la  maison  de  Bourgogne  , 
par  précédent  déserte  ;  et  doloit  durement  la  dis- 
corde des  parties ,  comme  raison  le  donnoit.  Mes 
jà  estoit  devenu  viel  et  cassé  ;  et  avoit  son  fils  le 
comte  du  Perce  emprès  le  roy,  en  qui  il  s'atten- 
doit,  et  du  faire  et  du  lessier  en  ceste  division,  et 
d'y  bouter  main  telle  ou  telle  ;  car  les  armes  dé- 
sormès  ne  lui  estoient  pas  si  séans  pour  l'ung  costé 
ne  pour  l'aultre,  comme  pité  le  pooit  traire  natu- 
rellement à  voir  ce  royaulme  en  discorde  ,  et  dont 
il  avoit  veu  tant  de  divers  fins  longuement ,  en  dé- 
solacion  de  tout  le  monde. 

CHAPITRE  CGCXI. 

Comment  le  duc  de  Calabre,  après  le  tre'pis  de  D.  Pierre  de  Cojmbre  , 
fut  esleu  par  les  Catellans  roi  d'Àrragon. 

Le  duc  de  Calabre,  qui  estoit  sage  prince  et  sie- 
voit  les  trains  de  son  père  le  roy  de  Cécile ,  icely 
aussi  avoit  esté  et  estoit  delà  conjurison  des  princes 
ensamble  dès  la  première  esmeute  ,  et  avoit  esté  à 
Conflans  confortant    et   conseillant  monseigneur 
Charles,  jà  devenu  duc,  et  grandement  de  l'arnistié 
etdilection  d'iceluy,  par  amour  et  service  monstre, 
et  estoit  et  avoit  esté  un  des  principaux  de  la  ligue, 
obligié  par  promesse  et  par  sceau.   Mes  mainte- 
nant recouvert,  et  réacquis  de  la  part  du  roy ,  par 
alliance  de  mariage  qui  se  fist  de  la  fille  du  roy  , 
née  à  Gcneppes ,  en  Braibant,  et    de  son  fils,  le 
marquis  du  Pont,  icely  duc  de  Calabre,  neutriant 
entre  la  laveur  de  cà  et  de  là,  et  pesant  durement 
le  péril  de  la  guerre  qui  se  préparoit,  mettoit  plus 
peur  aussi  en  la  ruine  des  deux  parties  par  com- 
plaintes ,   que  samblant  de  condescendre  ennemy 
à  qui  que  ce  feust,  cuiclant  mieux  faire.  Mes  si  bien 
lui  en  prist,  que  tant  avoit  cause  alors  d'entendre 
ly-meismes  à  ses  propres  affaires ,  que  de   ceulx 
d'aultrui   se  pooit  tant  mieulx  excuser  et  soi  dis- 
simuler. Car  les  Catelans  '  ,,  par  le  trespas  de  Dom 

i.  Georges  Chastellain  confond  ici  les  Catalans  avec  les 

Piètre  cle  Coïmbre ,  l'avoient  prestement  esleu  leur 
seigneur  et  leur  futur  roy  d'Arragon ,  en  grand 
préjudice  du  fils  du  conte  de  Foix,  qui  s'atten- 
doit  à  la  coronne  de  Navarre  ,  parce  qu'il  estoit 
fils  de  la  seur  du  roy  Jean  d'Arragon  et  de  Na- 
varre, que  ledit  Dom  Pierre  voloit  impugner  par 
hoirie  ;  et  jà ,  par  l'ayde  des  Catelans  qui  rebel- 
loient  et  héoient  ledict  roy  ,  estoit  en  possession 
d'une  grande  part  du  royaulme  et  de  la  seigneurie 
de  Catheloingne  ;  et  fust  parvenu  jusqu'au  par- 
faire ,  se  ne  fust  la  mort  qui  le  vint  prendre ,  jeusne 
homme  et  en  son  premier  vol,  comme  tous  ses  aul- 
tres  frères ,  qui  tous  estoient  morts  en  grand  juge- 
ment du  monde  de  pooir  devenir  haulx  hommes 
et  de  grant  faict. 

Comme  doncques  Catelans  cecy  vissent  et  con- 
sidérassent, que  de  ce  viel  roy,  le  roy  d'Arragon, 
naijstroit  guerre  et  tribulacion,  après  son  trespas, 
entre  divers  prétendans  à  la  couronne  d'Arragon 
et  de  Catelongne ,  et  qu'ils  véoient  et  savoient  ce 
duc  de  Calabre  ,  estre  prince  de  vertu,  prince  de 
la  sommité  des  fleurs-de-lys,  grand,  sage,  moult 
expert  et  bien  esprouvé  en  grans  fais,  et  futur  roy 
de  Cécile  ,  et  d'aultres  royauimes  et  seigneuries, 
s'avisèrent  de  l'attraire  et  de  l'avoir  vers  eulx;  lui 
donnèrent  et   inonstrèrent  tillre  de   droict  en  la 


Castillans.  11  ne  s'agit  pas  de  la  couronne  d'Arragon  mais 
de  la  couronne  de  Castille  et  de  Léon. 

vraye  succession,  et  lui  promettant  service  et  as- 
sistence  ,  l'affectèrent  et  postulèrent  en  seigneur; 
parquov  ly  il  s'accorda  et  se  paroffrit  à  leur  de- 
mande ,  à  juste  cause.  Et  par  ainsi  doncques, 
ce  duc  de  Calabre  ,  combien  que  le  faict  de  ce 
royaulme  lui  compétoit  et  touchoit  en  général 
comme  aulx  aultres  en  cestuy  présent  temps ,  son 
propre  privé  l'ait  toutefois,  et  encore  si  grant  et  de 
tel  pois  qu'il  estoit,  le  pooit  bien  excuser  aussi, 
et  lui  donner  grasce  et  lieu  d'entendre  à  sa  néces- 
sité particulière. 

Et  en  toute  telle  cause,  comme  je  samble  vo- 
loir  excuser  cestuy  duc  de  Calabre ,  par  neulrier 
en  ceste  division  ,  tout  en  pareil  puis-je  et  dois 
faire  du  conte  de  Fois^  qui  avoit  la  menace  des 
Cattelans  en  barbe,  pour  desfaire  son  fils,  et  lequel 
oncle  avoit  assez  à  veiller  à  son  propre  creteau , 
sans  soi  mesler  des  divisions  des  aultres ,  et  dont 
il  ne  véoit  nul  remède.  Pareillement ,  le  duc  de 
Nemours ,  conte  de  La  Marche ,  qui  estoit  de  la 
privée  conjurison  ,  et  avoit  esté  à  Conflans  ,  plain- 
tif aveucques  les  aultres,  et  fort  adjoinct  aveucques 
le  comte  de  Charollois  ,  icely  fortrait  maintenant 
de  celle  affection  de  Bourgogne ^  par  le  roy  qui 
l'avoit  regaigné  sagement ,  dissimula  tousjours  en 
ceste  murmure;  et  sans  déclarer  ne  trop  hayne 
ne  trop  faveur  nullement ,  contenta  à  mieulx 
que  pooit  les  deulx  parties.  Si  n'estoit-ce  pas  sans 
peur  pourtant,  et  sans  grand  sens  en  si  dangereux 
affaire  :  carie  roy,  par  semblant,  se  demoil  alors 

9- 

de  tout  le  monde ,  et  n'y  avoit  nulle  riens  alors 
plus  périlleuse  de  ly  pour  donner  mort  ou  ruine. 


CHAPITRE  CGGXII. 

Comment  le  comte  d'Erminac ,  pour  refus  que  lui  fist  le  duc  lui  donner 
sa  niepce,  se  retourna  contre  la  maison  de  Bourgogne. 

Le  conte  d'Erminac  aussi,  qui  avoit  esté  de  la 
ligue  des  aultres,  et  avoit  esté  à  Conflans  le  plus 
de  tous  mal  appointable ,  icely  estoit  jà  tout  re- 
tourné et  changié  de  eorrage,  par  argu  et  par 
indignaeion  contre  la  maison  de  Bourgogne ,  pour 
cause  que  le  duc  Philippe,  jà  trespassé,  lui  avoit 
refusé  sa  niepce  ,  damoiselle  Jehenne  de  Bourbon, 
belle-seur  au  conte  de  Charollois;  et  lequel  ^  en 
pareil  cas,  en  fist  refus  aussi ,  nonobstant  toute- 
fois que  la  ducesse  de  Bourbon  ,  sa  mère ,  et  son 
frère  le  duc  de  Bourbon ,  le  voloient  et  le  dési- 
roient.  Et  à  ceste  cause  avoient  envoyé  notable 
ambassade  devers  le  duc,  et  non  moins  devers  la 
damoiselle ,  pour  l'enhorter  et  informer  de  leur 
voulenté  ;  laquelle  oncques  n'y  voult  condescendre 
pour  se  voer  plustost  à  Dieu  ,  en  religion,  toutte  sa 
vie.  Meismes  le  duc ,  son  oncle,  lui  avoit  dist 
qu'il  la  mettoit  purement  en  son  franc  arbitre, 
de  faire  et  de  lessier,  et  d'obéir  à  père  et  à  mère, 
et  qu'en  riens  ne  la  voloit  rompre  ;  mes  fist  d'elle 
ce  qu'elle  voulsist;  mes   de  son   gré  ne  par  ses 

bienfaits ,  elle  ne  l'aroit  jamès  ;  mes  par  faire  à 
son  gré  et  par  son  conseil,  et  demorant  par  de  chà, 
il  pourverroit  d'elle ,  si  bien  que  pour  suffire.  Si 
en  respondist  la  damoiselle  si  sagement ,  et  bien 
au  gré  du  duc  et  du  conte  ,  son  beau-frère  ,  qu'ils 
en  eurent  joie,  et  elle  honneur;  et  les  aultres  furent 
tous  confus.  El  en  à  part  tentèrent  la  damoi- 
selle, et  lui  dirent  des  dures  parolles  ,  auxquelles 
elle  n'accoustoit  gaires;  car  elle  se  sentoit  avoir 
bon  garant  ;  et  pour  morir ,  ce  disoit  bien  ,  ne  le 
pren droit.  C'est  ici  doucques  la  cause  pourquoy 
le  conte  d'Ërmignac  se  monstra  animé  vers  la 
maison  de  Bourgogne  ,  laquelle  il  menaça  depuis 
de  mainte  felle  menace ,  reniant  Dieu  à  bras  tour- 
nés, qu'il  venroit  courre  le  pays  de  Picardie  et 
de  Haynaut ,  piller,  rober,  et  bouter  feu,  prendre 
et  tuer  et  mettre  tout  à  sang,  jusques  aux  portes 
de  Flandres,  en  despit  de  tout  homme.  Mes  en  son 
dire  n'avoit  pas  tant  de  péril  ne  si  grand,  fors 
comme  à  le  mettre  à  effect.  Aussi  les  menaciés 
par  de  cà  n'en  firent  gaires  grand  pois,  si  non  de 
rire;  et  le  menaceur  savoit  peu  et  mal  cognois- 
soit  ce  dont  il  se  vantoit.  Toutefois  ,  s'il  eust  pu 
mal  faire ,  et  que  le  troubie  fust  allé  avant ,  ainsi 
qu'il  se  disposoit,  il  se  fust  monstre  dur  ennemy  , 
et  eust  faict  du  mal  ce  qu'il  eust  peu,  que  Dieu 
toutes-fois  ne  soufFrisl  poinct  pour  celle  heure  ,  et 
si  n'eust  poinct  la  belle  fille. 

Ainsi  doneques ,  comme  j'ay  dict  par  cy-devanl 
que  tous  les  princes  de  France ,  par  ceste  année 

de  soixante-huict,  estoient  tous  entrepris  et  per- 
plex  diversement  en  ceste  discorde  qui  estoit  entre 
le  roy  et  son  frère  pour  la  ducié  de  Normandie , 
et  entre  le  roy  et  le  duc  Charles ,  pour  cause  des 
terres  sur  Somme ,  lesquelles  il  voloit  rappeler  , 
mesmenient,  et  pour  ce  que  le  duc  Charles  adhé- 
roit  et  confortoit  son  frère,  monseigneur  Charles  , 
or  estoit  le  bras  de  son  orgueil ,  et  de  son  fort , 
ce  lui  sambloit,  en  son  conpère.  Ainsi  doncques 
le  roy  estant  fort ,  et  les  deux  autres  parties  fortes 
et  fières  ,  et  que  le  moyen  ne  se  pooit  trouver  de 
nul  lez.  pour  y  mestre  accord  ,  ne  restoit,  ce  sam- 
bloit, fors  que  l'assamblement  se  fist  de  quelque 
maie  aventure,  là  où  toute  la  gloire  de  ce  royaulme 
fust  tombée  en  confusion  par  bataille  ,  et  dont  le 
vainqueur,  quiconcqnes  eust  esté  cely,  eust  porté 
meismes  la  malédiction  de  sa  bonne  aventure. 
N'est  pas  de  merveilles  doncques ,  se  les  nobles 
princes  dessusdits ,  mesmement  tous  les  aultres 
vaillans  et  preudommes  de  ce  royaulme,  voyans 
telle  bruine  sourdre  et  de  telle  griève  importance, 
qui  est  commune,  avoient  les  cuers  estrains  de 
peur  et  de  soing,  là  où  de  tout  le  sens  qui  estoit 
en  ce  royaulme  ,  ne  se  pooit  trouver  ne  ouvrir 
voie  par  quoy  la  peur  du  mal  à  venir  en  eust  esté 
dehors,  sinon  par  Dieu  seul. 

CHAPITRE  CGGXIII. 

Comment  le  dnc  Charles  assembla  gens  et  les  mist  devers  Saint-Quentin. 

Comme  j'ai  dict  doncques  ,  toute  cesle  année 
se  continua  pour  la  plus  grande  part  en  murmures 
et  en  menaces ,  tant  de  çà  que  de  là  ;  et  en  hon- 
gnant  et  grognant ,  chascun  se  pourvojoit  de  son 
affaire,  et  n'y  avoit  nul  qui  se  loast  l'ung  de  l'aul- 
tre  ;  car  tous  deux  se  tenoient  à  foulés  ,  le  roy 
et  le  duc,  et  berguignans  l'ung  l'aultre^  chascun 
craignoit  son  compaignon,  le  roy  le  duc  Charles 
pour  ses  alliances  aux  Angles  et  au  duc  Breton,  et 
le  duc  Charles  le  roy  pour  sa  puissance ,  qui  de 
lui  dépend  d'avoir  toule  France  en  son  contraire. 
Car  à  bien  peser  le  cas  ,  quelque  alliance  que  ung 
duc  de  Bourgogne  ,  ou  aultre  prince,  poroit  avoir 
pour  mener  guerre  à  ung  roy  de  France  ,  si  est-ce 
chose  difficile  et  dangereuse  de  l'emprendre,  el 
non  pas  sans  le  peser  beaucoup,  considéré  encore 
en  ce  temps  là ,  là  où  l'effect  de  la  guerre  des 
gens  d'armes  de  France  gisoit  tout  en  règle  et  en 
ordre  praticque ,  avec  continuel  exercice  et  conti- 
nuacion  du  mestier.  Or  avoit  le  duc  Charles  de 
longue  main  pourveu  en  son  f'aiet  ;  car  savoit  bien 
que  armer  lui  convenoit  sur  la  fin  de  l'esté ,  tant 
pour  soi  munir  contre  l'invasion  du  roy  ,  comme 
d'entretenir  et  mestre  à  effect  sa  promesse  à  mon- 

seigneur  Charles    de  France,   et  le  duc  de  Bre- 
taigne.  Si  avoit  parlé  de  bouce  à  pluiseurs  de  ses 
anciens  capitaines,  affin  de  eulx  pourveoir  de  gens  ; 
et  aulx  absens  avoit  envoyé  niandemens  de  eulx 
mettre  sus,  et  à  aulcuns  de  eulx  mettre  sur  les 
champs  ,  et  de  eulx  logier  et  traire  devers  Sainct- 
Quentin  ;  et  de  quoi  ceulx  aussi  de  Sainct- Quentin 
condampnèrent  et  cloirent  toutes  leurs  portes,  ré- 
servées deux ,  de  la  peur  que  en  avoient  ;  car  ne  se 
sentoient  poinct  en  grasce  du   duc.  Si  en  eurent 
telle  crainte  qu'ils  ne  savoient  que  faire  ,  et  sou- 
verainement pour  ce  que  la  voix  portoit  que  toute 
l'assamblée  se  devoit  faire  entour  leur  ville.  De  ces 
gens  d'armes  doncques,  qui  tenoient  les  champs 
longuement  devant  que  le  duc  mist  sus  sa  grande 
armée,  et  dont  les  ungs  estoient   et  logoient  du 
costé  de  deçà  Somme ,  et  lesaultres  de  delà,  comme 
en    frontière  encontre  les  gens  du  roy  qui  là  gi- 
soient  près ,  aussi  le  peuple  et  le  plat  pays  autour 
avoit  beaucoup  à  porter  et  à  souffrir ,  et  s'en  do- 
loient  fort  les  povres   gens   des  champs.    Mes  les 
matères  de  l'année  portoient^  ainsi  que  faire  le 
convenoit,  et  souffrir  en  failloit  pour  plus  grand 
mal  éviter  ;  car  mieulx  vaut  porter  et  tolérer  plaie 
sanable  et  particulière ,  pour  temps  et  terme,  que 
générale  et  non  jamès  garissable,  et  dont  la  perte 
dure  à  tousjours. 

CHAPITRE   CCCX1V. 

Comment  Charles  de  France  et  le  duc  de  Bretaingne  ,  pour  lesquels  le 
duc  s'estoit  mis  aux  champs,  appointèrent  avec  le  roi. 

Ce  donc  qui  peult  excuser  le  duc  Charles  du 
traveil   de  son  peuple  à   celle  heure  ,  et  si  long- 
temps avant  qu'il  se  mist  aux  champs ,    ce  fait 
le  roy  Loys,  lequel  avoit   une  grand  part  de  ses 
gens  d'armes  dévaliez  cà  bas  entour   de  Noyon 
et  sur  les  frontières  de  Picardie ,  et  encontre  les- 
quels il  séoit  bien   à   pourveoir  pour  cause  des 
aventures ,  et  ce  que   le   roy   aussi    peut  parer. 
Pourquoi  il  envoyoit  ces  gens  d'armes  cà  bas  sur 
les  marches  du  duc;   ce  fait    la  doubte  que    le 
roy  mettoit  en  l'alliance ,  que  le  duc  avoit  prise 
avecques  le  roy  d'Angleterre  ,  et  dont  il  craignoit 
son   damage  :  si  voloit  veiller   à   son  creteau  de 
peur  des   périls,   aveucques   ce  qu'il   se   doutoit 
bien  ,  et  le  savoit ,  que  le  duc  estoit  pressé  et  re- 
quis de  son  frère ,  monseigneur  Charles  et  le  duc 
de  Bretagne ,  de  eulx  trouver    ensamble  arrière 
en  France  à   main  armée,  pour    ceste   ducié  de 
Normandie  dont  ledict  monseigneur  Charles  ne 
se  voult  deffaire.  Si  pensa  et  s'avisa  le  roi  de  pour- 
veoir convenablement  par  résislence  encontre  le 
bras  de  deçà  ,  par  une  partie  de  ses  gens  d'armes  , 
et  à  l'aultre  lez,  dont  il  fesoit  le  moins  de  pois,  du 

costé  de  son  frère ,  il  mist  pourvision  par  l'aultre 
partie  pour  non  les  souffrir  joindre  ensamble. 
Combien  toutefois  que  la  conjonction  estoit  pro- 
mise ,  et  par  délibéracion  entreprise  des  deux  de- 
bouts  ,  quelque  empeschement  que  le  roy  y  eust 
volu  mestre ,  et  se  feussent  les  princes  mis  en 
assay  ,  ce  disoit  l'on  ,  quoique  les  choses  ne  par- 
vindrent  poinct  jusques  là  ,  espoir  de  la  grasce 
et  de  la  bonté  de  Noslre-Seigneur ,  qui  y  pourvit 
par  aultre  entendement.  Mes  du  costé  du  duc, 
tous  les  préparemens  s'y  monslroient  à  l'œil ,  et 
les  promesses  furent  mises  à  effect  de  son  costé; 
et  monstra  faict  et  parole ,  là  où  les  aullres,  quand 
ce  vint  au  fort,  ceux  meismes  pour  qui  le  duc  avoit 
prins  le  fer  au  dos,  et  s'estoit  mis  eiïbrcéement  en 
armes  sur  les  champs,  en  loutte  attente  de  fortune  , 
fors  ou  non  fors,  et  léaulx  ou  non  ,  demorèrent 
sur  leur  fumier ,  et  firent  paix  et  compact  aveuc- 
ques  le  roy,  tout  à  part  eulx,  exclus  encore  cely 
qui  se  mettoit  en  dangier  pour  eulx  et  à  leur  re- 
queste.  Car  ne  cessèrent  d'envoyer  cop  après  aul- 
tre devers  le  duc  Charles  tous  les  jours  leurs  am- 
bassades, aveucquesce  qu'ils  avoient  résidamment 
par  deçà  aucuns  qui  à  peine  n'en  bougoient,comine 
Thomas  de  Loreille,  bailly  de  Caen  y  et  l'évesque  de 
Verdun  ,  qui  toujours  sollicitoient  le  duc  Charles, 
ou  pour  argent  ou  pour  g-ens  d'armes,  et  finable- 
ment,  pour  consurrection  faire  ly-meismes  en  sa 
personne.  Parquoy  il  appert  que  ce  que  ce  duc 
Charles  se  mettra  sus  tantost  en  fier  apprest,  ten- 

dant  aller  en  France  à  la  requeste  et  poursieute 
de  monseigneur  Charles,  frère  du  roy,  ce  ne  sera 
poinct  à  volenté  malvaise  encontre  le  roj,  ne 
pour  sa  particulière  cause;  mes  ce  sera  pour  ac- 
complissement de  foy  et  de  promesse  ,  en  quoy  il 
se  sentoit  lyé  dès  le  traictié  de  Conflans,  et  de 
l'aveu  et  consentement  meismes  du  roy  et  de  tous 
les  princes  qui ,  en  ce  se  concordoient ,  que  se  le 
roy  n'entretenoit  ce  que  là  estoit  promis,  il  s'a- 
gréoit  et  le  consentoit  que  ils  se  pussent  entre  ai- 
dier  et  entre  secourir  l'ung  l'aultre,  jusques  au 
parfait  de  son  promectre. 

Or  avoit  esté  le  roi  faillant  à  son  frère  ;  pour- 
quoi le  duc  Charles ,  requis  de  son  frère ,  lequel 
toutefois  n'y  obtempéra  point  pour  la  première 
requeste ,  ne  légierement  ne  tost ,  ains  y  différa 
deux  ou  trois  ans  nécessairement,  enfin  et  pour  son 
honneur  garder  en  foy  promise  audit  monseigneur 
Charles ,  et  non  fouler  aussi  honneur  envers  le  roi 
par  la  vertu  du  traictié ,  il  se  mist  sur  les  champs 
envers  l'aoust,  à  intencion  tele,  que  ceux  pour  qui 
il  se  mettoit  en  ce  dangier ,  se  disposeroient  au 
aiesmes  et  au  pareil  faire  en  commun  salut  de 
tous  les  deux. 

CHAPITRE  CCCXV. 

Comment  le  roy  voloit  ane'antir  le  don  qu'il  avoit  fait  de  la  rivière  de 
Somme ,  disant  que  par  contrainte  il  l1  avoit  fait. 

Comme  cloncques  ce  duc  Charles  s'estoit  offert 
toujours  et  soi  mis  en  peine  d'estre  moyen  entre  le 
roy  et  son  frère,  pour  le  bien  de  commune  paix,  et 
que  ce  moyen  ne  se  pooit  trouver  pour  le  contenu 
tement  des  deux  ,  convenoit  bien  doncques  que  ce 
duc  se  meist  sus,  fort  et  puissant,  aveucques  ce  que 
ly  mesmes  avoit  cause  de  doléance  encontre  le  roy_, 
parce  que  le  pays  de  Somme  qu'il  lui  avoit  donné 
et  transporté  au  dit  lieu  deConflans,  lui  avoit  volu 
et  voloit  for  traire,  et  ramener  à  nient  son  don,  di- 
sant que  ce  que  fait  en  avoit^il  l'avoit  faitpar  force 
et  par  contrainte  et  par  manière  d'un  sens,  dissimu- 
lant à  terme  pour  en  estre  quitte  maintenant  ;  que 
chose  faite  par  telle  manière  forcée  n'est  pas  de 
value  après,  quant  elle  peut  apparoir  à  justice.  Et 
pour  ceste  cause ,  le  duc  Charles  qui  dès  le  com- 
mencement jusqu'en  la  fin  avoit  fait  toutes  ses  cho- 
ses à  fer  et  à  clou  bien  lettriées,  et  nervées,  et  noées 
et  passées,  et  confermées  par  tout  l'estroit  sens  de 
France  et  du  royal  pooir  ,  quand  il  veit  que  ainsi 
on  le  voloit  quérir  et  formener  induement  et  à 
sa  grand  honte  et  foule,  délibéra  bien  à  mettre  sa 
cause  privée  aveucquescellequilui  estoit commune 

et  d'ajouter  la  sienne  doléance  aveucqnes  celle  des 
autres;  et  combien  que  plusieurs  des  princes  de 
France,  et  presque  tous  à  dur  et  à  enuis,  se  consen- 
toient  à  em  prendre  ceste  guerre, comme  du  roy  con- 
tre son  frère  et  à  l'encontre  du  duc  de  Bourgogne^ 
comme  de  l'une  part  et  de  l'autre,  ils  y  regardoient 
chose  difficile  et  de  grand  meschief  et  à  eux  mesmes 
compétantet  touchant,  et  qu'à  ceste  cause  et  en  ces- 
sui  regard  contretenoient  le  roi  lent  etsuspendantsa 
chaleur,  aucuns  toutefois,  jeunes  gens  et  capitaines 
qui  demandèrent  le  hustin ,  quirent  à  gaigner  et  eux 
exercer  en  orgueilleux  exploits^faire  foule  et  dama- 
ge à  autrui,  tel  fois  par  envie  sans  autre  cause, tel  fois 
par  haine  de  viel  temps  congréée,,  dont  il  font  tiltre, 
aveucques  ce  que  le  roi  de  soi  estoit  en  grand  subtil 
sens  fort  muable  et  variable,  et  lequel  ils  congnois- 
soient  assez  ployable,  legièrement  à  esmouvoir  ru- 
meur l'incitoient  à  la  guerre;  et  lui  ramentevoient, 
fait  à  douter,  telle  chose  dont  la  souvenance  lui 
donnoit  pointure  et  occasion  de  s'en  voloir  ven- 
gier  ;  ainsi  qu'entour  des  grans  princes  il  y  a  sou- 
vent gens  de  diverses  qualités  qui  peu  prisent  les 
mots  qui  leur  volent  de  la  bouce,  et  dont,  pour  les 
ensievir  et  pour  les  croire,  les  nobles  princes  sou- 
vent enceurent  en  grans  dammaiges  et  meschiefs 
et  en  dure  perdition  d'ame  ,  sans  ce  que  ung  tout 
entier  royaume  y  chiet  ettresbuce,ettoutpar  legier 
conseil  et  parcial  affection, et  qu'amour  ne  senorrist 
ne  ne  se  treuve  en  nostre  cristienne  fraternité  nulle 
part,  etque  vérité  n'a  nullement  siège  entre  les  eu- 

riaux,  ne  auctorité  d'estre  oye  ne  préférée  devant 
conseil  inique. 


CHAPITRE  CCCXVI. 

Comment  le  duc,  pour  obvier  aux  voies  quises  par  le  roy ,  il  s'allia  au 
roy  d'Angleterre,  contre  cœur  et  nature. 

Et  pour  ceste  cause  et  plusieurs  autres,  et  qni 
toutes  dépendoient  réalement  de  ceste  variableté 
du  roy  et  de  ses  passions,  et  dont  le  duc  Philippe 
mort  avoit  eu  fort  à  souffrir  longuement,  nonob- 
stant ses  bons  services ,  et  mesmes  et  en  pareil  ce 
duc  Charles,  s'il  n'y  eust  remédié  ;  ce  qu'il  s'estoit 
allié  au  roy  Edouard  d'Angleterre,  si  etoit-ce  raau- 
gré  lui  et  contre  son  cœur  et  contre  sa  nature, 
ce  savoit  bien,  pour  soi  defFendre  contre  ly  ;  car 
n'eust  jamès  quis  ce  chemin  ne  le  baston  qu'il  em- 
poigna ,  si  n'eust  esté  par  les  dures  et  diverses  voies 
que  le  roy  avoit  quises  contre  ly,  ce  disoit,  tout  de 
gré  et  volentiers  pour  le  deffaire,  et  de  quoi ,  élasî 
se  du  don  de  Dieu  le  roy  se  feust  abstenu  et  eust 
monstre  le  contraire,  comme  de  l'amer  et  de  le 
bien  traictier  ,  ainsi  qu'il  séoit  à  un  tel  si  jeusne  et 
si  puissant  prince,  et  nouvel  venu  en  règne,  et  fils 
d'un  si  grand  père  ,  et  qui  tant  pooit  et  valoit  en  la 
félicité  de  ce  royaume ,  il  s'en  fust  servi  et  renforcié 
de  la  moitié  de  son  fort  ;  le  povre  duc  l'eust  amé  et 
honoré,  doubté  et  cremu  ,  feust  demoré  en  l'incli- 


('468)  DE    GEORGES    CHASTELLAII* .  iZfO 

nation  de  sa  vraie  nature  originale  franchoise  ,  et 
ne  se  feust  pas  estors  en  aultre  copulation,  enne- 
mie à  la  gloire  de  son  propre  front,  et  de  quoi  le 
roy  véritablement  par  duresse,  et  par  quérir  en  ly 
ce  que  ne  séoit  pas  bien,  selon  le  temps  d'alors, 
estoit  seul  cause ,  et  n'en  devoit  donner  charge  à 
nul,  fors  que  à  ly  mesmes  qui  ainsi  le  voult  et 
ainsi   le  trouva. 


CHAPITRE  CCCXVII. 

Comment  le  duc  fist  charger  son  artillerie  à  Lille  et  depuis  séjourna 
quelque  temps  à  Lille. 

Le  roy  fesoit  ses  préparacions  merveilleuses  de- 
vers Bretaigne  et  devers  Normandie.  Avoit  mis  en 
praticque  et  en  nombre  toutes  les  gens  aidables  de 
son  royaume  ,  communes  et  autres  ;  et  ce  que  mon- 
seigneur Charles  ,  son  frère  ,  lui  fortraioit  des  no- 
bles gens  et  des  gens  de  guerre ,  cela  il  le  sup- 
pléoit  par  pourvision  de  nouvelles  gens  autres.  Son 
artillerie  avoit  une  grant  part  à  Orléans  pour  l'a- 
valler  au  besoing  au  pays  d'en  bas ,  et  une  autre 
partie  avoit  à  Paris,  pour  les  marches  de  Picardie. 
Et  le  duc  qui  jour  et  nuit  fist  charger  artillerie,  en 
mist  tant  avant  que  c'estoit  une  merveille  à  veoir. 
Les  pays  et  les  champs  en  esloient  tant  pleins  que 
l'on  ne  véoit  riens  haut  ne  loings  que  chariots  ;  et  en 
avoit,  ce  me  disoit  l'on,  deux  mille  huit  cents,  tous  à 

ly, sans  ceux  quiesloient  à  vitailles  et  à  baguages 
des  gens  d'armes  sans  nombre.  Si  estoit  orrible 
chose  àveoir  de  l'artillerie  qui  fut  ehargiée  à  Lille, 
et  des  chariots  qui  furent  prins  par  tous  les  pays 
du  duc  ;  et  convenoit  avoir  grant  tems  avant  que 
tout  fust  mis  en  ordre  et  en  train  d'aller  avant, 
mesmes  pour  les  gens  d'armes  qui  s'assembloient 
de  tous  lez,  avant  qu'ils  fussent  mis  sus  et  joins.  Le 
duc  séjourna  au  Quesnoy  une  espassette  ;  car  là 
estoit  venu  pour  mettre  pie  en  l'étrier  à  tout  le  fer 
au  dos  ,  et  pour  emprendre  son  voyage  comme  au 
mesmes  lieu  là  où  il  l'avoit  pris  à  l'autre  fois,  quant 
il  s'en  alla  en  France  pour  la  journée  de  Saint-De- 
nis, dont  la  bataille  de  Mont-le-Héry  ensievy;  par- 
quoi  oncques  depuis  ne  feust  qu'il  n'eust  son  re- 
gard et  son  singulier  fondement  sur  ledit  lieu  du 
Quesnoy,  aveucques  ce  que  la  place  siet  toute 
propre  pour  faire  sa  meute  envers  France. 


CHAPITRE  CGGXV1II. 

Comment  le  duc  Charles  constitua  ung  prevost  des  mare'chaux ,  pour 
nettoyer  le  pays  des  brigands. 

Geste  année  de  soixante-huit  estoit  durement 
périlleuse  et  pleine  de  malvaises  influences  comme 
de  mortalités,  par  toute  terre,  bien  orribles,  et  de 
malvaises  emprises  par  malvaises  gens,  les  uns  par 
traysons  et  les  autres  par  aultrescrudélitésjet  mur- 

muroient  peuples  et  gens  des  bonnes  villes,  et 
princes  se  mesfioient  lesungs  des  autres,  et  n'y  avoit 
nulle  part  climat  de  terre  ,  là  ou  il  n'y  eusl  trou- 
bles. Bringanset  desrobeurs  de  gens  couroient  le 
pays,  et  soubs  ombre  de  gens  de  guerre  ,  tant  de 
France  comme  de  Picardie ,  faisoient  maux  sans 
nombre  ;  tant  que  le  duc  ,  par  les  plaintes  qui  ly  en 
venoient,  print  en  ly  mesmes  et  en  son  propre  avis, 
de  mettre  sus  un  prévost  des  maréchaux  ;  et  entre 
les  autres  constitua  en  cely  office  un  qu'il  avoit 
choisi  tout  propre,  nommé  Mailloitin  du  Bac,  natif 
de  Saint-Omer  ,  non  fort  cler  homme  ly  mesmes, 
ce  disoit  l'on,  mes  haut  et  aigre  en  emprendre  ce 
que  autre  n'eust  volu  faire. 

Si  fit  icellui  Mailloitin  de  grandes  et  dures  exé- 
cutions par  le  pays  de  Picardie  ;  et  sur  le  mot  de 
son  maistre  en  fit  exécuter  grand  nombre;  et  n'es- 
pargnoit  ne  grand  ne  petit,  tant  que  à  eslre  esmer- 
veillez  tous  les  plus  hupez,  dont  aucuns  se  despav- 
soient  et  les  autres  se  muchoient  (  cachoient). 

Comme  donques  le  duc  par  dechà  fesoit  nettover 
ainsi  son  quartier  par  son  prévost,  qui  se  délitoit  à 
faire  pendre  gens  ,  le  conte  de  Saint-Pol,  connes- 
table  de  France,  faisoit  nettoyer  son  quartier  aussi 
tout  en  pareil  que  l'autre  ;  et  fit  pendre  et  noyer 
sans  espargne  gens  d'armes  et  autres  qui  se  con- 
trefesoient  et  travailloient  les  povres  gens.  Dont  1  v. 
lésant  son  devoir  par  delà  comme  souverain  justi- 
cier de  France ,  et  le  prévost  par  deçà  pour  et  ou 
nom  du  duc ,  le  duc  devint  à  estre  tant  douté  et 

tant  cremu  en  roicle  justice  ,  que  toutes  gens  mes- 
J'ais  et  sursamés  trambloient  seulement  d'en  oyr  le 
nom;  dont  pluiseurs  ont  esté  trouvés  qui  se  des- 
paysoient  ou  alloient  en  loingtains  voyages  cuidans 
fuir  leur  maie  fin.  Et  certes  bien  faisoit  besoing 
alors  ,  car  les  pays  çà  bas  estoient  si  pleins  de 
malvaise  garconnaille  et  de  malvaise  trusson  ,  que 
tout  estoit  perdu  et  gasté  ;  et  se  commettoient  tous 
les  jours  par  divers  lieux  inhumainement  meurtres 
et  vilains  faits,  aussi  coustumièrement  comme  il  est 
d'aller  par  rue  ;  n'estoit  ne  honte  ne  abominaison 
de  tuer  gens ,  ne  de  les  vilener  et  démembrer  pour 
ung  mot,  non  plus  qu'il  est  de  boire.  Tous  les  pays 
gisoient  subjects  à  gens  de  huiseuse  ,  compaignons 
de  la  facque  ,  houvers,  putiers,  ruffiens,  henneben- 
nes  ,  buveurs  de  vin  et  gasteurs  de  draps ,  qui  nez 
estoient  pour  boire  eaue  et  mener  la  charrue;  et 
maintenant,  pour  ce  qu'on  les  avoit  ainsi  souffert 
croistre,  soubs  ombre  que  aucune  l'ois  on  en  avoit  eu 
affaire  en  temps  de  murmures  et  de  rumeurs  entre 
le  roi  et  le  duc  père  et  fils,  ils  estoient  tant  multi- 
pliés par  les  bonnes  villes  et  si  enrachinez  dedens, 
que  le  nombre  en  passoit  le  trop  ;  desroboient  et 
destroussoient  baudement  gens  par  nuit  en  pleine 
rue,  et  leur  osloient  les  bourses  ,  et  les  ruoient  à 
rivières  ,  tous  desguisez;  et  faisoient  tant  de  maux  , 
en  tel  lieu  fut ,  qu'il  estoit  besoing  que  tel  roide  et 
aigre  mordant  bras  les  venist  comprimer  et  re- 
bonler,  ou  nul  n'eust  eu  riens  sien  ne  par  champs 
ne  par  ville  ,  si  bien  en  Flandres  que  ailleurs 

CHAPITRE   CCCXIX. 

Comment  le  duc  Charles,  par  la  grant  juslice  qu'il  maintenait,  esloil 
cremeu  en  ses  pays.    . 

Ceste  justice  doriques  ainsi  mise  sus  par  les  pays 
du  duc  du  costé  de  France  ,  elle  donnoit  au  duc  de 
Bourgogne  dure  cremeur  ;  et  à  luy  ce  luj  estoit 
aussi  une  clère  preparacion  de  son  armée.  Car  en 
armée  il  siet  à  un  prince  estre  cremeu  et  obéi, 
redouté  des  malvais  et  honoré  des  vaillans,  et  de 
tenir  riègle  et  ordre  entre  eulx  qui  sont  à  prisier 
ou  à  corrigier  ;  car  en  cela  pend  la  gloire  et  le  sa- 
lut de  tous  grans  osts  et   de  tous  grans    princes. 
Or  estoit  le  duc  Charles  parti  du  Quesnoy  fière- 
ment en  armes  et  ly  mesmes  armé  de  toutes  pièces, 
tirant  versPéronne,  là  où  il  vint  et  se  tint  dix  ou 
douze  jours,  tant  que  ses  monstres  fussent  faites, 
et  que  tous  ses  gens  se  trouvassent  ensemble,  qui 
furent  en  nombre  environ  de  vingt  mille  pris.  Et 
en  estoient  souverains  capitaines  messire  Adolf  de 
Clèves  ,  le  bastard  de  Bourgogne  ,  le  comte  de 
Marie,  messire  Jacques  de  Saint-Pol ,  le  seigneur 
d'Avmeries  et  plusieurs  autres,  sans  compter  les 
Bourguignons^  qui  venoient  sous  la  conduite  du 
maréchal  de  Bourgogne  environ  huit  cens  lances; 
lesquels  tous  mis  ensemble,  Flamands,  Picards  et 
Bourguignons,  furent  environ,  comme  l'on  disoit, 

quinze  ou  seize  mille  combattans  ,  gens  de  bonne 
estoffe  ;  et  estoit  une  chose  doubtable,  ce  me  di- 
soit  l'on,  de  les  voir  en  champs,  tant  y  avoit  de 
monde  ,  car  y  avoit  si  grand  charroy  et  tel  monde 
aveucque  qu'il  ne  seroit  à  dire  ,  et  tant  de  suivans , 
marciians,  pionniers  et  manouvriers  et  de  vitail- 
leurs,  que  la  multitude  n'en  f'esoit  à  comprendre.  Si 
estoit  France  toute  pleine  de  cestui  merveilleux 
ost  que  le  duc  mouvoit  et  préparoil  débouter  avant 
encontre  ses  contrarieurs;  et  trambloientles  mar- 
ches par  où  on  craignoit  le  passage,  et  toutes  terres 
voisines  en  frémissoient  de  l'approche. 


CHAPITRE  CCCXX. 

Comment  le  roi  et  le  duc  ,  après  plusieurs  préparatoires  de  guerre,  par 
Tenhort  des  gens  de  bien,  firent  parlementer  de  la  paix. 

Or  avoit  le  roi  sa  puissance  toute  preste  à  l'aultre 
lez;  et  approcha  cà  bas  pour  résister  au  duc  Charles; 
et  estoit  tout  son  effort  et  son  préparement  de  fier 
encontre.  Et  combien  que,  au  lez  vers  Bretagne  et 
Normandie, ii  avoit  àpourveoir  puissance  en  pareil 
comme  ici ,  toutefois  si  amena-il  tel  effort  par  de- 
chà  et  de  si  grand  espoir  pour  livrer  guerre  au  duc 
Charles,  que  la  pilé  eust  été  criminelle,  si  l'effect 
en  fustensievy.  Dont,  et  pour  ce  qu'envers  ce  lez 
et  du  coslé  de  ce  duc  de  Bourgogne,  tout  l'aguet 
du  roi  pendoit  et  de  son  bien  et  de  son  mal ,  ce 

savoit  bien  ,  et  que  là  devoit  avoir  princi paiement 
son  œil  ly-mesines,  y  voult  transporter  sa  personne 
et  soy  approcier  d'autant  près  qu'il  estoit  possible 
et  faisable.  Et  là  ou  aultre  part  il  pouvoit  guerroyer 
entre  son  frère  par  commission  de  capitaines  tels  et 
tels,  ici  il  voloit  quérir  et  prendre  son  advcnture  en 
sa  propre  personne;  car  lui  sambloit  bien  qu'il  lui 
faisoit  son  besoing,  et  que  c'estoit  Je  lieu  et  L'omrne 
là  où  il  convenoil  que  tout  se  monstrast  ce  que  avoit 
en  ly  de  sens  et  de  vertu  ,  mesmement  en  tous  les 
endroits  de  fortune  prospère  et  adverse.  Car  por 
venir  à  la  guerre,  si  ne  pooit-il  à  nul  lez  trouver 
dur  à  faire  que  ici.  Si  séoit  bien  donqueset  lui  sein- 
bloit  bien  juste  chose,  qu'en  ung  tel  lieu,  là  où 
pendoit  toute  la  gloire  et  tout  le  poids  de  son 
royaume  _,  et  là  où  il  savoit  ung  tel  homme  devant 
son  front  digne  de  susciter  et  de  commovoir  un 
monde  par  son  ost,  que  ly-mesmes  meneur  d'ung 
ost  defFendeur,  présentas!  sa  personne  là  où  il  con- 
sidéroit  la  gloire  ou  la  ruine  de  son  royaume.  Et 
combien  toutefois  que  la  guerre  cà  et  là  y  estoit 
délibérée,  à  l'estroit  venir,  et  que  en  tel  appareil 
si  prochain  l'ung  de  l'autre  chacun  fust  assez  ré- 
conforté en  ce  qui  lui  en  pooit  tourner  à  péril,  les 
deux  parties  nientmoins,  le  roi  et  le  duc,  espoir  par 
divine  inspiration  et  par  fréquent  enhort  aussi  des 
sages  et  preud'hommes ,  premier  que  venir  à  con- 
fliction  ne  à  l'aspérité  du  meschief  ^  se  misrent  en 
devoir  d'envoyer  l'ung  vers  l'autre,  et  d'essayer 
par  paroles  si  leurs  deux  contraires  animacions  et 

felletés  se  poroient  mitiguer  et  ung  peu  radoucir 
par  moyens.  Dont,  se  chacun  de  sa  part  voloit  ung 
peu  entendre  à  raison  pour  ung  bon  comenche- 
ment,  les  moyens  poroient  devenir  cause  d'une  fruc- 
tueuse joyeuse  fin,  entre  Jes  deux  parties,  salutaire. 
Et  esloit  en  partie  ceci  principale  cause  pour  la- 
quelle le  roi  se  vint  tenir  à  Noyon,  afin  d'estre  tant 
plus  près  pour  les  allans  et  venans  entre  deux.  Car 
parle  consentement  des  deux  princes,  la  place  de 
parlementer  ensemble  estoit  ordonnée  à  Han  en 
Vermandois^  ville  appartenant  au  connestable  ,  qui 
icy  laboroit  et  veilloit  de  tout  son  sens. 


CHAPITRE  CCGXXI. 


Comment  le  duc  s'esloit  mis  es  champs  et  clos  en  un  parc  aveucques 
son  armée. 


Le  roi  donc  se  tenoit  à  Noyon ,  conseillant  et 
soi  avisant  sur  son  présent  affaire ,  et  là  où  par  les 
sages  et  par  les  vaillans  hommes  de  divers  estas  fu- 
rent maintes  choses  levées  et  retournées,  et  à  tou- 
tes difficultés  de  guerre  et  de  paix  remonstrés 
maints  articles  ,  car  le  cas  le  requéroit  bien  ;  et  le 
duc  s'estoit  mis  aux  champs  jà,  et  s'esloit  clos  en  ung 
parc  ,  le  plus  fièrement  qu'on  le  veist  onques ,  là  où 
il  délibéra  d'attendre  tout  l'envoy  de  fortune,  de 
quelque  part  qu'il  lui  peust  venir,  feust  que  le  roy 

le  voulsist  approchier  el  luy  courir  sus,  iust  de  là 
attendre  et  d'yverner,  jusques  à  tant  que  plus  fort 
l'en  feist  lever,  où  que  autre,  comme  monseigneur 
Charles  et,  le  duc  Breton,  lui  requisissent  d'aller 
et  tirer  pins  avant  et  plus  par  fond  en  leur  aide. 
Car  là  gisoit  sa  résolution,  que  jamès  de  là  ne  se 
partiroit,  si  ce  n'estoitpour  l'une  des  trois  causes , 
et  qu'il  n'emportast  vrai  appointement  aveucques 
leroy,possesé  de  ce  qu'il  luiavoit  transporté,  donné 
et  confirmé  à  Conflans  ,  et  à  monseigneur  Charles 
de  France,  satisfait  aussi  de  la  ducié  de  Normandie 
ou  d'aultre  chose  en  ce  lieu ,  par  quoi  l'accord  y 
peusl  estre  fermé.  G'estoient  ces  deux  points  prin- 
cipaux pourquoi  il  avoit  mis  sus  cesle  armée  , 
et  qu'il  s'estoit  venu  logier  en  ce  parc  pour  parle- 
menter à  espée  traicte  ;  car  autrement ,  ce  sa  voit, 
bien,  ne  venroit  jamès  à  bon  bout.  Dont,  et  pour 
donner  à  cosmoistre  à  lout  le  monde  le  fons  de  son 
corrage  et  le  tiltre  qui  l'avoit  mu  à  estre  venu  là 
en  armes  et  en  tel  arroy,  fîst  crier  par  tous  les  quar- 
refours  desonosl,  à  son  détrompe,  que  nul,  fustamy 
ne  ennemy,  n'entendist  que  là  il  feust  venu  effor- 
cément  pour  nulle  ennemistié  ne  violence  inférer 
au  roy  ne  à  sa  couronne  ,  ne  pour  faire  sur  iy  ne 
sur  son  royaume  nulle  envaye.Mais,  pour  ce  que 
langages  minatoires  avoienkcouru,  jà  grant  pièce 
avoit ,  de  la  part  du  roy,  que  ly  mesmes  le  devroit 
rnvayr  et  assaillir  ,  en  le  diminuant  et  rétorquant 
en  sa  seigneurie,  seulement  se  venoit  présenter  là 
pour  se  deiïendre,  aveucques  ce  que  promesse  el 

serment  fait  à  monseigneur  Charles  de  France  et 
autres,  et  de  l'agrément  du  roy  mesmes  à  Confîans, 
l'obligeoient  à  ce  et  le  constraignoient  de  lui  estre 
venu  à  secours  et  à  remède  par  toutes  bonnes 
voies.  Et  par  ceste  manière  de  faire ,  et  qui  estoit 
véritable  aussi,  le  duc,  comme  sage  et  bien  avisé 
et  comme  il  devoit ,  se  deschargea  de  la  charge 
que  François  et  autres  lui  pooient  imputer  de  ceste 
seconde  insurrection,  ce  sambleroit,  encontre  la 
corone;  laquelle  toutefois,  ne  première  ne  seconde, 
ne  l'estoient  point  par  délibéracion  ,  quoique,  par 
accident  et  par  inconvénient,  la  première  tourna 
tele  et  par  ung  contraire  ;  ne  ceste  seconde  aussi 
n'estoit  pas  insurrection  contre  la  couronne,  quant, 
par  les  causes  ici  démontrées,  il  appert  que  c'estoit 
une  compulsion  de  soi  deffendre  et  de  maintenir 
sa  droiture  ,  laquelle  ne  se  pooit  garder,  ne  sauver^ 
ne  maintenir  par  nule  remonstrance,  ne  par  nul  bel 
parler ,  si  non  par  soi  monstrer  aux  champs  et  bar- 
gaigner  au  fer.  Dont,  et  pour  ce  que  d'ung  costé 
et  d'autre  pité  se  prenoit  en  maint  cuer  d'omme, 
de  veoirtant  de  noblesse  et  tant  de  noble  chrestien 
sang  perdre  ici  en  branle  de  perdicion^  et  tout  ce 
royaume  en  dangier  soubz  un  hazart  incogneu,  n'y 
avoit  à  nul  des  lez  preudomme  ne  de  sain  regart 
qui  volentiers  ne  conseillas!  et  boutast  à  tout  bon 
moyen  de  rappaisement  au  lez  là  où  il  pendoit  le 
plus  de  péril  et  le  plus  de  question  .  comme  au  lez 
de  ce  duc  Charles,  qui  estoit  plaintif  cl  fier,  et  fort 
durement  pour  1<   rappàisier. 

Nientmoins,  pour  ce  qu'il  estoit  de  corone,  et  du 
nom  et  des  armes,  et  le  principal  membre  souve- 
rain d'icelle  et  pilier,  si  fut-il  tous  les  jours  am- 
monesté  de  différer  l'efFect  de  la  guerre^  jusques 
au  derrain  point  extrême, pour  cause  de  son  propre 
honneur  et  de  la  raisonnable  pité  qui  à  ce  le  devoit 
movoir,  pourveu  qu'on  le  voulsist  traitier  et  lui 
ofFrirraison  et  équité.  Ainsi  donques ,  comme  cestui 
duc  Charles  avoil  aveucques  ly  ung  monde  de  nobles 
et  de  vaillans  gens  pour  combattre  et  pour  leur  sang 
espandre  en  sa  qnerimonie  ,  les  avoit  aussi  pour  ly 
conseiller  son  salut  et  son  honneur,  et  pour  donner 
support  et  déport  à  ce  très  noble  et  très  chrestien 
royaume,  de  non  rencheoir  arrière,  du  temps  des 
enfans,  en  longue  portée  malédiction  et  aversité  du 
temps  des  pères.  Dont,  et  combien  que  l'apprest  et 
l'orgueil  estoit  fier  et  grand  par  de  là  du  costé  du 
roi,  et  que  lescuers  dévoient  etpooient  estre  ani- 
més assez  envers  ceux  de  dechà  pour  cause  de  l'as- 
saut et  de  l'orgueil  monstre  si  fier  sur  les  champs 
et  en  la  barbe  de  France,  nientmoins,  quant  ce  vint 
à  peser  l'ung  dur  contre  l'autre,  et  à  dimculter  les 
grans  inconvéniensqui  en  saudroient,  et  ne  savoit- 
on  sur  qui  le  plus ,  n'y  avoit  de  la  part  du  roi  sage 
homme  aussi  qui  ici  ne  conseillasi  plustost  moyen 
et  appointement  que  venir  et  laissier  aller  la  chose 
à  l'extrémité  du  péril  sur  vain  promettre  de  for- 
tune. Mesmes  le  roi,  qui  estoit  sage  et  moult  subtil 
de  sens,  et  à  qui  la  chose  compétoit  devant  tou  au- 
tre ,  car  estoit  son  propre  fait  et  sa  propre  totale 
perdicion  ou  recouvrance  ,  cely,  après  mainte  dis- 

putation  l'aile  par  avis  en  ]j  mesmes;  aveucques  ce 
qu'il  senloittous  les  dangiers  et  les  parfondoilen 
sa  méditation,  conclut  finalement  de  soi  mettre  en 
devoir  volentiers  de  traitier  aveucques  son  beau- 
frère  le  duc,  et  d'envoyer  à  Han  ses  commis  pour 
oyr  et  entendre  ce  que  de  la  part  du  duc  y  poroil 
estre  remonstré  et  produit,  et  sur  cela  avoir  avis 
après  pour  y  respondre  et  besoingnier  à  l'expé- 
dient convenable.  El  y  furent  de  sa  part  envoyez  , 
allans  et  venans,  tels  et  tels  ',  et  de  la  part  du  duc , 
messire  Ferry  de  Clugny,  le  prothonotaire  de  Clu- 
gny son  frère  ;  messire  Brixe ,  bailli  de  Charolois; 
maistrc  Antoine,  juge  de  Besanchon  ;  messire  Guil- 
laume de  Bische,  maistre  d'ostel,  et  plusieurs  au- 
tres. Et  le  comte  de  Saint-Pol ,  connestable  de 
France,  amy  des  deux  parties  et  du  commun  bien, 
et  en  qui  maison  et  place  tout  l'assamblement  se 
faisoit,  icely  se  trouva  médiateur  toujours  entre  les 
deux  aigreurs,  et  ne  tendoit  qu'à  l'appaisement  du 
plus  fort  renc,  là  où  il  voyoit  le  plus  de  pois  de 
difficile.  Si  convient  entendre  toutefois  que  ,  com- 
bien que  le  roy  souffroit  traictier  et  aller  et  venir 
journellement  en  ceste  ville  de  Han  ses  gens,  par 
une  manière  d'escoutcl  d'essay,pour  savoir  à  quelle 
fin  on  pourroit  venir  à  l'estraindre  ,  ne  cessa  point 
pourtant  d'avoir  ses  gens  aussi  par-delà  du  costé  de 
Bretaigne  .  qui  praticquoient  et  se  metloient  en 
grant  peine  de  contenir  et  de  rapaisier  son  frère  et 


1.  Lacune. 


('468)  DE     GEORGES    CHASTELLA1N.  l55 

Je  duc  breton,  afin  de  les  rompre  par  bel  promet- 
tre en  leur  surrection  aussi  que  préparée  avoient 
par  delà  ;  car  à  résister  là  il  y  convenoit  grant  effort  ; 
et  à  porter  le  faix  de  la  guerre  par  dechà  contre  le 
duc  bourguignon,  il  y  convenoit  dure  puissance. 

Si  lui  sambloit ,  et  vray  estoit ,  que  s'il  pooit 
rompre  le  bras  par-delà,  par  puissance  ou  par 
menace  ,  ou  par  traictié  ,  ou  comment  que  fust,  le 
bras  de  dechà  en  seroit  plus  foible  et  moins  fier, 
et  en  poroit-on  avoir  meilleur  conte,  comme  il 
estoit  notoire.  Cela  toutefois  et  couvrit  cestuy  se- 
cret,  laborant  toujours  à  celle  fin,  ou  qu'il  venist 
au  desseure  du  bras  de  delà  ,  par  lui  livrer  menace 
et  espoentement, comme  qui  bien  y  avoit  pourveu, 
ou  qu'il  les  vainquist  par  bel  offrir,  moitié  ung, 
moitié  aultre,  comme  la  chose  avint,  en  contraire 
toutefois  de  l'espoir  du  duc  qui  jamès  ne  l'eust 
cuiclié.  Et  fist  paix  aveucques  son  frère  et  le  duc 
de  Bretaigne,  et  eulx  aveucques  ly;  et  firent  courir 
voix,  et  le  signifièrent  au  duc  ,  soy  estant  mis  en  ce 
péril  pour  eulx ,  que  plus  avant  ne  plus  longue- 
ment ne  pooient  soustenir  l'effort  du  roy  sur  eulx, 
ne  maintenir  la  guerre  ,  tant  par  faulte  de  gens  et 
de  pourvision  qu'ils  attendoient,  et  avoient  attendu 
de  ]y y  comme  de  la  povreté  qui  estoit  devers 
eulx  d'argent  et  d'aultres  nécessités  qui  à  main- 
tenir guerre  sont  requises.  Et  mandèrent  par 
Bretaigne ,  roy  d'armes  à  deux  placebo,  au  duc 
leur  allié,  qui  se  crucifioit  de  leur  honte,  et  ne  se 
pooit  ravoir  pour  le  croire  ou  non  croire  ;  toute- 

l'ois  si  fust-il  tel.  Et  le  roy  apriesmes ,  cuidant 
donner  terreur  et  espoentement  au  due,  parce  que 
jà  il  pooit  faire  descendre  toutes  les  deux  puis- 
sances de  ce  royaulme  en  une,  et  la  mettre  de- 
vant un  seul  front ,  qui  par  avant  avoit  à  respondre 
à  deux  ,  et  dont  du  second  jà  il  estoit  au  desseure  , 
fîst  dire  au  duc^  et  l'en  avertist,  que  bien  avisast 
devant  soy ,  car  en  tel  orgueil  empris  et  monstre 
sur  ly  ,  il  estoit  en  ly  maintenant  de  ly  repousser 
sa  corne,  et  de  la  faire  retraire  ;  et  lui  remonstre- 
roit  que  ung  roy  de  France  est  bien  de  pois  à  ung 
duc  de  Bourgogne,  son  subject  encore  et  son  vassal. 
Lors,  où  ce  duc  de  Bourgogne  enflé  alors  de 
despit  de  la  faute  des  aultres,  pour  qui  tant  avoit 
fait,  et  devenu  plus  fier  que  ung  lionquérant  proie, 
et  grandi  en  cuer  plus  qu'oncques  à  cent  double  , 
jura  Sainct -Jorge  que  apriesme  y  tiendroit-il  lieu 
et  place  ;  et  y  venist  le  roy  et  tout  l'effort  de  soi! 
royaulme,  delà  ne  bougeroit  jamès  ne  ne  recule- 
roit  d'ung  pie ,  ains  moreroit  avant ,  se  besoing  le 
donnoit;  et  là  vivroit  et  moroit,  et  tous  les  siens  , 
jusques  à  avoir  tiré  du  roy  ce  pourquoy  il  y  es- 
toit venu  ;  et  cela  il  l'auroit  et  l'obtiendroit  ,  ce 
vooit-il  à  Dieu  ,  ains  que  jamès  il  en  parlist;  ou 
seule  mort  de  ly  et  des  siensymettroientl'obslance. 
Et  quant  au  regard  de  ce  que  les  aultres  s'estoient 
déporlés  et  pacifiés  aveucques  le  roy,  et  l'avoient 
abandonné  et  lessié  dehors  leur  traictié  ,  seul  et  à 
part  ly,  de  ce  ne  fesoit-il  estime,  ne  de  eulx  ne 
de   leur  confort;  il  estoit  fort  et  puissant   assez, 

tout  seul,  cl  contre  eulx  et  contre  tous  ses  grevans 
et  menachans  ,  et  contre  tous  ceux  qui,  eulx  tous 
ensemble,  les  poroient  conforter  et  aidier.  Disant 
en  oultre  que ,  comme  en  ung  duc  de  Bourgogne 
n'avoit  oneques   esté   trouvée  faulte  de  parolle, 
oncques  n'y  avoit  esté  trouvée  faute  de  corrage, 
ne  dehaulte  euvre ,  et  que  de  menaces  il  ne  s'es- 
poentoit  poinct;  car  les  ducs,  ses  devanciers  ,  en 
avoient  bien  ozé  porter  aultrefois  les  fais  tous  durs. 
Comme  doncques  le  roy  oyt  et  vist  le  corrage  de 
ce  duc  qui  ne  se  diminuoit  poinct ,  ains  croissoit 
et s'enfiérissoit  de  plus  en  plus,  et  que  véritable- 
ment  et  par    expérience  il  savoit   et  cognoissoit 
qu'il  y  avoit  effect  en  ses  paroles ,  et  véoit  le  pour- 
quoi devant  ses  yeulx,  gens  à  mains  de  fer  et  de 
folle  encontre ,   à  tout  bon  eschient ,  labora  par- 
faitement  à    bon    moyen   trouver  aveucques  ce 
duc  ;  car  à  tout  conclure,  quelque  puissance  qu'il 
eust,  si  jugeoit-il  plus  salutaire  et  plus  seur  de  le 
faire  deslogier  par  appoinctement  et   par  bonne 
voie,  que  de  le  souffrir  là  en  tel  dangier  devant  le 
Iront  de  son  royaulme  ,  pour  en  attendre  l'aven- 
ture. Si  disoit-on   toutefois,  et  lui  mettoit-on    à 
charge  ,  que  pendant  ce  temps  qu'il  tenoit  ici  les 
champs,  il  fist  seerettement  esmovoir  ung  nombre 
de  Liégois,  et  venir  rentrer  en  Liège,  crians  :  Vive 
le  roy  !  et  faire  des  crueux  exploits  sur  aulcuns  du 
parti  du  duc  ,   les  mettre  à  mort  et  saisir  la  ville 
toute  de  nouvel ,  et  la  barrer  et  reforlifier ,  comme 
cy-après  se  dira  plus  àplain.  Et  ce,  estimoit-on , 

fesoit-il  faire ,  cuidant  faire  retraire  le  duc  atout 
son  ost  envers  Liège ,  en  cédant  à  la  place  qu'il 
avoit  prise  à  son  grant  dur.  Mes  non  fist  le  duc,  ne 
ne  s'en  esmeut  oncques;  nies  disoit  bien  que  tout  à 
temps  il  venroit  à  soi  vengier  de  Liège  ,  et  d'une 
chose  et  d'aultre  ,  et  cela  lui  esloit  peu  de  faict. 


CHAPITRE  CCCXXII. 

En  ce  lems-cy  se  monstra  une  comète  du  ciel,  laquelle  se  monslra  après 
la  my-uuit  par  une  espasse  de  Lems. 

En  tandis  donc  que  le  roy  et  le  duc  gisoient 
ainsi  front  à  front  l'ung  de  l'aultre ,  l'ung  en  son 
parc  clos ,  et  l'aultre  à  Noyon  ;  et  que  sans  em- 
preindre et  sans  rompre  l'ung  en  l'aultre ,  chacun 
bergaignoit  son  compagnon  ,  en  fier  samblant , 
s'apparut  alors  au  ciel  une  comète ,  laquelle  , 
par  ce  que  j'en  ai  pu  apprendre  de  ceulx  qui  la 
virent  devant  moi ,  se  monstra  premièrement  sur 
terre,  tantost  après  la  my-nuict  ;  car  pluiseurs  , 
comme  il  me  fust  recordé,  l'avoient  veue  par  nuict, 
comme  à  deux  heures  ,  et  aulcuns  aultres  après  à 
trois  ,  et  entre  trois  et  quatre  ;  et  comme  alors  les 
jours  estoient  encore  assez  longs ,  et  les  matinées 
tempre ,  faict  à  supposer  qu'après  quatre  heures 
et  demie  ne  se  pooit  plus  veoir  en  son  monter , 
là  où  elle  avoit  esté  veue  au  premier ,  en  orient. 
Et   moy-meismes  ,    après  en   avoir   oy  le   conte. 

désirant  fort  de  la  veoir ,  me  levai  deux  ou  trois 
lois  à  eeste  cause,  entre  trois  et  quatre ,  cuidant 
la  veoir  en  lieu  comme  les  aultres ,    à   l'adresse 
que  j'en   avois.   Mes   tel   fois  le  temps  estoit  cou- 
vert ,  par  quoi   j'en  imputay  la  faute   as    nuées; 
et  aulcunes  fois ,  quant  le  temps  estoit  assez  cler 
pour  la  parchevoir  ,  si  failli  à  la  trouver  par  mal 
tourner   mon  œil  peut  estre ,  ou  que   maison  ou 
aultre  entredeux  m'empeschoit.  Parquoi  de  là  en 
avant,  plus  ne  m'en  mis  en  peine,  jusquesque  de- 
dens  aulcuus  jours,  après  le  vespre ,  je  la  trouvai 
d'aventure  envers  huictet  neuf  heures ,  au-dessoubs 
du  nord,  tirant  vers  occident  ;  par  quoi  je  jugeay 
en  mon  samblant  qu'elle  tiroit  assez  bas  près  de 
terre  ^  puisqu'en  si  brief  temps  avoit  fait  son  tour 
d'orient  en  occident.  Car  ,  en  trois  sepmaines  ,  ou 
environ  ,  s'estoit  monstrée  de  la  première  veue  du 
malin  bien  tempre_,  et  de  la  seconde  veue  du  vespre 
bien  avant  en  la  nuict. 

Ceste  comète  ici  estoit  pale  et  non  pas  de  gros 
corps  ;  mes  avoit  une  queue  de  foible  clarté  à  y 
gecter  l'œil  dessus;  mes  qui  baissoit  l'œil  devant 
elle  ;  son  ray  lui  féroit  en  l'œil  tout  cler;  et  sam- 
bloit  à  l'œil  que  le  ray  de  la  queue  fust  dedens  ly. 
La  queue  en  estoit  hossue,  en  forme  d'une  queue 
de  paon ,  tournant  contre  mont ,  gresle  devers  le 
corps  dont  elle  partoit ,  et  espannie  envers  le  bout, 
tout  ainsi  que  ung-  paon  en  son  orgueil  ;  et  tous- 
jours  tiroit  la  queue  et  se  monstroit  directement 
sur    orient,    comme   sur    Bourgogne.  Par  quoy , 

comme  ce  duc  alors  estoit  en  appareil  de  guerre 
et  de  bataille  sur  la  frontière  de  France  ,   et  que 
ceste  comète  se  sambloit  monstrer  et  porter  signi- 
lîance  sur  ly,  pluiseurs  y  mettoient  douteuses   si- 
gnifications sur  ly ,  et  diverses  conjectures,  comme 
de  confusion  et  deruyne,  ou  d'aulcune   malvaise 
machinacion  contre  ly ,  et  fraude,  comme  en  tel 
temps  et  en  tel  pesant  affaire  tout  faict  doubter 
et  à  craindre,  espécialement  chacun  de  ce  qu'il 
aime,  et  là  où  il  est  tenu  d'en  porter  soin.    Mes 
Joenge  à  Dieu  !  si  ceste  comète  porta  aulcune  signi- 
fication sur  ly  ,  si  n'estoit-ce  pas  en  son  contraire , 
mes  en  haute  opéracion   future  en  brief,  et  dont 
l'influence  tournoit  sur  Liège.  Car  en  ce  meismes 
temps,  et  avec  l'essorse  de  ceste  comète ,  Liégeois 
machinèrent  et  procurèrent,  à  quelque   instance 
que  ce  feust,  leur  dernière  et  sempiternelle  ruine  et 
confusion,  et  le  doloreux  feu  de  leur  noble  renom- 
mée cité  en  perpétuel  opprobre.  Siques,  comme 
elle  tourna  sa  queue  sur  Bourgogne ,  ce  ne  fust 
poinct  sans  cause  ,  quant  Bourgogne  recheut  l'in- 
fluence de  l'exsécution;   et  ce  qu'elle  tourna   en 
orient ,  ligne  à  ligne ,  là   où  Liège  estoit  assise  , 
ce  fust  l'effect  de  sa  triste  importance,  dont  Liège 
meismes  estoit  cause.  Et  véritablement ,  dès  l'eure 
que  Liégois  ,  ceste  derraine  fois  ,  se  rébelloient  et 
rencheurent  en  leur  malvaiselé  accoustumée,  le 
duc  tenant  les  champs,  pluiseurs  dictoient  alors 
et    jugeoient   infailliblement   quasi  ceste  comète 
porter  influence  sur  eulx  et  non  sur  aultre;  et  en 

estoienl  moins  en  soing  de  là  en  avant  de  la 
personne  du  duc,  leur  prince,  et  tout  se  trouva 
vrav. 


CHAPITRE  CCCXXTII. 

Comment  le  temps  esloit  fort  pluvieux,  et  fut  le  duc  contraint  à  changier 
son  parc. 

Durant  le  temps  que  le  duc  se  tenoit  en  son 
parc,  il  fesoit  si  pluvieux,  que  merveille  seroit  à 
conter  comment   ne  lj   ne   ses  gens  s'j   pooient 
tenir;  car  aveucques  ce  qu'il  fesoit  moite  par  des- 
seure,  si  estoit  la  terre  si  enfondrée,  que  nul  ne 
s'en   pooit  ravoir  ;   tout   homme  j  alloit  jusqu'à 
demi-jambe  en  la  boe,  et  n'y  avoit  ne  cheval  ne 
homme,  tant  fust-il  grand,  qui  se  pustlogier  à  sec; 
et  n'y  avoit  tente  qui  ne  fust  trespercée  et  toute 
pourrie  d'eaue ,  et  ne  corps  d'omme  qui  ne  fust 
en  dangier  d'estre  perdu  par  maladie  ou  par  mort 
du  mésaise  ;  et  tellement   que  le  duc  se  trouva 
contraint,  par  la  clameur  qu'il  en  oyt,  de  se  lever 
et  de  changier  lieu  plus  au  couvert ,  ou  il  eust  mis 
toutes  ses  gens  en  péril  de  mort ,  et  ly-meismes 
en  grand  dangier.   Mesmement  les  capitaines  le 
lui  disoient,  que  force  estoit  de  ce  faire  ou  de  tout 
perdre  ;  et ,  quand  il  vouldroit  user  de  sa  teste  tout 
seul ,  il  se  tronveroit  tout  seul  ;  et  lv  tout  seul ,  ce 
n'estoit  que  ung  homme  comme  les  aultres.  Par- 

quoy  ,  quant  il  auroit  perdu  ses  gens  ,  par  quérir 
en  eulx  plus  qu'on  ne  doibt,  ne  que  nature  ne 
peult,  si  annoy  lui  en  venoit  après,  lj  seul  seroit 
cause  de  sa  foule.  Si  se  conclut  enfin  de  deslogier; 
et  crut  conseil  ;  et  s'en  alla  logier  à  Leons  en  San- 
lers,  atout  sa  bataille,  et  l'avant-garde  logea  à  '..., 

et    l'arriere-garde  2 ,  chacun  au   mieulx  et 

au  plus  bel  qu'il  pooit. 

Dont,  toutefois,  pour  en  contera  l'onneur  du  duc 
et  de  son  grand  corrage ,  c'estoit  damaige  que  tout 
le  temps  que  le  duc  estoit  en  armes  ,  qu'il  ne  pooit 
persévérer  en  cestuy  parc;  car  c'estoit  la  plus  fière 
chose  du  monde  et  la  mieulx  ordonnée  ;  et  sam- 
bloit  eslre  une  grande  puissante  cité  ,  que  de  l'as- 
samblement  des  tentes  qui  là  se  véoient  entassées 
et  assises  en  fachon  de  rues  longues  et  croisées, 
et  à  grans  carrefours  et  places ,  pour  faire  con- 
vencions  et  marchandises ,  et  là  où  tous  ouvriers 
et  marchans  et  marchandises  se  trouvoient ,  et  ta- 
vernes et  cabarets,  comme  en  Paris.  Et  la  muraille 
du  dehors  du  parc,  c'estoient  charios  et  engins  tous 
estoffés  et  effustés,  et  si  fièrement  puissamment 
assis,  et  si  bien  gardés  et  munis  de  gens  deffen-» 
deurs  à  grosses  plommées  (massues  )  que  de  nul 
effort  d'homme  n'avoit  garde  ,  et   n'estoit  de  nul 
lez  approchable.  Parquoy  n'est  pas  de  merveilles 

se  le  duc  s'en  parlist  à  enuis ,  quant ,  par  en  partir, 
il  délessoit  ce  qui  lui  donnoit  gloire  de  haulte 
fierté,  et  à  aultrui  espoentement  ;  qui  est  chose 
que  ung  hault  fier  prince  quiert  et  désire  ;  mes 
encontre  l'importance  du  temps  et  des  fortunes 
de  là  haut,  nulle  humaine  délihéracion  ne  haulte 
volenté  d'omme  ne  peut  tenir. 


CHAPITRE  CGCXXIV. 

Comment  le  duc  estoit  résolu  à  ce  que  de  toutes  ses  demandes  qu'il  avoil 
failes ,  ne  lesseroit  couler  point  une  qu'il  ne  les  emportas!. 

Moult  se  donnoit  de  peine  le  comte  de  Saint- 
Poi,  connestable,  en  cestui  parlement,  afin  de  les 
unir;  et  jour  et  nuit  alloit  et  venoit  entre  deux,  puis 
devers  l'ung?  puis  devers  l'autre  ;  rompoit  à  tous 
lez  et  amollissoit  à  son  povoir  ce  qu'il  y  avoit,  de 
dur  entre  eux,  souverainement  du  costé  du  duc  ;  là 
avoit  fortà  faire;  car  pour  toutes  conclusions,  le  duc 
s'estoit  déterminé  et  résolu  à  ce  que ,  de  toutes  ses 
demandes  et  plaintes,  il  n'en  laisseroit  couler  une 
qu'il  ne  les  emportast,  pour  non  janiès  partir  de  là 
sinon  par  mort  ;  car  les  maintenoit  et  démonstroit 
raisonnables  et  droiturières  et  non  jamès  réprou- 
vableS;  vérité  bien  oye.  Aussi  elles  estoient  fondées 
authentiquement,  tant  sur  la  paixd'Arras  faite  entre 
le  roy  Charles  et  le  duc  Philippe,  comme  sur  celle 
qui  fut  faite  à  Conflans  par  l'avis  de  tout  le  sens  de 

France ,  qui  n'estoit  pas  chose  pour  rompre.  Par- 
quoi,  et  comme  ce  duc  ici  se  trouva  frustré  et  re- 
pincié  en  l'une  et  en  l'autre  ,  et  que  le  rois'estoit 
essayé  de  le  traitier  autrement  qu'en  raison,  main- 
tenant, quant  il  s'est  veu  en  lieu  là  où  son  droit 
pooit  maintenir  par  force,  il  a  mis  avant  sa  com- 
plainte en  ferme  propos  de  la  faire  bonne ,  non 
prenant  tiltre  pourtant  contre  le  roy  ne  contre  sa  co- 
rone,  par  action  qui  regarde  sa  magesté,  mes  tiltre 
seulement  sur  son  droit  et  sur  le  tort  que  le  roy  lui 
voloit  faire,  ce  que  ne  devoit,  et  lequel  tort  il  ne 
voloit  tolérer  ne  porter.  Sedoncques,  entre  gens  de 
tous  divers  degrés  il  y  a  des  grimoires  et  des  do- 
léances tous  les  jours  de  droit  et  de  tort,  et  que 
chacun  en  son  endroit  volentiers  veut  et  peut  main- 
tenir et  deffendre  sa  querelle  pour  la  débattre  de- 
vant ju°e  ou  autrement ,  par  la  mesme  raison  de 
condicion  humaine  les  puissans  et  forts  princes,  de 
leurs  difficiles  questions  qu'ils  ont  aucune  fois  en- 
semble et  des  quelles  ils  ne  se  veulent  attendre  à 
jugement  d'homme,  ne  de  eux  mesmes  souvent  ne 
veuillent  faire  raison  ,  il  besongne  bien  doncques 
et  est  excusable  que  celi  qui  se  sent  le  plus  grevé 
qu'en  nature  et  autorité  de  prince,  et  à  qui  il  duit 
rebouter  force  par  force  ,  et  oppression  par  puis- 
sance ,  qu'il  mette  sa  cause  aussi  sur  la  pointe  de 
l'espée,  là  où  force  lui  fait  foule.  Dès  le  commen- 
chement  du  monde,  tous  les  grans  princes  ont  esté 
tels  :  ils  ont  fait  leurs  insurrections  les  uns  sur  les 
autres  pour  mien  et  pour  tien.  Le  fort  a  confrois- 

sié  le  (bible  ,  et  souvent  le  moins  apparant  le  plus 
grand  en  nombre  ;  et  là  où  le  plus  grand  aucune 
(bis  porte  foule  et  repincement  soubsson  moindre, 
et  convient  qu'il  l'endure. 

De  si  fais  exemples  toutes  mémoires  et  tout  livres 
en  sont  pleins;  et  tant  que  le  monde  durera  cestui 
usage  et  manière  de  faire  se  trouvera  entre  les 
princes  auxquels  ce  qui  est  non  loj  est  loy ,  et  ce 
qui  est  non  licite  à  autrui  ce  leur  est  équité  volun- 
taire.  Comme  doncques  ceste  maison  de  Bourgo- 
gne en  ce  temps  ici ,  et  jà  longuement  continuée 
jusques  à  la  quarte  généracion,  estoit  hautement 
eslevée  et  tant  qu'à  paine  n'avoit  sa  pareille,  hors- 
mise  la  couronne  de  France,  et  qu'en  armes  et  en 
victoires  et  en  toutes  autres  gloires  que  fortune  en- 
voie, elle  resplendissoit,  et  de  père  en  fils  toujours 
croissoit  et  multiplioit,  et  e  n  roideur  s'espanouis- 
soit,  non  merveilles  que,  veues  et  considérées  les 
causes  fondamentales  qu'elle  avoit  acquises  en  bon 
tiltre,  et  qu'après  guerre  autrefois  portée  justement 
encontre  la  couronne,  elle  estoit  rentrée  et  revivée 
sainctement  aveucques  elle  en  paix  et  en  amour, 
par  satisfaction  licite ,  que  licitement  aussi  main- 
tenant, quant  on  l'a  volu  frustrer  en  ses  préroga- 
tives et  dignités  acquises  vertueusement,  elle  n'a 
deu  et  peu  deffendre  son  droit,  elle  procurer  en  la 
niesme  forme  qu'elle  l'avoit  acquis  ,  ou  au  moins 
de  s'en  mettre  en  puissance  par  armes  et  par  puis- 
sance. Comme  ce  que  j'ai  dit  devant,  ieelui  usage 
est  de  tout  ancien  temps  entre  les  hauts  princes  qui 

leurs  causes  l'ont  apparoir  par  orgueil  et  leurs  ques- 
tions par  menace, 


CHAPITRE  CGGXXV. 

De  la  doléance  que  le  roi  fist  du  roi  Loys,  et  des  aigres  plaintes  qu'il  pro- 
nonchoit  en  jiublic  de  la  personne  du  duc  Charles. 

Et  combien  toutefois  que  de  la  part  de  ce  duc 
de  Bourgogne  et  de  sa  maison  si  haute  et  si  esle- 
vée  se  souffrent  donner ,  et  licitement ,  ce  samble  , 
toutes  cestes  couleurs  et  palliemens,  comme  vous 
avez  oy  en  justifiant  sa  cause,  si  n'est-il  dit  pourtant 
que  Franchois  n'eussent  cause  aussi  légitime  et  rai- 
sonnable de  colorer  en  contraire  leur  action  juste 
et  bonne  encontre  ce  duc,  et  de  former  argumens, 
par  manière  de  doléance,  contre  ly,  poignante  et 
dure,  comme  de  fait  ils  firent,  les  ungs  à  couvert, 
et  les  autres  à  plein  dévol,  disans  et  murmurans, 
depuis  le  roy  jusques  aux  pages  :  «  Maugrez  en  ait 
»  ma  vie  I  et  que  veut  faire  ce  duc  de  Bourgogne, 
»  qui  toujours  court  sus  ainsi,  et  de  père  en  fils,  le 
>•  roj  son  souverain;  et  ne  cessent,  ne  oneques  ne 
»  cessèrent  de  traveiller  ce  royaume ,  et  d'en  fouler 
»  le  throne  par  toutes  voies  dampnableset  détesta- 
»  blés  et  non  tolérables,  et  dont  l'orgueil  et  l'ini- 
»  quité  et  la  mescognoissance  puent  devant  Dieu ,  et 
»  animent  et  doivent  procurer  tous  bons  cuers 
»  franchois  pour  en  quérir  vengeance.  Que  mau- 

»  dite  en  soil  la  généracion  ,  ne  qu'onques  ventre 
»  des  fleurs  de  lys  en  feist  la  portée.  N'ont-ils,  de- 
»  puis  le  duc  Jehan  en  chà,  persécuté  ce royaumeà 
»  double  main  ?  et  là  où  de  leur  propre  pooir  ne 
«  se  sont  pu  sancier  assez  en  leur  venin  envers 
»  nous,  ne  se  sont-ils  ajoins  aveucques  les  Angles 
»  contre  nous?  et  les  ont  boutés  en  ce  royaume 
»  pour  tout  détruire  ;  nous   ont  assaillis  par  ba- 
»  taille  en  divers  lieux;  ont  débouté  et  déchassié 
»  le  roi  hors  de  son  propre ,  pris  et  assiégié  ses 
»  villes^ forcéement  essillié  et  mis  à  feu  le  plat  pays, 
»  et  tout  mis  à  ruine  ce  qui  esloit  et  pour  eux  et 
»  contre  eux;  et  n'y  a  eu  chose  qni  se  puist  dire 
»  en  quoi  leur  pité  soit  tournée,  si  non  en  final  con- 
»  fusion  du  roy  Charles  mort. ,  là  où  ils  préten? 
»  doient,  et  lequel  nient-moins^  premier  qu'il  ait 
»  peu  avoir  paix  aveucques  eux,  ils  l'ont  devesti  et 
»  dépouillé  iniquement  de  ses  royales  prérogati- 
»  ves;  plusieurs  fois  l'ont  asservi  à  choses  inipertinen- 
»  tes  ;  et  non  content  encore  de  telle  humiliation, 
»  l'ont  tendu  et  recoppé  en  sa  seigneurie,  et  lui  ont 
»  emporté  les  metes  et  les  extrémités  de  sa  cou- 
»  ronne  à  main  efforcée  ;  et  de  quoi  il  a  esté  con- 
»  trainct  de  le  passer  et  de  le  tolérer,  bon  gré  mal- 
»  gré,  pour  avoir  paix.  Et  vous  tous,  nobles  Fran- 
»  chois  ,  or  escoutez  comment  ceci  sonne,  que  ung 
»  roy  de  France,  le  plus  noble  et  le  plus  digne  de 
»  la  terre  et  le  plus  puissant,  soit  venu  jusqu'à  là, 
»  que  ung  de  Bourgogne,  son  subject  et  son  servi- 
»  teur,  tout  honoré  que  d'estre  de  son  sang,  l'ail 

»  ainsi  persécuté  et  tyrannisé,  qu'il  lui  a  convenu 

»  lui  accorder  et  consentir  sa  foule  et  son  damage 

»  et  faire  satisfaction  et  réparacion  du  plus  grant 

»  au  moindre,  et  par  force.  0  maudite  injurieuse 

»  rébellion  non  onques  oye  ailleurs  !  que  pleuct  à 

»  Dieu  que  terre  fondist  dessoubs  eux  qui  font  telles 

»  œuvres,  et  que  larachine  en  feust  extirpée,  et  mise 

»  en  fagots.  C'est  une  mauvaise  généraison  et  exé- 

»  crable  que  Bourguignon.  Et  qu'est  venu  faire  ce 

»  duc  Charles  ici  arière,  qui  vient  infester  le  roy 

»  etcommovoir  tout  ce  royaume,  et  mettre  en  trou- 

»  ble  par  son  orgueil  ?  que  tous  les  deables  les 

»  puissent  combattre  !  que  nous  veut-il  ?  ne  lui 

»  souffit-il  d'avoir  fait  une  fois  ce  dont  le  front  lui 

»  est  tout  noir   de  réproce  ,  d'estre  venu  corrir 

»  sus  au  roi  en  sa  qualité  ,  et  de  le  combattre  inju- 

»  rieusement ,   sans  tiltre  et  sans  cause  ;  et  non  à 

»  tant  content ,  faire  le  maistre  au  milieu  de  son 

»  royaume,  portant  étendards  et  pennons,  réputant 

»  tout  à  son  pays   et   rivières  ;  et  en  son  orgueil 

»  allant  querre  encore  les  ennemis  du  roy  dedens 

»  Paris  à  Conflans,  là  où  il  emporta  de  sa  coronne  la 

»  moitié  des  fleurons  ;  et  tout  par  insurrection ,  qui 

»  est  pareille  à  celle  que  fit  Lucifer  en  contraire  de 

»  Dieu  et  dont  il  fut  getté  en  enfer,  là  où  j'espoire  , 

»  et  Dieu  le  doint!  cestui  orgueilleux" rebelle  Char- 

»  les ,  faulx ,  maudit  Angles  qu'il  est ,  sera  rué  aussi 

»  pour  ses  péchiés;  sien  serons  quittes.  Que  veut- 

»  il  arrière  ?  Veut-il  avoir  la  coronne  et  le  sceptre 

»  en  main;  et  qui  tant  a  de  seigneuries  et  de  pos- 

»  sessions  et  est  si  puissant,  si  fait-il  à  croire,  et  a 
»  son  Gand  et  son  Bruges,  que  vetilt-il?  veut-il 
»  avoir  encore   Paris  ?  Que  maie    foudre    puisse 
»  cheoir  sur  lui,  et  sur  quanqu'ila;  etdoint  Dieu 
»  que  le  roy  s'y  consente ,  que  nous  en  puissions 
»  prendre  la  vengance  pour  ly  ,  et  que  nous  puis- 
»  sions  tout  mettre  à  feu  et  à  flamme  ,  et  rober, 
»  et  piller,  et  tuer  tout  ce  qui  se  treuve.  On  en  a 
»  trop  souffert  et  trop  longuement  aduré  ceste  vie. 
»  Que  l'on  fière  dedens,  de  par  tous  les  mille  grans 
»  deables ,  que  l'on  y  fière  !  que  dissimule  tant  le 
»  roy,  quicy  pend  à  l'escout,  et  se  fait  brebis;  et 
»  bargaigne  l'on  de  sa  peau  ou  de  sa  laine.  C'est 
»  bien  ung  homme  misérable ,  et  de  povre  enten- 
»  dément ,  s'il  ne  voit  goutte  et  si  ne  se  perchoit 
»  comment  on  le  veut  mener  par  menaces  à  ce  que 
»  l'en  \eut  avoir  de  lui.  Par   la  digne  mort  !  je  y 
»  mettrois  plustost  tout  mon  royaume  en  l'aven- 
»  ture,  premier  que  me   lessier  mener  ainsi.  Si 
»  les  Sarrasins  estoient  descendus  en  ce  royaume  , 
»  ils   n'en  poroient  plus   faire,    ne   à  peine   au- 
»  tant.  » 

Telles  et  si  faites  estoient  les  paroles  des  Fran- 
chois,  fait  à  penser  ,  entre  les  gens  d'armes  et  qui 
désiroient  la  guerre  pour  le  gaignage^  et  aucuns 
aussi  par  haine  formée  de  viel  temps  contre  la 
maison  de  Bourgogne  ,  comme  j'ai  dit.  Mes  entre 
les  gens  de  conseil  estoit  l'avis  tout  autre,  et  de 
toute  autre  gravité  pour  la  plupart ,  combien  que 
aucuns  en  y  avoit ,  et  poil  avoir  ,  qui  avoient  felles 

et  mordans  paroles  :  mes  n'avoient  point  de  sieute 
ne  de  credenee  :  par  quoi  eulx  à  bon  sens  et  à  par- 
fait regard  vainquoient  et  prévaloient. 


CHAPITRE  CCCXXYI. 

Des  niurmuracions  des  Frauchois  et  de  hautes  paroles  ea  leur  quartier 
pour  la  foule  qui  leur  touraoit  si  griesve. 

Et  en  vérité,  se  Franchois  murmuroient  dure- 
ment et  usoient  de  hautes  paroles  en  leur  quar- 
tier, n'est  point  de  merveilles,  considéré  encore  que 
la  foule  tournoit  griève  sur    eux  et  sur  tout  le 
royaume,  et  que  se  eux  en  contraire  eussent  in- 
féré ceste  foule  es  pays  du  duc ,  et  que  là  feussent 
venu  monstrer  leur  orgueil  contre  ly  ,  on  les  eust 
maudits  par  de  ca  de  cent  mille  maux  en  pareil, 
comme  ores  ils  (aisoient  les  autres;  car  à  l'op- 
pressé est  toujours  l'occasion  de  maudire  et  de  se 
doloir.  De  la  part  doncques  des  Franchois,  qui  est 
la  plus  noble  nacion  du  monde,  et  la  plus  hère  , 
et   par  nature  de  puissance  et  de  chevalerie  est 
celle  qui  les  autres  nacions  a  appris  à  combattre 
et  à  dompter  ,  quant  il  est  avenu  ainsi   que    ung 
duc  de  Bourgogne,  subject  et  membre  de  la  cou- 
ronne, s'est  venu  présumer  jà  deux  fois  efïbrcé- 
ment  en  pays ,  et  de  son  propre   pooir  sans  em- 
prunt, soi  venir  mettre  en  barbe  à  un  roi  de  France 

pour  lui  livrer  assaut,  certes  il  convient  dire  :  ou 
que  la  gloire  est  bien  haute  et  clère  à  un  duc  de 
Bourgogne  d'avoir  ce  empris  et  achevé ,  et  à  un 
roy  de  France  grant  foule ,  ou  que  de  l'injure  que  le 
roy  y  porte  et  a  souffert  la  plainte  que  Franchois 
font  du  duc  de  Bourgogne  est  raisonnable  ;  car 
ont  porté  plaie,  ce  sambleroit  _,  de  cely  dont  ils 
devroient  avoir  deffense.  Mes  comme  la  gloire  des 
princes  pend  en  orgueil  et  en  haut  péril  emprein- 
dre ,  et  que  ce  duc  ici  l'a  attempté  bien  difficile 
et  bien  dur,  et  glorieusement  en  est  venu  au  bout, 
à  qui  qu'en  demeure  la  foule  ne  l'occasion  de  s'en 
doloir ,  au  duc  demeure  la  gloire  d'avoir  fait  ce 
dont  les  autres  allèguent  injure.  Combien  qu'à 
dire  voir  d'injure  n'y  avoit-il  point  à  le  bien  en- 
tendre, ne  à  intencion  d'injurier  n'est  pas  venu  le 
duc  ici;  mes,  en  procurant  son  droit  et  sacause légale 
et  juste ,  il  s'est  venu  deffendre  par  la  mesme  voie 
qu'on  l'a  volu  quérir  comme  par  force.  Comme 
doncques  toutes  principales  puissances  convien- 
gnent  en  ung  point  estroit  qui  se  dit  orgueil  ,  et 
qu'en  enuisl'ungcèdeàrautre,  enîlezdoncques  tous 
deux^  tous  deux  se  monstrent  et  se  préparent ,  et 
s'exposent  au  péril  de  confliction  soubs  fortune,  là 
où  coustumièrement  ceux  qui  se  confient  avoir 
bon  tiltre  et  bon  droit  sont  ceux  aussi  qui  les 
mieux  s'asseurent  de  péril  emprendre.  Comme  ce 
duc  Charles,  lequel,  tout  quanqu'il  a  fait  en  ce 
royaume  ,  l'a  fait  _,  ce  veut-il  maintenir,  à  tiltre 
d'onneur  et  de  juste  cause  en  son  premier  voyage , 

et  non  à  intention  de  combattre  le  roy  ,  ne  de  lui 
jurieiv,  quoique  autrement  advint,  mes  à  intention, 
aveucques  les  autres  de  pourveoir  aux  affaires  du 
royaume, qui  alors  chanceloient.  Dont,  pour  ce  que 
le  roy  estoit  puissant  pour  résistera  eux  tous  ,  lv 
aussi  se  voloit  mettre  sus  fort, pour  non  payer  l'escol 
pour  les  autres  ;  aveucques  ce  que  il  savoit  bien  que 
le  roy  le  héoit  durement  et  de  mort.  Et  à  ceste 
seconde  fois,  là  où  bonneur  l'obligoit  d'aller  au 
secours  à  monseigneur  Charles  de  France,  et  au 
duc  Breton,  et  que  par  nulle  voie  ne  moyen,  en 
longue  traite  de  temps,  ne  s'estoit  peu  descoupler 
de  eux^,  que  toujours  ne  demorast  contraint  de  les 
assister  ;  et  qu'aveuques  ce  que  le  roy  de  rechief , 
en  plusieurs  actions  et  tiltres,  lui  tenoit  des  durs 
etestranges  termes,  puis  en  une  manière  puis  en 
une  autre  ,  et  à  quoi  il  sentoit  bien  et  véoit  que 
pourvoir  il  y  convenoit,  par  voie  de  fait;  tout  en 
pareil  comme  on  prétendoit  sur  lui ,  tempre  et  de 
heure  mesme  proposa  et  délibéra  de  y  prévenir  ;  et 
comme  la  puissance  et  l'effort  d'un  roy  de  France 
il  le  congnoissoit  redoutable  et  de  hère  attente  ,  et 
que  mesmes  ne  se  fondoit  pas  trop  fort  sur  l'ayde 
ne  sur  le  secours  des  Bretons  ,  qui  autrefois  l'a- 
voient  lessié  ou  péril,  voult  tellement  penser  de 
soi,  et  comme  sage,  qu'en  allant  en  France,  sur  ce 
que  Dieu  vouldroit  faire  et  souffrir  de  ly ,  il  y  iroit 
m  fort  et  si  garni,  que  de  nul  effort  d'autrui  il  n'au- 
roit  peur.  Et  de  fait  y  mena  quarante  mille  coiu- 
batlans  et  d'autre  inonde,  tant  que  c'estoit   une 

horreur.  Ceci  doncques  considéré,  et  sainement 
disputé  sans  faveur  et  sans  haine,  et  recoulé  en 
bon  sain  jugement,  tant  pour  le  roy  que  pour  le 
duc  qui  est  Franchois  et  du  sang,  les  causes  pour- 
ront estre  trouvées  telles^  que  le  tout  tort  nedemora 
point  devers  le  duc  ne  au  roy ,  aussi  toute  l'équité 
de  la  cause.  Et  véritablement,  mes  je  le  dis  à  plainte 
et  à  regret ,  Je  roy  originellement  a  esté  plus  cause 
que  nul  autre  de  tout  ce  meschief  et  de  sa  propre 
trihulacion. 


CHAPITRE   CCCXXVII. 

Comment  messire  Guillaume  Rolin  abandonna  le  pays  du  duc,  et  du 
bastard   Baudwyn. 

Tout  le  royaume  en  ce  temps-ci  esloit  plein  de 
murmures  contre  ceste  maison  de  Bourgogne  ;  et 
parcevoit  l'on  à  l'œil  comment  le  roy,  du  long  et 
du  lez,  et  à  longues  traites  subtilla  sa  ruine ,  aveuc- 
qnes  ce  que  le  duc  de  soi  mesines  en  estoit  assez 
cause  ,  par  trop  estre  roide  et  dur  à  ses  gens  en  di- 
verses manières  non  apprises  ,  par  especial  aux 
nobles  hommes,  lesquels  il  maintint  et  voult  as- 
servir en  estroites  servitutes  ,  comme  de  l'audience 
où  il  lailloit  estre  enclos  trois  fois  la  semaine , 
comme  à  ung  sermon  ,  et  puis  estre  subject  à  tou- 
tes autres  ordonnances  du  vespre  et  du  matin  ;  et 
se  d'aventure  il  chéit  à   mesprendre  à  qui  que  ce 

feust,  eu  cas  encore  dispensable,  si  convenoit-il 
encore  porter  correction  volontaire ,  et  parquoi 
beaucoup  Je  gens  de  bien  s'en  tannèrent  et  en 
devindrent  tous  frois.   Si  le  seut  bien  le  roy  ;   et 
lui  estoit  ceci  un  grant  fondement,  ce  Iv  sambloit, 
d'avoir  une  fois  de  ceste  gens  beaucop  devers  ly, 
en  confusion  de  l'autre  qui  à  peu  de  bienfais  et 
à  roidement  les  traitier  les  voult  tenir  serfs  encore 
et  en  grand  crainte.  Or  avoit  nouvellement  aban- 
donné les  pays  du  duc  de  Bourgogne,   messire 
Guillaume  Rolin ,   seigneur  de   Beauchamp,    fils 
jadis  au  feu  grand  chancelier  et  très  fameux ,  le 
chancelier  de  Bourgogne ,  pour  ung  procès  qui 
lui  avoit  esté  desjugié,  et  duquel  il  avoit  appelle 
en  parlement  par  doléance  de  tort ,  et  de  quoi  le 
duc  courroucié  prestement,  comme  d'injure  à  lui 
faite ,  confisqua  toutes  ses  terres  en  Bourgogne , 
montant  à  grant  somme  de   deniers  par  an ,  car 
moult  grand  seigneur  estoit  et  rice,  et  le  despouilla 
de  tout   quanqu'il  avoit  d'offices  et   d'estat,  tant 
en  sa  maison  comme  ailleurs ,  et  les  conféra  à  au- 
trui. Si  en  ot  dueil  ledit  chevalier,  et  lui  despleut 
moult;  et  ne   cessa  point    pourtant  de  poursievir 
son  appel;  et  s'en  tint   coi  en  France,  où  autres 
après  le  siévirent. 

Or  y  avoit- il  en  ce  mesme  temps  ung  cbevalier 
en  l'ostel ,  qui  repairoit  soubz  l'aisné  bastard  de 
Bourgogne,  seigneur  de  grand  sieute,  et  se  nom- 
moit  messire  Jehan  de  Chassa.  Cestui  estoit  un 
gentil,  galant,    rade  chevalier  et  bien  à  ly  ;   et 

avoit  fait  armes  en  Angleterre  avecques  ledit  bas- 
lard.  Mes  estoit  de  petite  chevance ,  et  de  com- 
mune gentilesse  du  conté  de  Bourgogne  toutefois, 
et  de  grand  bonbans  plus  qu'à  son  appertenir;  et 
dont  la  puissance  ne  pooit  porter  le  coustage  que 
toujours  continuoit  par  faire  autre  tel  que  les 
grands.  Si  advint  que  cestui  chevalier,  an  après  au- 
tre, soi  confiant  sur  le  bon  temps ,  et  tirant  toujours 
avant  en  sa  manière  apprise,  accrut  et  fit  diverses 
grandes  clebtes  en  l'ostel  du  duc  aux  uns  et  aux 
autres,  et  dont  enfin  il  convenoit  faire  raison  ou  au 
moins  monstrer  visage  et  respondre  aux  créditeurs 
par  consentement,  laquelle  chose  lui  estoit  dure. 
Car  passoit  et  excédoit  la  somme  sa  faculté  et  pooir 
par  nombre  de  milliers,  et  de  quoi  tous  les  jours 
il  estoit  en  vergogne  de  respondre  à  ceux  qui  le 
poursievoient ,  attendu  que  la  puissance  n'y  estoit 
point ,  ne  le  tour  nul  d'en  savoir  bien  faire ,  pour  ce 
que  la  court  ne  le  portoit  point ,  ne  le  temps  aussi  ; 
et  ly  aussi  ne  l'avoit  point  de  ly-mesmes.  Or  estoit- 
ilgent  chevalier  et  de  grant  corage,  et  avoit  vescu 
hors  du  pays,  tant  en  la  Barbarie  comme  es  Espagnes 
et  Ytales ,  et  avoit  honestement  voyagié  en  divers 
lieux  jusques  à  en  rapporter  bon  nom  et  bon  los , 
avecques  assez  savoir,  et  bien  soi  monstrant  par- 
tout. Si  se  trouva  assez  en  bruit  en  tous  les  meil- 
leurs, et  homme  de  mise  n'y  failloit  fors  que  sa 
puissance  ne  se  trouvoit  à  la  mesure  de  son  cor- 
rage.  Si  murmura  longuement  en  sa  fortune,  qui 
lui  estoit  escharse,   ce  lui  sambloit,  et  le   tenoit 

en    dangier   de   ses  créditeurs  qui  le   harioient, 
avecques  plusieurs  autres  mincetezen  son  estât.  Et 
voyant  comme  ceste  maison  jà  chéoit  en  menace 
de  guerre  ,  et  que  le  roi  ne  quéroit  fors  avoir  gens 
d'icelle  devers  ly ,  et  leur  donner  grans  dons  et 
grans  biens,   finablement   conclut  d'y  aller  et  de 
soi  rendre  au  roy  ;  et  de  fait  y  alla  et  fut  receut  et 
joyeusement  bienvegnié  ;  et  lui  fist  le  roi  des  biens, 
et  lui  donna  estât  et  pension,  et  bien  l'entretint 
et  lui  fit  grant  chière;  et  dont  la  conséquence  après 
tourna  à  plus  grand  effect  et  de  plus  mavaise  im- 
portance comme  vous  orrez. 


CHAPITRE  GCCXXVIII. 

Comment  le  duc  Cbarles  envoya  Jehan  d'Àrson  en  France,  et  lui  venu 
en  la  présence  du  roi,  recommanda  le  bastard  Baudewjn. 

Est  vrai  que  en  l'ostel  de  ce  grand  bastard  de 
Bourgogne ,  conte  de  la  Roche  en  Ardenne  et  pre- 
mier chambrelent  du  duc  Charles,  avoit  unescuyer 
natif  de  Bourbonnois,  et  se  nommoit  Jehan  d'Ar- 
son  ,  homme  très-adroit  et  vaillant  en  armes,  mes 
en  autres  endroits  non  pas  de  si  grand  pris;  et  lui 
mist-on  sus  qu'il  estoitbroulleur  et  séditieux  en  son 
repaire.  Icestui  Jehan  d'Arson  estoit  fort  acointé 
et  privé  avec  ung  assez  jeusne,  un  autre  bastard  de 
Bourgogne,  nommé  messire  Baudewin  de  Lille, 
soi  tenant  avecques  son  frère  le  grant  bastard.  Et 

ainsi  comme  jeunes  gens  en  longue  hantise  se  de- 
visent de  moult  de  choses  aucunefois,  et  non  toutes 
utiles,  entre  ces  deux  icy  en  avoit  de  couvertes  et 
estranges  dont  on  ne  se  doubtoit  point  ;  mes  lon- 
guement les  lindrent  closes,  comme  il  parut. 

Or  estoit  ce  messire  Baudewin  de  Lille ,  fier  du- 
rement et  de  grand  cuer,  quoi  et  couvert  de  cor- 
rage,  mes  poignant  et  aspre  en  parolle.  Avoit  eu 
bon  temps  et  de  grant  espoir,  du  temps  du  bon  duc 
Philippe  son  père,  bon  et  grand  entretenement 
sans  servitute  et  sans  nuls  apparans  clangiers.  Dont 
maintenant,  quant  il  vit  ce  bon  duc  trespassé,  qui 
estoit  père  de  noblesse  et  de  toute  bénignité  et  so- 
las,  et  véoit  le  temps  du  présent  estre  tout  autre* 
tout  dur  et  estrange  envers  l'autre  passé,  et  que 
nouvelles  gens  estoient  en  cours,  et  le  maistre  , 
de  novelle  dure  mode,  tenant  ses  gens  serfs  et  soubz 
verge  et  cremeur,  avecques  autres  couvertes  do- 
léances peut-estre  qu'il  avoit  en  cuer,  se  tanna, 
fait  à  arguer,  de  la  maison,  et  voyant  que  au 
monde  n'a  voit  lieu  là  où  mieux  se  pooit  retraire 
qu'en  France  devers  le  roy,  condescendit  bien  d'y 
quérir  entrée  céléement,  et  par  moyen  d'icellui 
d'Arson  qui  lui  sembloit  homme  tout  propre  à  ce 
faire ,,  parce  qu'il  mesmes  estoit  de  France,  et  con- 
gneu  en  court ,  et  du  roi  et  de  tout;  et  qui  plus  est, 
et  qui  bien  y  siet  estre  dit,  cestui  Jehan  d'Arson 
mesmes  quéroit  l'eslongne  de  ce  duc  Charles  et  de 
soi  retraire  en  France  ,  sa  propre  marche ,  ne  sai 
à  quel  tiltre  ou  juste  ou  non  ;  mais  tant  en  avoie-je 

bien  ouy  dire  que  brouilleur  estoit  et  périlleux  hom- 
me ;  aussi  le  monstra-il  bien.  Or  advint  que  pendant 
toutes  ces  devises  et  secrès  projets  entre  ces  deux, 
le  duc  Charles  envoya  cestui  Jehan  d'Arson  devers 
le  duc  de  Bourbon,  son  beau-frère ,  qui  se  tenoit  en 
la  court  du  roi  ;  et  en  cependant  ce  Jehan  d'Arson 
poursievoit  en  court  les  affaires  de  son  maistre,  qui 
estoient  grans  et  touchoient  à  messire  Philippe  de 
Savoie,  que  le  roy  n'amoit  point ,  et  aussi  peu  le 
duc  de  Bourbon ,  car  estoient  en  pointe  ensemble. 
Le  roy  accueilly  fort  devers  ly  ce  Jehan  d'Arson, 
et  longuement  par  avant  l'avoit  assez  cogneu  , 
et  savoit  bien  comment  il  estoit  assez  fraile.  Eux 
deux  donques  entre  accouplez  ensemble  en  devi- 
ses ,  et  le  roiinterrogant  de  Testât  du  duc  Charles, 
son  maistre  ,  et  parfondement  l'interinant  sur  une 
chose  et  sur  autre ,  fait  à  ymaginer  que  leurs  de- 
vises estoient  du  mesmes  aux  personnages^  dont 
l'un  héoit  de  tout  son  cœur  le  duc  Charles ,  et 
l'autre  quéroit  avoir  maistre  à  poste,  dont  il  se  po- 
roit  refaire  et  retourner  en  son  bien. 

Or  estoit-il  heure  maintenant,  ce  sambloit  à  ce 
Jehan  d'Arson ,  de  mettre  en  compte  ce  messire 
Baudewin,  et  de  l'avancier  devers  le  roy  ,  laquelle 
chose  il  s'y  fit  ;  et  le  prononça  un  gentil  chevalier, 
homme  de  grant  estoffe  et  de  qui  grant  service  se 
poroit  traire  ,  ce  disoit.  Si  le  print  le  roi  bien  en 
gré  ,  et  dist  qu'il  cognoissoit  bien  le  chevalier,  et 
que  voiraient,  s'il  voloit  Venir  devers  ly ,  il  lui  fe- 
roit  de  grans  biens  et  beaucop  plus  que  là  où  il 
estoit,  et  de  ce  il  peust  estre  tout  asseur  ;  prioit 

pourtant  à  ce  Jehan  d'Arson  que  laborer  voulsist 
tant  envers  ledit  Baudewyin  que  la  chose  en  ve- 
nist  à  effect ,  ains  tost  que  tard.  Or,  ai- je  dit  que  le 
royhéoit  couvertement  ce  duc  Charles,  et  quelque 
traitié  de  paix  qu'il  y  eut  entre  eux  deux,  ne  cessa 
pourtant  de  machiner  tousjours  en  son  grief  et  de 
voloir  sa  ruine  ,  tant  par  peur  qu'il  avoit  de  ly  d'en 
rechevoir  plaie  en  son  royaume  aveucques  le  roy 
Eduard,  comme  parce  que  sa  nature  ne  se  pooit 
accorder  à  ce  que  de  le  pooir  amer.  Si  s'en  des- 
couvry  assez  avant  audit  d'Arson,  et  lui  donna 
assez  à  cognoistre  comment  il  désiroit  bien  d'en 
pooir  estre  quite  par  ung  bout  ou  par  un  autre ,  ne 
lui  challoit  comment;  mes  désiroit  bien  à  trouver 
personne  et  moyen  comment  on  le  peust  expé- 
dier ,  et  que  de  ce  il  en  peust  faire  la  récompense 
aux  facteurs,  à  la  grandesse  de  la  cause^  et  là  où  il 
pooit  cheoir  un  grand  inestimable  butin  ,  et  le  plus 
grand  du  inonde  ,  parce  que  ce  duc  Charles  n'avoit 
nuls  enfans,  fors  une  seule  fille.  Parquoi,  quant  il 
seroit  failli  par  mort,  ses  pays  iroient  tous  estran- 
gement,  et  se  dessevroient  par  pièces  et  par  mor- 
ceaux en  diverses  mains  ,  et  desquels  il  Voloit  sa- 
tisfaire et  rétribuer  en  con digne  porcion  ceux  qui 
en  ce  l'aroient  servi.  Si  pleut  moult  la  parole 
du  roy  audit  d'Arson ,  et  par  les  approches  que  le- 
dit roy  lui  avoit  fait ,  lui  sambloit  bien  aussi  que 
le  cas  estoit  conduisable  ,  et  souverainement  par  le 
moyen  de  messire  Baudewin,  dont  il  cognoissoit  le 
corrage  ,  et  s'en  faisoit  fort. 

12. 

CHAPITRE  CCCXXIX. 


Comment  Taucteur  traite  ceste  matère  bien  à  dur  et  enuis  ,  qui  fait  men- 
tion du  roi  de  France,  qui  tacitement  marchandoit  de  faire  morir 
le  dnc. 


Je  entre  ici  en  matière  de  grant  charge  ,  et  qui 
fait  à  doloir  et  à  plaindre  durement,  en  si  haut 
homme  que  d'un  roy  ,  soi  consentir  en  si  laide 
œuvre  que  de  voloir  faire  tacitement  morir  un 
sien  prochain  parent,  frère  jadis  par  mariage,  son 
pacifié  solennellement  par  veu  ,  par  serment ,  par 
contract  et  accord  des  princes  de  France  et  de  tout 
le  parlement,  et  par  scellez  et  instrumens  si  estrois 
et  si  authentiques  comme  pour  tout  le  monde  y 
estre  compris  dedens  et  sauvé.  Mes  quant  je  re- 
garde et  considère  la  condicion  des  princes  de 
la  terre,  comment  en  ce  dont  ung  povre  nohle 
homme  feroit  grand  pois  et  grand  refus  de  le  com- 
mettre, eux  plus  encore  font  ;  grans  mains  encore 
en  font  estime  et  dangier,  et  leur  est  aussi  peu 
horreur  de  grand  vice,  comme  il  leur  est  amour 
ne  honneur  à  vertu  ,  certes  je  me  rappaise  moi- 
mesme ,  et  par  le  naturel  et  commun  usage  de  leur 
vie  ,  je  retire  mon  ammiracion  de  leur  abus,  et 
conforme  a uques  près  comme  par  une  maxime: 
que  tous  grans  princes  coustumièrement  sont  à  mal 
donnez  aujourd'hui;  n'accoutent  à  reproce  de  mal- 

vaise  opéracion  ,  et  ne  font  feste  de  loenge  qui  est 
acquise  en  vertu  ;  retirent  leurs  ieux  de  arière  de 
Dieu .,  et  en  vanité  temporelle  tant  seulement  po- 
sent leur  corrage  ;  vivent  plus  à  eux-mesmes  et  pour 
eux,  en  leur  privé  appétit  désordonné,  qu'en  soing 
ne  en  veille  en  commune  salut ,  qui  est  cause  de 
leur  seigneurie;  sont  plus  grans  que  autres  hom- 
mes,  et  plus  dignes  en  leur  estât,  et  tels  veulent 
estre  maintenus,  mes  sont  moindres  et  plus  obscurs 
eu  bonnes  meurs  et  vertus;  et  ne  reçoivent  pour- 
tant nulle  vergogne^  car  ne  cognoissent  nulle  cor- 
rection sur  eux;  sont  hors  de  toute  répréhension , 
ce  leur  samble  ,  et  non  serfs  à  nulle  loi  d'hommes; 
et  se  Dieu  recognoissoient  à  desseure  de  eux  pour 
les  jugïer ,  si  difFére-il  ceste  vengeance  jusqu'au 
grand  jour,  dont  l'entre-deux  pora  porter  avis. 
Ainsi,  hélas!  se  contiennent-ils  et  se  desvoient  en  la 
grasce  de  leurs  biens,  et  en  la  vanité  de  leurs  hon- 
neurs, enivrés  enpéchiés  et  desriglemens ,  et  tous 
taris  et  séchiés  en  bons  exemples  et  en  loabies 
conversations  ;  couchent  encortinez  du  feu  d'envie, 
l'ung  sur  l'autre  ,  et  dorment  en  lit  de  machina- 
cion  perverse  ;  veillent  en  rujne  et  en  effusion 
de  sang  par  fraude ,  et  songent  en  turbacion  du 
povre  innocent  peuple,  sans  pité  et  sans  miséri- 
corde; n'accoutentà  irriter  Dieu  ne  de  le  traire  à 
ire  ,  mes  que  leur  appétit  puist  estre  accomply  ; 
préfèrent  leur  affection  devant  l'onneur  de  Dieu, 
et  privé  plaisir  devant  salut  universe  ;  font  feste  des 
mal  vais,  malicieux,  engigneux,  vicieux,  corrom 

pus,  gens reprochables  et  damageables,  et  en  font 
trésor  et  estor,  et  les  tirent  emprçs  eux  ;  et  les 
sages  et  preud'hommes  bien  doez  et  bien  mori- 
génez, clercs  et  luisans  ,  et  de  grant  parement,  et 
de  fruit,  et  de  salut ,  ils  boutent  en  arrière,  et  ne 
lesaccoutent;  et  aux  samblables  à  leurs  doloreuses 
meurs  vicieuses  et  natures  ils  s'adonnent  et  ajoin- 
gnent,  et  làs'arestent  et  adhèrent.  Dont  certes,  ce 
poise  moi ,  et  m'est  grant  doleur  de  tant  d'exem- 
ples que  j'en  donrois  bien,  et  dont  la  vérité  se 
preuve  à  l'œil:  et  en  est  la  dignité  des  princes  lai- 
dement obscurcie,  et  l'intégrité  de  la  chose  publi- 
que durement  blessée  et  mal  mise. 


CHAPITRE  GCCXXX. 

Ici  fait  Taucteur  une  générale  objurgation  à  Fencontre  plusieurs  nobles 
et  autres  qui  vicieusement  vivent 

En  ceste  généralité  que  je  mets  sur  tous  les 
princes ,  et  dont,  à  la  vérité  ,  on  cognoit  à  l'œil  ce 
qui  y  est,  je  n'accuse  nullui  ne  ne  donne  charge 
par  exprès,  fors  d'autant  que  chacun  en  soi-mesmes 
et  de  soi  peut  jugier  ce  qu'il  y  a  de  coulpe  ;  et  ne 
m'est  ne  haine  ne  amour  envers  nulluy ,  cause 
plus  de  l'ung  que  de  l'aultre.  Tous  me  sont  ho- 
norés et  recommandés,  amés  et  doubtés  ;  mes  amè- 
rement me  tient  et  fait  grief,  souverainement  en 
ce  royaulme  ,  que  tant  de  nobles  vaillans  princes  , 

hommes  aisés  de  corps  el  doezde  vertu,  d'enten- 
dement et  de  sens,  j'ai  si  peu  de  cause  de  escripre 
en  haulte  recommandacion;  mes  ce  que  je  plains 
et  ce  qui  m'est  dur ,  c'est  que  je  me  Ireuve  con- 
Iraint,  se  je  veuille  satisfaire  à  ce  que  les  temps 
portent  et  rendent,  que  je  moulle  ma  plume  en 
leur  bonté  et  opprobre ,  et  en  détester  leur  odieuse 
mauldite  vie  toute  enténébrée  de  confuse  laidure , 
acharnez  l'un  sur  l'aullre  ,  comme  tigres  ramages 
que  seule  sensualité  féroce  conduit  sans  entende- 
ment envers  le  ciel;  et  souffrent  le  divin  opprobre 
multiplier  et  croistre  la  foy  crestienne ,  succomber 
et  cheoir  devant  leur  nez  ,  en  pollucion  infidèle  ; 
l'ennemi  de  Dieu  prévaloir  sur  l'église,  et  les  pro- 
chains environs  de  France  gésir  en  prochaine 
menace  de  perdicion  ;  et  n'y  acoutent  ne  s'en 
deullent.  Ains  ce  dont  deussent  servir  Dieu,  les 
terribles  praticquées  puissances  des  vaillans  hom- 
mes, leurs  innombrables  et  excessifs  deniers  et 
agens  que  ils  rapine nt  et  prendent  sur  le  povre 
menu  peuple  ,  leurs  sens  ,  leurs  entendemens,  et 
toute  leur  industrie  ,  tout  ils  l'exposent  au  service 
île  l'ennemi ,  tout  le  convertissent  en  excitation  de 
divine  ire  ;  et  veuillans  miner  et  déchirer  l'ung 
l'aultre  aux  dans ,  comme  chiens  rabis ,  ne 
veulent  que  perdre  et  désoler  le  monde ,  et  faire 
lucre  et  donner  joie  au  deable  ;  et  infament  et 
diffament  l'ung  l'aultre  ;  el  se  publient  et  se  font 
prescher inhumains  tous  deux;  et  se  scandalisent 
es  malignités  volontaires,  et  dont  le  ciel  mesmes 

le  reboute  et  confute  ;  et  de  quoi  tout  le  monde 
se  doibt  plaindre ,  quant  dignité  royale  et  prin- 
ciale  est  si  à  bas  venue ,  que  d'estre  entéchiée  de 
tels  vices.  Dieu  y  pourvoie. 


CHAPITRE    CCCXXXI. 

Du  retour  de  Jehan  d'Arson  qui  avoit  este'  devers  le  duc  de  Bourbon , 
et  de  ce  qu'il  avoit  besoingnié  pour  le  bastard  Baudewyn. 

Or  venons  à  matère.  Ce  Jehan  d'Arson  donc- 
ques ,  après  avoir  fait  ce  qu'avoit  de  charge  de 
son  maistre  le  duc  de  Bourgogne,  et  obtenu  de- 
vises aveucques  le  roy  ,  teles  que  avez  oyes,  fist 
son  retour  devers  ledict  duc  y  son  maistre  ,  et  lui 
fist  relacion  sur  Testât  de  ce  qu'il  avoit  besoingné 
aveucques  le  duc  de  Bourbon;  mes  ne  deseouvrist 
poinct  pourtant  le  malvais  corrage  qu'il  avoit  de- 
vers ly,  et  de  quoi  il  avoit  tenu  parlement  en  son 
contraire.  Si  coule  et  lesse  tout  ceci,  et  viens  à 
messire  Baudewyn  ,  le  bastard,  qui  fist  grand  fesle 
du  retour  de  cestui,  en  espoir  d'avoir  nouvelles  du 
roy  ,  d'aulcune  reçoive  ,  laquelle  il  désiroit  fort. 
Si  lui  conta  Jehan  d'Arson,  du  long  et  du  lez, 
les  devises  en  quoi  le  roy  l'avoit  mis;  et  lui  aver- 
tissons que  s'il  vouloit  entendre  à  complaire  au 
roy  en  telle  matère ,  la  rétribution  en  seroit  si 
grande,  qu'à  tousjoursil  s'en  sentiroit;  et  lui  aide- 
roit  à  mettre  en  ses  mains  bonne  ville  ou  pays  du 

duc  Charles;  car  y  aroit  largement  grand  butin 
pour  beaucoup  de  gens,  quant  à  cela  venroit.  Si 
s'y  accorda  prestement  messire  Baudewyn;  et  dist 
par  ses  bons  Dieux  qu'il  oseroit  bien  emprendre 
la  chose,  et  la  mestre  à  effect ,  nonobstant  qu'il 
porloit  le  nom  de  son  frère  bastart.  Mes  dire 
fault  que  ce  lui  movoit  d'ung  malvais  sang-  et  d'une 
desléale  faulce  nature,  quant  encore  il  n'eust  esté 
que  son  maislre  et  son  nourrisseur,  d'entendre  à 
tel  murdre.  Est  vray  toutefois,  que  l'en  a  trouvé 
depuis ,  et  attaint  au  vray ,  que  l'original  com- 
menchement  de  tout  cecy  fust  praticquié  et  mis 
avant  par  le  seigneur  de  Crussol ,  ung  chevalier 
prochain  du  roy  et  bien  à  sa  main,  et  lequel  che- 
valier le  roy  avoit  envoyé  devers  le  duc  Charles, 
à  Lille ,  assez  tost  après  son  retour  de  Liège  en 
France  ,  pour  entretenir  ,  ce  faisoit  à  croire , 
amour  et  union  entre  le  roy  et  ly ,  et  y  faire  chose 
de  grand  fruict  ;  et  le  cuidoit  chascun  ainsi  y  et  le 
duc  meismes  tout  tel  ;  mes  en  faisant  assez  lon^- 
séjour  par  dechà ,  en  l'ostel  du  duc  y  et  en  allant 
de  ville  à  aultre  aveucques  ly ,  ledict  chevalier 
s'accointa  fort  de  messire  Baudewvn;  et  furent 
souvent  en  privées  solitudes  ensemble  et  en  es  - 
troites  devises  ;  et  là  dict-1'on  que  le  premier  com- 
pact fust  faict  de  ceste  bonne  euvre,  de  par  Dieu; 
et  se  trouvèrent  deux  malvais  d'ung  commun  ac- 
cord en  malice  ;  et  maintenant  ,  quant  Jehan 
d'Arson  s'est  trouvé  devers  le  roy  ,  et  accueilli  du 
seigneur  de  Crossol ,  qui  jà  avoit  basti  tout  le  cas  , 


l86  CHRONIQUE  (U68) 

et  estoit  ce  Jehan  cogueu  eslre  privé  et  bien  à  main 
de  messire  Baudewyn  ,  le  roy  harcliement,  aveuc- 
ques  le  moyen  du  seigneur  de  Crussol,  s'en  descou- 
vrist  à  ce  Jehan  d'Arson,  luiremonstrant  comment 
il  estoit  de  son  royaulme  et  son  subject ,  et  qu'en 
ly  se  devoit  mieulx  fier  qu'en  ung  estrange  ,  et 
lui  aussi  estoit  tenu  de  voloir  son  bien  et  de  son 
royaulme  devant  nul  aultre  ;  et  pourtant ,  comme 
ce  duc  estoit  l'omme  du  monde  que  plus  devoit 
hayr,  et  dont  ly  et  sa  couronne  avoient  plus  porté 
etreceu  de  foule  ,  et  dont  il  ne  se  pooit  vengier  à 
son  bel  ne  à  son  appétit,  ne  désiroit  que  sa  mort, 
comment  que  ce  fust,  mes  qu'il  en  fust  quitte.  Ce 
furent  ici  les  arg-umenset  les  couleurs  du  roy ,  dont 
il  persuada  ce  Jehan  d'Arson  ;  et  par  doléance 
qu'il  fesoit  du  duc  Charles  ,  justifia  sa  cause  es tre 
belle,  ce  que  non;  mes  se  procura  ung-  grand 
blâme,  jà-soit-ce  que  aultre  fois,  seipt  ans  par 
avant,  avoit  procuré  tout  le  samblable,  par  le 
bastard  de  Reubenpré  ,  qui  en  fust  pris  et  rattaint 
du  vivant  du  père  ,  le  duc  Philippe  ,  comme  le 
conte  en  a  esté  faict  en  son  lieu  ,  et  par  quoy 
maintenant  je  m'en  déporte. 

CHAPITRE  CCGXXXII. 

Comment  cemurdre  futpratiquié  entre  quatre  personnes,  etcommenlils 
s'avisèrent  de  le  mettre  à  ese'cution. 

Op.  a  esté   praticqué   ce  murdre   entre  quatre 
personnes  ,  là  où  il  a  esté  longuement  celé  et  cou- 
vert. Et  messire  Baudewyn  ,  qui  devoit  estre  chief 
de  ceste  euvre  et  le  principal  facteur  ^  long-temps 
alla  musant  et  songeant  comment  et  par  quelle 
manière  ceci  se  pourroit  faire  ;   et  après  le  cas 
perpétré,  la  manière  aussi  de  soi  saulver;   quist 
diverses  voies  et  subtiles,  et  prépara  tous  ses  pro- 
jets  de  longue  main  ;  et  par  espécial  à  Hesdin  , 
là  où  le  duc  estoit  en  long  séjour,  s'en  devoit  faire 
l'exécution ,  ce  sambloit ,  pour  cause  que  le  lieu 
estoit  plus  propre  que   nul  aultre  ,    tant  pour  la 
sauveté  des  acteurs  ,  comme  pour  trouver  le  corps 
du  duc  plus  à  son  aise,  et  en  lieu  apt  à  ce  pour  le 
tuer,  à  cause  du  parc  qui  est  unedesvoyableforest, 
et  là  où  souvent  alloit  comme  tout  seul  et  à  très 
peu  de  gens  ;  et  comme  ce  duc  Charles  amast  fort 
ce  bastard,  messire  Baudewyn    et  lui  compleust 
beaucop ,  et  messire    Baudewyn   estoit   tousjours 
aveucques  ly ,   là  où  il  s'essouloit ,  et   pour  tant 
l'avoit  plus   bel   faire  aussi.   Or  n'y  avoit  poinct 
encore  de  marchié  fermé  entre  le  roy  et  messire 
Baudewyn,  parquoy  il  besoingnoit,  celuisambloit, 

ains  que  plus  avant  procéder,  savoir  ce  que  le 
roy  lui  feroit ,  et  quelle  seureté  il  aroit  de  ses 
promesses.  Si  s'avisèrent  Jehan  d'Arson  et  ly  ,  que 
pour  venir  au  parfaict  nécessairement ,  il  conven- 
roit  avoir  aveucques  eulx,  et  de  leur  accord,  ung 
chevalier ,  messire  Jehan  de  Chassa ,  du  conté  de 
Bourgogne  ;  et  estoit  de  l'ostel  du  grant  bastart 
de  Bourgogne  ,  gentil,  gallant,  de  plus  grand  cuer 
que  de  pooir ,  et  de  plus  grant  port  qu'à  son  ap- 
partenir ;  estoit  chambrelen  aussi  en  ordonnance 
de  l'ostel  du  duc,  et  bien  en  grasce.  Et  cestui  che- 
valier ,  tant  firent  ces  deux  messires  Baudewyn  , 
et  d'Arson  ,  qu'ils  le  tirèrent  à  leur  accord;  et  de 
i'aict  lui  boulèrent  en  teste  que  ce  seroit  cely  qui 
s'en  iroit  devers  le  roy ,  sans  retourner  ,  faignant 
de  devenir  Franchois  ,  comme  par  dechà  ne  se 
pooit  plus  entretenir,  pour  les  grandes  debtes  qu'il 
devoit  en  l'ostel  du  duc  as  marchans  ;  et  lui  venu 
devers  le  roy,  qui  lui  feroit  des  biens  beaucop  ,  et 
le  recevroit  joyeusement,  feroit  le  marchié  de 
messire  Baudewyn  aveucques  ly,tout  ferme,  et 
puis  après  le  lui  signifîeroit  par  homme  fiable  : 
et  de  là  en  avant  ,  il  entendroit  au  parfaict. 
Comme  doncques  ceci  fust  conclut  entre  eulx  , 
fut  aussi  mis  à  effect  ;  et  messire  Jehan  de  Chassa, 
trousse  ses  quilles ,  et  s'en  va  tout  droict  devers 
le  roy,  qui  lui  fist  bonne  chière,  et  lui  donna  estât 
et  pension,  comme  j'ai  dict  cy-devant.  Et  à  cliiei 
de  pièce,  le  roy  estant  en  Amboise,  ung  jour 
qu'il   alloit  à  la  chasse,   fust  parfait  et  conclu  le 

marchié  et  l'appointement  entre  le  roy  et  mes- 
sire  Jehan  de  Chassa,  de  messire  Baudewyn,  tant 
seulement  le  seigneur  de  Crussol  présent  ;  et 
ieely  appointement  devoit-on  signifier  audict 
messire  Baudewyn,  car  n'y  aroit  poinet  de  faulte. 


CHAPITRE  CCCXXXIII. 

Comment  Jchau  de  Chassa  fut  fort  plaint  à  la  court ,  pour  ce  qu'il  se 
transporta  en  France,  abandonnant  le  duc  Charles. 

Or  y  avoit  grant  murmure  en  court  de  ce  che- 
valier qui  s'estoit  allé  rendre  Franchois,  et  n'eust 
l'on  en  pièce  pensé  ce  qui  l 'avoit  meu  ;  ains  le 
plaignoit  chacun  de  quoi  ce  avoit  esté  le  premier 
de  l'ostel  qui  avoit  monstre  ceste  lascheté ,  et  dont 
on  se  feust  le  moins  douté  ;  car  estoit  nuement  sub- 
ject  du  duc  et  de  sa  souveraineté,  et  de  toute  sa  che- 
vance  estoit  tenu  au  duc.  Car  le  duc  Philippe  Fa- 
voit  donné  à  son  père  le  Benetru ,  faisant  le  fol; 
et  cestui  le  duc  Charles  l'avoit  reconfermé  au  fils 
pour  ce  que  gentils  fils  estoit  ;  si  en  devoit  avoir 
moinsdesoupechon.  Nonobstant  toutefois,  si  tourna- 
il,  tout  bénéficié,  en  ingratitude,  et  son  estre  et  sa 
naissance  en  mescognoistre  ;  et  quérant  lieu  et  oc- 
casion de  pouvoir  faire  ses  gorres  que  par  de  cà 
ne  pooit ,  mist  honneur  en  oubli  et  s'alla  rendre 
ennemy  à  son  prince  et  à  son  maistre.  Et  ne  pen- 
soit-on  autrement  à  celle  heure,  fors  qu'il  s'estoit 

allé  rendre  Franchois ,  tant  seulement  pour  s'a-/ 
vancer  en  biens  et  en  entretenemens,  pour  ce  que 
par  de  chà  n'en  avoit  tant  comme  il  désiroit ,  et 
qu'il  y  devoit  grans  sommes  ;  mes  quant  on  a  sceu 
depuis  la  cause  de  son  transport  en  France,  et  la 
desléautédesonpourchas,  tout  mis  i'ung  aveucques 
l'autre ,  a  esté  trouvé  impie ,  ung  malvais  homme, 
ung  lasche,  desléal  chevalier,  blasmé  de  tout  le 
monde,  et  dont  le  parlement  a  esté  honteux,  et 
encore  pieur  la  cause  d'icely. 


CHAPITRE  GCGXXXIV. 

Comment  le  comte  de  Warvic  mist  hors  de  prison  le  roi  Henri ,  et  com- 
ment il  tira  le  peuple  de  sa  bende  ,  par  bel  remonstrance  qu'il  fist. 

Je  diffère  encore  une  espace  le  conte  de  cette 
conspirée  trahison;  car  encore  n'est  point  venu  le 
temps  là  où  elle  fut  rattainte  et  sceue  comme  par 
grasce  de  Dieu  ;  et  avindrent  plusieurs  grandes 
choses  entre  deux,  et  dont  il  loist  (convient)  faire 
mention,  pour  cause  qu'elles  servent  au  différent 
qui  estoit  en  ce  temps  entre  le  rov  Loys  et  le  duc 
Charles;  c'est  du  fait  du  royaume  d'Angleterre, 
dont  ledit  roi  s'attendoit  d'en  tirer  la  joie  pour  ly, 
par  la  ruine  et  expulsion  du  roy  Edouard  ! ,  au 


\.   Edouard  ÎV  premier  roi  de  la  maison  d'York. 

moyen  du  comte  cleWarwic  ;  et  le  due  Charles  eu 
l'autre  lez  d'en  avoir  mesmes  fruit  et  joie  par  son 
régner  et  durer  maugré  tout  homme;  mes  ainsi 
n'avint  point  :  car  sitost  que  le  comte  de  AVarwyc 
se  trouva  descendu  en  Angleterre ,  après  son  re- 
tour de  France,  comme  il  a  esté  conté,  et  que  mul- 
titude de  communes  du  pays  de  Kent  s'estoit  tirée 
devers  ly  aveucques  aucuns  nobles,  de  jour  en 
jour  en  jour  croissoit  sa  puissance  ;  et  béant  de 
venir  à  ses  fins,  comme  de  déchassier  Edouard  de- 
hors, et  de  remettre  en  son  throne  le  roi  Henri  >, 
tenu  prisonnier  en  la  tour  de  Londres,  déclaira 
au  peuple  sa  volenté;  et  sachant  que  moult  de  peu- 
ple y  avoit  son  affection ,  et  que  le  corrage  de 
peuple  est  mobile  et  variable ,  et  ne  quiert  que 
nouveau  seigneur  toujours.,  et  que  le  roi  Henri  leur 
estoit  en  cuer,  les  persuada  de  moult  belles  pa- 
roles et  leur  dist  que,  jà-soit  feust-il  ainsi  que  au- 
trefois il  avoit  esté  contraire  audit  Henri ,  et  avoit 
esté  cause  de  sa  ruine  ,  cuidant  bien  faire  et  servir 
à  la  chose  publique  du  royaume  ,,  toutefois  main- 
tenant, revenu  à  cognoissance  du  tort  qu'il  lui  avoit 
tenu  et  fait,  et  dont  il  estoit  repentant ,  en  acquit 
de  sa  conscience,  lui  voult  réparer  son  injure  et  le 
remettre  en  son  estât  devant,  comme  vrai  droi- 
turier  de  la  couronne  sur  tout  autre;  dont,  et  du 
délit  qu'il  en   avoit  fait  à  malvaise  cause  et  par 


i.  Henry  Y!  de  la  maison  de  Lan  castre. 

malvaise  information,  présent  tout  ce  peuple,  il  en 
prioit  merchj  à  Dieu;  et  soi  ruant  à  genoux  de- 
vant eux,  leur  en  requist  merchv  et  perdonnance. 
Et  alors  vous  oyssiez  tout  le  monde  crier  vive  le 
roy  Henry  !  vive  mylord  de  Quine  x  Henri  !  Et 
là  obtintWarwyc  et  acquist  le  bruit  et  la  grasce  du 
peuple  par  ceste  manière  de  faire  ;  et  se  tint  comme 
asseur  quasi  alors  petit  à  petit  d'avoir  tout  le 
royaume  pour  ly,  et  d'y  faire  ung  nouveau  monde, 
comme  il  fit  voiraient  ;  car  aveucques  ce  que  plu- 
sieurs seigneurs  et  barons  du  pays  se  venoient  join- 
dre à  ly  ,  qui  toujours  avoient  esté  du  parti  du  roy 
Henrv  celée  ment ,  mes  ne  s'en  estoient  osez  déclà- 
rer,  ledit  de  Warwic,  jour  après  autre,  tira  tou- 
jours avant  jusques  à  Londres,  là  où  arrière 
trouva  des  faveurs  assez,  et  autres  aussi  beau- 
coup,et  grand  nombre  de  contraires  et  maintenans 
le  roy  Edouard.  Enfin  toutefois,  et  comme  Edouard 
n'y  vint  à  defFense,  Warwic  mist  dehors  ia  tour 
de  Londres,  Henri  '2  et  l'assist  en  trône  royal, 
et  le  fit  publier  et  crier  roi  d'Angleterre  en  con- 
fusion de  Edouard ,  promettant  au  peuple  toute 
salut  et  prospérité  leur  approcbier  et  estre  à  venir 
par  icely  de  la  part  du  roy  de  France  et  de  tous 
les  Francbois ,  et  gaignages  et  conquestes  et  ra- 


1 .  My  Lord  tbe  King. 

2.  Le  comte  de  Warwick  fit  sortir  Henry  VI  de  prison  f 
le  6  octobre  1470  et  le  rétablit  sur  le  trône. 

pines  sur  le  duc  de  Bourgogne  et  ses  pays,  qui  es- 
îoit  une  des  fins  principales  à  quoi  il  tendoit  à 
l'appétit  du  roi  Loys,  avecques  l'expulsion  duroy 
Edouard  hors  du  royaume,  et  d'en  avoir  le  gouver- 
nement. 


CHAPITRD   CCCXXXV. 

Comment  lareyne  setcnoiten  la  tour  de  Londres,  et  comment  Londrois 
estoient  en  division  l'ung  contre  l'autre. 

Les  grans  toutefois  et  les  puissans  de  Londres 
un  grant  pièce  se  tindrent  pour  Edouard;  et  es- 
toit  la  reine  d'Angleterre,  en  la  tour  de  Londres, 
à  tout  cinq  cens  combattans  pour  sa  garantise  , 
car  estoit  fort  grosse  d'enfant;  et  se  tenoit  là  soubz 
la  fiance  qu'elle  avoit  des  Londrois,  les  grans 
et  les  puissans,  pour  résister  au  menu  peuple  en 
temps  de  variation;  car  le  roy  Edouard,  son  mari, 
se  tenoit  en  noort,  au  bout  du  royaume  pour  faire 
son  assemblement  ;  car  en  cely  endroit  gisoit  sa 
puissance  et  toute  sa  confidence.  Et  en  effet,  jà  sa- 
voit-il  bien  que  le  conte  de  Warwyc  estoit  des- 
cendu en  Angleterre  et  venoit  à  puissance  contre 
ly  pour  venir  à  Londres  ;  mes  au  gros  cuer  qu'il 
portoit ,  n'en  fit  pas  grand  estime,  car  durement 
estoit  vaillant  prince,  et  se  confioit  toujours  de 
pooir  recouvrer  sur  ly  assez  à  tost  quant  il  aroit 
ses  gens  ensemble  sur  lesquels  il  se  fondoit;  car 
estoit  tout  certain,  se  une  fois  il  se  pooit  trouver 

sur  les  champs  en  barbe  de  Warwyc,  Warwyc  ne 
tenroit  point  de  piet,  qui  estoit  laiche  et  couard , 
ne    oncques  ne  se  trouva  en   lieu    fors  fuitif.  Et 
pourtant  se  confia  en  soi-mesmes  et  en  la  bonté  de 
ses  gens,  qui  lui  avoient  promis  service,  et  se  fon- 
doit  sur  la  lascheté  de  son  ennemi,  qui  en  son  effort 
nel'oseroit  attendre.  Fut  toutefois  le  premier  deceu 
et  gabé ,  et  ses  propres  gens  l'abandonnèrent  et 
tournèrent  contre  ly ,  et  Warwyc  bouta  sa  corne 
tout  oultre,  et  vint  jusques  à  avoir  Londres  pour 
ly  et  la  cremeur  d'Angleterre  ;  et  par  faute  de  ré- 
sistance faite  en  temps,  toute   Londres  tourna  à 
estre  sienne  ;  et  la  reine  abandonna  la  tour  de  Lon- 
dres,par  crainte  de  Warwyc,  quil'eust  fait  mourir, 
ce  savoit  bien ,  et  perdre  son  fruit  ;  et  s'en  alla  à 
Sainte-Catherine,  une  abbaye  disoient  aucuns  ;  au- 
cuns autres  disoient  àVasemonstre  (Westminster), 
lieu  de  franchise  ,  qui  oncques  n'avoit  esté  cor- 
rompu. 


CHAPITRE   CCCXXXVL 

De  la  venue  du  conte  de  Warwyc  en  Londres ,  qui  fist  grant  joie  aux 
Franchois  pour  la  dépression  du  roi  Edouard  et  de  ses  allies. 

De  ceste  venue  en  Londres  au  comte  de  War- 
wyc, et  d'avoir  prospéré  si  avant;  fut  faite  grande 
joie  entre  les  Franchois;  et  se  bagnoit  le  roy  Loys 
en  roses ,  ce  lui  sambloit ,  d'oyr  ceste  bonne  aven- 

lure  ,  car  estimoit  bien  par  ce  moyen  le  royaume 
estre  pour  Warwyc,  et  par  conséquent  fortrait  de 
la  main  du  duc  de  Bourgogne,  qui  en  manachoit 
toute  France.  Si  en  fit  le  roy  grant  joie  et  grant 
feste  ;  et  continuellement  y  avoit  messages  allans 
et  venans  entre  Warwyc  et  ly,  pour  reconfort  l'un 
de  l'autre.  Et  portoit  ainsi  le  temps  alors,  que  se 
le  roy  Loys  hayst  le  duc  Charles  de  venin  et  de 
mort,  Warwyc  ne  le  hayst  riens  moins  pour  cause 
du  roi  Edouard,  jurés  ensemble.  Et  par  ainsi,  ce  que 
Warvyc  prospéroit  en  Angleterre  estoit  à  la  joie 
et  consolacion  du  roy  Loys  de  France,  et  ce  que 
Edouard  déclinoit  estoit  à  la  confusion  et  oppro- 
bre du  duc  Charles  de  Bourgogne,  qui  encore 
avoit  son  attente  toutefois  et  son  espoir  en  rassem- 
blement de  son  beau-frère,  le  roi  Edouard,  pour 
deffendre  son  royaume,  et  de  quoi  toutefois  il  tira 
peu  de  fruit  enfin,  car  n'y  avoit  deffence  ne 
demie. 

Or  veissiez  à  Londres  tout  le  monde  prendre  le 
rave-stoc,  qui  veut  dire  un  baston  ventilleux,  livrée 
du  conte  de  Warwicj  et  ne  s'y  osa  trouva  ne  mon- 
strer  homme  qui  portast  la  rose.  En  Calais  mesme 
cheurent  en  division  l'ung  contre  l'autre,  et  prin- 
drent  ceux  qui  soloient  porter  la  rose  le  rave-stoc 
en  grand  multitude.  Autres  grand  nombre  toute 
(biset  fermes  à  Edouard,  portoient  la  rose  toujours  ; 
et  vindrent  aucune  fois  en  confliction  l'ung  contre 
l'autre  dedens  la  ville  par  ceste  manière  de  faire  ; 
et  là  ou  le  seigneur  de   Duras,  gascon,  commis 

capitaine  de  la  ville  de  par  Edouard,  avait  moult 
dur  à  souffrir ,  et  se  trouva  malement  honteux  et 
perplex  souvent  ;  car  véoit  messire  Jehan  Wan- 
neloc,  capitaine  du  chasteau ,  homme  fort  double 
et  variable,  et  ployant  et  vaucrant  merveilleuse- 
ment à  tous  vents,  sans  Fermeté  ne  arrest,  fort  au 
plus  fort  ;  et  parcevoit  bien  que  honneur  et  fran- 
cise n'avoient  point  tant  de  lieu  en  lui,  comme 
cauteleux  temporisement.  Si  en  avoit  moult  d'an- 
nuy  et  de  deuil ,  qui,  pour  léauté  et  francise  main- 
tenir, avoit  abandonné  propre  terre  et  patrimoine, 
grand  seigneurie  et  grant  estât  avecques  le  roi 
Charles,  s'il  se  fut  volu  rendre  Franchois.  Mes 
prisant  povreté  en  honneur  et  en  maintenue  léauté 
devant  toute  richesse  du  monde ,  en  reproche  de 
foy ,  s'estoit  venu  rendre  Angles,  saudoyer  de  Ca- 
lais ,  qui ,  en  Guienne,  estoit  un  des  grans  barons 
de  la  terre  pour  mesme  payer  les  saudées.  0  no- 
ble francise  de  gentilhomme,  et  que  devois-tu 
penser  ici,  et  comme  mal  te  devoit  faire ,  tu  qui 
estois  si  grand  homme  de  naissance  et  mis  aveu- 
ques  les  sacquemens  d'une  ville,  et  non  tant  prisié 
que  d'estre  mis  en  royale  court  pour  toutes  tes  per- 
tes ,  il  t'a  convenu  chanter  et  hurler,  ployer  et 
fléchir  à  l'appétit  d'un  grand  tas  de  vilains  sans 
honneur  et  sans  raison  et  sans  foy,  encontre  ta  na- 
ture !  et  qui  plus  est,  ceux  qui  deussent  estre  no- 
bles de  lait  et  de  eorrage  et  toi  deffendre  en  ton 
honneur  et  léauté  si  approuvée,  se  sont  et  ont 
esté  ceux  qui  t'ont  dérelainqui  et  mis  à  l'abay  de 

confusion  mesmes  et  en  péril  de  ta  vie  !  0  seigneur 
de  Duras,  ta  léauté  te  a  esté  loable  et  de  grant 
mémoire  ;  mes  ta  fortune  t'a  esté  dure  et  escharce 
de  l'avoir  tournée  en  telle  nacion  ,  dont  oncques 
bien  ne  se  peutescrire  sinon  en  péchié. 


CHAPITRE  CCCXXXVII. 

Comment  le  conte  de  Warwyc  se  maintint  en  Loudres,  et  de  grans  ou- 
trages qu'il  feist  sur  ceulx  du  party  d'Edouard. 

Je  n'ai  point  fait  fortes  enquestes  de  ceste  ma- 
tère,  ne  comment  le  conte  de  Warwyc  se  maintint 
en  Londres,  ne  comment  Edouard  se  mist  sus  et 
se  prépara  à  la  deffense  de  son  royaume  contre  Jv, 
car  peu  m'en  a  esté  et  est  de  faveur,  et  peu  y  at- 
tens  de  loenge  ou  de  mérite,  par  y  avoir  fort  la 
bore;  mes  tant  en  oys-je  en  ce  tems,  et  appris,  que 
ledit  de  Warwyc,  qui  estoit  homme  cruel,  là  où  il 
estoità  son  desseure ,  fit  des  grans  outrages  beau- 
coup en  Londres,  et  par  espécial  sur  ceux  lesquels 
savoit  estre  du  party  de  Edouard ,  et  en  fit  exécuter 
tyra uniquement;  usa  de  volentez  en  la  maison  des 
grans  marchans;  et  n'y  avoit  ne  justice  ,  ne  règle, 
ne  ordre  en  tout  le  royaulme  ;  tout  y  alloit  ce 
dessus  dessoubz  :  les  marchans  preud'ommes  s'en 
espoentoient;  les  nations  estranges s'en  lainentoient 
et  s'en  feussent  volen tiers  enfuis  ;  mes  ne  pooient. 
Tout  y  alloil  contre  poil  et  contre  ongle;  y  avoij 

nn  roy  assis  en  chai  ère;  au  la  ni  y  eust  fait  un  sac 
de  laine  que  l'on  traîne  par  les  oreilles.  Estoit  une 
ombre  en  une  parois  (muraille)  et  un  seigneur 
comme  cil  que  l'on  bouffelle  as  yeux  bendez.  Les 
eommandemens  se  faisoient  de  par  ly ,  et  les  exé- 
cutions se  faisoient  contre  ly  ,  et  encontre  son 
honneur  :  le  roy  y  estoit  subject  et  muet  comme 
ung  veau  couronné  ,  et  le  subjet  y  estoit  gouver- 
neur et  dictateur  du  royaulme,  et  faisoit  à  son  rov 
la  moe  :  tel  gouvernement  y  avoit-il  en  Londres 
et  non  mieux  en  Calais. 

Une  chose  lit  Warwyc;  ce  fut  qu'à  l'instant  quant 
il  avoit  assis  Henri  en  siège  ,  il  fit  crier  et  publier 
la  guerreen  Calais, partout,  au  duc  de  Bourgogne; 
et  le  roy  Loys ,  tout  en  pareil  fît  crier  amour , 
union,  et  sauf  repaire  à  tous  ceux  d'Angleterre 
en  France,  qui  y  estoient  et  seroient  du  party  du 
roy  Henri ,  etenemisté  et  défiance  à  tous  ceux  du 
costé  d'Edouart  et  de  ses  ajoins.  Et  sambloit  bien 
au  roy  Loys  ,  en  ce  nouvel  instant ,  que  tout  estoit 
pour  ly  pour  celle  heure  en  Angleterre  ,  et  que 
fortune  à  peine  n'en  poroit  autrement  disposer , 
qu'Angleterre  ne  demorast  toute  sienne,  et  contre 
le  duc  de  Bourgogne.  Et  à  l'exemple  de  ce  fut 
rapporté  et  dit  pour  vrai  que  le  roy  ici,  de  la  joie 
qu'il  avoit  des  nouvelles  de  Warwyc ,  qui  avoit  es- 
levé  et  remis  en  estât  Henry,  fit  faire  autre  com- 
mandement partout  son  royaulme  ,  que  par  trois 
jours durans  on  fist  processions  générales, et  feux  et 
lestes,  sans  labeur,  de  la  grasce  que  Dieu  avoit  en- 

voyée  aux  Franchois,  de  leur  avoir  remis  en  main 
un  roy  en  Angleterre ,  qui  estoit  du  sang1  de  France 
et  de  Fâmisté,  et  appertenant  à  la  courone  ,  si  pro- 
chain comme  cousin  germain  ,  et  d'avoir  rebouté 
et  expuls  le  vray  ennemy  ,  persécuteur  et  mana- 
cheur  des  Franchois  ,  Edouard,  soubz  la  jonction 
du  duc  de  Bourgogne.  Mesmes  ceux  de  Tournay 
en  firent  les  feux  et  les  processions ,  telles  qr.e  j'ai 
dites,  à  grant  feste  et  joie. 


CHAPITRE  CCCXXXYIII. 

Comment  le  duc  Charles  sceut  toutes  les  nouvelles  par  delà  •  et  que  toute 
sa  diligence  ne  prouffita  riens  à  Edouard. 

J'ESToiE  en  court  à  ceste  heure,  quant  toutes  ces 
choses  ici  se  firent,  et  qu'on  les  rapporta  teles  au 
duc,  qui  lesprist  en  pacieiice  tellement  quellement, 
et  mesme  en  fit  ses  contes  ;  car  autrement  faire  ne 
povoit ,  comme  il  savoit  bien  que  les  choses  hu- 
maines et  les  faits  des  royaulmes  et  seigneuries 
pendoient  toutes  en  la  main  de  Dieu  et  en  son 
ordonner  ,  et  les  convient  prendre  en  la  nature  de 
leur  venir  teles  qu'il  lui  plaist  les  envoyer  ;  car  sens 
d'omme  n'a  point  de  lieu,  là  où  les  fais  de  fortune 
ont  opération  secrète  sur  opinion  commune.  Ceci 
dis-je  pour  le  duc  qui  avoit  grand  intérest,  et  qui 
cognoissoit  bien  et  véoit  que  tout  ce  brouillis  ici , 
et  ceste  mulacion  en  Angleterre  estoit  pratiquée 

pour  ly  par  le  roy  Eoys  et  Warwyc,  ensemble, 
pour  le  défaire  et  non  pour  autre  fin.  Principale- 
ment et  à  ceste  cause,  lui  scaicbant  ce  ,  et  afin  de 
conforter  son  frère  le  roy  Edouard  ',  qu'il  ne  suc- 
combast  sous  les  malices  des  deux,  ce  duc  main- 
tenons sa  puissante  fière  armée  sur  mer  à  grans 
coustsetdespens,pour  cuidier  rompre  leur  eonvine; 
et  envoya  au  roy  Edouard  toutes  les  adresses  de 
conseil  quepooit,  bui  d'une  manière,  demain  d'une 
autre,  afin  de  soi  porter  sagement  et  vaillamment 
en  cestes  ces  macbinacions  contre  ly  :  mes  tout  en- 
fin ne  servit  à  riens;  riens  n'y  porta  ne  fruit,  ne 
elFect.  Le  malice  des  deux  pour  ce  temps  ici  porta 
fleur  et  fruit,  et  vindrent  à  leur  intention,  pour 
une  grande  part;  et  la  diligence  du  duc  Cbarles  , 
aveucques  tout  son  pooir  et  conseil  en  celui  en- 
droit, fondit  tout  et  tourna  à  nient  en  l'exécution 
de  Edouard  ,  qui  estoit  en  nort  et  se  préparoit , 
ce  disoit  l'on  ,  pour  venir  contre  Warwyc ,  trois 
jours  après  la  bonne  heure  ;  non  pas  que  je  ce  lui 
impute  à  lascbeté,  ne  à  faute  de  vaillance,  mes  à 
ce  qu'il  n'avoit  pas  ses  gens  si  presls  ne  si  à  heure 
comme  il  eust  bien  volu ,  et  peut  estre  aussi  que 
fortune  alors  ne  le  vouloit  pas  ainsi ,  pour  en  faire 
sortir  fin  plus  grande  et  plus  admirable,  ne  sa- 
voit-on  pour  qui. 


t.  Charles  avait  épousé  eu   i/|G8,  Marguerite  sœur  d'E 
douard  IV. 

Vray  est  toutefois  que  se  le  roy  Edouard  east 
mis  à  effect  temprement  et  de  bonne  heure  le 
conseil  du  duc  son  frère,  et  lequel  il  lui  avoit  si- 
gnifié par  un  vaillant  écuyer  nommé  Anthoine 
De  La  Mer,  ce  fut  qu'il  s'en  fust  venu  saisir  Calais 
en  tandis  que  Warwyc  estoit  encore  en  France , 
et  là  où  Waneloc  lui  eust  fait  ouverture,  et  en  pa- 
reil le  seignenr  de  Duras, et  ne  lui  eust-on  osé  contre- 
dire ,  il  n'eust  tout  espoenté  le  roy  Loys  et  War- 
wyc,et  l'ait  confus  et  camus  en  toutes  leurs  malices; 
et  l'eust  demoré  paisible  et  tranquille  en  son 
royaulme  maugré  tous;  ou  à  l'autre  lez,  s'il  eust 
pris  et  levez  subtillement  le  roy  Henry  de  la  tour 
de  Londres,  parbeaucop  de  manières  qui  estoient 
dressées  et  bien  faisables,  car  y  avoit  kernelle 
avantageuse  merveilleusement  qui  gisoit  en  la 
rivière  de  Tamise,  toute  propre  à  ce  pour  le  re- 
chevoir ,  Edouard ,  par  ce  moyen  eust  osté  à 
AVarwyc ,  tout  l'instrument  de  quoi  il  se  pooit  ai- 
dier  pour  rentrer  en  Angleterre  ;  et  le  duc  Charles 
l'eust  eu  en  ses  mains,  bien  hors  du  commande- 
ment de  toute  France  et  d'Angleterre,  ses  con- 
traires. Mes,  comme  j'ai  dit,  je  ne  sai  se  Dieu  l'eust 
volu  ou  non  ainsi  avenir,  mes  toutefois  le  sens  de 
Tomme  ne  profite  riens  ici  au  roy  Edouard  .  quand 
ly-mesmes  ne  scut  oncques  mettre  à  effect  ce  qui 
estoit  de  son  salut.  Promist  toutefois  assez,  et  af- 
ferma de  le  faire;  mes  onques  n'en  fist  riens.  Si 
en  porta  dur  anuy  le  duc  Charles,  et  ditbienqu'il 
ne  se  voloit  point  aidier  ,  ce  percevoit  bien;  mes 

au  fort,  ce  dist,  quant  il  se  soufriroit  perdre  et 
bouter  hors  de  son  royaulme,  si  demorroit-ilduc 
de  Bourgogne  et  de  ses  autres  pays ,  et  feroit  tout 
à  part  ly,  au  moins  mal  qu'il  poroit. 


CHAPITRE   CCCXXXIX. 

Comment  le  duc  de  Clarence  aida  à  perse'cuter  son  frère  le  roi,  et  des 
bendes  qui  sourdirent  en  Angleterre,  entre  les  seigneurs  et  peuple 
commun. 

Ne  feroye-je  long  conte  de  cette  matère,  qui  est 
toutte  pleine  de  brouillis,  et  originellement  et  en 
fous  conduite  de  vicieux  personnages ,  et  soubz  une 
estrange  reddition  et  sauvaige  importance  de  temps 
non  veu  pareil.  Leroy  Loys  de  France  se  délitoit  en 
la  malice  du  conte  de  Warwyc  ,  lequel  toutefois 
il  cognoissoit  bien  que  point  n'estoit  bien  sain  de 
ventre  et  de  nez,  et  si  en  a  voit  fait  son  frère  d'ar- 
mes ;  et  Warwyc  savoit  bien  aussi  les  belles  meurs 
et  condicionsduroy,  aussi  aveuquestous  ses  tiltres: 
et  pour  ce  s'accouplèrent-ils  ensamble,  et  firent 
de  deux  natures,  anciennes  ennemies  ensamble 
l'une  à  l'autre,  une  soudure  et  conjonction  dés- 
honneste  ,  pour  faire  encore  malvaise  euvre. 
Mesmes  le  duc  de  Clarence ,  frère  au  roy  Edouard., 
se  porta  contraire  encontre  son  frère,  pour  avoir 
la  couronne;  et  contre  nature  et  contre  honneur, 
l'aida  à  persécuter  aveucques  Warwyc;  mes  enfin, 


(i46g)  DE    GEORGES    CHASTKLLAIN.  200 

et  ne  demora  gaires  que  division  ne  sou rdist entre 
Warvyc  et  ly,  pour  la  préminence  enauctorité,  et 
parquoy  le  fait  de  Warvyc  en  devint  moindre  ; 
et  sourdirent  tant  de  bendes  en  ce  temps-cy  en 
Londres,  et  par  le  royaulme  et  ailleurs,  que  tout 
y  estoit  tempeste  et  malédiction  ,  qui  jamès  n'en 
puist  evidier,  doint  Dieu  !  mais  qu'il  y  eust  paix 
en  France.  * 

0  digne,  glorieuse  France,  sainte  chrestienne 
maison  ,  refulgent  sur  toute  la  terre  !  et  que  dirai- 
je  de  toi  maintenant,  et  quelle  narration  ferai-je 
de  ta  fortune  d'aujourd'hui,  quant  cely  qui  gou- 
verne ton  throne  et  occupe  le  lieu  de  ton  ancienne 
splendeur,  et  en  quoy  tu  précèdes  et  survoles  toute 
autre  nacion ,  ly,  le  plus  digne  du  monde  et  le  plus 
noble  en  temporel  estât,  et  qui  doit  porter  cuer 
d'aigle  et  nature  de  lyon  ,  et  ajouster  sur  ses  nobles 
vieux  pères  de  jadis  aucun  nouvel  acquest  de  cler 
liltre ,  s'est  allé  conforter,  et  associer  soi ,  et 
évoquer  à  son  frère  d'armes,  un  Anglès;  un  homme 
forfait  encore,  et  sursommé  de  bas  estât,  et  tout 
despareil  emprès  ly,  ennemy  de  sa  corone  et  de 
son  estât ,  et  ami  tant  seulement  à  terme  et  à 
fiction,  et  à  flatterie;  et  tout  pour  une  honteuse 
malvaise  fin  envieuse  ,  qui  est  de  deffaire  la  maison 
de  Bourgogne ,  qui  par  tout  temps  du  monde  tou- 
tefois a  servi  et  reconforté  la  maison  de  France  , 
dont  elle  est  membre  ,  sinon  depuis  les  maudites 
divisions  qui  y  sont  venues,  et  là  où.  de  France, 
originellement,  est  sourse  l'envie  contre  elle  de  sa 
gloire  et  de  sa  force. 

0  roy  Loys,  peu  prises-tu  de  ta  dignité  ,  et  ton 
glorieux  estât,  qui  vaux  à  eslre  requis  de  l'em- 
pereur, et  prié  pour  estre  son  frère  d'armes  ,  et  tu 
requiers  par  flatterie  et  à  fainte  vicieuse  fin  un 
porc  sengler ,  sauvage  de  nacion  et  extraction  in- 
humaine, et  là  où  il  n'y  a  fors  brutal  orgueil, 
crudilité,  viles  meurs  et  nature,  ramage  sans  foy, 
sans  loy  et  sans  quelque  vertu-,  sinon  de  faire 
grief  au  monde!  0  roy  Loys^  tu  ne  peux  ignorer 
que  tu  ne  feis  aller  au  devant  de  ly  les  processions 
solennelles  de  Ruan ,  et  tout  Testât  de  ta  maison 
comme  au  devant  de  l'empereur  de  Grèce.  Se  tu 
argues  que  tu  le  fis  à  fainte  et  à  cautele,  tu  te 
juges  toi-mesmes  que  tu  es  un  homme  faint  et 
double,  et  que  tu  as  tendu  à  déception  ;  et  se  tu 
demonstres  que  tu  l'as  fait  à  fin  de  fruit  et  de  salut 
de  ton  royaulme,  tu  te  monstres  ignorant  donc- 
ques  en  savoir  faire  et  lessier  à  point ,  quand  tu 
excèdes  mesure  des  appertenances.  Ceries  tels 
honneurs  fais  à  tel  homme  sont  dérisions  à  qui  les 
rechoit ,  et  à  cely  qui  les  fait  tournent  en  confusion 
aussr,  et  en  tient  l'en  moins  de  bien  ;  si  est  pité,  et 
je  le  récite  à  plainte  et  à  regret,  quant  le  noble 
royal  sang  de  France  d'autant  se  défigure  et  for- 
ligne  que  de  condescendre  à  telles  basses  menuelez 
et  ordures,  et  tout  par  envie  l'ung  sur  l'autre  en 
dedens  eux-mesmes,  et  pour  se  defFaire  et  escau- 
deler_,  par  pieurs  encore  et  plus  malvais  que  eux, 
leurs  propres  anciens  ennemis. 

CHAPITRE  CCCXL. 


Ici  parle  Taucteur  un   peu   des  mœurs  et  estranges  fâchons  de   faire 
dudit  roi  de  France. 


Ceci    ne  dis-je  poinct  toutefois  en  charge   du 
roy ,  pour  parer  le  duc  Charles ,  ne  que  je  désire  à 
condempner  et  déturper  l'ung  en  sa  cause ,  pour 
embellir  l'aultrc  ;  car  dur  m'est  et  amer  que  les 
temps  et  les  personnes  ne  rendent  ainsi  que.j'en 
puisse  escrire  en  grant  los ,  et  que  leurs  fais  ne  se 
comportent  entièrement  à  vertu,  aussi-bien  comme 
ils  les  tournent  ambe-deuxàdésolacion  du  monde  ; 
c'est  ce  qui  m'a  donné  et  donne  cuisance  en  cuer , 
et  que  les  nobles  excellentes  personnes,  introduis 
de  la  foy  et  des  divins  exemples  n'entendent  pa- 
reillement à  haultes  nobles  euvres ,  en  ensievant 
leur  estât,  comme  ils  font  à  toutes  choses  de  ruvne 
et  de  reproche,  pour  obéir  à  leurs  vicieux  corrages. 
Une  chose  est ,  se  vérité  se  seuffre  escrire  ,  ce  roy 
Loys  ici ,  sans  touchier  à    sa  conscience   ne  à  ce 
qui  estoit  en  l'omme  par  dedens,  avoit  beaucop 
d'estranges  fâchons  de  faire,  non  de  grand  pris  par 
dehors  ,  et  lesquels  estoient  si  patentes  et  si  com- 
munes, que  mesme  tous  les  princes  de  France  s'en 
doloient ,  et  non   moins  les  petits  subjects  ;  et  de- 
puis tout  le  temps  qu'il  estoit  devenu  homme,  on 
lise  et  quière  ses  fais,  ses  conditions  et  ses  meurs, 

l'on  y  trouvera  plus  Je  trouble  beaucop  que  de 
cler  ;  l'on  y  trouvera  sédicions  et  ruyne  partout 
où  il  est  venu  ,  vie  volontaire  et  desréglée ,  et  qui 
s'est  asservi  de  maisnie  ,  de  meismes  ,  plustost  que 
des  biens  moriginez.  Son  père,  le  roy  Charles,  en 
faisoit  bon  accroire,  qui,  par  bien  le  cognoistre, 
lui  donna  tous  ses  tiltres  ;  Dieu  scet  comme  fais. 

Se   doncques    je   déclaire    ce  que   j'ai    vu    en 
Tomme  par  condoléance,  et  non  pas  par  bayne, 
et  que  je  complainsses  vices  et  povretés,  dont  tant 
de    maux   ensieuvent   et    tant   de  turbacions  au 
peuple ,  et  que  je  cognois  et  sçay  qu'en  ce  fai- 
sant, je  ne  pèche  point,  et  qu'il  n'est  point  per- 
pétuel ne  que  moy  ;  et  que  des  roy  s  d'Israël,  en 
temps  passé  on  a  escrit,  et  des  roys  de  France  tant 
moins  on  en  a  escrit ,  et  qui  bon  et  qui  moins  bon , 
et  qui  cler  et  de  noble  affaire,  et  qui  de  povre  et 
de  malvaise  condicion  ,  et  n'en  sont  poinct  les  lit- 
térateurs venus  pour  tant  à  mort  ne  à  perdicion 
d'à  me  ,  ne  reprochiés  ne  tenus  à  suspect  de  faveur 
ne  de  bayne  ,  ne  puis- je  doncques,  sauf  honneur  et 
salut,  descrire  les  princes  de  mon  temps,  tels  que  je 
les  treuve,  et  tels  que  tout  le  monde  les  percnoit,et 
cognoit  par  effect  et  par  euvre.  Certes,  se  les  bien 
clers  hommes  méritent  loenges  par  les  bons  ver- 
tueux exemples ,  ceux  qui  se  desvoient  doncques 
ets'aclinent  à  vicieux  usages  ,  s'acquirent  aussi  les 
tiltres  confus.  Dont,  et  afin  qu'il   ne  me  soit  im- 
puté  que   je  veuille,  ce  sambleroit,  détester  les 
vices  du  roy,   et  moi   taire  de   ceulx  de   ce  duc 

Charles,  par  cremeur  ou  par  faveur,  comme  qui 
seroie  à  ly ,  et  non  pas  à  l'aultre ,  et  vouclroye  par 
ce  moyen  ,ce  poroit  sambler,  justifier  l'ung comme 
tout  net,  et  l'aultre  condamner  obscur,  sauve  la  l 

de  chacun;  certes,  ce  je  ne  voudroie ,  ne 

en  moi  ne  fust  oncques. 

Mes  tant  en  osè-je  bien  dire  et  maintenir:  Se  le 
roy  se  fust  contenu  de  ses  vices   monstrer  au  duc 
Charles  ,  et  de  les  exercer  en  ly  et  contre  ly  ,  ja- 
mès  ne  se  fust  descouvert  de  nuls  vices  envers  le 
roy ,   dont  il  eust  deu  faire  plainte  ;  car  ne  lui  eusl 
ne  formé  ne  meu  jamès  guerre  ne  rébellion  ,  ne 
ne  se  fust  porté  envers  ly  ,  fors  comme  envers  son 
souverain.  Mes  quant  il  a  esté  expert  et  appris  de 
ses  périlleuses  conditions  et  meurs,  et  que  ses  sub- 
tils argus  tendoient  sur  ly  ,  il  a  usé  du  meismes 
tel  qu'il  y  falloit  allencontre  ,  monstre  barbe  de 
respondre  à  qui  usoit  de  manière  de  manace;   et 
tant  se  peut  dire  de  ly  y  mètre  les  vices  qui 3. . . . , 
qu'envers  le  roy  n'a  volu  faire  faulte  ni  user  de 
déception  ne  de  fraude  ne  de  lascheté ,  ne  de  re- 
proche, ne  de  nulle  tricerie,  ne  mensonge;  bien 
a   volu   garder    son   pas  en    la   nature    et  qua- 
lité de  traictié  faict  aveucques  ly  ;  l'a  observé  de 
sa  part,  tant  qu'il  a  peut;  et  quant  le  roy  l'a  en- 
fraint,  il  s'en  est  dolu  et  esmeu,  et  le  lui  a  mis  en 


i.  Lacune. 
i.  Lacune. 

reproche  ,  dont  tout  ce  mal  icj  est  ensievv.  Je 
n'excuse  poinct  doncques  le  duc  de  Bourgogne, 
et  ne  l'appreuve  poinct  sans  vices  et  torfais  ; 
mes  je  déclaire  les  causes  évidentes  dont  tous  ces 
inconvéniens  sont  sours  ,  et  en  quoi  l'ung  et  l'aul- 
tre  ont  de  coulpes  assez  ,  jà-soit-ce  que  par  plus 
et  par  moins .  ce  est  tout  notoire. 


CHAPITRE  CCGXLI. 

De  rassemblement  de  gens  d'armes  que  fist  faire  le  roi ,  et  comment  fut 
de'ceu  par  trop  se  fier  en  le  frère  de  Warwyc. 

Je  reviens  donc  à  ma  matère  du  roy  angles 
Edouard  ,  qui  véoit  et  savoit  Warwyc  estre  en 
Londres,  et  l'avoir  toute  par  ly,  par  l'effort  du 
commun  peuple,  mes  au  grief  toutefois  et  annuy 
des  notable  bourgeois  et  marchans  qui  n'y  porent 
résister,  et  qui  eussent  bien  volu  aultrement  ;  car 
Edouard  estoit  fort  amé  entre  eulx ,  et  les  avoit 
doulcement  traictiés,  aveucques  ce  que  la  personne 
de  ly  estoit  agréable  et  belle,  autant  qu'oneques 
de  veue  d'ommes  y  eust  eu  prince.  Or  estoit-il 
comme  j'ai  dict ,  au  pays  de  nort ,  là  où  il  fist  son 
assamblement;  et  prétendoit  avoir  grands  gens 
puissamment ,  pour  aller  encontre  de  Warwyc , 
pour  le  combattre;  et  de  faict.  en  avoit  la  pro- 
messe et  l'attente  ,  comme  toute  certaine  de  plu- 

sienrs  grands  seigneurs,  et  se  fondoit  et  se  con- 
fient comme  en  ly-meismes.   Or  avoit-il  emprès  1 y 

le  conte  ' ,   frère  au  conte  de  Warwyc, 

son  cousin-germain,  auquel  ce  roy  Edouard  icy  , 
pa  ramour  qu'il  a  voit  à  lj  singulière,  ainsi  qu'on 
aime  l'ung  plus  que  l'aultre,  lui  avoit  fait  mercy 
et  pardon  d'avoir  commis  contre  Jy ,  aveucques 
son  frère  Warwyc  ^  en  la  dernière  bataille  aveuc- 
ques le  duc  de  Clarence,  et  là  où  cestui  conte , 
frère  à  Warwyc,  fust  pris  et  détenu,  et  Warwyc 
et  le  duc  de  Clarence  eschappèrent  et  allèrent  en 
France  devers  le  roy ,  comme  il  a  eslé  dicl  2....  Ce 
jeusne  seigneur  doneques ,  mespris  ainsi  envers 
son  roy,  et  souverain  seigneur,  et  qui  ne  véoit  salut 
ne  garant  pour  ly,  fors  de  prier  et  faire  prier 
mercy  au  roy  de  sa  faulte  et  desléaulté  ,  s'en  mist 
en  tout  devoir,  et  lui  promectant  à  tousjours 
mais  avoir  sa  faulte  devant  ses  yeulx ,  et  plus  en- 
core sa  royale  mercy  et  miséricorde,  s'il  la  pooit 
obtenir  d'aventure  ,  lui  voloit  et  désiroit  faire 
serment  que  plus  lui  seroit  ferme  et  léal désormais 
qu'oneques  n'avoit  esté  malvais  ne  contraire  ,  vi- 
vroitet  morroit  aveucques  ly,  tiendroit  son  parti  et 


i.  Lacune.  L'auteur  veut  parler  sans  doute  du  marquis 
de  Montaigu,  frère  du  comte  de  Warwick. 

o,.  Je  n'ai  pas  retrouvé  la  partie  dans  laquelle  G.  Chas 
telain  décrit  tous  ces  faits.  11  s'agit  du  soulèvement  dans  le 
comté  d'York. 

sa  querelle  contre  son  frère  et  contre  tout  homme  _, 
ne  jamès,  ne  pour  mort  ne  pour  vie ,  ne  le  relin- 
queroit  ne  ne  l'abandonneroit.  Dont  le  roy,  voyant 
et  considérant  le  personnage  à  qui  il  avoit  faveur 
naturelle,  ensamble  les  beaux  mots  qui  procédoient, 
ce  sambloit,  du  fontenis  du  cuer,  le  print  à  mercy, 
et  depuis  y  fonda  tant  son  amour  et  sa  confidence, 
que  autant  se  tenoit  asseur  de  ly  et  de  sa  preudom- 
mie  comme  de  soy-meismes  ;  et  n'osoil  à  peine 
penser  que   fraude  lui  peust  entrer  en  cuer  envers 

0  nature  de  vrai  noble  homme ,  et  comme  par 
toutes  terres  tu  es  à  tost  et  à  légier  déceue ,,  et  par 
trop  estre  noble  et  de  noble  entière  foy ,  tu  chiés 
à  estre  trompée  et  escharnie  de  ceulx  qui  te  doi- 
vent faire  ciel  et  trosne ,  glorifier  par  loenges  et 
par  grasces  rendues,  et  en  contraire  te  procurent  et 
gardent  mort  et  ruine  !  0  comme  en  a  grant  nom- 
bre et  bien  détestable ,  me  doubte  bien,  ailleurs 
que  icy  ,  et  qui  ont  rendu  et  rendent  mal  pour 
bien ,  hélas  !  et  amère  doloreuse  déception,  pour 
léaulté  trouvée  !  Et  dont  se  jamès  Dieu  ne  de  voit 
tenir  jugement  que  pour  tel  cas,  si  est-il  nécessaire 
et  expédient  que  vengeance  s'en  fasse. 

CHAPITRE  CCCXLII. 

Comment  le  dit  conte  leva  grans  gens  sous  le  nom  de  Edouard,  el  quel 
malice  icellui  conte  usoit,  et  comment  le  roy  en  fut  averti 

Or  venons  à  ce  bon  preudomme  icy  ,  ce  conte  ' 

qui  avoit  reçu  mercy  et  respit  de  mort . 

en  la  bonté  de  son  roy ,  et  lequel  il  avoit  reconquis 
de  rechief ,  plus  sien  qu'oneques  et  plus  son  entier 
et  son  confiable.  Le  roy  lui  avoit  baiilié  charge 
de  son  avant-garde ,  et  requis  de  lever  gens  en 
plus  grant  nombre  que  poroit,  et  de  venir  à  tout 
devers  ly  ,  ains  tost  que  lard  ;  car  voloit  aller  ré- 
sister au  conte  deWarwyc  en  ses  entreprises.  Si  l'a- 
gréa libéralement  ;  et  de  faict  leva  grans  gens  et 
puissans,  et  sous  le  nom  de  Edouard  et  de  l'aller 
servir  ;  et  iceulx  menez  parly,  jusqu'auprès  où 
estoit  Edouard  en  ce  meismes  chasteau  *  où  le  roy 
Richard  estoit  murdri,  ce  conte  ici,  en  qui  Éduard 
se  fioit ,  fist  arrester  ses  gens  ,  et  tournant  visage 
envers  eulx  ,  et  les  commencha  à  arraisonner  ,  et 
dire  ainsi  : 

«  Messeigneurs ,   nous  sommes   ensamble   une 
»  belle  compagnie  de  gens  ;  et  poons  faire ,  ce  me 


i.  De  Montaigu,  sans  doute. 
i.  Conway-Castle. 

»  samble  ,  ne  sais  quoi  de  grant,  s'il  chiet  à  poinct. 
y.  Que  dites-vous  ?  Faicle-moy  sage  de  vostre  cor- 
»  rage  et  de  vos  volentez;  maintenant  il  est  heure 
»  et  besoing  de  le  savoir.  » 

Si  fust  respondu  alors  d'une  commune  voix  : 
«  Monseigneur ,  nous  sommes  venus  et  esmeus 
>•>  aveucques  vous,  et  sommes  tous  conclus  de  faire 
»  tout  ce  qu'il  vous  plaira  nous  ordonner  et  com- 
»  mander.  —  Par  Sainct-Thomas,  ce  dist  l'aultre, 
•>  alors  je  suis  doncques  pour  Henry  de  Lancastre, 
»  roy  d'Angleterre ,  et  si  veulx  maintenir  et  lever 
»  sa  querelle.»  Et  commencha  à  dire  :  ((Vive  le  roy 
»  Henry  !  »  Et  tout  ce  peuple  après,  et  en  l'instant, 
cria  tous  ensemble  :  «  Vive  le  roy  Henry  roy  d'An- 
gleterre !»Et  là  s'arrestèrent  sans  aller  plus  avant  ; 
et  prirent  logis  en  contraire  du  roy  Edouard  .  qui 
s'attendoit  à  eulx  de  les  avoir  pour  ly  et  en  son 
aide;  ce  que  poinct  n'avint,  et  en  fust  dolentement 
déceu. 

Or  prindrent  conseil  ensamble  sur  ce  qui  estoit 
de  faire  au  surplus  pour  meilleur  exploit ,  et  se 
porta  ainsi  l'avis  :  que  d'une  traicte  on  allast  là  où 
estoit  Edouard  tout  à  la  haste  pour  le  prendre  et 
de  le  saisir  au  corps  ;  car  n'avoit  comme  nulles 
gens  aveucques  ly  pour  le  deffendre  ;  et  de  faict 
fust  délibéré  d'y  aller.  Or  en  y  avoit-il  ung  en 
ceste  compaignie  ,  lequel  voyant  la  malvaiseté  du 
conte,  qui  frère  estoit  à  Warwyc ,  et  en  qui  le 
roy  Edouard  ,  toutefois,  se  confia  sur  tout  aullre  , 
et  estoit jà  tourné  nient-moins  en  son  contraire, 

subtilement  s'embla  de  la  compaignie .  et  à  toute 
haste  s'en  alla  vers  le  roy  Edouard ,  pour  l'avertir 
de  ceci,  et  pour  le  garantir  ;  car  aultrement  le 
véoit  ou  pris  ou  mort.  Si  vint  jusques  à  lui ,   et  lui 

conta  la  manière  comment  le  conte  l estoit 

tout  au  plus  près  de  ly  atout  gransgens,  et  estoit 
tourné  du  parti  Henry  de  Lancastre  ,  prisonnier  ; 
et  venoit  devers  ly  pour  le  prendre  ou  tuer ,  où 
pour  le  livrer  en  la  main  de  son  frère,  le  conte  de 
Warwyc.  Si  loist  le  roy  et  le  vist  tout  effrayé  ; 
mes  à  duc  voloit  croire  ce  que  lui  recorda  ;  ains 
respondist  et  dist  :  «  Tuesung  lasche  ribaut  tout 
»  effrayé  ,  et  as  eu  peur  ;  et  par  peur,  tu  t'en  es 
»  enfuy  par  une  gabe  (tromperie)  qu'on  t'o  donné 
»  à  entendre.  Tu  meismes  porteras  la  punicion  de 
»  la  honte  que  tu  mets  sus  à  mon  cousin  le  conte, 
»  qui  ne  me  f'eroit  faulte ,  ce  sais-je  bien,  pour 
»  souffrir  mort.  Et  mescreiroie  plustost  tous  ceulx 
»  de  mon  royaulme  à  peine  que  ly  tout  seul.  Par 
»  Saincl-George  !  tu  en  seras  mis  en  prison,  et 
»  en  aras  à  souffrir  ,  si  tu  es  trouvé  en  bourde.  » 

Or  fit  le  roy  monter  à  cheval  prestement  un  sien 
escuyer  ,  pour  aller  enquérir  en  toute  haste  de 
cestui  affaire  et  comme  les  choses  alloient.  Si  vint 
cest  escuyer  jusqu'où  estoit  ce  comte,  lequel  il  cui- 
doit  estre  bon  et  confiable.  Et  de  fait  vint  aborder 
à  ly  tout  à  l'ombre  de  bonne  foi ,  et  ly  dit  les  nou- 


i.  De  Montaigu. 

velles  que  le  roy  avoit  ojes  ;  mes  ne  les  voloit 
croire  ;  et  pourtant  venoit  savoir  comment  il  en 
estoit.  «  Saint  George,  clist  le  comte  alors,  vous 
/>  estes  venu  pour  savoir  de  mon  corrage  ;  mes  vous 
»  n'en  porterez  point  les  nouvelles  à vostre  Edouard; 
»  vous  demorerez  ici  ;  »  et  làfust  détenu  prisonnier , 
et  n'ot  loisir  de  retourner,  car  ne  lui  fut  point 
souffert.  Si  s'argua  Edouard  en  son  long  retour ,  et 
ne  savoit  point  son  euipeichement  ;  et  par  argu  fît 

monter  à  cheval  arrière  u  n  nommé  ' homme  et 

seigneur  d'autorité  ,  et  l'envoya  jà  seconde  fois  sur 
l'autre  le  premier  pour  oyr  vraies  nouvelles  ;  et 
vint  icellui ,  comme  le  premier  avoit  fait,  aborder 
pleinement  jusques  au  dit  comte,  qui  arrière  le  re- 
tint prisonnier,  etàplusgrant  joie  encore  que  l'au- 
tre, car  estoit  pour  en  tirer  grant  finance.  Si  lui 
fut  le  retour  arrière  empeiché  pour  avertir  le  roy 
Edouard  ;  car  ne  tendoit-on  qu'à  le  prendre  au 
despourveu  ;  et  tousjours  marchoient  avant  cestes 
gens  cy  à  intencion  de  venir  le  surprendre.  Et 
Edouard,  voyant  que  nul  ne  retournoit  vers  ly,  et 
tout  esbahy  de  ceste  manière  de  faire,  envoya  la 
lierche  fois  arrière  diverse  gens  à  force  pour  sa- 
voir et  pour  enquerre  ;  et  iceux  sans  aller  bien 
!oing  et  sans  grandement  tarder  ,  vindrent  corrans 
et  affuyans  à  priemes  vers  Edouard,  et  lui  dirent 
comment  les  choses  ailoient,  et  que  s'il  ne  trou- 

voit  manière  de  soi  sauver,  et  bientost,  il  estoit  ou 
mort  ou  pris. 


CHAPITRE   CGGXLIII. 

Comment  le  roi  fut  perplex  de  novelles  qu'il  oyt ,  et  comment ,  après 
plusieurs  plaintes  faites  à  ses  nobles ,  lui  convint  prendre  fuite  à  course 
de  chevaux ,  avec  sa  noble  compaignie. 

De  ces  nouvelles  fut  durement  perplex  le  roy 
Edouard,  et  non  merveilles,  quant  au  vrai  et  à 
l'œil  parcevoit  la  desloiauté  de  son  tant  fiable 
ami  et  parent ,  lequel  venoit  approchant  pour  le 
tuer  ou  prendre.  Print  toutefois  sa  fortune  en  gré  , 
et  visa  à  en  faire  son  preu  à  l'exigent  du  temps ,  qui 
le  contraignoit  à  le  faire  brief  ;  aussi  fit-il  ;  et  par- 
lant à  ce  qu'il  avoitde  gens  emprès  ly,  grans  barons 
et  autres ,  leur  dit  :  «  Or  chà ,  messeigneurs,  or  est 
»  venu  l'heure  de  mon  infortune  ,  là  où  il  convient 
»  que  j'abandonne  et  délesse  mon  royaume  ,  et 
»  que  je  me  voise  fuitif  en  estrange  terre,  devant 
»  mes  ennemys  ,  par  trayson  contre  moi  bastie 
»  soubz  bonne  fiance;  et  le  permet  Dieu  aujour- 
»  d'hui ,  ce  me  samble ,  ainsi ,  et  le  me  fault  ainsi 
»  porter  ;  mes  quant  sa  grasce  se  voudra  retourner 
»  envers  moi  par  compassion  en  ma  cause ,  je  re- 
»  cherrai  en  novelle  espérance  de  revenir  encore 
»  au  recuevre.  Ce  sont  les  tours  de  fortune  ;  hui 
»  fait-elle  l'omme  grand  et  haut  eslevé,  demain 


2l6  CHRONIQUE  (l469) 

»  le  renverse  et  le  fait  cheoir  en  bas.  Un  temps  fut 
»  que  point  je  n'estoie  roy  d'Angleterre  :  or  est  le 
»  temps  aujourd'hui  que  atout  couronne  je  n'ai  ne 
»  terre  ne  royaume.  Si  me  convient  aussi  paciem- 
»  ment  porter  et  prendre  en  gré  mon  aventure 
»  contraire ,  comme  la  gloire  de  mon  exaltacion 
»  m'a  esté  de  grant  joie  en  mon  corrage  ;  se  for- 
»  tune  n'eust  eu  le  pooir  de  me  le  donner ,  n'eust 
»  ça  le  pooir  ne  le  droit  aussi  de  le  me  tollir.  Ce 
»  doncques  que  j'en  ai  eu  jusques  cy,  ce  a  esté 
»  d'emprunt ,  et  non  par  condicion  invariable  et 
jo  non  ravissable  ;   tesmoing  ceste  présente  heure 
»  qui  me  fait  le  plus  confus  roy  qui  oncques  fut,  et 
»  le  plus  derelainqui,  et  abandonné  de  tous  amys» 
»  Ne  scay  comment  vous  en  va^  vous,  seigneurs 
»  qui  cy  estes ,  ne  se  vous  serez  du  nombre  des  au- 
»  très  qui  me  lessent  ou  des  miens;  ma  fortune  me 
»  semble  si  foible  aujourd'hui  et  si  débile ,  qu'à 
»  peine  ne  me  scai  je  en  qui  fier  ,  ne  en  qui  mettre 
»  fondement,  pour  ce  que  ceulx  en  qui  plus  me 
»  fioie  me  tournent  dos ,  et  ne  leur  est  honte  ne 
»  vergogne  rien  de  nulle  honnesteté  ne  cremeur. 
»  Ceux  à  qui  j'ai  fait  les  biens  de  merey  ,  me  ren- 
»  dent  les  paiemens  de  crudélité  5  et  ceux  à  qui  j'ai 
»  conféré  les  bénéfices  d'honneur  et  d'estat  pro- 
»  curent  ma  ruine  pour  récompense.  Seigneurs, 
»  aller  s'en  fault  et  quérir  sauveté  :  icy  n'a  mes 
»  nulle  seure  demeure  ne  jeu  party  pour  ung  tel 
»  péril  attendre  ;  dont  ce  m'est  regrel ,  le  plus  que 
-  j'eus  oncques,  d'ici  partir  sans  deffense.O  vous, 

»  mes  barons  qui  cy  estes,  vous  condole,  vous  prie, 
»  aveucques  moi  en  mes  regrets  ;  à  vous  ils  tou- 
»  chent  et  incombent  comme  à  moy  propre  ,  quant 
»  par  moi  abandonner  vous  demorrez  en  la  persé- 
»  cution  de  vos  ennemis  ;  et  par  demorer  emprès 
»  moi  j  vous  devenez  maleureux  comme  moi ,  ri- 
))  ches  toutefois  et  resplendissans  en  honneur  par 
»  léauté  monstrée  ,  laquelle  est  la  gloire  et  la  co- 
»  rone  des  vailïans  hommes,  et  que  Dieu  regarde 
»  du  haut  de  son  throne ,  et  dont  il  n'est  point  de 
»  doute  qu'en  fin  il  ne  la  récompense  et  la  rétribue 
»  par  le  semblable.  » 

A  ces  paroles  y  eut  de  grans  suspiremens  ,  et  de 
cuers  esmeus  envers  ce  doloreux  roy,  à  qui  ne  be- 
soignoit  fors  à  s'en  enfuir  à  force  de  chevaux  vers 
la  mer,  où  que  fust,  pour  trouver  passage.  Et  de 
fait  à  ce  faire  se  disposa  à  toutte  haste  ;  et  en  pareil 
les  barons  et  tous  autres,  crians  et  disans  qu'a- 
veucques  ly  vivroient  et  morroient  ;  et  tant  et  si 
avant  qu'il  plairoit  à  Dieu  lui  envoyer,  fnst  dur,  fust 
mol ,  ils  y  partiraient  et  ne  le  derelainquiroient  ne 
en  mort  ne  en  vie  ;  entre  lesquels  le  seigmeur  d'Es- 
calles,  frère  à  la  reine;  estoit  l'ungdes  principaux; 
et  estoient  environ  de  six  à  huit  cents  hommes  en 
tout. 

CHAPITRE  CCGXLIV. 

Comment  le  duc  Charles  despescha  l'ambassade  du  roy  à  Saint-Omer , 
qui  là  estoit  venu  pour  le  bien  du  pays  et  d'union  entre  eux  deux. 

Maintenant  convient-il  narrer  comment  le  duc 
Charles  despescha  l'ambassade  du  roy  à  Saint-Omer, 
qui  là  estoit  venu  devers  ly  pour  le  bien  du  pays  et 
d'union  entre  eux  deux,  et  pour  pacifier  et  contenter 
le  duc  son  cousin,  et  le  satisfaire  de  tous  les  outrages, 
ravissemens  et  extorsions  faites  pour  et  au  nom  de 
Warwyc ,  Anglois ,  dont  le  duc  se  doloit ,  pour  la 
cause  que  le  roy  le  portoit,  soustenoit  et  garan- 
disoit  en  son  royaume.  Dont ,  et  combien  que  ledit 
de  Bourgogne  s'en  doloit ,  et  en  portoit  le  cœur 
gros  envers  le  roy,  et  le  savoit  bien ,  toutefois  pour 
demorer  en  amistié  aveucques  ly  et  non  encheoir 
en  guerre ,  s'estoit  avisé  d'envoyer  devers  ly  am- 
bassadeurs pour  lui  offrir  toutes  satisfactions ,   et 
restituer  de  toutes  pertes  et  dammages  faites  à  lui 
et  à  ses  subjets  par  mer  ou  par  terre  à  ceste  cause , 
aveucques  ce  aussi  que  par  ceste  son  ambassade 
sceust  que,  comment  qu'il  f'ust  ne  comment  que  la 
chose  allast  ne  tournast ,  il  voloit  demorer  ferme 
et  estable  emprès  le  traité  qui  avoit  esté  fait  entre 
eux  deux  à  Péronne  ;  faisant  déclarer  en  outre  que 
aveucques  ly  seul  et  aveucques  son  amisté  envers 
cl   encontre   tous  autres  quelconques  il  voudroit 

mettre  son  fort  pour  sa  porcion  de  son  régner  ;  et 
le  tenoit  si  sage,  et  prince  de  si  grant  vertu,  ce  fai- 
soit  dire,  que  entendu  le  lieu  dont  il  partoit  et 
estoit  né,  aveucques  la  grandeur  et  la  puissance  qui 
estoit  en  ly ,  il  devoit  mieux  amer  à  soi  joindre 
aveucques  ly  ,  et  porter  sa  querelle  encontre  tous 
autres  quelsconques  contre  honneur  et  droiture.  Or 
avoit  le  duc  Charles  assez  longuement ,  et  par  au- 
cuns jours ,  médité  et  pensé  sur  le  rapport  de  ces 
ambassadeurs  de  France,  et  lesquels,  après  privées 
devises  eues  aveucques  ly,requérèrent  pour  la  dé- 
livrance et  retour  ;  si  s'y  disposa  le  duc  et  leur  mist 
jour. 


CHAPITRE  CCCXLY. 

Comment  le  duc  Charles  cuidoit  tenir  assiégé  le  conte  de  Warwyc  par  sou 
armée  sur  la  mer  ou  par  terre  esparse  ou  quartier  de  Normandie. 

Mes  avant  que  je  plus  avant  procède  en  cesle 
déclaration,  loist  (convient)  bien  narrer  ung  peu  et 
faire  conte  aussi  de  la  disposition  du  temps  d'al- 
lors  et  de  son  importance.  Car  estoit  le  duc  Charles 
alors  durement  enaigri  à  l'encontre  du  rov  ,  pour 
cause  de  Warwyc,  lequel  il  soustenoit  et  en  son 
despit ,  ce  lui  sambloit,  machinans  ensemble  la 
ruine  du  roy  Eduard  et  de  ly.  Et  combien  touttes- 
fois  que  le  duc  Charles  par  effect  cecy  veist  et  par- 
ceust  bien,  avoit  merveilleusement  le  cuer  fier,  et 

gros  et  petit,  en  soing  et  en  peur  de  leur  machi- 
nance  ;  ains  s'asseuroit  et  quasi  présumoit  pooir 
contresterà  tous  ses  mesveillans,  et  mesines  pooir 
leur  donner  des  affaires  beaucop  ;  car  avoit  bien 
son  armée  vaucrant  en  la  mer  très  puissamment, 
et  par  laquelle  il  entendoit  tenir  assiégié  Warvyc 
en  Normandie,  sans  en  oser  saillir  ;  et  par  terre 
avoit  son  armée  preste  et  pratiquiée ,  la  plus  puis- 
sante qui  oncques  avoit  esté  veue  en  ces  terres  par 
deçà  jusqu'à  ce  jour,  et  laquelle,  estimée  en  nom- 
bre de  quatre  ou  cinq  mille  lances,  sans  les  ar- 
chiers,  et  desquels  il  estoit  asseuré  au  jour  de  se- 
monce ensemble,  et  des  capitaines  aveucques  ses 
divers  pays.  Si  se  confioit  fort  en  sa  puissance  par 
mer  et  par  terre,  et  ne  redoubtoit  riens;  moins  en- 
corre  pour  ce  que  le  roy  Edouard ,  son  serourge 
(  beau-frère),  estoit  encore  en  règne  et  en  throne  , 
et  non  en  apparence  de  décliner,  comme  il  lit  de- 
puis. Et  pourtant  ce  duc  Charles  ici,  qui  se  confioit 
en  sa  haute  fortune  et  en  son  pooir  d'alors  ,  non 
craignant  nul  venl  de  France  ,  et  là  où  on  lui  ma- 
cbinoit  grief,  ce  savoit  bien  _,  fit  tant  moins  d'es- 
time et  de  réputation  de  l'ambassade  du  roy  et  de 
son  rapport  ;  car  ne  maintenoit  nulle  teneur  de  vé- 
rité eu  icely  ,  ains  abus  et  menées  de  paroles  vuides 
et  sans  fruit  ;  car  lui  imputoit  pleinement  faute  et 
rompture  en  son  serment  solempnellement  fait 
à  Péronne  entre  ly  et  ly ,  sur  les  articles  de  leur 
trailié  fait  entre  eux  deux  ,  et  parquoi,  après  telle 
rompture  et  telle  faute  commise  en  un  si   grand 

cas,  pooit  arguer  justement,  ce  disoit,  icely  estre 
moins  créable  et  recevable  en  ung  moindre  novel 
survenant  affaire  ;  et  pourtant,  moitié  par  deffiance" 
qu'il  meltoit  en  ses  paroles,  et  en  partie  par  mal 
talent  qu'il  avoiteonceu  contre  ly,  parle  port  qu'il 
bailloit  au  conte  de  Warwyc  ,  et  en  son  contraire 
en  tous  endrois  et  en  tous  affaires  qui  touchoient 
le  roy,  se  montra  aigre  et  dur,  et  peu  amiable,  et 
révérend  en  ses  paroles  envers  ly;  car  estoit  devenu 
de  toute  autre  nature  que  franchoise,  et  tout  à  sa 
cause;  et  ainsi  doneques  eux  deux,  en  ung  royaume 
terribles  et  périlleuses  pestes ,  et  ensievans  leur 
propre  appétit  plus  que  d'autrui ,  tinclrent  en  ce 
temps  cy  les  hommes  de  ca  et  de  là  en  soing  et 
en  peur  de  meschief ,  et  en  attente  de  guerre  et 
de  mal  avenir.  Dont,  et  se  cestui  duc  Charles  ici 
peu  amoit  le  roy  son  souverain ,  toutefois  ,  tous 
Franchois  en  pareil  héoient  de  mort,  et  le  despitè- 
rent ,  pour  cause  que  si  fort  s'estoit  déclairé  An- 
glois  encontre  le  salut  du  royaume. 

CHAPITRE   CGCXLVI.  . 

/ 

Comment  les  deux  ambassadeurs  du  roi  furent  délivres. 


Or  venons  à  la  délivrance  de  ces  deux  seigneurs 
ambassades  du  roy,  maislre  Jacques  Spontin  ,  sei- 
gneur de  parlement ,  et  Guillot  Pot ,  bailli  de  Ver- 
mandois,  frère  au  seigneur  de  la  Roce  estant  lez 
le  duc  ,  chevalier  de  son  ordre.  Le  duc  Charles 
doncques  avoit  fait  préparer  son  dois  de  cinq  de- 
grés de  haut,  et  sur  icellui  sa  chaire,  toute  cou- 
verte de  rice  drap  d'or  soubz  un  ciel  de  mesmes, 
etl'embas  du  marche-piés,  tout  aussi  large  que  le 
charpentier  l'avoit  fait ,  estoit  couvert  de  velours 
noir,  descendant  de  degré  en  degré ,  qui  estoit  le 
plus  haie ,  ce  disoient  aucuns  ,  et  le  plus  fait  en 
élacion  qui  oncques  avoit  esté  veu  jusques  à  ce  jour 
ne  à  empereur  ne  à  roy.  En  icellui  doncques  pom- 
peux et  rice  throne  ,  s'assist  le  duc  Charles,  tout 
aviron  né  des  estas  de  sa  maison ,  par  divers  de- 
grés ,  et  là  où  les  princes  et  les  hauts  barons  avoient 
leur  siège  propre ,  et  les  chevaliers  et  escuyers, 
chacun  en  destinée  assiéte  ensemble,  et  les  prélas 
et  la  chancelerie ,  leur  députacion  et  ordre.  Là 
vindrent  donc  et  furent  faits  entrer  ens  les  ambas- 
sadeurs du  roy  ,  aceompaignés  du  seigneur  de  Cré- 
qui  ;    et    venus   jusques   au   banc    qui   estoit  or- 

donné  pour  eux ,  se  mirent  en  genoux  et  saluèrent 
le  duc  :  lequel,  sans  mettre  main  au  chapeau  ,  tant 
seulement  les  niqua  de  la  teste  ,  leur  faisoit  signe 
de  eux  lever,  qui  assez  tost  le  firent  aussi  ;  et  ne  s'en 
faisoient  gaires  prier ,  car  assez  savoient  de  leur 
estre  et  de  leur  devoir  faire  ;  et  ne  prindrent  pas 
bien  en  gré  si  peu  d'amour  et  de  révérence  mons- 
trée  au  roi  leur  maistre  ,  dont  ils  estoient  délégués 
devers  ly,  pour  bien  de  paix  encore.  Si  s'assirent 
sur  leur  banc ,  front  à  front  de  ]y  ;  et  là  assis,  le 
bailli  de   Charolois ,    chief  du   conseil  ,    nommé 
maistre  Guillaume  Gonnel ,  comme nclia  à  répéter 
devant  lesdits  seigneurs,  les  poins  et  l'effect  de  leur 
ambassade ,  pourquoi  ils  estoient  venus  ;  et  comme 
il  les  eust  déclairez  souffisamment ,   et  lors  où  il 
séoit  à  rendre  responce  point  sur  point ,  le  duc 
mesme  anticipa  les  paroles ,  et  dist  au  premier 
point,  qui  touchoit  les  offres  :  Que  les  offres  que 
le   roy  faisoit   et  faisoit   faire ,    n'esloient  ne  va- 
lables, ne  souffisans ,   ne  raisonables,  ne  receva- 
bles;  car  les  domages  qui  avoient  esté  fais  ne  se 
pov oient  radoubler  ne  recompenser  au  pris  de  leur 
importance. 

Au  second  poinct ,  qui  touchoit  l'entretenement 
de  Péronne,  il  respondit  et  dit  :  Que  le  roy,  tout  de 
gré  et  voluntairement,  avoit  enfrainct  ledit  traictié 
par  avoir  porté  soustenu  et  receu  en  dedens  ses 
havres  et  pors  le  conte  Warwyc ,  son  ennemy ,  et 
lequel,  par  forme  de  guerre  ,  avoit  fait  faire  ledit 
dammagesur  ses  subjecls  et  pays;  et  ce  nonobstant 

toutefois,  et  qu'il  le  savoit  toujours,  lesoustenoit 
et  confortoit  en  son  royaulme,  en  grand  grief  et 
confusion  de  lj  et  de  ses  pays  ;  que  faire  toutefois 
ne  devoit ,  car  estoil  directement  en  contraire  et 
en  despection  dndit  traité  de  Péronne  ;  et  par  ceste 
cause,  il  monstroit  et  arguoit  que  son  offre  en 
cestui  endroit  aussi  n'estoit  acceptable  ne  vaillable. 
Sur  ceste  response  Guyot  Pot ,  bailly  de  Ver- 
mandois  ,  homme  haut  et  bien  en  parolle ,  se  leva 
et  dist  :  «  Monseigneur,  véez  cy  unes  lettres-pa- 
«  tentes  que  le  roy  m'a  envoyées  novellement  de- 
»  puis  moy  estre  venu  ici,  lesquelles,  s'il  vous  plest 
»  les  veoir^  vous  les  porez  faire  lire  devant  tous; 
»  si  sarez  et  orez  leur  effect ,  et  ce  que  le  roy  mande 
»  par  icelles.  »  Le  duc  alors  fit  prendre  lesdictes 
lettres  et  les  lut  à  part,  et  depuis  les  fit  lire  tout  hault 
et  publiquement,  et  lesdictes  lettres  leules,  ledict 
Guiot  Pot,  soy  ruant  en  genoux,  dist  :  «  Or,  Mon- 
»  seigneur,  vous  avez  veu  et  oy  ce  que  le  roy  me 
»  donne  et  mande ,  et  comment ,  pour  avoir  votre 
»  amistié,  il  veut  que  je  vous  offre  tout  ce  que  vous 
»  vouldrez,  touchant  l'appoinctement  fait  entre  ly 
»  et  vous;  et  que  toute  telle  forme  et  manière 
»  que  vous  le  sarez  et  voudrez  deviser,  que  je  le 
»  vous  offre  et  passe  tout  autel  et  en  tel  viguer 
»  comme  s'il  y  estoit  en  personne.  »  Et  le  duc  res- 
pondit  de  rechief ,  et  dist  :  «  Et  je  vous  ai  dist  une 
»  fois  que  ne  vous  nely  ne  pooez,  et  que  ce  que  vous 
»  offrez  n'est  pas  recevable,  pour  cause  que  ne  le 
m  poriez  restaurer  ne  satisfaire.  » — «  Etcomment, 

»  ceci  il  Guiol  Pot  alors,  Monseigneur,  et  comment 
»  cela?  N'est-il  point  au  roy  de  pooir  réparer  et 
»  faire  restorer  le  dammage  que  vous  alléguez,  et 
»  qu'il  ne  fausist  qu'à  cause  de  celymeschef  guerre 
»  ettribulacionsourdisseen  vousdeiïx,  cpji toutefois 
»  vous  offre  à  faire  toute  raison?  Eh  !  Monseigneur, 
»  toutefois  l'on  feroit  bien  la  paix  d'un  royaulme 
»  perdu  et  de  cinq  cens  mille  hommes  morts  en 
»  sang,  et  ne  poroit-on  faire  réparacion  doncques 
»  d'un  petit  meschief  particulier  qui  ne  pend  qu'en 
»  vostrevolenté privée.  Monseigneur,  leroy  etvous 
»  avez  juge  par  desseure  vous  deux.  Leroy  fuit  la 
»  noise  et  la  guerre,  etvous  offre  paix  et  amisté  et 
»  réparacion  de  toutes  romptures;  se  vous  ne  volez 
»  entendre  à  raison,  et  que  aultrement  en  ensie- 
»  vist  cy  après  qu'en  bien,  ce  ne  sera  point  à  sa  dé- 
»  faute.  »  Et  alors  le  duc  tout  animé,  cesambloit , 
et  en  argu ,  respondy  et  dist  :  «  Entre  nous  Portu- 
»  galois  avons  une  coustume  devers  nous,  que 
»  quant  ceulx  que  nous  avons  tenu  à  nos  amis  se 
»  font  amis  à  nos  ennemis,  nous  les  encommandons 
»  à  tous  les  cent  mille  diables  d'enfer.  » 

CHAPITRE  CCCXLVII. 

Comment  les  nobles  qui  estèrent  entour  dû  duc  estoient  mal  édifiez  et 
conlens  deseshautaines  paroles  aux  ambassades,  par  grand  hauteur  de 
corrage  dont  il  ne  se  peut  refraindre  à  l'heure. 

Ce  fut  ici  l'efFect  de  la  responce  que  le  duc  fit  à 
Sain t-Omer  aulx  gens  du  roy,  et  dont  la  fin^  comme 
vous  oez,  estoit  dure  et  estrange  à  oyr ,  et  non  pas 
bien  prise  des  gens  mesmes  du  duc,  pour  ce  qu'il  y 
avoit  de  malvais  agoust  pour  commander  tacite- 
ment un  roi  de  France  à  tous  les  cent  mille  diables. 
Et  sambloit  à  ceulx  qui  dueil  y  prenoient,  qu'à  ly 
mesmes  il  se  fist  grand  blâme  en  ces  paroles,  con- 
sidéré encore  qu'il  estoit  subject  du  roy  et  honoré 
et  paré  des  armes  des  fleurs  de  lys,  la  gloire  et 
splendeur  de  son  front  et  le  plus  cler  desestiltres  ; 
et  en  ce,  quant  il  se  nommoit  Portugalois,  fut 
murmure  aussi  de  ses  propres  gens,  pour  ce  que 
tacitement  contempnant  le  nom  de  France  dont  ii 
estoit,  ne  se  osa  nommer  Angles  là  où  le  cuer  luy 
estoit  ;  messe  renom  moit  de  la  feue  de  sa  mère  , 
ancienne  amie  d'Angleterre  et  contraire  à  France. 
Ainsi  doneques  jà-soit-ce  que  le  temps  d'alors  por- 
loit  ainsi ,  que  cestui  duc  Charles  s'estoit  de  tous 
points  eslongnié  de  l'amour  et  affection  envers 
France,  fut  complaint  toutefois  et  durement  mal 
pris  entre  ses  propres  gens,  que  tant  publicquement 

et  si  irrévérament ,  il  se  osa  estordre  en  ses  pa- 
roles. Car  quoique  le  maistre  sceust  ne  quel  ne 
com  fais  eulx  tous  estoient  en  affection  devers 
France,  non  pas  vers  Angleterre,  fut  faite  mur- 
mure aussi  entre  les  plus  sages,  et  qui  beaucoup 
veu  avoient ,  de  son  hault  élevé  siège  qui ,  par  ex- 
cès de  hauteur,  passoit  mode  et  riègle.  Si  lui  fut 
imputé  à  merveilleuse  élalion  de  cuer  mal  loable, 
et  par  espécial  parce  que  c'estoit  envers  ung  roy 
de  France,  son  souverain  et  le  plus  grand  de  la 
terre  ,  envers  lequel  il  se  voloit  extoller  mainte- 
nant,  ce  sambloit,  soustiltre  d'ennemisté  que  le 
roy  lui  monstroit,  en  ce  qu'il  portoit  et  soustenoit 
Warwyc  encontre  lv-  Parquoi ,  comme  le  roy  lui 
monstroit  le  dent  en  soustenir  son  ennemy  en  con- 
traire de  leur  appoinctement ,  avoit  bien  loy  aussi, 
ce  sambloit  voloir,  dire  de  monstrerson  orgueil  en- 
vers le  roy,  pensant,  en  nature  d'ennemisté,  riens 
pooir  mesprendre,  aveuques  ce  que  sonpooirsen- 
toit  gros  et  fier,  et  par  lequel  il  espéroit  encores, 
aveuques  Edouard,  le  roy  Angles,  tenir  Jedict  roy 
encore  en  cremeur  et  soubz  verge  ;  car  ne  cuidoit 
point  ne  ne  créoit  que  ce  deust  avenir  en  Angle- 
terre, qui  depuis  avint.  Et  par  ainsi,  partie  par  cha- 
leur de  jeunesse  et  en  son  premier  haut  vol ,  que  jà 
avoit  exsécuté  de  haultes  besognes,  partie  aussi  par 
soy  cognoistre  redoubtablement  fort  et  de  che- 
vance  et  d'ommes,  et  tout  tourné  en  ennemistéet 
en  haine  envers  cely  qui  son  ennemiportoit  contre 
ly,  n'y  avoit  ne  orgueil,  ne  beuban,ne  rude  parole, 

ne  fiers  mots  qui  lui  pooient  sambler  vicieux  ne  de 
reprise ,  parce  qu'à  son  ennemi  on  se  doit  monstrer 
tel  pour  tel ,  et  qu'en  ennemisté  n'a  point  de  cour- 
toisie ,  jà-soit-ce  que  je  ne  l'appreuve  point  ainsi  ; 
mes  en  cuer  ennemi  et  (elle  coustumièrment  se 
trouve  raison  esteinte  ;  et  là  où  raison  faut,  là 
est  légïer  consentement  à  vice. 


CHAPITRE  CCCXLVIII. 

Comment  ces  deux  jmnees  ne  se  purent  Gnques  accorder  ,  mes  y  avoit 
toujours  une  aigreur  et  une  rancune  entre  eux. 

Entre  ces  deux  princes  de  tout  temps  y  avoit 
rancune,  et  quelque  pacificacion  qui  s'en  peust 
faire  liuy  ,  demain  tout  revint  et  retourna  en  son 
premier  estât ,  ne  vraie  amour  s'y  pooit  former. 
A  voient  conditions  et  meurs  incompatibles,  et  vo- 
lontés toutes  discordantes;  et  plus  alloient  avant 
les  jours,  et  plus  enchéoient  en  grans  différens  en- 
semble et  en  désespérables  aigreurs,  plus  toutefois 
l.'ung  que  l'autre  dissimulant ,  et  l'autre  par  sem- 
blant moins  accoutant  et  plus  soy  descouvrant.  Le 
roy,  certes,  estoit  homme  subtil  et  faint,  savoit  re- 
culer pour  saillir  plusloings,  savoit  faire  l'umble 
t  le  doux  à  couverte  fin  ,  savoit  concéder  et  don- 
ner pour  recevoir  au  double,  et  savoit  porter  et 
souffrir  à  terme  propre  grief,  sur  l'espérance  de  sa 
vertu  ,  qui  du  tout  en  fin  lui  poroit  rendre  ven- 

geance.  Ainsi  donques  estoit  ce  roy  ici  fort  à  crain- 
dre ,  à  cause  de  son  engin,  le  plus  agu  du  monde. 
Et  le  duc  Charles  faisoit  à  craindre ,  à  cause  de  son 
grand  corrage , lequel  il  desco  vroit  et  sambloit  mons- 
trer  par  eflfect,  qui  de  nul  ne  tenoit  conte,  ne  de  roy 
ni  d'empereur  ;  et  quant  ce  venroit  à  la  guerre  aux 
Franchois,  si  setenoit-il  fier  et  fort  assez,  aveucques 
sonEdouard,  contre  tout  homme,  aveucques  ceque 
le  cuer  lui  estoit  fort  eslevé ,  et  ce  qu'il  avoit  ac- 
quis de  gloire  contre  eulx  à  Mont-le-Héry.  et  depuis 
en  Liège,  qui  toutte  succomba  soubslui  en  arsion 
et  en  glaive.  Et  ainsi  doncques,  comme  le  roy  avoit 
sens  grand  et  cautel ,  et  en  usoit  en  une  manière  , 
ce  duc  ici  avoit  un  aultre  sens  grand  et  d'autre  ef- 
fect,  et  en  usoit  en  aultre  ,  comme  j'ai  dit,  en  dis- 
simulacion  et  en  fainte  supployante  à  cautèle  de 
fruit ,  et  l'autre  en  publicque  ostension  de  fierté  , 
sans  peur  de  mesprendre  ;  car  commettoit  à  sa 
diligence  et  à  son  veillier ,  et  la  veue  en  tout  et 
surtout ,  toutte  l'efficace  de  sa  fortune  ,  et  cuidoit 
etespéroit,  par  son  pooir  et  par  son  propre  sens, 
parvenir  à  toutes  ses  précogitées  fins ,  fustde  paix  , 
feust  de  guerre. 

CHAPITRE   CCGXLIX. 

En  cestui  chapitre  déclaire  Taucteur  l'original  principe  dont  tout  le 
discord  est  venu  entre  le  roi  et  le  duc  Charles. 

Ce  que  je  amplie  ici  ceste  matère  si  au  long- ,  ce 
fais-je  à  cause  qu'à  l'eure  de  ceste  mon  escripture, 
le  temps  estoit  fort  apparant  de  prochain  mes- 
chief  de  guerre  et  de  grant  ruine  entre  ces  deux 
princes,  car  fort  estoient  animés  tous  deux,  et 
moins  que  je  ne  les  vis  onques  en  espoir  d'aulcun 
remède.  Par  quoi,  se  la  guerre  va  avant, 'et  que  l'ef- 
fect  en  ensieut  comme  la  peur  le  me  juge,  au 
moins  pourra  l'en  connoistre  par  mon  escripture, 
dont  tout  procède  et  meut.  Car  nonobstant  que  je 
soie  au  duc  norritoire  et  de  ses  bienfaits  ,  si  ne  me 
hontie-je  point  pourtant  d'escrire  vérité  contre  ly, 
là  où  nécessité  l'expète.  Combien  que  tout,  hélas  ! 
est  meu  d'inconvénient  et  d'un  original  malvais 
principe  ,  qui  est  que  le  roy  Loys  ,  par  son  couvert 
subtil  prétendre  et  veillier  en  contraire  de  ce  duc 
Charles,  l'a  fait  devenir  maugré  lv  et  de  force  An- 
gles, et  d'avoir  quis  celle  alliance,  pource  que 
seul  ne  se  sentoit  fort  pour  tenir  contre  ly.  Ceci 
donques  entendu  et  cogneu  ,  c'est  le  seul  point  et 
le  principal  qui  peut  parer  ce  duc  ;  mes  maints  in- 
convénients sont  survenus  dessus  depuis,  et  dont 
de  plus  en  plus  fort  les  causes  ont  empiré  les  que- 

relies  de  l'une  et  de  l'aultre,  et  tout  par  faute  de 
raison  et  de  eremeurde  Dieu. 


CHAPITRE   GCCL. 

Comment  le  roy,  par  couvert  engin,  offrit  au  duc  toute  réparacion  et  sa- 
tisfaction, et  pour  quelle  cause  il  fit  ce  samblant. 

Or  avoie-je  cliet  que  le  roy  offroit,  par  ses  gens 
dessus  nommés  ,  satisfaetion  et  réparacion  de  tous 
dammages  fais  au  duc  de  Bourgogne ,  et  ce  pour 
avoir  son  amisté  et  pour  pooir  vivre  en  paix 
aveucques  ly  ,  car  ne  désiroit  point  la  gaerre ,  ce 
disoit,  et  estoit  jà_  de  cinquante  ans  passé? ,  là  où 
repos  lui  estoit  mieux  séant  que  traveil;  etle  duc 
toutefois  ne  le  voult  accepter  ,  mais  répudia  son 
offre  ,  et  ne  faisoil  ne  pois  ne  estime  alors  de  son 
amour  ne  de  sa  hayne  pour  cause  de  Warwyc. 
Mes  ores  convient-il  entendre  ici  le  secret  de  cest 
offre  qui  a  esté  fait  au  duc,  et  là  où  le  roy  lui  a  of- 
fert paix  et  amisté  encore  par  prière  ,  ce  samble- 
roit, et  laquelle  chose  sambleroit  avoir  esté  menée 
au  roy  d'une  manière  de  peur,  et  d'avoir  beaucoup 
prisé  ce  duc  et  son  pooir,  où  il  sambleroit  ,  se  mes- 
chief  en  avient  cy-après,  que  le  duc  ait  esté  moult 
ingrat  et  hors  de  voie ,  d'avoir  refusé  paix  et 
amour,  et  cely  mesrnes  à  qui  il  le  deust  avoir  re- 
quis plus  tost  ;  car  esloit  son  souverain  et  son  plus 
digne  et  plus  puissant  ;  el  pourtant,  ou  lonncur en 

doit  demorer  au  roy  d'avoir  offert  réparation  pour 
non  cheoir  en  guerre ,   ou  la  honte  lui  demeure 
d'avoir  requis  paix  à  son  subject ,   par  peur   de 
sa  puissance.    Et  du  costé  de   ce   duc  Charles ,  il 
convient  aussi  qu'il  ait  eu  cet  honneur  et  ce  tiltre 
d'oser  répudier   et  refuser  l'amour  à  un  roy   de 
France  ,  sur  fiance  en  sa  fortune  ,  ou  se  l'effect  de 
la  guerre  en   ensieut  depuis,  et  là  où  les  hazards 
sont  périlleux,  que  ceste  guerre  lui  demeure  à 
charge  à  tous  jours ,  parce  qu'il  a  vilipandée  paix. 
Or  Dieu  scel  comment  tout  va  ,  et  ly  seul  en  est 
juge  ;  mes  en  ce  temps  ici,  quant  le  roy  fist  ces  of- 
fres ,  certainement  il  îi'esloit  point  encore  asseur 
que  le  conte  de  Warwyc  peust  jamais  expulser  si 
tost   Edouard   hors  d'Angleterre;  et  par  lequel ^ 
tant  qu'il  estoit  régnant ,  le  duc  Charles  se  main- 
lenoit  en  son  orgueil  ;  et  les  deulx  joins  ensemble 
et  en  leur  hault  vol ,   le  roy  les  craignoit ,  et  non 
sans  cause.  Et  ainsi  donques  le  roy  non  voyant  en- 
corda ruine  d'Edou.ard,offroitau  duc  son  ajoinct ré- 
paration desdammagesqueavoit  faifWarwyc  pour 
rompre  au  duc  son  ire  ;    car  sentoit  grand  grief 
pooir    advenir    en    son  royaulme  ,  se    les  deux , 
Edouard  et  Charles,  lui  movoient  guerre  :  et  dont 
adès  les  espérances  estoient  très  grandes  par  l'ar- 
mée que  le  duc  tenoit  vaucrant  en  mer,  et  dont 
toutte  la  Normandie  estoit  en  double  et  cm  grand- 
traveil. 

Ainsi  doneques  ,  se  le  roy  olfroit  satisfaction  au 
duc,  ce  faisoit-il,   ainsi  le  faut-il  entendre ,  pour 

s'asseurer  de  l'aigre  volenlé  du  duc,  qui  faisoit 
samblant  de  guerre  par  nier ,  et  pendant  lequel 
temps,  et  jusques  à  ce  que  Warwycporoit  avoir 
mis  ruine  en  Testât  d'Eduard  ,  il  demorroit  pai- 
sible. Ainsi  doncques  ,  se  peur  sambloit  estre  ici  du 
costé  du  roy  ,  ce  n'estoit  pas  peur  qui  se  dit  de  ré- 
vérence, mes  esloit  une  peur  de  prévention  et  de 
sens,  pour  à  autrui  rompre  son  entreprendre.  Aussi 
voiraient  comme  je  dis  que  sens  et  cautèle  estoient 
de  la  part  du  roy  en  ceste  malère ,  le  duc  aussi  les 
entendoit  tout  aucler;  et  esloit  la  cause  pourquoi 
il  faisoit  moins  de  pois  de  ses  offres.  Car  toujours 
il  maintenoit  que  le  roy  ne  tendoit  qu'à  le  déce- 
voir ,  et  qu'en  ses  paroles  n'avoit  rien  de  terme  ;  et 
aveuquesce,  quelconque  chose  qu'il  luimandast  par 
ung  ne  par  autre,  ne  quom  belle  qu'elle  peust  estre, 
ne  quom  grande,  si  pratiquoit  toujours  en  couvert 
devers  tous  les  princes  de  France  et  ailleurs  en 
son  contraire.  Et  pourtant,  quant  il  a  refusé  les  of- 
fres du  roy  présentement ,  il  sambleroit  que  ce  il 
l'ait  plus  fait  en  contempt  de  sa  privée  personne  , 
sans  regarder  se  roy  ou  non,  qu'en  contempt  de 
paix.  Mes  comme  Loys,  qui  se  monstroit  son  en- 
nemi por  porter  Warwyc,  son  ennemi,  ly,  comme 
Charles  ;  ennemi  à  son  ennemi,  a  refusé  les  offres 
d'amisté  à  cely  en  qui  n'avoit  point  de  iiance.  Ainsi 
doncques ,  se  la  paix  a  esté  offerte  à  cautele  ,  elle  a 
esté  refusée  à  bon  propos,  pour  ce  qu'on  n'y  ajous- 
loit  point  de  foi.  Et  en  effet  ,  le  duc  aussi  avoit 
toujours  son  attente  sur  Edouard,  le  roy  angles, 

et  par  lequel  il  se  eonfioit  estre  assez  fort  encontre 
les  menaces  de  France  ,  et  d'en  avoir  mesmes  sa 
raison  au  besoins1. 


'.-> 


CHAPITRE  CCGLI. 

Comment  les  ambassades  du  roi  venus  à  Saint-Omer ,  y  vint  aussi  un 
abbé  de  Bretaingne,  et  comment  le  roi  laboroit  toujours  pour  séparer 
le  duc  breton  de  celui  de  Bourgogne. 

En  ce  propre  mesmes  temps  que  les  gens  du  roy 
estoient  venus  à  Sainct-Omer  faire  les  offres  et  per- 
suader cestui  duc  Charles,  y  estoit  venu  aussi,  et  jà 
par  avant,  l'abbé  de  Bigars  ,  Breton ,  de  par  le  duc 
de  Bretaigne  ;  et  lequel  abbé,  comme  il  oy  t  deviser 
et  conter  comment  le  roy  avoit  faict  dire  par  ses 
gens  etremonstrer  au  duc  de  Bourgogne  comment 
il  désiroit  l'amisté  d'icely  sur  tous  autres  ,  etqu'a- 
veucques  ly  il  vouloit  affermer ,  et  à  toute  perpé- 
tuité tenir  ce  qui  avoit  été  appoinctié  et  fait  à  Pé- 
ronne,  et  demorer  ami  à  ses  amis,  et  ennemi  à  ses 
ennemis  ;  dont .  et  pour  ce  que  le  duc  de  Bretaigne 
toujours  persévéroit  en  orgueil  encontre  ly,  faisoit 
remonstrer  à  ce  duc  Charles  comment  il  avoit  son 
espoir  en  ly,  que,  considérée  sa  longue  rébellion  et 
iierté ,  il  pooit  et  devoit  plustost  abandonner  ledist 
duc  breton  que  ly  roy  de  France,  dont  il  devoit 
honorer  et  amer  la  couronne,  comme  leplus grand 
posteau  d'ieelle. 

Comme  doncques  cestui  abbé  entendist  et  oyl 

conter  ceci,  commença  à  rire,  et  dit  :  «  Or  par 
»  mon  ame  et  par  ma  foi ,  tout  cestui  mesmes 
»  conte ,  et  en  telle  forme  comme  ici  le  contez, 
»  j'estoie  présent  là  où  les  gens  du  roy  venus  à 
»  Nantes  le  firent  et  remonstrèrent  au  duc  mon 
»  maistre  et  seigneur  ,  en  contraire  de  monsei- 
»  gneur  de  Bourgongne ,  lui  requérant  et  priant 
»  qu'à  ce  il  voulsist  entendre  et  condescendre,  afin 
»  de  soi  pooir  vengier  de  ly  et  de  son  long  intolé- 
»  rable  orgueil.  » 

Et  de  fait  vray  esloit-il  ;  avoit  voirment  envoyé 
devers  le  duc  en  Bretaingne  faire  ce  double  per- 
sonnage, tout  en  contraire  rungdel'aultre ,  par- 
quoy  on  ne  peut  aultrement  conclure,  fors  qu'en- 
vers l'ung-  ou  envers  l'aultre  il  commettoit  faute  et 
le  payoit  de  bourdes,  et  dont  la  honte  principale- 
ment tourna  sur  ly.  Et  par  ainsi  doncques,  le  refus 
de  l'amisté  du  roy  à  ly  offert  ne  tourna  pas  tout  à 
charge  à  ce  duc  Charles,  ou  que  la  chose  viegne 
en  fin  que  l'excusation  ne  soit  aussi  séante  et  clère 

pour  ly  de  le '   ainsi  faire,    entendues  les 

doubles  et  enguigneuses  manières  de  faire  cy  con- 
tées. Et ,  en  effet,  de  tout  son  sens  et  pooir  le  roy 
laboroit  jour  et  nuit  pour  séparer  le  duc  breton  de 
l'amisté  du  duc  de  Bourgogne  ,  et  pour  l'avoir  de 
vers  ly  ;  de  quoi,  toutefois,  il  ne  pou  voit  finer  tout 
à  son  gré.  Mes  enfin,  tant  pratiqua  devers  ly,  que 
le  duc  de  Bretaigne  lui  promist  amour,  service  , 
assistence  et  alliance  envers  tous  et  contre  tout  le 

i.  Lacune. 

monde,  réservé  le  duc  de  Bourgogne  ;  et  ly 
mesmes  drescha  la  voie  à  ce  duc  de  Bretaingne  , 
que  d'envoyer  envers  le  duc  de  Bourgogne  no- 
table ambassade,  pour  lui  signifier  cecy  et  pour 
luy  remonstrer  que  rien  n'y  avoit  icy  fait  encontre 
honneur  ne  en  son  contraire,  mes  le  pooit  ledit  de 
Bourgogne  licitement  le  porter  et  concéder;  car 
n'y  avoit  nulle  séparacion  entre  ly  et  ly  ;  et  aussi 
le  roy  ne  le  quéroit  point ,  ce  devroit-on  dire.  Et 
de  fait  le  duc  de  Bretaigne  ,  après  estre  condes- 
cendu aux  instances  et  presses  du  roy ,  mist  sus  son 
ambassade  notablement,  et  y  commist  le  président 
de  Bretaigne  et  le  grand-maistre  d'ostel ,  ung 
noble  chevalier  aveucques  Bretaigne  ,  le  héraut , 
lesquels  accompagnés  du  seigneur  de  Malpertuis, 
un  bel  gentil  chevalier  ,  arrivèrent  à  Hesdin  pres- 
tement après  les  gens  du  roy  estre  partis  de  Sainct- 
Omer  ;  car  le  duc  Charles  estoit  jà  venu  de  Sainct- 
Omer  audit  Hesdin,  pource  que  pestilence  y  cour- 
rut  aulcunement.  Audit  Hesdin  doncques  je  laisse 
ceste  ambassade  des  Bretons  grandemeut  conjoys 
et  receus,  et  venus  au  devant  de  toute  la  noblesse 
de  la  maison  ,  et  viens  rencheoir  sur  le  roy  ,  qui  à 
son  lezpensoitet  sollicitait  toujours  de  son  profit, 
et  d'avoir  sa  cause  belle.  Et  comme  il  avoit  devers 
ly  le  conte  de  Warwyc,  nulle  part  seur,  qui  des- 
ï>oubs  sa  main  ne  visoit  et  n'estudioit  qu'à  soi  en 
aidior  au  profit  de  son  royaulme  et  à  la  destruction 
et  ruine  du  roy  Eduard  et  de  là  maison  de  Bour- 
gogne ;  car  quelque  paix  et  anusté  que  offerte  eust 

au  duc  Charles  faintement  et  à  cautèle  ,  n'avoit 
aultredésirnientmoins,neaultrecontendementque 
de  le  destruire  et  deffaire  ;  car  ly  mesmes  s'en  es- 
toit  tant  descouvert  as  ungs  et  as  aultres  ,  que  cha- 
cun le  savoit ,  aveucques  ce  que  les  euvres  le  dé  - 
monstroient  par  effect. 


CHAPITRE    CCCLJI. 

Comment  plusieurs  Francliois  plaignoient  fort  la  charge  et  les  grans  frais 
du  roy  qu'il  eust  de  par  Warvyc. 

Le  roj  doncques  soustenant  Warwyc  à  grans 
frais ,  soustint  aussi  le  duc  de  Clarence  ,  frère  au 
roy  Edouard  ,  et  la  ducesse  sa  femme  ,  ensemble 
la  contesse  de  Warwyc  et  une  sienne  fille  à  ma- 
rier. Et  comme  j'ai  dit  que  le  roy  en  avoit  grant 
charge  et  frès  de  les  entretenir  sur  ses  bras, 
aveucques  une  grande  multitude  de  famille  et  de 
gens  de  guerre,  certes,  plusieurs  Franchois  d'en- 
tour  ly  le  plaignoient  fort  et  le  porloient  à  dur  : 
premièrement ,  pource  que  ennemis  estoient  an- 
ciens de  France  ,  mal vaise  gens,  et  secondement, 
pour  ce  qu'il  estoient  gens  Ibrfais ,  laiches  et  re- 
crans, paillars,  sans  honneur  et  sans  vergogne,  et 
prouvés  publiquement  traitres  encontre  le  souve- 
rain seigneur  et  prince,  l'ung  cousin-germain,  et 
l'autre  frère  d'ung  père  et  d'un  ventre,  béant  (aspi- 
rant )iniquement  à  destituer  son  frère  par  bataille, 

là  dont  il  estoit  enfui  confus.  Ainsi  doncques , 
Franchois  voyans  que  le  roy  en  faisoit  feste ,  et  en 
porloit  grans  frès ,  le  portèrent  à  dur  et  à  enuis  . 
et  leur  eussent  volu  avoir  crevez  les  yeux.  Mesmes 
le  conte  de  Sainct-Pol ,  connestable  de  France, 
oncle  de  la  reine  d'Angleterre,  pour  quelque  mand 
que  le  roy  luy  feist ,  oncques  ne  volt  aller  devers 
ly  ne  l'approcier,  tant  que  Warwyc  y  estoit.  Mes 
ly  manda  que  ,  pour  perdre  l'espée  de  France  et 
tous  ses  bienfais,  jamès  devers  ly  ne  viendroit , 
tant  que  telstraitres  y  estoient ,  et  qui  avoient  fait 
morir  ses  amis  et  parens.  Normans  aussi ,  tout  au 
long-  des  costes  de  la  mer,  les  maudissoient  de 
cent  mille  malédictions  ,  à  cause  du  traval  que 
porter  leur  convenoit  jour  et  nuict  à  l'encontre  de 
l'armée  du  duc  ,  qui  vaucroit  par  mer,  et  encontre 
laquelle  il  leur  convenoit  jour  et  nuit  faire  guerre 
à  hacques  et  à  macques,  de  peur  de  descente  amont 
des  ports.  Si  en  estoient  à  mal  aise  que  merveilles  ; 
car,  ne  feust  Warwyc,  de  telle  armée  qui  les  tra- 
veilloit  n'eust  esté  besoing,  ce  disoient. 

Or,  entendez  et  oez  quelles  conclusions  prinl 
le  roy  Loys,  roy  de  France ^  aveucques  le  conte 
de  Warwyc,  déchassié  d'Angleterre  :  car  moult  y 
a  ici  grant  matère  et  estrange.  Assez  avez  oy ,  sei- 
gneurs, comment  Henri,  fils  de  Henri  le  second  , 
par  le  moyen  de  ce  conte  de  Warwyc  ,  avoit  esté 
descrié  à  Londres ,  et  destitué  de  sa  couronne , 
confusément  et  comme  inutile  et  inhabile  de  ré- 
gner. Jà  long-temps  avoit  esté  tenu  en  prison^  en 

la  tour  de  Londres  ,  et  Edouard  ,  conte  de  la 
Marche,  eslevé  en  roy  ;  la  reine  Margriete  ,  femme 
à  Henri,  chassée  aussi  dehors  d'Angleterre  ,  à  tout 
son  enfant,  à  tout  extrême  confusion  de  l'ung  et 
de  l'autre;  car  Warwvc  l'avoit  faitpreschier  publi- 
quement par  Londres,  et  en  la  présence  de  la 
mère,  comment  elle  estoit  femme  ahonlie  de  son 
corps,  et  que  l'enfant  qu'elle  faisoit  à  croire  eslre 
fils  du  roy  Henry  ,  estoit  un  enfant  de  fornication, 
emprunté  en  péchié  aveucques  un  bas  homme, 
ung  baveur  ,  parquoi  n'estoit  digne  de  succéder  à 
coron  ne  ne  à  royal  estât,  comme  tout  à  long"  a 
esté  récité  en  ung  aultre  volume  ici  devant,  sur 
l'expédition  du  temps  d'alors  ».  Or  est  vrai  que  le 
roy  Loys,  visant  toujours  venir  à  ses  fins,  comme 
de  defFaire  le  roy  Edouard  ,  qui  estoit  une  mesmes 
chose  aveucques  le  duc  Charles  ,  communiqua 
aveucques  cely  de  Warwvc  de  relever  la  querelle 
de  Henry  ,  tenu  en  prison  à  Londres  ,  et  lequel , 
posé  que  innocent  feust  et  mal  ydoine  pour  ré- 
gner, si  estoit  touttelbis  le  droit  de  la  corone  sien, 
par  succession  de  père  et  de  grand-père,  sans  ce  en- 
core que  régné  eust  en  Angleterre  et  porté  cou- 
ronne par  l'espace  de  quarante  ans;  et  estoit  cousin- 
germain  audit  roy  Loys,  en  fans  de  frère  et  de  seur; 
parquoi  la  cause  lui  estoit  plus  juste  de  lui  pour- 
chascer  son  bien  et  son  revenir  à  son  héritage  , 
comme  vrai  estoitv,  se  le  movement  à  ce  lui  fust 
venu  de  pité  et  d'amour  de  nature.  Que  nennil  î 

i.  Ce  volume  manque. 

car  lui  meut  de  cautèle,  ce  faisoit  à  conjecturer, 
pour  le  roy  Edouard  bouter  dehors  d'Angleterre 
par  ce  moyen,  et  faire  commovoir  tout  le  peuple 
contre  ly,  par  une  nouvelle  criée.  Dont,  et  comme 
cely  de  Warwyc  cogneust  et  entendist  bien  que 
pour  trouver  son  retour  en  Angleterre ,  dont  il 
s'en  estoit  fui ,  il  ne  pooit  trouver  tiltre  ne  cause 
pour  soi  faire  recevoir  que  ceste ,  pour  souverain 
espoir  de  tout  son  resourdre,  et  pour  faire  confu- 
sion à  Edouard,  prist  ceste  querelle,  sachant  que 
une  grant  part  des  nobles  d'Angleterre ,  couverte- 
ment  et  de  tout  temps,  icy  portoient  faveur  et  là 
sus  se  reposoient.  Et  en  effect,  au  partir  d'Angle- 
terre ,  ee  conte  deWarwyc  n'avoit  aultre  tiltre  ne 
espoir  d'aller  vers  le  roy  Loys,  sinon  cestui  par 
lequel  il  pensoit  jà  tellement  entroubler  le  roy 
Edouard  que  le  bon  n'en  demorroit  point  sien, 
comme  il  fist  en  effect.  Et  jà ,  de  long-temps  par 
avant ,  de  cy  et  d'aultres  grandes  choses  le  roy 
Loys  et  ly  avoient  tenu  leurs  devises  et  fait  com- 
pact ensemble  ;  car  leclict  roy  Loys  l'avoit  de  tout 
temps  quis  pour  l'avoir  devers  ly,  par  dons  et  pro- 
messes,pour  ce  qu'il  véoit  ledict  conte  estre  homme 
propre  à  ly,  en  cautèle  et  en  divers  moyens,  pour 
estre  instrument  et  tout  propre  homme  pour  ve- 
nir par  ly  à  ses  fins,  comme  il  a  esté  trouvé  depuis. 

CHAPITRE  CCCLIII. 

Comment  le  roi  Loys  ,  aveucques  le  dit  de  Warwyc,  pratiquoit  que  le 
jeusne  Eduard,  fils  de  Henri  prisonnier,  prendroit  en  mariage  la  se- 
conde fille  de  Warwyc. 

Le  conte  de  Warwyc  donc  prist  et  esleva  ce 
tiltre  aveucques  le  roy  Henry  en  prison  en  Londres, 
régnant  encore  Edouard,  qui  bien  sa  voit  tout  et 
s'en  réconfortoit  au  possible.  Dont,  et  pour  donner 
effect  à  ceste  nouvelle  querelle  du  roy  Henry,  et 
enasseurance  de  son  fils  Edouard,  estant  aveucques 
la  reine  Margriete ,   sa  mère ,  par  dechà  ,  le  roy 
Loys  pratiqua  aveucques  ledist  de  Warwyc,  que 
le  jeusne  Edouard ,   fils  de  Henry ,  prendroit  en 
mariage  la  seconde  fille  jouvenor  dudist  de  War- 
wyc^  à  ceste  fin  que,  par  sambhint,  à  ceste  cause 
ledit  de  Warwyc  devroit  tant  plus  laborercy  après 
en  la  resourse  du  roy  prisonnier,  et  par  qui,  après 
estre  remis  en  son  règne,  la  coronne  retourne- 
roit  sur  son  fils  ;  et  seroient  père  et  fils  remis  en 
estât  par  ce  moyen,  et  le  roy  Edouard  débouté 
et  privé  de  couronne.    Ce  mariage  doncqnes  fut 
praliqué  entre  le  roy  Loys  et  le  conte  angles  ^  et 
promis  d'ung  costé  et  d'aultre  de  le  maintenir  à 
bon  ;  quoique  toutefois  ledit  conte  angles ,   jà  de 
piéca  par  avant ,  avoit  donnée  sa  fille  aisnée  au  due 
de  Clarence,  frère  au  roy  Edouard,  àintencion 

de  la  faire  reine  d'Angleterre.  Et  par  ainsi  main- 
tenant ,  en  ce  second  mariage  dont  le  roy  Lovs 
traite  pour  faire  la  querelle  de  Henri  et  de  son 
fils  bonne,  c'est  pour  faire  la  fille  maisnée  reine 
d'Angleterre  aussi,  et  sur  un  titre  tout  au  contraire. 
Par  quoi  il  samble  que  ce  conte  angles  ici  usoit 
et  savoit  user  de  merveilleuses  trafiques  et  dou- 
blesses ,  et  que  son  honneur  lui  estoit  de  petit  pois, 
qui  de  tant  de  fraudes  et  cautèles ,  les  unes  con- 
traires aux  aultres ,  usoit ,  et  en  France  et  en  An- 
gleterre ,  et  toutes  confuses  pour  ly.  Or  ai-je  dit 
que  ce  mariage  estoit  mis  en  termes  entre  le  roy 
Loys  et  le  conte  angles  ;  mes  grant  fort  y  avoit 
pour  le  conduire,  à  cause  de  la  mère,  Margriete, 
que  ce  conte  avoit  déchassée  honteusement  dehors 
Angleterre  et  fait  prescherribaude,  malvaise  lisse, 
et  son  fils  avoutre,  non  fils  de  roy,  et  mesmes  le  roy 
son  mari  fait  mettre  en  prison;  et  dont  la  plaie  lui 
euisoittant,  et  non  merveilles,  que  non  jamèsjus- 
ques  au  jour  du  jugement  n'en  poroit  estre  sanée, 
ne  tant  le  mettre  en  oubly  qu'elle  ne  demandist 
justement  et  à  bon  droit  la  divine  vengeance.  Et 
par  ainsi  doncques  fait  bon  à  arguer  de  son  costé, 
quand  on  lui  parleroit  du  mariage  de  son  fils  à  la 
fille  d'un  tel  qui  tant  lui  estoit  malfaiteur  et  of- 
fenseur, le  cas  lui  devroit  bien  sonner  estrange, 
et  lui  faire  profonde  plaie  en  cuer,  par  seulement 
en  tenir  parole.  Toutefois,  après  toutes  choses  con- 
sidérées, et  pesées  les  grandes  fructueuses  fins  qui 
en  poroient   naistre  à  la  maison  de  France  et  à 


([i;°}  DE    GEORGES    CHASTELLAIN.  2^3 

celle  d'Anjou,  qui  icy  estoit  fort  intéressée,  tant  fut 
parlé  et  traitié  que  ce  mariage  ci  se  feroit  et  se 
consentiroit  du  costé  de  la  mère,  pourveu  que  le 
conte  angles,  conlremineur  de  la  noble  dame 
rojne,  se  vouldroit  publiquement  dédire  devant 
rojs  et  princes  ,  soi  confessant  menteur  et  faux 
injurieux  de  sa  personne,  à  tort  et  sens  cause,  et 
en  après  faire  le  pareil  en  Angleterre  ,  devant  tout 
le  peuple  ;  laquelle  chose  fut  accordée  dudict 
Warvyc,  et  promise  d'ainsi  faire  ;  et  de  fait  le  fit 
ainsi  ;  et  vint  là  où  estoit  la  reine  Marguerite,  et 
là  se  rua  à  genoux  devant  cy,  disant  tous  les  mots 
ci-dessus  touchiés,  et  iui priant  humblement  merci 
et  pardon;  laquelle  durement  parlant  à  ly  le  souf- 
frit à  genoux  un  quart  de  heure,  et  enfin  lui  par- 
donna sur  les  conditions  devisées. 

Par  ceste  manière  doncques  fut  fait  un  mariage 
ici  ;  Dieu  sut  quel ,  et  par  l'invention  de  deux  per- 
sonnages ,  chacun  béant  à  son  prétendre;  leroy, 
pour  renvoyer  Warwyc  en  Angleterre,  soubz  nou- 
veau tiltre  ,  encontre  Edouard,  et  Warwyc  ,  pour 
retourner  en  Angleterre  ,  soubz  le  confort  de 
France,  pour  là  soi  vengier  de  sa  honte;  et  finable- 
ment  les  deux  appétis  du  roy  Loys  et  de  Warwyc 
tendirent  à  une  commune  fin  principale,  qui  estoit 
dedeifaire  la  maison  de  Bourgogne,  ce  qui  faire  ne 
sepooit,  sinon  par  deffaire  premier  le  roy  Edouard. 

Or  estoit  Warwyc  assegié  toujours  en  Nor- 
mandie, et  ne  se  osoit  mettre  en  mer,  pour  cause 
de  la  grande  armée  et  navire  que  le  duc  Char- 

16. 

les  faisoit  tenir  sur  ly  par  l'espace  de  cinq  mois; 
car  savoit  bien  ,  s'il  estoit  rencontré  il  estoit 
mort,  et  n'y  avoit  remède  en  ly.  Si  lui  tarda  fort 
et  anuya  :  aussi  fit-il  au  roy  Loys  ,  qui  volentiers 
en  eust  esté  quite  ;  car  en  avoit  grans  frès  sur  ses 
bras  et  grandes  coustanges.  Si  mist  ledit  roy 
toutte  diligence  de  faire  assemblement  de  na- 
vires par  tous  les  ports  de  France  ;  et  en  effet 
en  assembla  jusqu'au  nombre  de  soixante  beaux 
navires  et  puissans  ,  et  d'iceulx  constitua  gou- 
verneur l'amiral  de  France ,  le  bastart  de  Bour- 
bon,  sage  et  gentil  chevalier,  et  de  bon  corrage; 
et  en  la  conduite  d'icely  se  mist  Warwyc  en  mer 
aveucques  toute  sa  route  au  plus  couvert  qu'il  put, 
et  hors  de  veue  du  navire  du  duc  Charles.  Et  leur 
avoit  commandé  le  roy  qu'à  nulles  fins  ils  ne  qué- 
rissent  la  navie  du  duc  pour  l'assaillir  ;  mes  tant 
seulement,  si  les  aultres  le  quéroient,  leur  ordonna 
de  eulxdeffendre.  Dont  toutefois  ne  l'ung  ne  Faultre 
n'avint,  car  ne  s'entretrouvèrent  point.  Ne  scai  se 
(eust  à  sens  ou  d'aventure  ;  mes  ainsi  toutefois  en 
avint-il,  et  Warwyc  prist  port  et  descendi  en  An- 
gleterre atout  ce  que  avoit  de  gens  de  son  parti 
angles;  etl'amiral  de  France ,  atout  ses  Franchois, 
retourna  en  Normandie ,  après  avoir  mis  en  sa  sau- 
veté  le  conte  de  Warwyc,  sur  lequel  maints  cuers 
angles  s'attendoient  et  béoient. 

Fin  de  la  Chronique  de  Georges  Chastei.i.ain» 

A  l'onweur  de  toute  noblesse, 
Et  en  exhaussant  gentillesse  , 
Puissance  ,  proesse  et  vigour, 
Vous  veuil  recorder  la  valour 
De  maint  seigneur  preux  et  vaillant, 
Et  le  hardement  suffisant , 
De  maint  chevalier  et  baron , 
Et  escuiers  de  grand  renon , 
Qu'en  mil  quatre  censsoixante-huil 
S'assemblèrent.  Ne  vous  annuit 
Se  de  ce  fait  cv  vous  ramembre. 
Ce  fu  ens  ou  moys  de  septembre, 
Droit  le  vingt-troisiesme  jour. 
Qu'ils  se  monstrèrent  sans  séjour 


i.  Ce  poème  a  été  publié  pour  la  première  fois  dans  les 
Mémoires  pour  servir  à  l'histoire  de  France  et  de  Bourgo- 
gne, d'après  un  manuscrit  cotté  813,76g,  qui  a  passé  des 
mains  de  M.  Petau  à  celles  de  Jean  Marion ,  et  qui  a  appar- 
tenu plus  tard  à  la  reine  de  Suède.  Il  se  trouve  aujourd'hui 
dans  la  bibliothèque  du  Vatican. 

A  plains  champs,  j'en  scaisle  certain  , 
Ens  ou  pays  de  Hasebain  , 
Pour  remettre  en  son  haultain  siège 
Le  très  noble  seigneur  du  Liège  1 
Qu'on  avoit  voulu  depposer. 
_    Mais  à  ce  se  voul  t  opposer , 
Comme  l'istoire  le  témoingne, 
Le  très  puissant  duc  de  Bourgoingne, 
Lequel  est  de  si  noble  arroy 
Comme  filx  à  un  filx  de  roy 
De  la  très  digne  fleur  de  lis. 
Chacun  avoit  joie  et  délis 
Qui  avec  luy  est  oit  ce  jour, 
Car  de  voulenté,  sans  séjour, 
Pour  l'amour  de  Jean  de  Bavière 
Fist  adoncq  lever  sa  bannière, 
Qui  belle  fu  à  regarder. 
Le  comtede  Hénault,  c'est  cler, 

Y  fut  de  bon  cœur  etséur, 
Et  le  bon  comte  de  Namur. 
Cil  de  Maine  et  maint  Escossays 

Y  fu  en  moult  nobles  convoys; 
Messire  Jean  de  Châalon , 
Prince  d'Orange  en  son  renom  ; 


1 .  Louis  do  Bourbon. 

De  Saint  George  le  bon  seigneur 

Y  fuce  jour  à  liaulle  honneur  , 
Et  grant  planté  de  Briennoys. 
Il  y  en  eut  de  Releloys  , 

De  Flan  tires  etde  Picardie,  N 
De  Bourgoingne  et  de  Normandie  , 
De  Hénault  et  de  plusieurs  lieux , 
Que ,  se  nommer  les  sceusse  mieulx 
En  i'ust  la  déclaracion, 
Pour  le  bon  seigneur  de  Chaalon. 

Y  estoit  de  Fribourg  le  conte  ; 
Et  si  dois  bien  nommer  en  compte  , 
De  Bourgoingne  le  mareschal , 

Et  de  Hénault  le  sénesclial. 
Messire  Jehan  de  ïNamur 

Y  fu  ce  jour  à  cuer  séur  ; 

Et  si  estoit  à  moult  grant  joye 
Ung  noble  baron  de  Savoje  ; 
De  La  Baume  porte  le  nom  '. 
De  ses  escuiers  de  regnom 
Féist  lors  vingt-deux  chevaliers , 
Qui  moult  furent  vrays  et  entiers; 
Et  si  scay  bien  que  sa  bannière 
Fust  aveucq  toute  la  première. 


i .  Le  baron  de  la  Baume  fit  chevaliers  22  de  ses  écuyer*. 


24§  CHRONIQUE  ('4<5S) 

Ly  sire  s'y  vonlttant  prouver 
Qu'on  doit  de  sa  valeur  parler. 
Messire  Anthoine  de  Vergy 

Y  fu  ,  et  le  seigneur  d'Autry  ; 
Si  fut  le  comte  de  Flormont , 
Et  le  seigneur  de  Rougemont  ; 
Messire  Jehan  de  Guistelle 

Y  oit  compagnie  moult  belle  ; 

Et  le  puissant  seigneur  d'Angien  y 

A  qui  atient  honneur  et  bien; 

Et  le  frère  du  noble  roy 

De  Danmarc  y  ot  son  convoy. 

Ce  jour  y  avoit  maint  rabot. 

Si  fu  messire  Régnier  Pot , 

Et  le  bon  seigneur  de  Waurin 

Qui  le  couraige  ot  enterin. 

Si  fu  le  seigneur  de  Penguy , 

Et  son  frère  sire  Henry  ; 

Et  de  Vienne  bien  le  scay 

Y  fust  sire  Jacques  pour  vray. 
Ce  jour  qui  estoit  cler  et  net 

Y  véissiez  maint  bacinet 

A  très  nobles  plumes  d'autruce. 
Le  nepveu  du  maistre  de  Pruce 
Ce  jour  y  fust  fait  chevalier. 
Et  tant  d'autres  en   puis  noncier 
C'om  povoit  avoir  graut  plaisance 

A  véoir  la  noble  ordonnance 
De  ceulx  qui  là  lurent  venus. 
Des  nobles  Escossois  y  fu  , 
En  ceslui  jour  ,  que  bien  le  scay , 
Lors  messire  Guillaume  Hay  ; 
Messire  Jacques  Seveigour 
Fu  en  la  bataille  ce  jour; 
Et  sire  Hélis  de  Guemmoul  : 
Cil  passa  F avant-garde  moult, 
Pour  faire  en  l'estour  son  devoir. 
Et  sy  doy  bien  ramentevoir 
Messire  Jean  de  Bouteville 
Qu'à  armes  fust  ce  jour  habille , 
Et  moult  grand  plaisance  prenoit. 
Quant  les  nobles  barons  véoit 
Aregarder  sa  contenance , 
Et  par  sa  très  haulte  vaillance 
Chacun  sa  valour  esprouver  ; 
Et  je  puis  pour  certain  prouver 
Que  es  quatre  parties  du  monde 
Comme  il  s'estent  à  la  ronde, 
En  Pruce,  en  Grenade,  oultre  mer 
Jhérusalem  puis  bien  nomer  . 
Et  les  baux  mons  de  Sinay , 
En  Chypre  et  au  port  à  Brandv 
A  esté.  Et  si  vous  tesmongne 
Qu'oncques  mais  si  noble  besongne 

On  ne  vist  en  pays  lointain 

Comme  celle  de  Hasebain. 

Nouveaux  chevaliers  Escossoys 

Furent  ce  jour,  j'en  scay  la  voix , 

Pour  leur  prouesse  en  grant  renom. 

Sire  Alexandre  en  son  droit  nom 

De  Commech^  qui  ot  cuer  entier , 

Ce  jour  y  fust  fait  chevalier  ; 

Et  messire  Andrieu  Strevart 

Fust  chevalier  de  belle  part  : 

De  Huy  sire  Guillebert 

Fu  ce  jour  en  armes  appert. 

Confbon  et  hardi  combattant, 

Sire  Jehan  de  Sudrelant 

Doy  bien  en  honneur  mettre  en  compte; 
Car  il  est  fils  d'un  noble  comte. 

Sire  Alexandre  Diernin, 
Qui  le  cuer  ot  humble  et  bénin  , 
En  ce  jour  monstra  hardi  chère; 
Et  cil  qui  porta  la  bannière 
Du  comte  qui  est  tant  prisiez , 
Ce  fu  sire  Jean  de  Mimez. 
Des  Escossoys  ai  dit  les  noms. 
Or  vueil  dire  des  Bourg-oignons 
Qui  furent  de  moult  grant  vertu. 
Le  seigneur  de  Couches  y  fu , 
Et  Gaultier  de  Rupes  en  joye 

Que  nommer  puis  seigneur  de  Soje  ; 

Et  le  seigneur  de  la  Serrée, 

De  Savoye,  y  ot  son  armée. 

Si  fu  Jacques  de  Chaste nay  ; 

De  Courte-jamble  nommeray 

Messire  Jacques ,  car ,  pour  voir , 

En  l'estour  fist  bien  son  devoir  ; 

De  Pontelic  messire  Guy , 

Et  sire  Pierre  de  Granty  ; 

De  Poupet  y  fust  le  seigneur  ; 

Berault  de  Bucy,  gouverneur 

Fust  de  la  bataille,  de  nom  • 

Messire  Jehan  de  Châalon , 

Qui  de  ses  nobles  Escuiers 

Fit  lors  vingt  et  six  chevaliers  ; 

Estienne  de  Saint  George  fu 

Près  de  la  banière  en  vertu  ; 

Huguenin  de  Sens  la  portoit. 

Le  seigneur  de  Troppez  estoit 

En  l'estour  ,  et  cellui  d'ingny , 

Et  sire  Jehan  de  Choisy. 

Sire  Charles  de  Guillonnet 

Fu  en  la  bataille  de  fait  ; 

Sire  Gaustier  de  Chastenay  , 

Et  messire  Jehan  d'Annay  ; 

Sire  Jehan  Bioche  y  fu^ 

Et  aussi  le  sire  de  Ru; 

Sire  Pierre  de  Fo  nie  nay 

Et  le  bon  seigneur  de  Foncay , 

De  la  Chaine  sire  Symon  , 

Sire  Anthoine  de  Thoulon^eon  : 

Si  fu  Oudart  de  l'Espinace 

En  ce  jour;  Marguet  et  Fougace. 

Jehan  d'Ormoy  y  puis  nommer , 

Et  le  bon  seigneur  d'Oyseber. 

Sire  Guillaume  Sandoiers 

Y  fu ,  ce  nous  dient  les  vers  ; 
Et  le  bon  seigneur  de  Béy, 
Et  les  deux  enfans  de  Mailly , 
Sire  Pierre  de  Beffraumont 
Et  messire  Henry.  Geulxsont 
Grandement  à  recommander. 
Et  si  doy  en  honneur  nommer 
Messire  Jehan  de  Manut  ; 

Et  le  sire  de  Maigne  y  fut  : 
Messire  Jehan  de  Baudré  , 
Et  de  Choisel  messire  Amé. 
Moult  firent  aux  Hedrois  de  han. 
Et  messire  Anthoine  de  Cran  , 
Messire  Jehan  de  Cusance, 
Et  messire  Jehan  de  France  , 
Le  bon  seigneur  de  la  Viéville 

Y  fut,  etcelly  de  Neufville. 
Là  fut  sire  Aubert  de  Canuy  T , 

i.  Caunv. 

Et  le  bon  seigneur  de  Genlly  ; 
Messire  Philippe  d'Hareourt 
Et  sire  Jehan  de  Houeourt; 
Cil  Saint-Ligier  de  Beauvoir  ; 
Miraumont  doi,  ramentevoir , 
Et  le  bon  chastelain  de  Lens , 
Qui  avoit  o  luy  belle  gens. 
Le  bon  seigneur  de  Longueval, 
Sire  Allain  ,  y  fut  à  eheval  ; 
Et  messire  Jehan  pour  vray 
De  Sognez  y  fist  bien  le  stay . 
Carmaret  bien  s'y  esprouva  , 
Aty  de  Bonnay  y  frapa. 
Si  fist  Anthoine  de  Villiers , 
Et  le  seigneur  de  Lou villiers. 
Sy  fu  Jehan  de  Saint-Aubin  ; 
De  Salegny  sire  Bourdin  ; 
Messire  Ponce  Périlleux  , 
Et  sire  Jehan  de  Fosse ux  ; 
De  Humiëres  messire  Andrieu  ; 
Si  fu  aveucques  lui  Mathieu. 
Si  fu  le  sire  de  Manures. 
Et  le  sire  de  Herbaulures  ; 
Et  de  Yaulx  y  estoit  Robert , 
Chevalier  ysnel  et  appert. 
Et  le  sire  de  Rosutboys 
Moult  y  avoit  de  beaux  raboys. 

Si  fu  le  sire  de  Beufort  ; 

Et  ce  jour  s'y  esprouva  fort 

Messire  Jehan  de  Bailleul , 

Et  sire  Jehan  de  Moureul  ; 

Messire  Rollan  de  Utquerque  , 

Et  sire  Henr y  de  le  Lerque  , 

Et  le  damoisei  de  Nasso  : 

Si  fu  le  sire  de  Dyo. 

Sire  Guillaume  Thignon  ville 

Fu  ce  jour  en  armes  habille  ; 

Car  il  estoit  ambassadour 

De  nostre  roy  à  grant  baudour. 

Sy  fu  le  sire  de  Sempy 

En  arme ,  et  celluy  de  Jussy  ; 

Et  messire  Jehan  de  Roye  ; 

Raoul  le  vicomte ,  à  grant  joye 

Y  fu,  qui  tout  honneur  souhaide, 

Et  le  sire  de  la  Hamaide  , 

Lallain^  Bossut  aveucq  Floyon  , 

Et  cil  de  Quesnot  en  son  nom  ; 

Cil  de  Ligne,  et  maint  Hennuyer 

Ce  jour  furent  moult  à  prisier. 

Aveucq  eux  fust  Robert  le  Roux, 

Qui  aux  Hédroys  fust  moult  escoux. 

Griefs  tourments  leur  fist  endurer. 

De  Lesque  vous  v  puis  nommer 

Messire  Guillaume  ,  pour  vray. 

Et  de  Rotelois,  bien  y  scay 

Nommer  le  seigneur  de  Sorbon , 

Et  ses  frères  qui  furent  bon 

Pour  faire  aux  Hédroys  moult  de  inaulx, 

Et  Messire  Jehan  de  Vaulx. 

Si  fust  Aruet  de  Maumont , 

Vuitaee  de  Haisellemont, 

Et  de  Becquefin  le  Francoys. 

Y  ot  un  chevalier  courtoys 
Dont  dire  puis  bonnes  nouvelles, 
Messire  Jehan  de  Courcelles. 
Ce  jour  y  fust  Gérard  de  Guaix. 
Et  Girardin  son  fils  moult  gaix 

Y  fu  ,  et  son  frère  Henry, 

Et  Guillaume  L'estay  d'Espy. 
D'Oitonville  qu'on  doit  nommer; 
Herbert  faut,  ne  doy  oublier  , 
Bien  se  maintint  en  son  harnoys. 
S'en  y  ot  ung  de  Gastinoys, 
Chevalier  en  armes  habille  , 
Sire  Hélyon  de  Jacqueville. 
Son  escuier  doibs  mettre  en  compte , 
Qu'on  nomme  Robin  le  vicomte; 
Trouillart  de  la  Trimouille  aussy 
Avec  Olivier  de  Crully  ' , 


1.  Co iilly. 

Et  plusieurs  nobles  escuiers. 
Si  ot  de  nouveaux  chevaliers  , 
Bernier  Jehan  de  Neufchastel. 
Georges  de  la  Trimoille  bel 
Se  maintint  en  l'estour  félon  , 
Et  Guiot ,  le  seigneur  d'Uchon  ; 
Ces  deux  si  sont  cousins  germains. 
Le  seigneur  de  Chasteau-Villains ,  j 
Cil  de  Cottebrune  par  nom , 
Et  le  bon  seigneur  de  Raon. 
Robert  de  Flandres  fu  ce  jour 
Chevalier  ,  par  sa  grant  vallour , 
Et  son  noble  frère  Victor. 
Onfist  adoncq  sonner  maint  cor. 
Messire  Loys  de  Guistelle 

Y  ot  compagnie  moult  belle; 
Et  le  bastart  de  Dicquemur 
Ne  se  tint  pas  ce  jour  en  mur. 
Messire  Jehan  de  Disg-ono-ne 

Y  fu,  l'istoire  le  tesmongne  ; 
Bien  y  fery  pour  voir  la  fiche  ; 
Et  le  bon  seigneur  de  la  Guiche 
Fust  chevalier;  et  dit  la  voix, 
Cil  conduisoit  les  Charroloys. 
Picquars,  Hennuyers,  Bourgoingnons , 
Flamens,  et  maintes  nacions 

Firent  aux  Hédrois  griefs  tourmens  ; 

Et  scachiez  certain  que  les  gens 
De  delà  s'y  rendirent  fort  ; 
Car  raouit  esloit  grant  leur  effort  ; 
Et  s'estoient  mis  dessus  ungmont. 
Messire  Jehan  de  Jeumont  l 
Leur  pourchassa  cruel  dolour  ; 
Car  il  avoit  passé  maint  jour 
Qu'il  avoit  esté  à  Paris 
Devers  les  haux  princes  eslis 
Pour  Jehan  de  Bavière  aidier  , 
Et  pour  ces  liédrois  abaissier  , 
Qui  tout  vouloïent  surmonter, 
El  les  nobles  suppediter. 
Quant  tretous  furent  assemblé , 
Ce  jour,  par  le  commant  et  gré 
Du  très  noble  duc  de  Bourgoingne , 
Pour  mieux  ordonner  la  besoingne 
De  la  très  crueuse  bataille  , 
Fu  establi^  ce  n'est  pas  faille 
A  dé  viser  le  grant  hustin. 
Lors  messire  Guissart  Dauphin  , 
Et  messire  Vuitace  de  Bours  , 
Avec  le  bon  seigneur  de  Dours, 
Pierre  de  la  Trimouille  en  nom 
Chevalier  fust  par  son  renom  ; 


i.  Jaumont. 

Près  du  noble  duc  se  tenoit , 
Et  moult  grant  plaisance  prenoit 
A  regarder  sa  contenance  ; 
Car  par  sa  très  haulte  vaillance 
Voull  estre  devant ,  pour  certain. 
Adoncques  vindrenl  main  à  main 
Ces  gens  d'armes  des  deux  parties , 
Qui  griefvement  furent  départies. 
Leur  devoir  firent  ly  archers 
Ce  jour  ,  et  ly  arbalestriers , 
Et  ces  nobles  gentils  héraulx 
Qui  tant  sont  nobles  et  loyaux. 
Ménestrels  se  faisoient  oyr  , 
On  faisoit  trompettes  bondir  ; 
Canons  ,  bombardes  décliquoient , 
Et  ces  gens  d'armes  y  frapoient. 
Le  noble  seigneur  de  Helly , 
Cil  de  Vasse  et  cil  de  Crouy  , 
Cil  de  Noyelle  ,  de  Vuyon  , 
Et  plusieurs  dont  ne  scay  le  nom  . 
Qui  d'ainez  servent  la  setille  ; 
Et  Enguerran  de  Bournonville, 
Qui  a  esté  en  aultre  lieu  , 
Aux  Liégois  jouèrent  d'un  jeu 
Dont  ils  ne  se  donnoïent  garde. 
Car  toute  leur  grant  avant-garde 
Oùilavoit,  par  justes  sommes, 

Bien  quatre  cens  de  gentilshommes , 
Allèrent  derrière  assaillir 
Liégeoys  .  à  la  fin  que  fuir 
Ne  puisent  aucunement. 
Et  là  firent  si  grant  content , 
Qu'on  doit  de  leur  valeur  parler. 
Mais  je  vous  puis  pouvoir  compter 
Qu'oncques  nul  semblant  de  partir 
Ne  firent  Liégeois  à  ce  juir  ; 
Ains  se  combatirent  moult  bel . 
Comme  hardy  ,  preux  et  ysnel  ; 
Car  ils  estoïent  gouvernez 
Du  fort  seigneur  de  Pervehez , 
Qui  Irestout  le  temps  de  sa  vie 
Saigement  et  sans  nulle  envie 
S'estoit  gouverné  noblement, 
Jusques  à  ce  jour  proprement , 
Que  par  très  folle  convoitise 
Qui  maint  cueur  embrase  et  atise  , 
Fist  son  fils  seoir  ou  hault  siège 
De  la  seigneurie  du  Liège. 
Adoncq  failly  sa  grant  science  , 
Gentillesse  et  vraye  audience , 
Quant  aux  conjurez  s'assenty 
Et  les  francs  hommes  relenquy  -t 
Dont  il  receut  cruel  dolour  ; 
Car  il  en  mourut  en  l'estour , 

17. 

Et  son  fils  et  tous  leurs  aidans. 
Mains  barons  nobles  et  puissans 
S'esprouvèrent  à  la  besoingne 
Avec  le  franc  duc  de  Bourgoingne  , 
Et  les  haulx  princes  dessusdits  : 
Chacun  avoit  hardement  pris 
De  Taire  d'armes  le  mestier; 
Mais  à  présent  n'est  pas  mestier 
D'en  dire  toute  l'ordonnance  , 
Fors  que  la  plus  belle  substance 
Nos  gens  s'y  voulrent  tant  peiner 
Que  Liégeois  firent  reverser 
En  telle  manière ,  sans  faille  , 
Que  la  très  crueuse  bataille 
Ne  dura  une  ,  ferme  et  seure  , 
Pleinement  la  valeur  d'un  heure. 
Que  Liegeoys  furent  desconffys, 
Par  les  nobles  seigneurs  de  pris. 
Ce  dit  l'istoire  par  tel  sens, 
Que  trente  mille  de  leurs  gens, 
Ou  plus,  demoura  en  la  place. 
Et  se  j 'a vois  bien  espasse 
De  tous  les  haulx  faits  déclairer , 
Et  les  nobles  seigneurs  nommer  , 
Moult  diligemment  l'escriroye 
Al'onneur,  révérence  et  joye 
De  celui  pour  qui  l'ai  empris  , 

Lequel  est  de  si  liaultain  pris, 
Que  depuis  que  l'eure  accomplie 
Fu  ,  et  la  bataille  finie , 
Pour  sa  grant  puissance  monstrer 
Voult  quatorze  jours  demourer 
Près  de  la  bataille  environ  , 
Sans  ce  qu'en  chastel  n'en  donjon 
Soy  voulsist  loger  nullement , 
A  la  fin  que  aucune  gent 
Luy  vouloient  estre  nuisant, 
Pour  ce  fait  venissent  avant , 
Et  ils  y  seroient  recéus 
Et  en  ce  terme  ,  sans  refïus. 
Liège  la  très  puissant  cité , 
Tongres,  Saintron  en  vérité, 
Huy ,  Dinant  et  maint  autre  ville 
Se  rendirent ,  ce  n'est  pas  guille. 
Aux  princes  crièrent  mercys  , 
Si  qu'accordé  leur  l'ust  respis  , 
Jusques  qu'ils  vindrent  présenter 
Corps  et  biens ,  sans  rien  excepter  ; 
Et  de  leurs  plus  prochains  amys 
Furent  adoncq  plusieurs  estis  , 
Qu'ils  délivrèrent  en  hostaige  , 
Pour  accomplir  double  couraige  «  ; 

1.  Ouvrage.  / 

Et  pour  plus  plainement  ouvrer 

Et  obéissance  accomplir , 

Aux  princes  vouldrent  requérir 

Justice  de  tous  les  Hédrois , 

Dont  ils  connoissoient  les  endroiz- 

Et  les  firent  lier  sur  chars. 

Là  fust  décollée  leurs  chars 

Pour  la  très  grande  forfaiture. 

En  ce  monde  n'a  créature, 

Pour  tant  qu'il  ait  entendement, 

Qui  plaindre  doye  nullement 

Leur  mort  ;  car  passé  cinquante  ans, 

Ne  fust  prince  tant  fust  puissant, 

Qui  en  péust  venir  à  chief. 

Dont  c'estoit  dommage  et  meschief; 

Car  souvent  on  fait  décoler 

Plusieurs  nobles  ,  et  désoller 

Leurs  lieux  et  habitations. 

Tout  le  pouvoir  des  Bourgoignons, 

Ne  fu  pas  à  celle  journée. 

Quant  honneur  leur  fust  adjournée  , 

Gomme  vous  oyez  en  ces  vers, 

Premiers  le  conte  de  Ne  vers. 

Frère  du  franc  duc  Bourgoingnon, 

Vint  devers  son  frère  de  nom 

Huict  jours  après  la  grant  meslée  , 

La  quelle  ot  esté  si  hastée 

De  Liégeois  ,  par  folle  ordonnance  , 

Que  le  conte  de  grant  puissance 

N'y  peut  oncques  venir  à  temps  ; 

Dont  il  fu  durement  dolant  ; 

Et  ceulx  qui  estoïent  o  luy , 

Le  noble  conte  de  Joingny  , 

Riuiaucourt ,  le  seigneur  puissant  ; 

Raoul ,  le  seigneur  d'Austrevant , 

Ame  de  Viry,  Savoyen  , 

Et  Viennois,  ceulx  scoy-je  bien 

Qu'ils  vindrent  après  la  besongne 

Devers  le  franc  duc  de  Bourgongne, 

Dont  sa  force  multiplia. 

Et  de  très  bon  cuer  festia 

Son  très  chier  frère  signeury  ) 

Et  ceulx  qui  estoient  avec  luy 

Venus  en  foy  et  en  amour. 

Et  puis  au  quatorziesme  jour 

Le  noble  duc  se  departy 

De  ce  pays ,  par  tel  party 

Que  grant  joye  vouldrent  mener 

Ceulx  qu'o  luy  ot  voulu  mener , 

Pour  la  victoire  très  haultaine 

Q'orent  en  la  terre  lointaine. 

Pressés  sont  de  leur  fort  tenir: 

Ensemble  vouldroïent  mourir, 

Ains  que  souv'nance  fut  gardée. 
Cil  qui  ceste  chose  a  dictée 
Ruelle  à  tous  escoulans  prie 
Que  chascun  de  cuer  s'humilie  , 
En  priant  Dieu  dévotement  ; 
Que  le  duc  de  Bourgoinge  gent 
A  luy  ceulxque  j'ai  renommez, 
Et  ceulxque  je  n'ai  pas  nommez, 
Yeulle  en  tel  estât  maintenir 
Que  l'amour  Dieu  puist  déservir 
A  l'onueur  de  sa  fleur  de  lys  , 
Et  de  tous  ses  nobles  amis. 
Amen. 


LES  SENTENCES 

DU  LIEGE. 


Plusieurs  désirent  à  scavoir 
Du  fait  Je  ces  Liégeois  le  voir  ; 
Et  j'en  dirai  selon  mon  sens. 
Premier,  nos  seigneurs  sont  d'assens 
De  mettre  et  tenir  en  leurs  mains 
Tous  leurs  privilèges  au  mains , 
Et  qu'ils  soient  portés  à  Mons , 
Carde  ce  sont  ils  bien  semons, 
Avec  touttes  les  alliances 
Esquelles  avoïent  fiances. 
Jà  jurront  que  sans  transporter 
Auront  tout  voulu  apporter  ; 
Où  jà  n'y  aura  si  privé 
Qui  à  toujours  n'en  soit  privé  ; 
Et  à  Liège  et  aulx  aultres  villes 
Qu'on  ne  doit  point  tenir  pour  villes  , 
iNe  seront  plus  maistre  nommé 
Mais  bailly  ,  prévost  renommé  _, 
Majeur  et  aussi  eschevin  , 
De  par  le  seigneur,  sans  convin 
Faire  d'amis  ne  de  lignàige  , 
D'ailliance  ne  de  viguaige  , 
lors  au  plaisir,  chascune  année, 
Du  seigneur.  Et  est  ordonnée 

La  chose  qu'ils  renderont  compte 
Au  prince,  qui  vault  bien  un  comte. 
Et  est  ordonné  par  manière 
Qu'il  n'y  aura  nulle  bannière 
De  confrairie  ne  aultrement^ 
Qu'il  ne  faille  apporter  brefvment 
Aux  commis  pour  en  ordonner  ; 
Et  si  ne  pourront  pas  donner, 
De  bourgeoisie  le  renom  , 
A  homme,  tant  soit  de  bon  nom  , 
S'il  n'est  es  villes  résidens  , 
Sans  ce  qu'il  puisse  par  dedens 
Tenir  conseil,  et  nullement, 
Si  ce  n'est  du  consentement 
De  leur  seigneur  et  cappitaine. 
Et  c'est  anssi  vray  comme  espit 

Que  d'armes  ne  feront  plus  port 
Contre  le  roy,  pour  nul  rapport , 
Ne  contre  le  cuens1  de  Namur  , 
Pour  grever  for  tresse  ne  mur. 
Et  s'est  dit ,  ne  m'en  doit  passer  , 
Que  se  Francoys  veulent  passer 
La  rivière  ,  ils  auront  passaige  , 
Et  se  Liégeois  estoient  bien  saige , 
Us  livreroient,  sans  enchiérir  , 

1.  Le  cornue. 

Les  vivres  qu'on  doit  bien  chérir. 

Et  saichez  bien,  ne  vous  ennoye  , 

Aussi  qu'il  n'y  aura  monnoye 

Des  princes  qui  là  ne  soit  prinse. 

Et  si  feroïent  grant  mesprinse 

Se  par  eulx  estoient  ravallée. 

E  tau  lieu,  qui  n'est  pas  vallée , 

Où  fut  la  bataille  mortelle , 

Si  grantque  piecà  ne  fu  telle  , 

Sera  faitte  une  belle  église 

Des  princes  de  nom  sans  faintise; 

Quatre  prestres  y  seront  mis , 

Et  deux  clers  ;  iceulx  entremis 

Seront  de  prier  à  la  dame 

A  qui  fuymes  de  corps  et  d'ame. 

Monseigneur  de  Liège  donner 

Y  doit  de  rente  et  ordonner 

Deux  cens  escus  à  chaque  année  ; 

Et  pour  souvenance,  ordonnée 

Sera  une  messe  en  septembre , 

Vingt-trois  jours,  et  bien  m'en  ramembre 

A  Liège  dite,  à  Saint  Lamber, 

Pour  tous  ceulx  qu'avec  maint  haubert* 

Trespassèrent  à  celluy  jour. 

Qu  ele  roy  du  trosne  majour 

Les  veulle  mettre  en  bonne  sente  ! 
Et  si  vueil  bien  qne  chacun  sente 

Qu'à  nobles  églises  d'entour 
On  en  doit  prier  par  bon  tour. 
Ou  cbastel  de  Huj ,  sans  essay  , 
Stoquehan  ,  Buillon  et  Yssay  , 
Feront  garnison  du  seigneur  ; 
Et  aussi  ly  bon  gouverneur 
Y  pourront  entrer  et  yssir , 
Sans  ce  qu'on  les  doye  nuisir. 
Et  qui  vouldroit  contre  aller, 
Ceulx  du  chapitre  au  par-aller 
Les  doivent  ayder  à  pugnir  : 
Et  ceulx  qu'on  ne  pot  pas  tenir , 
Ou'en  aultres  lieux  ont  fait  leurs  nis  , 
A  toujours  mais  seront  banis. 
Ceulx  qui  estoïent  des  Hédrois , 
Et  qui  lurent  de  faulx  endrois , 
Qui  jamais  les  pourra  tenir 
On  les  fera  grieïvment  puynir  . 
Et  tous  ceulx  qui  les  soutiendront 
Penance  pour  eulx  porteront.' 
Et  cesle  histoire  nous  raporte 
Qu'à  Thuin  ne  deinoura  porte  , 
Ne  mur  qui  ne  soit  accomplis  , 
Débattus  ,  et  fosses  remplis 
Fos.,,...  '  Dignant  avec  corn....  2 

i.  Lacune     2.  Lacune. 

Auront  pour  leur  mauvais * 

La  pareille  pugnicion  , 
Sans  avoir  excusacion. 
En  salle ,  en  pallais ,  ou  en  chambre , 
Et  sur  la  rivière  de  Sambre  , 
Ne  demoura  nul  fort  moustier  , 
Qu'on  n'en  face  pierre  et  mortier 
Abattre  ,  pour  oster  leur  force  , 
A  la  fin  que  nul  ne  s'efforce 
De  Hénault  nullement  grever. 
Et  pour  ce  fait  cy  achever, 
Dit  est  que,  fortifiement 
N'y  aura  jamais  nullement  ; 
Et  à  Tongres  fra-t'on  abattre 
Une  des  portes  sans  débattre, 
Quarante  piez  de  mur  en  tour 
D'un  lés  et  d'aultre  de  la  tour 
\'ers  Tref  _,  et  feront  raemplir 
Ceux  de  Tongres,  et  accomplir 
Ouvréement  legrant  fossé 
Devant  Tref,  contre  leur  seigneur. 
Et  aux  Liégeois  par  ordonneur  , 
Pour  compensacion  de  frez 
Que  les  princes  ont  pour  eulx  faiz 
Fauldra  un  aide  paier  , 

1 .  Lacune. 

Que  je  puis  nombrer  et  noncier 
A  deux  cens  et  vingt  mil  escus. 
Et  de  tout  sans  faire  reffus 
Ont  livré  susfisant  hoslaiges. 
Et  si  doit  estre  en  leurs  usaiges 
Qu'aux  lettres  faire  et  deviser 
Sera  mis  que  ,  se  rebeller 
Vouloïent  en  quelque  partie, 
Deux  cens  mille  escus,  sans  partie, 
Paieront  pour  leur  mesfaiture  ; 
Cinquante  mille  ,  c'est  drocture  , 
Au  noble  et  puissant  empereur; 
Autant  au  roy  ;  et  le  seigneur , 
C'est  asçavoir,  je  vous  témoigne, 
Le  très  puissant  duc  de  Bourgoigne , 
Et  de  Hénault  le  franc  primier 
Qu'on  doit  aymer  et  tenir  chier , 
Chacun  cinquante  mil  auront 
D'amende,  se  ceulx  se  mesfont. 
Telle  est  de  visée  la  somme. 
Et  s'il  avoit  ung  pape  à  Rome  , 
Ou  un  arcevesque  à  Coulongne , 
Qui  pour  la  divine  besongne 
Et  service  du  roy  puissant . 
Feissent  évesque,  tant  soit  grant , 
Nepourront  aller  au  contraire 
Eeur  seigneur,  pour  tous  bien  à  traire  ; 

Et  son  évesque  pugniront 

Tous  ceulx  qui  au  contraire  yront. 

Et  aussi  il  est  ordonné 

D'en  faire  lettres,  et  donné 

Sera  aux  villes  pour  savoir 

Tout  le  fait  de  leur  escavoir  ; 

Et  aux  princes  pareillement 

Le  feront,  pour  monstrer  comment. 

Par  certaine  obligacion 

Tendront,  sans  allégacion , 

Tout  ce  que  vous  ai  récité 

Es  villes  et  en  la  cité , 

Tous  jours  par  bonne  intencion  : 

Cy  prent  mon  dit  conclusion. 

Explicit  dictum. 

